
RArp A. GRIFFITEHS És ROGER S. THOMAS 


HOGYAN LETT NAGGYÁ A 
TUDOR-DINASZTIA? 


Stanley Bertram Chrimesnak, VII. Henrik életrajzírójának emlékére 


[...] e királyság jelenleg olyan helyzetben van, amilyenben 500 éve nem 
volt, mondják, akik legjobban tudják, és állítják a krónikák; mert mindig is 
voltak tüskék, időnként egész bokorral, melyek miatt az angoloknak nem 
állt módjukban engedelmeskedni királyuknak, hiszen több trónörökös tűnt 
fel egy időben, de ezidáig a feleknek sikerült maguk között megoldaniuk a 
kérdést. De most Istennek úgy tetszett, hogy mindent alaposan és gondosan 
megtisztítson, és egy cseppnyi kétes királyi vér se maradjon az országban, 
csak az igaz király és királyné vére [... )] 

(A spanyol nagykövet, Roderigo Gonsalez de Puebla jelentése Ferdinánd 
királynak és Izabella királynénak Anglia helyzetéről 1500 januárjában) 


Előszó az új, átdolgozott angol kiadáshoz 


Az új kiadás készítésekor sor került néhány javításra és módosításra. Az 
eredeti könyv első felében kevés változtatásra volt szükség, míg a 
bosworthi csata 500. évfordulója alkalmából folytatott kutatások és a 
nyomukban született írások figyelembevételével a későbbi fejezetek 
felépítésük jelentősebb átalakítása nélkül átdolgozásra kerültek. A. V. 
Antonovics, M. C. E. Jones és M. K. Jones további részletekkel szolgált 
Tudor Henrik és nagybátyja, Jasper Bretagne-ban és Franciaországban 
töltött éveiről, valamint C. S. L Davies tisztázta az angol-breton-francia 
kapcsolatok politikai és diplomáciai jelentőségét az 1485-ös inváziót 
megelőző időszakban. M. K. Jones és M. G. Underwood szilárd alapokra 
helyezte Lady Margaret Beaufortról szóló tudásunkat. Ami magát 
Bosworthöt illeti, csillapíthatatlan vágyunk, hogy a szemben álló felekről és 
a harcmezőről írjunk, de új bizonyítékok nem kerültek elő, a 
feltételezésekre alapozott találgatások pedig nem bővítik tudásunkat - M. 
Benett, P. J. Foss és C. F. Richmond kitűnő írásainak kivételével. A 
Heritage Lottery nemrégiben bejelentett felajánlása talán lehetővé fogja 
tenni, hogy a régészek további kutatásokat végezzenek a feltételezett 
csatatéren és környékén, és a túlságosan élénk fantáziával rendelkezőket 
elhallgattassák. A késő középkori walesi  költészetről kiadott 
tanulmányokból többet tudhatunk meg arról, hogy hogyan viszonyultak a 
walesiek a Tudorokhoz. A második kiadás végén található , Ajánlott 
irodalom" fejezetben mindezen munkák említésre kerülnek. 

Ennél is fontosabb talán, hogy a XV. századi Angliáról és Walesről 
nemrégiben megjelent művek kontextusában e könyv témája, a Tudor- 
dinasztia felemelkedése is érdekesebb: milyen változásokat hozott az észak- 
walesi társadalomban az angol hódítás; milyen körülmények között alakult 
ki a walesieknek és angoloknak egyenjogúságot biztosító társadalom; 
vidéken milyen vonatkozásai voltak az arisztokrácia és az uralkodóházak 
konfliktusainak a ,rózsák háborújában7. Ugyanakkor a Tudor-család 
története emlékeztet bennünket arra, hogy a véletlen milyen fontos szerepet 
játszik a történelemben: egy királyné beleszeret egy egyszerű nemesbe, 
köttetik három rendkívüli házasság, az apa halála után megszületett 
egyetlen fiúgyermek nagy szerencsével életben marad, és még a belpolitikai 
és a diplomáciai helyzet is kedvező - így születik egy új dinasztia. 


Ralph A. Griffith 2005. február 


Előszó az első angol kiadáshoz 


E könyv egyáltalán nem a szokványos módon született. Néhány évvel 
ezelőtt dr. Colin Richmond és jómagam tanulságos délutánt töltöttünk el az 
állítólagos bosworthi harcmezőt bejárva. A ,,Battlefield Centre?-ben 
(Csatatér központ) III. Richárd király híres XVI. századi portréjának 
nagyméretű, pompás reprodukcióit árulták. Amikor Michael Sittow VII. 
Henrikről készült ugyanolyan híres (és kortárs) portréjának nagyméretű, 
pompás reprodukciója után érdeklődtünk, előkerült egy a Richárd-portrénál 
nagyságrendekkel kisebb másolat. Az eladó őszinte sajnálatát fejezte ki, és 
tudomásunkra hozta, hogy még soha senki nem kérte Henrik arcképét. Dr. 
Richmondot ez kevésbé zaklatta fel, mint engem. Ugyanebben az időben a 
Tudor-család korai történetét vizsgáló új kutatások hallatán fontolóra 
vettem egy hiteles, összefüggő elbeszélés megírását a legelső Tudoroktól a 
bosworthi csatáig. 1971-ben egy korábbi tanítványom, dr. Roger S. Thomas 
már elkészítette színvonalas doktori disszertációját Jasper  Tudorról, 
amelyből kiderül, milyen központi figura volt VII. Henrik nagybátyja. E 
könyv fejezeteinek egy része (különösen a negyediktől a hetedikig) dr. 
Thomas munkája alapján íródott, ezért tekinthetjük őt társszerzőnek. A 
Tudorok történetének többi epizódját - például Henry Tudor 
Franciaországban töltött éveit, 1485 eseményeit és azt, hogyan hatottak 
Henrikre mint uralkodóra a felmenői - újra meg kellett vizsgálni. 

Sokan segítettek abban, hogy a különböző szálak olvasmányos, 
ugyanakkor tudományos igényekkel is fellépő művé szövődhessenek össze. 
Itt szeretnék köszönetet mondani munkatársaimnak, Stuart Clarknak, 
George Evansnek, John Halinak és Prys Morgannek; Ian Arthursonnak, 
Michael Jonesnek (Bristol) és M. C. E. Jonesnak (Nottingham); Terry 
Jamesnek (Dyfed Archaeological Trust); I. Llywd Williamsnek (Bangor); 
K. H. Rogersnek (Wiltshire megyei levéltárosának) és John Reevesnek 
(Royal . Commission — on —— Historical — Monuments, — Salisbury); 
Ann Rhydderchnek (Gwynedd Archives Service), M. J. Moore-nak 
(Leicestershire Museum Services) és a Chichester District Museum 
kurátorainak; a Services d"Archives du Morbihan (Vannes) et d!Ille-et- 
Vilaine (Rennes) igazgatóinak; Mary Lewisnak (Wales Tourist Board), Lisa 
Markwellnek (Country Life) és St. Davids főesperesének; valamint Cawdor 
grófjának. . Különösen hálával tartozom Roger  Daviesnek, aki 


nélkülözhetetlen segítséget nyújtott az illusztrációkkal kapcsolatban; David 
Robinsonnak, aki elkészítette a térképeket; a Swansea-i University College 
Történelem Tanszéke titkárnőinek, akik a tőlük megszokott gyorsasággal 
gépelték be a kéziratot; és még egyszer a Colleges Library munkatársainak, 
akiknek jóindulatú segítsége értékesebb, mint szörnyű technikai hátterük. 
Végül köszönettel tartozom Alan Suttonnak, Peter Cliffordnak és 
munkatársaiknak, akiket a III. Richárd és a York-ház iránti hűségük nem 
tartott vissza attól, hogy kiadják e könyvet. 

Dr. Thomas és jómagam közösen rendeztük sajtó alá ezt a könyvet. 

R. A. G. 

1985, Szent Dávid napja 


Bevezető 


Az 500 éve megvívott bosworthi csata óta a Tudor-dinasztiának az angol 
történelem minden uralkodóházánál nagyobb érdeklődést szentelnek 
a történészek és a nagyközönség egyaránt. Európában a Tudor-dinasztia 
a harmadik a Bourbonok és a Habsburgok után. VIII. Henrik és I. Erzsébet 
tündöklő alakja beragyogta korát, és még ma is lángra lobbantja a 
regényírók, film- és televíziós producerek, történészek, valamint a diákok 
és történelemtanáraik képzeletét. 

A Tudorok különleges származása és a bosworthi csatát megelőző 250 év 
története, a család felemelkedése, bukása, majd újbóli felemelkedése sokkal 
kevesebb figyelmet kap. Csak a korábbi korok hazafias írói, életrajzírói és 
napjaink romantikus regényeinek szerzői említik a legelső Tudorokat, és 
egyes epizódokat jobban felkapnak, mint másokat. Henrik győzelme a 
csatában, a nincstelen száműzöttek meséje, 1485 eseményei és a korona 
hátrányos helyzetből történő megszerzése mind izgalmas olvasmány, akár 
történelemnek, — akár — romantikus történetnek tekintjük. Henrik 
nagybátyjának, Jaspernek vándorlásai, 1461-es veresége a Mortimer- 
keresztnél, kitartó hűsége ifjú unokaöccséhez, és a kockázatok, amelyeket 
a Lancaster-ház érdekében vállalt - mindez olvasható tényként, vagy 
szolgálhat fikció alapjául. Jasper apja, Owen Tudor és Katalin francia 
hercegnő és angol királyné házassága az európai romantikus irodalom egyik 
népszerű témájának, a királynő és koldus közötti szerelemnek a példája. 
Sok írót megihletett, főként Walesben, és különösen a Glyndwr-felkelés 
600. évfordulóján, a XXI. század legelején, hogy a legelső Tudorok milyen 
hősiesen támogatták Owain Glyndwrt (Shakespeare Glendowerjét) a 
független walesi állam megteremtéséért hiába vívott harcban. De a Tudorok 
történetét még senki nem írta meg összefüggő elbeszélés formájában, 
feltételezések és kitalációk nélkül. A történelemben kellő bizonyíték 
birtokában mindenre lehet magyarázatot találni, és a legelső Tudorok 
története tanulságos és izgalmas előzménye Henry Tudor 1485-ös 
színrelépésének. 

Ahogy később látni fogjuk, 1485 után valószínűleg maga Henrik gyűjtötte 
össze és adatta ki a felmenőiről birtokába került információkat. Részben 
saját akaratából tette, részben azért, hogy cáfolja ellenségei állításait, és 
bebizonyítsa, hogy családja - különösen nagyapja, Owen Tudor - nem olyan 


alacsony származású és rossz hírű, amilyennek mondják. Udvari 
történetírója, az olasz Polydore Vergil számol be a legpontosabban 
gyermek- és fiatalkoráról, Bretagne-ban és a francia udvarban átélt 
kalandjairól. Vergil munkája kincsesbánya: a többi, Tudor-uralkodókat 
magasztaló mű szerzői is tőle vették információikat, például Henrik 
hőstetteiről. 

Az első, teljes egészében VII. Henrik száműzetésének szentelt könyv is 
ezekre a korai művekre támaszkodik. A The First Booke of the Preservation 
of King Henry VII (VII. Henrik király megmenekülésének első könyve) 
című, Henrik unokájának, a dinasztia utolsó tagjának, Erzsébet királynőnek 
ajánlott munkát 1599-ben adták ki, befejezetlenül. Bár a XV. század 
eseményeit sokan arra használták fel, hogy az idősödő királyné 
önkényuralmát kritizálják, ez a névtelen szerző a dinasztia kiválóságát 
akarta hangsúlyozni azzal, hogy bemutatta, Henrik micsoda bátorságról és 
kitartásról tett tanúbizonyságot a III. Richárd felett aratott nagyszerű 
győzelme előtt száműzetésben töltött évei alatt. Lehetséges, hogy 1599-ben 
az Erzsébet halálát türelmetlenül váró skót VI. Jakab közelgő trónra 
kerülése adta a történet felelevenítésének apropóját. Jakab VII. Henrik 
legidősebb lányának, Margaretnek volt a dédunokája. Amikor 1603-ban az 
ő fejére került a Tudor-korona, sok író találta tanulságosnak összehasonlítás 
céljából felidézni a Tudor-uralom kezdetét. 

A Tudor-származás kutatásával Jakab alátámaszthatta volna igényét 
Erzsébet trónjára. 1604-ben a walesi történész pap, G. O. Harry 
megjelentette The genealogy of King James I. king of Great Brittayn, where 
is also handled the worthy descent of his Majesty s ancestor Owen Tudyr (I. 
Jakab, Nagy-Britannia királya leszármazása, amelyben említjük kiváló 
felmenője, Owen Tudyr őseit is) című munkáját. A Tudorok walesi 
elődeinek brit származása előnyére vált az immár a brit szigeteket magában 
foglaló királyság koronáját magának követelő Jakabnak. 1610-ben kiadták a 
The vision and discourse of Henry the 7th concerning the Unitie of Great 
Brittaine (VII. Henrik látomásai és beszédei Nagy-Britannia egységét 
illetően) című művet, és ezzel VII. Henrik nevét az új dinasztia szolgálatába 
állították. A komoly történelemkönyvek mellett népszerűek voltak az angol 
reneszánsz romantikus meséi is. Michael Drayton Owen Tudor és Katalin 
királyné fiktív leveleiből írt regényt, amelynek alapján Hugh Holland furcsa 
verset költött Pancharis: the first Booke. Containing the Preparation of the 
Love between Owen Tudyr and the Oueen (Pancharis: az első könyv. Az 


Owen Tudyr és a királyné közti szerelem előkészületéről) címmel. Holland, 
a Denbighből származó tudós költő I. Jakabnak is meg akarta mutatni 
munkáját. Francis Bacon komolyabb, tudományos igényekkel fellépő művét 
1622-ben adták ki először, History of the Reign of King Henry the Seventh 
(VII. Henrik király uralkodásának története) címmel. Ebben a könyvben 
kevés szó esik Henrik életének korai szakaszáról, és még kevesebb 
felmenőiről, de a király személyiségéről és uralma jellegéről adott, máig 
nagy hatással bíró értékelésében Bacon legalább utal Henrik szegénységben 
eltöltött éveire, és ezzel magyarázza szűkmarkúságát. Ami a bosworthi 
csatát illeti, 1629-ben Sir John Beaumont megpróbálta rekonstruálni 1485. 
augusztus 22-e eseményeit, de beszámolójában a kitaláció és a legenda 
keveredik a megbízható információkkal, és nem tudjuk, milyen arányban. 

Egy nemzedéknyi Stuart-uralom után az érdeklődés alábbhagyott, és 
elégedetlenség lépett a helyébe. A Tudor-felmenők kultusza főként a francia 
udvarban éledt újra, miután II. Károly és II. Jakab szoros kapcsolatot 
alakított ki XIV. Lajossal és Franciaországgal. Bacon munkáját 1673-ban 
lefordították ugyan franciára, ám a francia közönség Owen Tudor és Katalin 
királyné enyelgéseit szerette olvasni a legjobban. A ő szerelmük története 
ihlette az 1677-ben Párizsban kiadott, Tideric, Prince de Galles című 
romantikus történelmi regényt. A könyvet hamarosan lefordították angol 
nyelvre, és kiadták a restauráció alatt kulturális szempontból 
nagy szabadságot élvező Londonban. 1696-ban újabb, a valóságtól 
elrugaszkodott mű jelent meg a párról Párizsban. Ezzel egy időben, miután 
II. Jakabot elűzték trónjáról, és ő Párizsban keresett menedéket, Tudor-ősei 
egyre nagyobb politikai figyelmet kaptak. J. Marsollier 1970-ben Párizsban 
kiadott, Maine és Aumale hercegének ajánlott munkájában - melynek címe 
Histoire de Henri VII, Roi d" Angleterre (VII. Henrik, Anglia királyának 
története) - bölcsnek, Anglia Salamonjának nevezi VII. Henriket. A 
könyvben nagy hangsúlyt kap a volt király Valois Katalintól való 
származása, szilárd vallásos meggyőződése, elvei és az, hogy neves 
dinasztia tagja lévén kiérdemelte a franciák segítségét az őt megillető trón 
megszerzéséhez. 

A felvilágosodás eszméjének megjelenésével és a Hannover-dinasztia 
hatalomra kerülésével a Tudorok romantikus, ám politikai szempontból is 
érdekes története feledésbe merült, bár walesi utazók és történészek vidéken 
továbbra is sokszor tártak fel új tényeket, és hallottak azelőtt nem ismert 
legendákat a legelső Tudorokról. Az igazi érdeklődés azonban csak a 


viktoriánus korban éledt újra, az angol királynékról, köztük Valois 
Katalinról és VII. Henrik feleségéről, Yorki Erzsébetről Agnes Strickland 
által írt, valóságon és fikción alapuló életrajzok hatására. E Viktória 
királynő uralkodásának kezdetén kiadott művek sokáig megőrizték 
népszerűségüket, és számos regény alapjául szolgáltak. A legtöbb figyelmet 
a szegény, tanulatlan walesi, Owen Tudor, és a szenvedélyes, fiatal özvegy 
királyné, Valois Katalin története kapta. Velük ellentétben a történészek 
által tartózkodónak, zárkózottnak, sőt unalmasnak bélyegzett VII. 
Henrikkel nem foglalkoztak a regényírók, és mivel a XV. század a politikai 
hanyatlás és a polgárháború koraként vált ismertté, Jasper és Henry Tudort 
tudományos körökben is mellőzték. A két világháború után újra teret 
hódított a romantika, és 1954 óta rendszeresen jelennek meg elsősorban 
Owen és Katalin szerelmét feldolgozó művek angol és walesi szerzők 
tollából. Csak az 1970-es években legalább öt vastag könyvet adtak ki a 
témával kapcsolatban. Nagyon kevés megbízható tudományos munka 
koncentrál arra, mi történt a Tudorokkal 1485 előtt, bár S. B. Chrimes 1972- 
ben kiadott hiteles életrajza VII. Henrikről elismeri, milyen értékesek 
Polydore Vergil feljegyzései a király életének korábbi szakaszáról. 

Azt várnánk, hogy VII. Henrik Walesben és elsősorban a hazafias, 
nacionalista szerzők körében kapta a legnagyobb figyelmet. A XX. századig 
ez így is volt. Ugyanakkor VIII. Henrik Wales Angliához csatolásáról 
kiadott törvénye, amely felgyorsította Wales elangolosodását, árulásnak 
tekinthető. Gwynfor Evan, napjaink walesi politikai nacionalizmusának 
doyenje 1971-ben kiadott Aros Mae című, angol nyelvre The Land of My 
Fathersként (Apáim földje) lefordított könyvében azt állítja, Wales és a 
walesi emberek számára hátrányos fordulatot jelentett a részben walesi 
származású dinasztia trónra kerülése. 

Bárhonnan nézzük is, a legelső Tudorok érdekes történetét és a dinasztia 
felemelkedésében betöltött szerepét érdemes megismerni. 

1. FEJEZET 


Walesi hercegek szolgálatában 


Az első Tudor-uralkodó, VII. Henrik negyedrészt walesi, negyedrészt 
francia és félig angol volt. Kortársaihoz hasonlóan az utókor is walesiként 
tartja számon, és ükapja walesi keresztnevén, a Tudorra angolosított Tudur 
néven ismerjük őt és leszármazottak. Henrik felmenőinek nem hercegi vér 
csörgedezett az ereiben. Családja az egyik legambiciózusabb walesi 
uralkodóház szolgálatában tűnt ki. 

A XIII. században Gwynedd uralkodói azon fáradoztak, hogy a rögös 
Snowdoniát és Anglesey termékeny síkságait is magában foglaló 
hercegségük befolyásos, jól szervezett állammá váljon. A nyugat-európai 
királyságokban ezalatt átalakult a kormányforma, a közigazgatás rendszere, 
valamint az uralkodói hatalom, és az angol mintán keresztül ezek a 
változások Walesbe is eljutottak. A határozott és könyörtelen herceg, a 
Nagy Llywelynként ismert Llywelyn ab Iorwerth (1202-40) uralkodása alatt 
Gwynedd megerősödött, és a többi hercegség a függésébe került. A 
méltóságteljes "walesi herceg, Llywelyn 1202-re már szinte egész 
Gwyneddet ellenőrzése alá vonta, és tíz évvel később, 1212-ben a francia 
királlyal folytatott tárgyalásai során az összes walesi uralkodó nevében járt 
el. Nagy szerepe volt abban, hogy János király Runnymede-nél engedett a 
bárók követeléseinek, és hogy az 1215-ben kiadott Magna Carta a 
walesieknek is kedvezett. Az erőskezű LIlywelyn 1240-ben bekövetkezett 
haláláig biztosítani tudta hercegsége függetlenségét. 

A lendületes politikai fejlődés ezen évtizedeiben történt, hogy Észak- 
Walesben VII. Henrik felmenői a XIII. század egyik legbefolyásosabb és 
legnagyobb tiszteletnek örvendő walesi  családjává emelkedtek. 
Nélkülözhetetlenné tették magukat tanácsadóként, diplomataként és 
katonaként Gwynedd hercegének szolgálatában, egy olyan államban, ahol 
akárcsak Európa többi országában, az uralkodó a , szolgáló arisztokráciára" 
támaszkodott. A legelső Tudorok ekkoriban alapozták meg és kezdték 
gyarapítani a családi vagyont. 

Bár Gwynedd hercege mellett igen fontos szerepet töltöttek be, Tudor 
Henrik felmenői közül senki nem házasodott be az uralkodócsaládba. 
Inkább megbízhatóságukkal tüntették ki magukat Nagy LIlywelyn és utódai 
uralkodása alatt. Angliában az ilyen kiváló szolgálatért a király általában 
grófi címet adományozott. Észak-Walesben hírnév, birtok és hatalom 


jelentette a jutalmat. A magas rang, a nagy vagyon és a jelentős befolyás 
felé azonban rögös út vezetett, hiszen felemelkedése során Gwynedd 
sokszor került szembe ellenségekkel és akadályokkal: más walesi hercegek 
Gwynedd uralkodójának hatalmát irigyelték; az angol királyok gyanakvók 
voltak, és nem támogatták szomszéduk követeléseit; a walesi határ mentén 
földbirtokkal "rendelkező bárók barátságtalanul viselkedtek. Egy 
Gwynedd hercegének szolgálatában álló becsvágyó családnak ajánlatos volt 
szemmel tartania Gwynedd riválisait és ellenfeleit, és felkészülnie bizonyos 
politikai lépések megtételére, nehogy elveszítse megérdemelt jutalmát. A 
Tudor-uralkodók felmenői feltűnő sikereket értek el ebben, és csak ritkán 
hibáztak. Amikor 1282-83-ban I. Edward király megsemmisítette 
Gwyneddet, a család befolyása nem, csak hírneve szenvedett csorbát. 

A Tudorok ősei Abergele közelében, a Conwy folyótól keletre eső Rhos 
körzetben, a Four Cantrefs (vagy walesi nyelven Perfeddwlad) néven ismert 
vidéken éltek, amelynek nagy részét később a Denbigh uradalomhoz 
csatolták. Kezdetben a tengerpart közelében rendelkeztek kisebb 
földbirtokokkal. Amikor Nagy Llywelyn a régiót Gwynedd fennhatósága 
alá vonta, a családból néhányan az ő szolgálatába szegődtek. Az is 
lehetséges, hogy egy-kettő közülük már a XII. század végén Llywelyn 
elődeinek szolgálatában állt. Cynfrig ab Iorwerth volt az első a 
nemzetségből, aki szerepet kapott a még kezdetleges gwyneddi 
államigazgatásban. Fiai és unokái is nyomdokába léptek. Cynfrig 
leszármazottainak rátermettségét és eszét illetően csak találgatni tudunk, de 
bármilyenek voltak is a képességeik, a XIII. század elejétől a végéig 
Gwynedd uralkodóinak szolgálatában álltak. Mi több, ők alkották a 
hercegek szolgái között a legnagyobb létszámú, rokonokból álló csoportot. 
Ha azt mondjuk, Cynfrig tette meg az első és legfontosabb lépést, akkor azt 
is meg kell említenünk, hogy fia, Ednyfed Fychan (Ifjabb Ednyfed) szerezte 
magának a legnagyobb hírnevet, és ő biztosított fiainak és unokáinak az 
észak-walesi vezetésben és társadalomban olyan pozíciót, amelynél 
magasabbat csak az uralkodócsalád tudhatott magáénak. 

Ednyfed Fychan 1215-től az uralkodó 1240-ben bekövetkezett haláláig 
Nagy Llywelyn szolgálatában állt. Sokat tartózkodott a herceg társaságában; 
betekinthetett Llywelyn okirataiba, és hosszú ideig volt a legfontosabb 
közigazgatási, politikai és törvényszéki hivatalnok (walesi nyelven: distain). 
E minőségében képviselte Llywelynt az angol királlyal, III. Henrikkel, 
bizonyos határőrgrófokkal, valamint más walesi hercegekkel, püspökökkel 


és papokkal folytatott tárgyalások során. A herceg alteregója volt: csak 
Llywelyn állt fölötte, és jelentős hatalmat gyakorolt az ő nevében. 
Ednyfedet a háborúban is megbecsülték. Egy XVI. századi monda szerint 
egyszer (talán 1210-ben) Chester grófja és János király más támogatói ellen 
vezette csatába a herceg seregeit; azt mondják, a győzelem után három véres 
angol fejet nyújtott át LIlywelynnek - ezek feltehetően Ednyfed Fychan 
és családja címerére is felkerültek. A hasonló hőstettek jogosították fel 
Ednyfedet arra, hogy nagy célokat tűzzön ki maga elé a házasságát illetően. 
Gwenlliant, az 1187-ben elhunyt híres Lord Rhys ap Gruffydd egyik lányát 
vette el. Amellett, hogy uralma alá vonta Délnyugat-Walest (vagy 
Deheubarthot), Rhyst másutt is kora legjelentősebb hercegének tartották. E 
tekintélyes vérvonalhoz fűződő kapcsolata emelte Ednyfed Fychan rangját. 
Maga III. Henrik is elismerte kiválóságát, és amikor 1240 júniusában 
Ednyfed a Szentföld felé tartó keresztes lovagként átutazott Londonon, a 
király ezüstserleget küldetett neki tisztelete jeléül. 

Nagy Llywelyn 1240-ben halt meg. Mint tekintélyes idős politikus, 
Ednyfed Fychan kulcsszerepet játszott a herceg fiának, Davidnek (1240-46) 
a trónra emelésében. Egy olyan korban, amikor az uralkodó tekintélye saját 
képességeitől és a megfelelő tanácsadóktól függött, az udvarban senki nem 
volt ennél a tapasztalt és hűséges szolgánál alkalmasabb arra, hogy az új 
hercegnek minden téren támogatást nyújtson. Ednyfed 1246-ban, tíz évvel 
felesége elvesztése után bekövetkezett halálát a chesteri St. Werburgh- 
apátságban szerkesztett krónikákban Gwynedd és egész Észak-Wales 
történelmének fordulópontjaként jegyezték fel. Ednyfedre judiciarként, a 
legmagasabb — walesi politikai és bírói tisztséget viselő 
hivatalnokként emlékeztek, és így egy sorba állították az angol királyok 
nevében távollétükben intézkedő helyettesekkel. Nagy Llywelyn és David 
ap Llywelyn nagyszerű szolgájának kijárt ez a tisztelet. 

Cynfrig ab Iorwerthnek Ednyfed Fychan mellett még két fia született: 
Heilyn és Goronwy. Úgy tűnik, ők is a hercegeket, LIlywelynt és Davidet 
szolgálták, ha nem is olyan kiválóan, mint fivérük. Közéleti szereplésük 
Gwynedd keleti részére, őseik vidékére, a Conwytól keletre eső területre 
korlátozódott. Ők és leszármazottaik soha nem tűntek ki, nem tartották őket 
akkora becsben, nem tudták úgy elnyerni az emberek szeretetét, ahogy 
tették azt Ednyfed ivadékai (Wyrion Eden) Észak-Walesben. 

Ednyfed Fychannek legalább hat - még valószínűbb, hogy hét - fia volt. 
Az, hogy mindegyikük apja nyomdokaiba lépett Gwynedd hercegeinek 


szolgálatában, és többen olyan pozíciókba kerültek, amelyeket korábban 
apjuk foglalt el, azt mutatja, hogy a nagy becsben tartott Ednyfed milyen 
ügyesen mozdította elő rokonai karrierjét. Emellett el kell ismernünk, hogy 
saját képességeik is közrejátszhattak. Amikor Goronwy és Gruffydd ab 
Ednyfed már elég idősek voltak ahhoz, hogy csatlakozzanak apjukhoz 
Llywelyn herceg udvarában, támogatták Ednyfedet a Chester grófjával 1222 
körül folytatott tárgyalásokban. Gruffyddot azonban elragadhatta az ifjonti 
hév, és elkövetett egy baklövést: becsületsértő megjegyzéseket tett a herceg 
feleségére, János király törvénytelen lányára - aki 1204-ben ment hozzá 
Llywelynhez -, ezért Írországba kellett menekülnie. Valójában ő volt az első 
a családban, aki összetűzésbe került hercegével. Gruffydd kegyvesztése 
ellenére Ednyfed pozíciója nem ingott meg, és többi fia tekintélyes 
jutalmakat kapott. Többen közülük David herceg (1240-46) rövid 
uralkodása idején értek férfikorba. Az ifjú herceg örömmel vette annak 
lehetőségét, hogy nem csupán apja régi minisztereire támaszkodhat, hanem 
fiatalokat is maga köré csábíthat. Az 1241-ben határőrgrófokkal folytatott 
tárgyalásai során Tudur ab Ednyfedet már Ednyfed életében a herceg 
helyettesének ismerték el, bár lehetséges, hogy csak ideiglenesen, tárgyalási 
pozíciója javításának érdekében léptették elő. Ednyfed Rhys nevű fia 1241- 
ben már szintén David herceg szolgálatában állt. 


GYNFRIG ab IORWÉRTH 


Heilyn Ednyfed Fychan Goronwy 
ít 1246) 
Goronwy Cyafrig 
Goron Gruffydd Tudur Rhys Cynfrig 
ít 1268 ít 1278) 
Tudur Hen Gorornwy Hywl Heilyn 
ít 1511) Fychan (t 1298 k.) 


2. táblázat 





Rhys Heilyn Üywelyn 
íT 1284) (t 1282) 


1. táblázat: Ednyfed Fychan és fiai 

Az Ednyfed Fychan családja részéről Gwynedd hercege felé mutatott 
hűtlenség második példája ironikus módon épp a hercegnek tett szolgálat 
közben esett meg. 1245 novemberében Tudur ab Ednyfedet III. Henrik 
Észak-Walesben fogságba ejtette, és túszként a londoni Towerbe küldte, 
valószínűleg David herceg behódolásának zálogaként. David testvére, 
Gruffydd szintén a Towerben volt túsz, de 1244-ben szökni próbált, és 
megölték. Egy évvel később Tudurt Londonba vitték: először Southern 
Powys angolbarát lordja, Gruffydd ap Gwenwynwyn szállította, majd John 
Lestrange, egy shropshire-i báró, aki nem sokkal azelőtt még a 
legmagasabb politikai és bírói tisztséget viselte, Chesterben volt justiciar. 
Végül a Towerbe vezető út utolsó szakaszát az Oxfordshire-i főispán 
embereinek kíséretében tette meg. A Tower egyik belső épületében 
helyezték el. 1246 szeptemberében, David herceg és Ednyfed halálának 
évében engedték el, ám két fiát, akikkel nem bántak túl keményen, hátra 
kellett hagynia túsznak. Szabadon bocsátásának még egy feltétele volt: 
kötelezték arra, hogy hűbéresküt tegyen III. Henriknek, és észak-walesi 
birtokaiban történő megerősítéséért cserébe behódolt a királynak. Az 
uralkodótól ajándékokat és további földeket is kapott, köztük a perfeddwladi 
Maenan városát. Tudur ab Ednyfed III. Henrik hű alattvalójának vallotta 
magát, és ez elkerülhetetlenül megrontotta kapcsolatát Gwynedd hercegével. 
Henrik és tanácsadói lelkesen csábítottak befolyásos walesieket a saját 
oldalukra, és az elkövetkező években Tudur további birtokokat kapott a 
nagylelkű királytól. A David herceg unokaöccsével és utódjával, Llywelyn 
ap Gruffydd-del folytatott 1259-60-as béketárgyalások során Henrik Tudurt 
küldte követeként. Tudur fiát, Heilynt 1263-ben engedték szabadon a 
londoni Towerből. 

Átpártolásával Tudur ab Ednyfed megszakította a hagyományt, amit apja 
és nagyapja fél évszázaddal korábban indított. Talán nem meggyőződésből 
állt a király mellé. A birtokok és különböző ajándékok kétségkívül nagy 
vonzerőt jelentettek, de a legnyomósabb érv fiainak tartós fogsága volt. 
Mindenesetre David és Ednyfed Fychan 1246-ban bekövetkezett halálával 
Gwyneddben belpolitikai harcok kezdődtek a hatalom megszerzéséért. 
Talán ez is bizonytalanabbá tette Ednyfed szemében családja jövőjét, és így 
a Henrikkel való kapcsolat szorosabbra fűzése ésszerű óvintézkedésnek tűnt. 
Akárhogy is, 1263 után, mikor Llywelyn ap Gruffyddet már elismerték 
Észak-Wales urának (és Heilyn ap Tudurt kiengedték börtönéből), Tudur ab 


Ednyfed úgy érezte, eljött az idő, hogy folytassa karrierje építését 
Gwyneddben. 

Amikor Llywelyn ap Gruffydd (akit halála óta Utolsó Llywelynként 
emlegetnek) 1255-ben megalapozta hatalmát Gwyneddben, Ednyfed Fychan 
fiai már elég idősek voltak ahhoz, hogy a szolgálatába álljanak, és ezt végül 
mindannyian meg is tették. A nyugati Llyn-félszigettől a keleti Dee folyóig 
nyúló, Powys, Cardiganshire és Carmarthenshire uradalmait is ellenőrző, 
Montgomery és Glamorgan felé hódításokkal terjeszkedő, a nagy walesi 
hercegséget újra kiépítő állam képviselői lettek. LIlywelyn még nagyapjánál 
is nagyobb területeket uralt. Újra az összes walesi hercegség Gwynedd 
függésébe került, és 1258-tól LIlywelyn egész Wales urának vallotta magát. 
Az — 1267 szeptemberében,  — Montgomerynél . megkötött angol- 
walesi szerződésben III. Henrik is elismerte LIlywelyn e pozícióját. Ednyfed 
Fychan fiai fontos szerepet játszottak mindebben. A legidősebb, Goronwy 
1258-ban apja nyomdokaiba lépett, és tíz éven át az igazságszolgáltatás 
legmagasabb szintjén tevékenykedett, az angol királlyal, a határ mentén 
birtokokkal rendelkező lordokkal, Bangor püspökével és más walesi 
hercegekkel tárgyalt. Apjához hasonlóan ő is vezetett hadjáratot. 1263 
februárjában Gwentig vonult a gwyneddi seregek élén a déli földesurak 
elleni harcban. Amikor Goronwy 1268. október 17-én elhunyt, egy walesi 
krónikás bátorságáról, katonai sikereiről, bölcsességéről és 
becsületességéről írt. Méltó utódja volt apjának, és a krónikás nem titkolta a 
halála felett érzett gyászát. 

Ednyfed Fychan második fia, Gruffydd végül visszatért a megalázó 
írországi száműzetésből. 1247-ben már Llywelyn ap Gruffydd herceg 
szolgálatában állt; betekintést nyert az okiratokba, 1256-ban III. Henrikkel 
tárgyalt, és talán először ő töltötte be a hivatalt, amelyet később bátyja 
kapott meg. Ami Tudur ab Ednyfedet illeti, ő miután átállni kényszerült III. 
Henrik oldalára, Észak-Walesben folytatta pályafutását. 1263 után ő is 
bepillanthatott Llywelyn ap Gruffydd irataiba, közreműködött a Bangor 
püspökével, más walesi hercegekkel és a határ menti földesurakkal 
folytatott vitákban, és bátyja 1268-ban bekövetkezett halála után több 
mint egy évtizedre kisajátította a hercegség egyik legnagyobb hatalommal 
járó állását, a steward pozícióját. 

Ednyfed Fychan két legkisebb fia, Rhys és Cynfrig eltérő karriert futott be. 
Az apai nagyapja nevét viselő Cynfrig 1256-tól bátyjaihoz hasonlóan 
Llywelyn herceg szolgálatában állt, ugyanazokat a diplomáciai és bírói 


feladatokat végezte, mint ők. Az anyai nagyapja után elnevezett Rhys 
azonban összetűzésbe került LIlywelyn herceggel. Bár azt nem mondhatjuk, 
hogy Cynfrig ab Iorwerth utódai 1216 és 1278 között kisajátították a 
legmagasabb gwyneddi hivatalt, Ednyfed Fychan és fiai kétségtelenül 
hosszú ideig töltötték be a steward pozícióját. Családjuk kitartóan és 
kiválóan szolgálta Llywelyn ab Iorwerthet és két utódát. Még a néha 
előforduló nézeteltérések sem változtatnak a tényen, hogy a XIII. század 
legkiemelkedőbb északwalesi nemzetsége voltak. 

Az uralkodónak arra is ügyelnie kell, hogy biztosítsa azok hűségét, akik 
ilyen kitűnő szolgálatot tesznek neki. A  Cynftrig ab  lorwerth 
leszármazottainak juttatott földadományokról csak a XIV. századból vannak 
információink, ugyanis ebben az időben még mindig számon tartották, hogy 
mely birtokok voltak egykor Ednyfed Fychan tulajdonában. A család a 
Conwy folyótól keletre eső Denbigshire-ből származott. Gwynedd hercegei 
főként angleseyi (penmynyddi és trecastelli) és caer-narfonshire-i földeket 
adtak Ednyfednek. Ő és örökösei nem a szokásos feltételekkel kapták meg 
ezeket. Az adományok elfogadásával semmilyen kötelezettséget nem kellett 
vállalniuk, nem tartoztak értük cserébe szolgáltatásokkal. Épp ellenkezőleg, 
kiváltságokat is kaptak melléjük. A birtokok nagy részét valószínűleg 
még 1240 előtt Nagy Llywelyn ajándékozta Ednyfed Fychannak. Ezek 
mellé Ednyfed szerzett még perfeddwladi és cardiganshire-i földeket is. Fiai 
nem gyarapították ilyen jelentősen a családi vagyont. Tudur például III. 
Henriktől kapott birtokokat Flintben és Dyffryn Clwydben. Ednyfed Fychan 
nemzetsége akkora területet uralt, akár egy angol főnemes, és a 
leggazdagabb  észak-walesi  földbirtokoscsaládok egyikeként jelentős 
befolyást tudhatott magáénak. 

A középkori európai szokásoknak megfelelően az egyház és az állam 
Észak-Walesben is közvetlen kapcsolatban állt egymással. A bangori és a 
St. Asaph-i püspökségek bizonyos mértékig a hercegek ellenőrzése alatt 
álltak. A hercegek világi ügyeit intéző embereknek gyakran voltak olyan 
rokonaik, akik egyházi körökben tették ugyanezt. A St. Asaph püspöke 
címet 1240-től 1247-ben bekövetkezett haláláig viselő Hywel valószínűleg 
szintén Ednyfed Fychan fia volt. Amennyiben ez igaz, akkor néhány évvel 
később az ő unokaöccsét, Llywelynt, Gruffydd ab Edynfed gyermekét 
nevezték ki Bangor priorjának. A család nagylelkű adományokkal segítette 
az 1251-ben Bangorban alapított dominikánus kolostort. Lehetséges, 
hogy Goronwy ab Ednyfed a mai Penrhyn Park szomszédságában földeket 


is juttatott a szerzeteseknek. Goronwyról tudjuk, hogy Bangorban temették 
el, és feltételezhetjük, hogy az új kolostorban, hiszen Ednyfed több 
leszármazottja tekintette azt a család mauzóleumának. 

A nemzetség észak-walesi társadalomban elfoglalt helyét mutatja, hogy a 
XIII. században sokan írtak a tiszteletükre verseket, haláluk után 
dicshimnuszokat. Elidir Sais, az XIII. század első felének egyik 
legjelentősebb költője az 1246-ban elhunyt Ednyfed Fychant így gyászolta: 

Ednyfed frissen ásott sírjánál jártam, 

Hullanak könnyeim. 

Einion ap Gwalchmai Ednyfed lányához írt verseket. Gruffyddot Dafydd 
Benf-ras siratta halálakor. Goronwy ap Ednyfedhez mind Bleddyn Fardd, 
mind Prydydd Bychan szerzett ódákat. , Gwynedd bástyájának", , a várost 
védő falnak" nevezték, hősnek tartották, egyaránt csodálták Gwyneddet 
védelmező vitézi tetteiért, valamint bölcs és nemes jelleméért. Halála után a 
walesi hercegek krónikása jegyezte fel e tulajdonságait. 

E rendkívüli család Gwynedd három hercegének élvezte bizalmát és 
érdemelte ki háláját. Ednyfed Fychan és fiai hatalmának, gazdagságának és 
rangjának híre elérte Wales minden vidékét és még az angol udvart is. 
Megállták a helyüket a gwyneddi belpolitikai viszályok idején és az 
időnként Gwynedd, Anglia királya és más walesi lordok között kialakuló 
feszült helyzetekben. 

2. FEJEZET 


Lehet-e hűnek maradni? 


I. EDWARD HÓDÍTÁSAI 

A XIII. század során volt példa arra, hogy Ednyfed Fychan családjának 
tagjai meginogtak a Gwynedd hercegei iránti hűségükben, és az angol király 
oldalára álltak, mert ezt diktálták személyes érdekeik. A nemrégiben 
létrehozott Gwynedd hercegség határai még nem rögzültek. Ednyfed Fychan 
családjának perfeddwladi szülőföldje időről időre angol kézre került, így 
nem csoda, ha a Conwy folyótól keletre eső területekről származók csak 
nehezen vagy egyáltalán nem tudtak hűek maradni urukhoz. Miután 1272- 
ben I. Edward elfoglalta az angol trónt, Ednyfed Fychan leszármazottai a 
túlélési ösztöntől vezérelve elpártoltak a walesi oldaltól. 

Edward király az első, Llywelyn herceggel vívott háborújában, 1276-77- 
ben jelentős győzelmet aratott, így a józan ész azt diktálta, hogy a család 
lépjen kapcsolatba a nagy Edwarddal arra az esetre, ha LIlywelynt további 
szerencsétlenségek érnék a jövőben. Korábban, 1240-ben Ednyfed Fychan 
fia, Tudur nagy vagyont halmozott fel a III. Henrikkel kényszerből kötött 
szövetségnek köszönhetően. Most Ednyfed több ivadékának is előnye 
származott abból, hogy békét kötött Edward királlyal. A háború idején 
Ednyfed unokája, Llywelyn ap Gruffydd dominikánus szerzetes, 
valószínűleg Bangor priorja, közvetítőként járt el a Llywelyn herceg 
szolgálatában álló fivére, Rhys és a király között. Célja Rhys, valamint két 
további rokon és a király kibékítése volt. Ők hárman valószínűleg részt 
vettek a herceg cserbenhagyására és az Edward oldalára való átállásra szőtt 
összeesküvésben. Amikor 1277-ben a herceg arra kényszerült, hogy aláírja a 
királlyal a conwyi szerződést, ígéretet tett, hogy Rhyst szabadon engedi és 
visszaállítja korábbi pozíciójába. Később Rhys a király szolgálatába 
szegődött, és viszonya a herceggel megromlott. 

Egy alkalommal, amikor Rhys Llywelyn  aberffrawi udvarában 
tartózkodott, 100 font bírságot szabtak ki rá engedetlenség miatt. Így történt, 
hogy amikor I. Edward 1282-ben elindította a második walesi háborút, Rhys 
és fivére, Hywel ap Gruffydd ab Ednyfed csatlakozott a király észak-walesi 
hadjáratához. A Menai Straiten való átkelés közben a sereget megtámadták 
Llywelyn herceg emberei, és Hywel is az elesettek között volt. 

Nem Gruffydd ab Ednyfed Fychan fiai voltak ez egyedüliek, akik az 
Edward királlyal való megegyezésre törekedtek. 1278 szeptemberében a 


király visszaadott néhány birtokot Tudurnak, Goronwy Fychannek és 
Hywelnek, akik minden valószínűség szerint Goronwy ab Ednyfed Fychan 
gyermekei voltak. 1279-ben már a család más tagjai is I. Edward 
szolgálatában álltak Perfeddwladban. Helyi kötődéseik, valamint a 
veszedelmes időkben feltámadó túlélési ösztön 
meggyengítette kötelességtudatukat Snowdonia ura felé, és inkább az 
Edwarddal kötött béke irányába terelte őket. Ez látszott perfeddwladi 
befolyásuk, pozíciójuk és vagyonuk megőrzése legbiztosabb módjának. A 
walesiek azért híresültek el állhatatlanságukról és arról a képességükről, 
hogy minden helyzetben előnyt tudnak maguknak kovácsolni, mert a helyi 
kapcsolatokat mindig többre értékelték, mint a magasabb körök felé 
mutatott hűséget. Amikor Llywelyn herceget 1282-ben megölték, és észak- 
walesi hercegségét I. Edward vonta ellenőrzése alá,  Ednyfed 
Fychan családja bizakodóan nézett a jövőbe. 

2. táblázat: Owen Tudor felmenői 

Goronwy ab Ednyfed három fia 1282 után korántsem könnyű vagy 
visszavonhatatlan lépést tett, amikor békét kötött az angol uralkodóval. 
Valójában a Wales különböző pontjain 1294-95-ben az egyre szigorúbb 
királyi ellenőrzés miatt kitört lázadások idején az Idősebb Tudur vagy Tudur 
Hen néven is ismert Tudur ap Goronwy és az Ifjabb Goronwy vagy 
Goronwy Fychan néven emlegetett Goronwy ap Goronwy az északi felkelés 
vezetőjéhez, Madog ap Llywelynhez csatlakozott. Valószínű, hogy Tudur 


Hen volt Madog helyettese, és talán Goronwy is a lázadó szolgálatában állt. 
Ám amint a felkeléseket leverték - melyek az utolsók voltak a közvetlenül 
Gwynedd elfoglalása miatt kitört lázadások sorában -, a család sietve békét 
kötött a hatalom angol birtokosaival. Tudur Hen tagja volt annak az 
északwalesi delegációnak, amely 1296-ban hűséget esküdött I. Edwardnak, 
és amikor a király fiát, Edward of Caernarfont 1301-ben Wales első angol 
hercegévé nyilvánították, Tudur Hen a walesi birtokaiért cserébe letette a 
hűbéri esküt. A következő években királyi hivatalnokként szolgált 
Perfeddwladban, ahogy azt a XIII. században számos felmenője is tette. 
Jelentős méretű, örökölt észak-walesi és cardiganshire-i birtokai 1311-ben 
bekövetkezett halálakor minden akadály nélkül fiára, Goronwy ap Tudur 
Henre szálltak. 

Tudur Hen leszármazottai egyetlen kivétellel mindannyian hűséges, 
befolyásos, nagy vagyonnal rendelkező észak-walesi földbirtokosok lettek. 
A társadalomban elfoglalt kiemelkedő helyüket mutatta, hogy rendházak 
patrónusának választották őket, a vidéken házról házra járó költők körében 
jó hírnévnek örvendtek, és nagy kiterjedésű birtokokkal rendelkeztek, 
melyeket még Ednyfed Fychantól örököltek, és I. Edward uralkodásának 
politikai zűrzavarában is meg tudtak tartani. Goronwy ap Tudur Hen hű 
maradt II. Edwardhoz. Még abban a válságos időben is mellette állt, amikor 
ellenségei elfogták, és megfosztották trónjától. Ő volt a királyhoz 1314-ben 
Newcastle-upon-Iyne-nél csatlakozó, Skóciát megtámadni kész walesi 
seregek egyik vezére, majd néhány évvel később  1318-19-ben 
yeomanből Snowdon foresterje lett. 1331 -ben halt meg, ekkorra már a 
családnak sikerült a lázadás szégyenfoltját lemosnia, és III. Edward 
kegyeibe férkőznie. 

MEGBÉKÉLÉS ÉS EGYÜTTMŰKÖDÉS 

I. Edward uralkodásának nyugtalan évei után Ednyfed Fychan 
leszármazottaira biztonság és jó szerencse várt, ahogy az Goronwy ap Tudur 
Hen fiai, a pap Hywel és a földbirtokos Tudur karrierjéből is kitűnik. 

Családjuk kezdettől fogva szoros kapcsolatban állt a legjelentősebb észak- 
walesi egyházakkal és vallásos intézményekkel. Keresztény hitű társasági 
körökben mozogtak, és mint mindenhol, az egyházi intézmények itt is 
nyíltan a vagyonos laikusok segítségére támaszkodtak. Egy XVIII. századi 
monda szerint Tudur Hen alapította a bangori ferences kolostort, bár ma már 
biztosan tudjuk, hogy a kolostor 1250-ben már létezett, és Tudur Hen 
valószínűleg a háború utáni újjáépítésben vett részt adományaival. A 


szerzetesek Edward oldalán álltak mindkét walesi háborúban, Tudur pedig 
1293 körül hozzáfogott az épületek helyreállításához. A kolostor 
kápolnájának déli falánál készíttetett magának sírhelyet, és 1311. 
október 11-én tartott temetése sokáig megmaradt az emberek 
emlékezetében. Fiát, Goronwy ap Iudur Hent 1331. december 11-én 
fektették mellé. 

Goronwy fiai közül Hywel magas rangot kapott az észak-walesi 
egyházban. Bár valószínűleg apja legidősebb fia volt, mégis papnak 
taníttatták; a Bangor-katedrális kanonokja lett, majd 1357-ben Anglesey 
főesperese. 1366-ban temették el a bangori kolostorban, az egyházi 
hierarchiában elfoglalt magas helyének megfelelően a főoltár előtt. 

Tudur 1367. szeptember 19-én követte a sírba fivérét, Hywelt - őt a 
szentély déli falához temették. Tudur hasonló befolyással bírt a világi 
társadalomban, mint Hywel az egyházban. Angleseyben, az ősi családi 
birtokon, Trecastellben élt, és akárcsak apja, illetve nagyapja, a szigeten 
töltött be királyi hivatalt. Előnyös házasságot kötött: a lázadó herceg, Owain 
Glyndwr nagybátyja, a Cardiganshire-i Ihomas ap Llywelyn családjából 
választott feleséget. Lehetséges, hogy 1337 után Tudur III. Edward sikeres 
franciaországi hadjáratain is részt vett; századokkal később úgy hitték, 
mialatt Edward seregében szolgált, a király engedélye nélkül fölvette a 
lovagi címet. 

1345-ben mind Hywel, mind Tudur karrierje veszélybe került. Abban az 
évben cselszövés készült a királyfi, a Fekete Herceg népszerűtlen észak- 
walesi meghatalmazottjának, William de Shaldfordnak a feltartóztatására és 
meggyilkolására. Az összeesküvéssel Hywelt és Tudurt gyanúsították, mert 
Hywel otthonának közelében történt a merényletkísérlet. A testvérpárt 
letartóztatták, és egy ideig fogságban tartották. Az incidens azonban - amely 
inkább elszigetelt támadás volt egy hatalmát kihasználó, elnyomó 
hivatalnok ellen, mint általános tiltakozás az angol uralommal szemben - 
nem rontotta egyik fiú kilátásait sem, és rövidesen mindkettőjüket szabadon 
engedték. Caernarfon polgársága arra panaszkodott, hogy , egyetlen walesi 
sem meri megvádolni" a családot. A családi költő, Gruffydd ap Maredudd 
ap Dafydd más szemszögből nézte, és sokkal lelkesebben kommentálta a 
dolgot, ám voltaképp ő is hasonlóképpen gondolkodott. Tudurt, Hywelt és 
rokonaikat hatalmas, erős, ellenálló tölgyfákhoz hasonlította, amelyek ágai 
messzire nyúlnak, és védelmet nyújtanak az alattuk lévőknek. 


Ednyfed Fychan leszármazottai a XIV. század második felében, főként II. 
Ri-chárd király uralkodása idején bírtak olyan jelentős befolyással és 
felelősséggel Észak-Walesben, mint maga Ednyfed Fychan 150 évvel 
azelőtt. Tudurnak mind az öt fia, Goronwy, Ednyfed, Rhys, Gwilym és 
Maredudd is beleillett a király walesi hercegségének részét képező Észak- 
Wales társadalmába és vezetésébe. Legtöbbjük Angleseyben élt, és az 1370- 
es, "80-as és 790-es években Rhys és fivére, Goronwy gyakorlatilag 
kisajátította a rhaglaw (vagy bailiff) tisztséget Dindaethwy-ben. Testvérük, 
Maredudd — valamikor 1387 és 1395 között a szomszédos 
Malltraeth rhaglawja volt, majd a kis angleseyi város, Newborough polgára 
lett. Sőt mi több, a család tagjai most először megkaptak eddig rendszerint 
angoloknak fenntartott észak-walesi hivatalokat is. Így lett Rhys 1374-75 és 
1381-84 között Anglesey főispánja. Coronwyt 1382-ben, négy nappal halála 
előtt kulcspozícióba állították, a beaumaris-i vár kapitányává nevezték ki. 
Maredudd 1388 és 1391 között Anglesey escheatorja volt. II. Richárd 
nyilvánvalóan megbízott a fivérekben, hiszen Észak-Walesben ők szolgálták 
a királyt a leghűségesebben. Rhys és Gwilym az 1386-ban egy esetleges 
francia támadás esetére elővigyázatosságból felállított Caernarfonshire-i 
kontingens vezetői között voltak, és Richárd 1398-ban szolgálatába fogadta 
őket egész életükre, fejenként évi 10 fontért. Amikor a király 1398-ban az 
írek leigázására indult, vele tartottak, és szíven ütötte őket, hogy Richárdot 
visszatérése után, 1399 szeptemberében elfogták és megfosztották trónjától. 
Talán részben ezek az élmények is közrejátszottak abban, hogy Rhys, 
Gwilym és Maredudd később csatlakozott a trónbitorló IV. Henrik király 
elleni felkeléshez. 

Két másik testvérük, Ednyfed és Coronwy is a király szolgálatába állt, bár 
ez sokkal korábban, Franciaországban történt. Goronwy népes egyenruhás 
kíséretéről az őt dicsőítő költők is megemlékeztek, egyikük, Iolo Goch 
pedig arról írt, hogy , ünnepnapokon a legfinomabb zöld anyagból készült 
libériákat osztogatott". Ednyfed és Coronwy azonban 1382-ben, Kent egyik 
kikötőjének közelében valószínűleg vízbe fulladt. Holttestüket megtalálták, 
és Londonba szállították,  Goronwyt Észak-Walesben, a  [Llanfaes- 
kolostorban temették el - legalábbis ez áll a Gruffydd ap Maredudd ap 
Dafydd komponálta gyászénekben. Iolo Goch szerint a fivérek halála egész 
Anglesey fölött beárnyékolta az eget, bár ha egy másik költőnek, 
Rhisierdynnek hinni lehet, neki és társainak jó oka volt arra, hogy 
megsirassák Goronwyt, mert ő , a szavak és a versmérték szakértője" volt, 


és a többségnél nagyobbra értékelte a költészet finomságait. Goronwy 
gyönyörű fehér alabástrom sírja, melyet a legmodernebb nottinghami 
stílusban faragtak ki, ma is megtekinthető a penmynyddi templomban, 
ahova a szerzetesrendek XVI. századi feloszlatása után került. Goronwy és a 
költő szerint büszke, bátor, nemes és előkelő, köztiszteletben álló észak- 
walesi családból származó felesége, Myfanwy egymás mellett nyugosznak. 
Goronwynak és Ednyfednek így nem kellett szembenéznie azzal a 
dilemmával, kivel szövetkezzenek az 1400-as nagy walesi lázadás idején. 

A GLYNDWR-FELKELÉS 

Ahogy Ednyfed Fychan fiainak fontos döntést kellett hozniuk, amikor I. 
Edward megtámadta Észak-Walest, Tudur leszármazottai is nehéz választás 
elé kerültek, amikor unokatestvérük, Glyndwr a pártfogójukat, II. Richárdot 
koronájától megfosztó trónbitorló, IV. Henrik király elleni lázadás élére állt. 
A család múltja alapján az új uralkodóval való óvatos együttműködés lett 
volna ajánlatos, ám 1400-ban Tudur fiai meghallották a rokonok és a haza 
hívó szavát, és nyíltan Glyndwrt támogatták. A felkelés leverése után Tudur 
ap Goronwy életben maradt fiai is elbuktak. Edward hódításaival ellentétben 
a Lancaster-ház győzelme katasztrófát jelentett a családnak. Soha többé nem 
tudták uralmuk alá vonni Észak-Walest. 

Nem egyértelmű, hogy a család milyen okból csatlakozott a lázadáshoz. A 
korábbi pártfogójuk, II. Richárd trónfosztása és halála fölött érzett harag 
fontos tényező lehetett csakúgy, mint az őket Owain Glyndwrhez fűző 
rokoni szálak. Ráadásul a Tudur fiaival közeli kapcsolatban álló Ilanfaesi és 
bangori ferences szerzetesek is II. Richárd hívei voltak. Az állami 
hivatalokból befolyó pénz még nagyobb szerepet játszott a döntésben. Rhys 
ap Tudurnak 60 font nagyságrendű jövedelme miatt 1398-ban a király 
észak-walesi justiciarja előtt kellett felelnie, és az új király talán még 
nagyobb nyomást gyakorolt rá. 

1400-ban Owain Glyndwr hiába nyilvánította magát Wales hercegévé, az 
első, észak-walesi felkelés hamar kudarcba fulladt. Az ország másik 
felében, Anglesey-ben 1400 szeptemberében Gwilym és Rhys ap Tudur állt 
a lázadás élére. Amikor IV. Henrik és serege megérkezett, Rhys és emberei 
csapdát állítottak nekik a sziget keleti felének egyik legmagasabb pontján, 
Rhos Fawrnál (a , Nagy Mocsárnál"). A dühös király kíméletlenül feldúlta 
Angleseyt: parancsára felgyújtották a Llanfa-es-kolostort, meggyilkoltak 
több szerzetest, és letarolták a város körüli kerülőutat. Rhos Fawrnál 
azonban Henrik Rhysszel találta magát szembe, és megfutamodásra 


kényszerült: a biztonságos Beaumaris-ba vonult vissza. Nem meglepő, hogy 
a király az észak-walesi béke helyreállítására 1401-ben meghirdetett 
amnesztiából kihagyta Rhyst, Gwilymet és Owain Glyndwrt. 

Tudur fiainak nevéhez fűződik a lázadás legmerészebb rajtaütése, egy igen 
látványos incidens 1401-ből. , E szigetek krónikáiban nem szerepel egyetlen 
hőstett sem, amely vakmerőségben és ravaszságban ehhez fogható? (K. 
Williams-Jones). 1401 nagypéntekén Gwilym és Rhys ap Tudur az 1400-1- 
es amnesztiából kizárt 44 emberrel rajtaütött a conwyi vár védőin. Azon az 
estén, mialatt a helyőrség istentiszteleten vett részt a  conwyi 
plébániatemplomban, Gwilym, Rhys és társaik bejutottak az erődbe. 
Segítségükre volt egy asztalos, akinek sikerült az őröket meggyőznie arról, 
hogy dolgozni jött a várba. Iarka társaság volt az övék: útonállók 
és földbirtokosok, helyi hivatalnokok és tehetős emberek verődtek egy 
csapatba. A vár elfoglalása után, visszaszolgáltatásának fejében a walesiek 
kegyelmet kértek. Április 3-án Northumberland grófjának fia, a Shakespeare 
egyik drámájában is szereplő Henry Percy felhatalmazást kapott a 
tárgyalások vezetésére. Így Gwilym ap Tudurnak lehetősége nyílt 
nyilvánosságot biztosítania a felkelők részletes követeléseinek, amelyek 
között szerepelt az általános amnesztia, amit néhány hónappal korábban a 
többi lázadó már megkapott; a walesiektől elkobzott földek és birtokok 
visszaszolgáltatása; — menlevél, amely lehetővé teszi a felkelők 
hazatérését; legalább hat hónap üldözés nélkül; ígéret, hogy nem emelnek 
ellenük vádat Conwy városának felégetéséért (5000 font kárt okoztak, 
emellett elpusztult sok hivatalos irat), valamint a polgárok és királyi 
hivatalnokok kirablásáért. Utolsó követelésük az volt, hogy ha ezek vagy 
más vádak miatt bíróság elé kerülnének, a pártatlanság érdekében az 
esküdtszék fele-fele arányban álljon walesiekből és angolokból. 

A tárgyalások során a walesiek a legtöbb ponton elérték, amit akartak, ám 
az 1401. április 20-án Észak-Walesben megkötött próbaegyezményt a király 
nem ismerte el. A conwyi vár így walesi kézen maradt. További viták után 
május végén vagy június elején megint úgy tűnt, hogy a felek megegyezésre 
jutnak, de végül ez a kísérlet is kudarcba fulladt. A végső megállapodás 
majd csak június 24-én született meg, miután Gwylim ap Tudur elküldte IV. 
Henriknek követelései második, békülékenyebb hangvételű változatát, 
amelyben továbbra is a lista élén szerepelt az amnesztia. Még így is 
kivégeztek nyolc vagy kilenc felkelőt, mielőtt a többiek kegyelmet nyertek 
volna. 


A következő években Tudur ap Goronwy fiai Glyndwr támogatói 
maradtak, de kevésbé drámai szerepet játszottak a felkelésben, és csak 
ritkán vonták magukra a közfigyelmet. Rhys ap Tudur azonban 1403-ban, a 
IV. Henriknek Henry Hotspur feletti győzelmét (és Hotspur halálát) hozó 
shrewsburyi csata előtt cselszövésbe fogott a Percy angol nemesi családdal. 
A király elleni lázadásban a Percy család Glyndwrhez és felkelőihez fordult 
segítségért, és lehetséges, hogy a Hotspur és Tudur fiai közötti 1401-es 
conwyi tárgyalások - amelyeket a király oly hirtelen szakított meg - 
kövezték ki az utat a két évvel későbbi együttműködéshez. 1405 januárjában 
ismét Maredudd, az öcs állt az észak-walesi felkelők élére. Gwilym 1408-9- 
ben még szabadlábon volt. A király 1406-ben mindhárom fivért száműzte. 

A felkelés leverése és Glyndwr eltűnése után a fivérek veszélybe kerültek. 
A déli határvidék egy krónikása szerint Adam of Uskot, Rhyst és a lázadás 
két további vezetőjét a welshpooli vár kapitánya fogságba ejtette. Rhyst 
Chesterbe vitték, és 1412-ben valószínűleg kivégezték, bár a monda szerint 
erddreiniogi otthonában halt meg, és felmenői mellé, a Bangor-kolostorba 
temették. Bárhogy történt is, Gruffydd Gryg, a kor jelentős költője, maga is 
Anglesey szülötte, versben gyászolta Rhyst. 

A felkelés vezetői közül sokakat kivégeztek. Mások megmentették a 
bőrüket, tisztázták magukat, és megrendült vagyoni helyzetükből talpra 
álltak: Gwilym ap Tudur is közéjük tartozott, mivel 1413-ban sikerült 
kieszközölnie, hogy kegyelmet kapjon. Megint mások szépen boldogultak a 
lázadások — idején, honfitársaik, sőt akár saját családtagjaik 
szerencsétlenségét kihasználva szereztek vagyont, mint például Gwilym ap 
Gruffydd, Tudur fiainak egyik rokona. 

Gwilym ap Gruffydd felemelkedése szorosan összefüggött Tudur ap 
Goronwy fiainak bukásával. A fivérek felségárulása után ő kapta meg 
birtokaik jelentős hányadát. Angleseyi és caernarfonshire-i földjeinek nagy 
része, amelyekből nem sokkal halála előtt már több mint 112 font jövedelme 
származott évente, valaha Tudur fiaié volt. Gwilym Morfuddot, Goronwy ap 
Tudur (aki 1382-ben halt meg) lányát vette feleségül, és valószínűleg rajta 
keresztül tette rá a kezét Penmynyddre és Penrhynre. Angleseyben és 
Caernarfonshire-ben a felkelés kitörésekor Rhys és Gwilym ap Tudur által 
elveszített birtokokat szerezte meg. 1420 körül költöztette át családját 
Penmynydcből a caernarfonshire-i Penrhynbe. 

Bár a többiekhez hasonlóan 1407-ben Maredudd ap Tudur földjeit is 
elkobozták, ő volt az egyedüli, akinek a birtokai nem szálltak Gwilym ap 


Gruffyddra. Maredudd sorsáról nem tudunk biztosat. Lehetséges, hogy ő 
volt a legkisebb fiú, talán Tudur ap Goronwy második feleségének 
gyermeke. A felkelésben játszott szerepéről szólhat a monda, amely szerint 
gyilkosságot követett el, és száműzetésbe vonult. 1405-ben a Glyndwrt 
lelkesen támogató bangori püspöknél szolgált fegyverhordozóként. Ezt 
követően azonban elveszítjük őt szem elől. Felesége, az Angleseyből 
származó — Marged (vagy Margaret) a család történetének 
legkomolyabb válsága idején adott életet fiuknak, Owainnek (vagy 
Owennek). Ednyfed Fychan leszármazottai közül ő maradt az egyetlen, aki 
fényes kilátásokkal indulhatott neki az életnek. 

3. FEJEZET 


Vidékről az udvarba 


Az észak-walesi Tudorokat a  Glyndwr-felkelésben legyőzték és 
kisemmizték. Az új rendeletek kimondták, hogy a többi walesihez 
hasonlóan nem tölthetnek be hivatalokat, nem viselhetnek fegyvert, és nem 
élhetnek városban. A társadalomban elfoglalt helyükre azok kerültek, akik 
hűek maradtak az angol oldalhoz, és ezáltal megmenekültek a királyi 
büntetéstől. A család egyik legfiatalabb tagja, Owen, Maredudd ap Tudur fia 
azonban a felkelést követő évtizedekben egészen más úton indult el, és ezt 
az utat bejárva vált ő és családja a véletlennek köszönhetően az angol 
királyság egyik fontos szereplőjévé. Owen felkeltette az özvegy angol 
királyné és francia hercegnő Valois Katalin érdeklődését, és közös 
gyermekeik féltestvérei lettek VI. Henriknek, Anglia harmadik Lancaster- 
királyának. Ettől kezdve a Tudor-ház életének történései - összefonódva a 
Lancaster- és a York-ház sorsával - egy nagyobb színpadon játszódtak. 

VALOIS KATALIN 

Bár élete utolsó 30 évére megőrült, a francia VI. Károly (1368-1422) 
legalább 12 gyermeket nemzett. Felesége, Bavariai Isabelle, mialatt 
királynéi kötelességét példásan teljesítette, arról vált hírhedtté, hogy 
szeretők egész sorát tartotta. E párocska legkisebb lánya volt Katalin. Az 
Hotel Saint-Pól néven ismert párizsi királyi palotában született 1401. 
október 27-én. Szeszélyes anyja kiskorában valószínűleg elhanyagolta. 
Hercegnő lévén időről időre biztosan diplomáciai tárgyalások témájául 
szolgált. Már 1413-ban megvizsgálták annak lehetőségét, hogy az Anglia 
és Franciaország közötti viszony békésebbre fordítása érdekében feleségül 
menjen IV. Henrik örököséhez, Henrikhez (Shakespeare Harryjéhez). A 
frigy IV. Henrik hamarosan bekövetkező halála miatt meghiúsult. Utóda, V. 
Henrik egy évvel később újra foglalkozni kezdett az ötlettel, ám szerfölött 
magas igényeket támasztott a hozomány tekintetében, és magának követelte 
a francia trónhoz való jogot, így esküvő helyett háború lett a dologból. A 
harcok 1415-ben kezdődtek. Az agincourt-i angol győzelem és a normandiai 
invázió után csoda, hogy a házassági tervek életben maradtak. Pedig így 
történt. Henriknek beszámolókat küldtek Katalin szépségéről és vonzó 
alakjáról, sőt portrékat festettek neki a hercegnőről. Végül 1419-ben, Henrik 
hódításait követően a franciák hajlandóak voltak megkezdeni a 
béketárgyalásokat, melyek során a frigyről is szó esett. Henrik és 


Katalin első, meulani találkozásakor a nagy királyt elbűvölte a bájos, 
gyönyörű lány. Amikor Henrik megcsókolta és kézen fogta, Katalin 
megnyerően elpirult. 1420 májusában Iroyes városában aláírták az angol- 
francia szerződést. Henriket elismerték Károly király örökösének, és 
bejelentették Henrik és Katalin eljegyzését. Az esküvőt nem a troyes-i 
székesegyházban tartották. Sens érseke a kisebb és kevésbé díszes Szent 
Pál-plébániatemplomban adta össze a 33 éves V. Henriket és a 18 
éves Valois Katalint. 

Katalinnak kevés idő adatott újdonsült férjével. 1420 decemberében 
ünnepélyesen bevonultak Párizsba, azután Angliába hajóztak. Dovernél az 
Öt Kikötő lelkes bárói vitték őket ujjongva a partra. Katalint 1421 
februárjában nagy pompával megkoronázták a Westminster-apátságban, 
majd csatlakozott a király Közép-Angliát és az északi megyéket érintő 
körútjához. 1421 júniusában azonban, nem sokkal egyéves házassági 
évfordulójuk előtt Henrik hadserege élén visszatért Franciaországba. Úgy 
indult el, hogy tudta, a királyné várandós. Katalin 1421. december 6-án a 
Windsor-kastélyban fiút szült, a gyermek a Henrik nevet kapta. Édesapja 
soha nem látta őt. Katalin a következő év májusában csecsemőjét 
hátrahagyva Franciaországba ment. Ott néhány hetet együtt töltött 
Henrikkel, majd a király Meaux ostromára indult, Katalin pedig a Párizstól 
40 kilométerre északra fekvő Senlisbe költözött szüleihez. Férj és feleség 
soha többé nem látták egymást. Az ostrom alatt Henrik a vérhashoz hasonló 
betegséget kapott, amelyből nem épült fel. 1422. augusztus 31 -én, két héttel 
35 születésnapja előtt halt meg a vincennes-i kastélyban. Valois Katalin így 
lett 21 évesen Anglia özvegy királynéja. 

Katalint megviselte a dolog, és ettől fogva gyermeke nevelésével foglalta 
el magát. VI. Henrik néven a fiú lett Anglia királya, majd VI. Károly 1422. 
október 21-én bekövetkezett halála után a troyes-i szerződés értelmében 
elfoglalhatta a francia trónt is. Katalin sok időt töltött fiával, elkísérte őt a 
londoni és délkelet-angliai nyilvános szereplésekre. Ha a parlamentbe hívták 
Henriket, mindig vele ment, mellé ült és fogta a kezét. Ha meghitt 
együttlétre vágytak, magával vitte a gyermeket a walthami birtokra vagy a 
hertfordi várba, vagy maradhattak a windsori udvarban. Katalin tökéletesen 
ellátta anyai teendőit. 

A királyi tanács és Humphrey, a protector (a birodalom védelmezője), 
Gloucester grófja, a csecsemő király nagybátyja aggódott a fiatal, vidám, 
életteli özvegy királyné miatt, akiről egy krónikás azt írta, hogy 


, teljességgel képtelen szenvedélyes testi vágyai megzabolázására". Katalin 
továbbra is Angliában élt, és bármikor kedve támadhatott újból férjhez 
menni. Ezzel szokatlan helyzet állt elő. Az eddigi két megözvegyült és újból 
házasságot kötött királyné - János, illetve II. Richárd felesége - egyike sem 
maradt Angliában. 1422 után Katalin királyné új frigyének lehetősége nagy 
port vert fel. Az ország két legnagyobb hatalmú embere, Humphrey herceg 
és nagybátyja, Henry Beaufort, Winchester püspöke ritkán értett 
egyet politikai kérdésekben, és a királyné új házasságának ügye további 
súrlódások forrása volt közöttük. Egy kortársuk állítása szerint Katalint 
gyengéd szálak fűzték a püspök unokaöccséhez, Edmund Beaufort-hoz, 
Mortain grófjához; az 1420-as években sokat pletykáltak a pár esetleges 
esküvőjéről. 

Ez a frigy biztosan jelentősen felkavarta volna a politikai kedélyeket. A 
XII. század óta egyetlen özvegy angol királyné sem ment feleségül elhunyt 
férje alattvalójához, és Humphrey herceg kifejezetten ellenezte a tervet. 
Valószínűleg Katalin királyné és Edmund Beaufort kapcsolata állt a 
hátterében az özvegy királynék új házasságát szabályozó, a parlament által 
1427-28-ban, — Beaufort franciaországi hadjárata idején elfogadott 
törvénynek. A jogszabály megfogalmazói tudatában voltak annak, milyen 
problémákat vetne fel egy ilyen frigy. A rangban a királyné alatt álló új férj 
szégyent hozna a királynéra és ezáltal - a népet megbotránkoztatva -magára 
a koronára. A parlament elrendelte, hogy ha a király engedélye nélkül 
ilyen házasság köttetik, a királyné új férjétől kobozzák el minden földjét és 
vagyonát, a pár gyermekeit azonban hallgatólagosan elismerték a királyi 
család tagjainak, és őket nem büntették. A törvénnyel lehetetlenné akarták 
tenni azt is, hogy az új férj szerephez jusson az angol politikai életben. 
Következésképpen gondoskodtak arról, hogy a király csak akkor adhasson 
engedélyt a királyné házasságára, ha már betöltötte a 14. évét. Ügy 
remélték, ez a kikötés pár évvel késleltetheti Katalin királyné újbóli 
férjnezmenetelét, hiszen 1427-ben Henrik még csak hatesztendős volt. 
Egyelőre biztosak lehettek abban, hogy a könnyen befolyásolható 
gyermek király nevelésében nem kap szerepet egy mostohaapa. 

A törvény mellett 1427 őszétől Katalin királyné mozgásterét más módon is 
korlátozták. A következő három évben (vagy talán még hosszabb ideig) ő és 
kísérete a király udvarában élt, hogy a tanácsadók rajta tarthassák a 
szemüket; 1430 áprilisában Franciaországba utazhatott fia koronázására. 
Ezek az óvintézkedések azonban nem akadályozták meg vagy 


bátortalanították el őt abban, hogy különleges kapcsolatot alakítson ki a 
walesi Owen ap Maredudd ap Tudurral. 

OWEN TUDOR 

Nem ismerjük Owen és Katalin királyné esküvőjének pontos dátumát, 
hiszen természetesen titokban tartották meg, és a királyné 1437-ben 
bekövetkezett haláláig nem tudódott ki. Valószínűleg 1431-32 körül 
házasodtak össze, amikor a királyné már nem a fiával élt együtt, hiszen négy 
gyermekük is született. Az 1432 májusában összehívott parlament angol 
állampolgári jogokat adott Owennek, aki így megszabadult IV. Henrik 
walesieket sújtó rendelkezései alól. 

Arról sem tudunk biztosat, hogy Owen és a királyné mikor és hogyan 
ismerkedtek meg. A későbbi feltételezések - mint hogy Owen harcolt 
Agincourt-nál vagy a görögországi keresztes hadjáratban, vagy a Glyndwr- 
felkelés után a királlyal megbékélt walesiek juttatták feljebb az udvarban - 
nem bizonyíthatók, és valószínűleg csak romantikus mesék. Ha valóban 
1400 körül született, akkor lehetséges, hogy ő volt a Sir Walter Hungerford 
kíséretébe tartozó ,Owen Meredith?" Hungerford V. Henrik udvarában 
szolgált, és 1421 májusában csatlakozott a franciaországi hadjárathoz. 
Owennek ez lehetett az első háborús élménye, emellett a Hungerforddal 
való kapcsolata biztosította számára a bejárást az udvarba. 

A XV. század végétől kezdve szerzők egész sora írt arról, hogy mivel 
foglalkozott Owen a királynéval kötött házassága idején. Néhányan közülük 
a Tudor-dinasztia származását kívánták becsmérelni; bizonyítja ezt az a 
történet, amely szerint Owen a királyné szabójaként dolgozott, vagy III. 
Richárd állítása, miszerint Owen apja Conwyban volt kocsmáros. Mások 
hihetőbb ötletekkel álltak elő; azt mondták, Owen vezette a királyné 
udvartartását, vagy ő tartotta rendben ruhász-szekrényét, vagy az asztalnoka 
volt, vagy a legkorábbi, III. Richárd uralkodásának idejéről származó forrás 
szerint szolga volt Katalin királynő szobájában. Katalin 1420-ban megkötött 
házassága után egy Owenhez hasonló egyszerű walesi nem is vágyhatott 
többre, mint egy udvari állásra. 

Arról is szólt a pletyka, hogy Katalin és Owen mennyire vonzódtak 
egymáshoz. A párt övező romantikus mesék, mondák, koholmányok és a 
Tudor-ellenes propaganda egyvelegét azonban nem mindig igazolják a 
történelmi tények. Az egyik legnépszerűbb történet szerint Owen akkor 
keltette fel Katalin érdeklődését, amikor egy bálon olyan bizonytalanul állt a 


lábán, hogy a királyné ölébe esett. Az első utalást erre Robin Ddu költőnél 
olvashatjuk. 1461-ben, Owen halálakor ezt írta: 

3. táblázat: VII. Henrik király rokoni kapcsolatai 

, Egy ünnepség alkalmával megmutatta szenvedélyes, alázatos rajongását a 
bor földje királyának lánya iránt." I. Erzsébet uralkodása alatt nagy 
képzelőerővel megáldott írók részletesebben is feldolgozták a történetet. 

Elis Gruffydd XVI. századi flintshire-i krónikás egy másik verzióval állt 
elő. Elmeséli, hogyan pillantotta meg a királyné egy napsütéses nyári napon 
a barátaival az udvarhoz közeli folyóban úszó Owent. A vonzó külsejű 
fiatalember kíváncsivá tette. Szerepet cserélt udvarhölgyével, és álruhában 
találkozott Owennel. Owen azonban túlságosan szenvedélyes volt, és 
amikor megpróbálta megcsókolni Katalint, ő ellenállt, — aminek 
következtében apró seb esett az arcán. Másnap a vacsorát felszolgáló Owen 
rájött, kivel találkozott, és elszégyellte magát. Katalin megbocsátott neki, 
egymásba szerettek, és összeházasodtak. 

Nehéz meghúzni a határt a valóság és a szárnyaló képzelet szülte mesék 
között. Lehetséges, hogy Owennek prózaibb szerepe volt Katalin életében, 
és ő igazgatta az özvegy királyné walesi birtokait. A rejtélyes körülmények 
ellenére senki, még III. Richárd sem vonta kétségbe, hogy a pár esküvőjét 
megtartották, és gyermekeiket senki nem tartotta törvénytelennek. 

Katalinban a házasság vágya legyőzte a törvény iránti tiszteletet. A 
krónikás szerint arra azért ügyelt, hogy egy ismeretlen közrendűt válasszon, 


hogy a Tanácsnak , ne legyen oka bosszút állni, és tönkretenni a férfi életét". 
Másfelől ha azzal vádolták, hogy az egyszerű walesi férfival kötött friggyel 
lealacsonyította magát, Katalin hivatkozhatott férje nem mindennapi 
vérvonalból származó őseire. A Tudor-régiségeket gyűjtő John Leland azt 
állította, birtokában van egy olyan családfának, mint amilyet Katalin 
mutatott fel a parlamentben a lordok előtt. Természetes, hogy a királyné 
kíváncsi volt hitvese felmenőire, és Sir John Wynn of Gwydir később így írt 
erről: 

Katalin királyné francia születésű lévén nem is tudta, hogy az angol és a 
walesi két különböző nemzet, mindaddig, amíg házasságát nyilvánosságra 
nem hozták, és hogy megszégyenítsék, Owen Tudor rokonságát és országát 
hitványnak és barbárnak nem titulálták. 

E megjegyzések miatt 

találkozni akart Owen néhány rokonával, mire a férfi elhozta elé John ap 
Maredud-dot és Hywel ap Llywelyn ap Hywelt, két kiváló testfelépítésű, jó 
alkatú családtagját, akik azonban híján voltak a jó neveltetésnek. A királyné 
különböző nyelveken szólt hozzájuk, és nem tudtak neki válaszolni, mire azt 
mondta rájuk: a legjóképűbb ostoba teremtmények, akiket valaha látott. 

Katalin és Owen sokáig élt együtt. 1432-ben Owen angol állampolgárságot 
kapott, és 1434 májusában Katalin rábízta John Conway flintshire-i 
földbirtokos örökösének földjeit és házasságának intézését. Az angolok 
között Owen nevének walesi alakja, az Owen ap Maredudd ap Tudur 
furcsának tűnhetett, és kellemetlenségeket okozhatott, főleg a királyné 
férjének esetében. Bár néha Owen fitz Maredudd-nak is hívták, végül az 
angol családnevek mintájára - tévesen - Owen Tudorként lett ismert. 

A párnak négy gyereke született, három fia és egy lánya, de a lány nem 
érte meg a felnőttkort. Sem Edmund, sem Jasper nem Londonban született, 
hanem Hertfordshire-ben, az árgus udvari tekintetektől távol, még csak nem 
is a királyné birtokainak valamelyikén: Edmund a londoni püspök 
tulajdonában lévő Much Hadhamben, Jasper pedig az Ely püspökének 
vagyonát képező Hatfieldben. A harmadik fiú, Owen gyermekkoráról nem 
sokat tudunk, de érdemes megjegyezni, hogy a nevek kiválasztásakor a 
szülők angol, francia és walesi kötődésükre utaltak. 

Halála előtt nem sokkal a beteg Katalin bevonult a Bermondsey-apátságba, 
talán azért, mert ott jobb orvosi ellátásban részesülhetett. Végrendeletében 
így írt erről: , Hosszú lefolyású, fájdalmas betegségem alatt Isten 
kellemetlen, felkavaró megpróbáltatásokat ró ki rám." Katalin nem épült fel, 


és lehetséges, hogy a vég előtt megtébolyodott. 1437. január 1-jén megírta 
végrendeletét, és két nappal később meghalt. 

Owen nagy bajba került. A Tanács végre eljárást indíthatott ellene az 1427- 
28-as törvény megszegéséért. Most, hogy Katalin már nem tudta őt 
megvédeni, nem volt biztonságban. Humphrey, Gloucester hercege nem 
sokkal a királyné halála után zaklatni kezdte. Rávette, hogy menjen 
Londonba. Megérkezvén Owen azonnal a Westminster-apátságban keresett 
menedéket. Barátai hiába könyörögtek neki, hogy jöjjön elő, és szálljon 
szembe támadóival, mert meg volt győződve arról, hogy az ifjú királyt 
ellene fordították. Owen végül megjelent a Tanács előtt, és tisztázta magát 
minden - feltehetően a házasságával kapcsolatos - vád alól. Elengedték, de 
úton Wales felé ismét letartóztatták. Vagyonát - közte összesen több mint 
137 fontot érő arany- és ezüsttálait - elkobozták. Owent lelkészével és 
egy szolgával a Newgate börtönbe zárták. 1438 januárjában vagy 
februárjában megpróbáltak megszökni, de újra elfogták őket, és 
visszakerültek a fogságba. Owent 1438 júliusában a Windsor-kastélyba 
vitték. 

A KIRÁLY ROKONAI 

Katalin halála és Owen elmenekülése után két idősebb fiukat, Edmundot és 
Jaspert Suffolk grófjának húga, Barking apátnője, Katherine de la Pole 
gondjaira bízták. 1437 júliusában már megérkeztek az apátságba, és 1442 
márciusában még mindig ott tartózkodtak. Az apátnő etette és ruházta őket, 
és ahogy az ifjú úriemberekhez illik, velük voltak a szolgáik. 1442-től fogva 
féltestvérük, VI. Henrik személyes érdeklődést mutatott boldogulásuk és 
neveltetésük iránt. John Blacman lelkész, Henrik életrajzírója 1485-ben így 
Írt: 

Henrik mielőtt megházasodott, erkölcsösségre törekvő fiatal lévén [...] 
szobája titkos ablakain keresztül éberen őrködött, nehogy valamelyik nő 
ostoba szemtelensége odavezessen, hogy udvartartásából valaki elbukik. És 
hasonló erőfeszítéseket tett két féltestvére, Lord Edmund és Jasper esetében; 
gyermek- és fiatal korukban rendkívül szigorú és biztonságos felügyelet alá 
helyezte, derék, erkölcsös papok gondjaira bízta őket, akik a helyes életre 
tanították a fiúkat, nehogy a szelídítetlen fiatalság szokásai metszés 
hiányában elburjánzzanak. 

Apjuk egy évig maradt a Windsor-kastélyban. 1439 júliusában szabadult, 
igen jelentős, 2000 fontos óvadék fejében és azzal a feltétellel, hogy minden 
alkalommal meg kell jelennie a király előtt, ha hívatják. 1439 


novemberében minden törvényszegése ügyében kegyelmet kapott, és 1440. 
január 1-jén törölték az óvadékot. Owen ezután egy angol úriember életét 
élte, mostohafia, VI. Henrik nagyvonalúan bánt vele, és legalább az 1450-es 
évek végéig udvarába fogadta. 

Két fia, Edmund és Jasper a király kíséretéhez tartozott, de hivatalosan 
nem voltak tagjai a királyi családnak. 1452-ben azonban részben politikai 
okokból, részben a király irántuk mutatott rajongása miatt döntés született 
nemesi rangba emelésükről. Öccsük, Owen valószínűleg már korábban 
szerzetesnek állt: belépett a bencésekhez, és a Westminster-apátság barátjai 
között élte le életét. Nincs tudomásunk arról, hogy nemesi rangot akartak 
volna adományozni neki, vagy püspökké kívánták volna kinevezni. 
Edmunddal és Jasperrel más volt a helyzet. Ők grófi cím várományosai 
voltak, és nemsokára hivatalosan is elismerték őket a király féltestvéreinek, 
ami a hercegeken kívül az ország minden világi személye fölé helyezte őket 
rangban. Tekintélyes örökségre számíthattak, és hamarosan beléphettek az 
angol politikai életbe. A Tudorok a Lancaster-ház zászlóvivői lettek. 

VI. Henriknek és minisztereinek sejteniük kellett, hogy e két fiatalember 
nemesi rangba emelése milyen előnyökkel jár. Bár a király 1452-ben már 
hét éve házasságban élt Anjou Margarettel, gyermekük még nem született, 
és 1447-ben Henrik utolsó nagybátyja, Humphrey, Gloucester hercege is 
meghalt. Nem fért kétség ahhoz, hogy a Tudor-testvéreket a trón lehetséges 
örököseiként tartják számon, hiszen bár ereikben francia uralkodói vér folyt, 
legalább más angol királyokkal nem álltak rokoni kapcsolatban. Ha nekik 
nemesi címet adományoznak, és elismerik őket az uralkodó féltestvéreinek, 
az megerősíthette volna a gyenge királyi családot. Ha őket és apjukat nem 
fogadják be, vagy nem fordítanak rájuk figyelmet, gonosz pletykák 
kelhettek volna lábra arról, hogy valójában törvényes gyermekek-e, és 
ezáltal folt esik Katalin királyné emlékén. Ebben az esetben a Lancaster- 
ház pozíciója tovább gyengült volna. 

Henrik tehát tisztán látta a dolog politikai jelentőségét is, de emellett 
szoros érzelmi kötelék fűzte féltestvéreihez. Gyakorlatilag már akkor 
elismerte rokonainak a fiúkat, amikor gondoskodott neveltetésükről és 
taníttatásukról, és a tett, amelyre most elszánta magát, jól illeszkedett eddigi 
lépéseinek sorába. 1452. november 23-án Edmund és Jasper Tudor grófi 
rangot kapott: Edmund Richmond grófja, Jasper Pembroke grőfja lett. 

Ezeket a jelentős címeket korábban Henrik két nagybátyja, John, Bedford 
hercege és Humphrey, Gloucester hercege viselte. Edmond és Jasper 


különleges helyzetbe került: a hercegeket kivéve minden nemessel szemben 
elsőbbséget élveztek. A cím mellé Edmund gróf megkapta a richmondi 
birtokokat és a belőlük származó jövedelmet is, Jaspernek viszont egyelőre 
meg kellett elégednie 20 fontos évjáradékkal, mert Pembroke földjei még 
nem álltak rendelkezésére. 

Az ünnepélyt, amelyen a király a testvérpárt kardjával avatta gróffá, a 
karácsonyi idő végére halasztották. A készülődés során Edmundnak és 
Jaspernek pompás bársonyból, arannyal hímzett anyagokból és szőrméből 
készült ruhákat juttattak, valamint nyergeket és egyéb díszes szerszámokat a 
lovaikhoz. Miután Henrik és Margaret királyné egy greenwichi ünnepségről 
visszatért a fővárosba, 1453. január 5-én, pénteken a Towerben megtartották 
a gróffá avatást. Másnap Henrik hivatalosan is gróffá nyilvánította őket. 
Január 20-án a két testvért meghívták a parlamentbe, így magas rangra 
emelésük hatalmas nyilvánosságot kapott. A parlament március 6-án ült 
össze, és ők elfoglalták az őket Anglia legrangosabb grófjaiként megillető 
helyet. Az alsóház hivatalos petíciót nyújtott be VI. Henriknek, amelyben 
kérvényezték, ismerje el Edmundot és Jaspert törvényes, egy anyától 
származó testvéreinek. Azt is kérték, hogy ha bármely törvény értelmében 
hátrányos megkülönböztetés éri őket azért, mert nem angol apától 
származnak, képezzenek kivételt ama jogszabály alól. Henrik kegyesen 
eleget tett kéréseiknek, és ezzel egy időben Jaspernek adományozta a 
Pembroke grófsághoz tartozó birtokokat, ugyanúgy, ahogy tette azt 
korábban Edmund és a Richmond grófság esetében.Az ismeretlenség 
homályából Edmund és Jasper eljutott a trón lépcsőihez. Tekintélyes 
jövedelem nélkül azonban egy gróf sem tudta megtartani magas pozícióját. 
A király nincstelen féltestvérei jelentős hasznot hozó birtokokból 
jutottak évjáradékhoz: 1452 novembere és 1453 júliusa között a két 
újdonsült gróf rendszeresen kapott hatalmas adományokat, ezek azonban 
megcsappantak, amikor augusztusban Henrik súlyosan megbetegedett. A 
címmel kapott földek vagyont és hatalmat jelentettek. Richmond birtokai 
széles ívben helyezkedtek el Anglia termékeny keleti oldalán, Yorkshire és 
Norfolk között. Edmund további földekkel rendelkezett a  Pennine- 
hegységen túli mocsaras vidéken, Westmorlandben és Lancashire-ben. 
Minden jel arra mutat, hogy a richmondi birtokok nagy profitot hoztak neki, 
és a vidéki majorságok mellett a híres bostoni gyapjúexportban is 
voltak érdekeltségei. Észak-nyugati földjein a többihez képest gyengébben 
ment a mezőgazdasági termelés. 


Jasper gróf birtokai Pembroke-ot és a vele szomszédos, délnyugat-walesi 
Cilgerrant és Llanstephant foglalták magukban. Dyfed dombos vidékének 
kivételével földjein szénbányák álltak, a Milford Haven-i kikötő pedig a 
kereskedelem központja volt. A korban szinte minden nemes rendelkezett 
londoni lakóhellyel: Edmund a Temze-parti Baynards-kastélyt kapta, míg 
Jasper és egyik tanácsadója, Thomas Vaughan a Brook Street-en jutott 
házhoz. Ha minden bevételüket összeszámoljuk, a Tudor testvérek fejenként 
összesen 925 font évi jövedelemmel rendelkeztek. Buckingham hercege 
vagy a yorki Richárd vagyonához képest ez szerény pénznek számított, de 
ha figyelembe vesszük, hogy Edmundnak és Jasper-nek a király nagyon 
rövid idő alatt, egyedül biztosította ezt a gazdagságot, VI. Henrik igen 
nagyvonalúnak tűnhet fel előttünk. Edmund korai halálával Jasper 
még vagyonosabb lett, mert számos közös tulajdonuk volt. Így 1456 után 
Pembroke grófjának jövedelme elérte az évi 1500 fontot. Mindezt VI. 
Henriknek köszönhette, és joggal számíthatott arra, hogy lesz folytatás. 

EGY BEAUFORT-FELESÉG 

Amikor a király féltestvérei megkapták a nemesi rangot és hozzá az 
évjáradékot, elérkezett az idő, hogy megfelelő feleséget találjanak nekik. 
Ebbe az irányba tett első lépésként 1453. március 24-én Edmund és Jasper 
közös felügyeletére bízták Anglia egyik leggazdagabb és épp ezért 
legkívánatosabb örökösnőjét, Margaret Beaufort-ot, John Beaufort-nak, 
Somerset hercegének egyetlen lányát és örökösét. Öt is rokoni szálak fűzték 
a királyhoz. 

Margaret az 1410-ben meghalt John Beaufort unokája volt. John Beaufort 
annak a John of Gauntnak, Lancaster hercegének törvénytelen gyermekei 
közül a legidősebb, akinek elsőszülött törvényes fia az első Lancaster- 
uralkodó volt Anglia trónján. A Beaufort-ok a champagne-i Beaufort-várról 
vették a nevüket, ugyanis Gaunt szeretője, későbbi felesége itt adott életet 
Johnnak. 1397-ben, II. Richárd uralkodása alatt a parlament törvényes 
gyermekeknek nyilvánította őket, de amikor rokonuk, IV. Henrik hatalomra 
került, és 1407-ben megerősítette ezt a határozatot, kiegészítette egy 
záradékkal, amely kimondta, hogy az angol trón soha nem szállhat a 
Beaufort-okra. Nem biztos, hogy egy ilyen uralkodói döntés felülírhatja a 
trónöröklésre vonatkozó szokásokat, ugyanakkor természetesen semmilyen 
rendelkezés nem változtat a tényen, hogy a Beaufort-ok fattyaknak 
születtek. A Beaufort-család és a Lancaster-ház viszonya így még sokáig 
kérdéses maradt. 


A Beaufort-ok felemelkedése feltűnően hasonlít a Tudorok 50 évvel 
későbbi felkapaszkodásához. Az ő ereikben is részben királyi vér 
csörgedezett. Vagyonukat és pozíciójukat nem örökölték, hanem az 
uralkodói pártfogásnak köszönhették. Mindkét család hűségesen kitartott 
királyi rokona mellett, még a politikai csapások idején is. John Beaufort-nak 
II. Richárd 1397-ben a Somerset grófja és Dorset őrgrófja címeket 
adományozta. Ezeket a család 75 évig viselte. 1399 után John Beaufort és 
öccsei, Henrik, Winchester püspöke és Thomas, Exeter hercege féltestvérük, 
IV. Henrik szolgálatában álltak, többek között diplomáciai és 
katonai tanácsadóként. Johnnak a főként nyugaton elhelyezkedő földjei 
mellett volt egy palotája Wokingban és egy rezidenciája, a dorseti Corfe 
Castle. John második fia, akit szintén Johnnak hívtak, 1418-ban lett 
Somerset grófja, és életében sok katonai szerencsétlenség érte. 1421-ben 
fogságba ejtették a baugé-i csatában, és a következő 17 évet egy francia 
börtönben töltötte. Csak szabadulása után nősült meg. 1442-ben vett 
feleségül egy viszonylag alacsony rangú lányt, Margaretet, Sir 
John Beauchamp lányát. John ekkor volt 38 éves, és a következő évben lett 
Somerset grófja. A pár egyetlen gyermeke, aki anyja után a Margaret nevet 
kapta, 1443. május 31-én született Bletsoe-ban. Apját nem igazán ismerte. 
John 1443-as katasztrofális francia útja után 1444. május 27-én Wimborne- 
ban meghalt, lehetséges, hogy önkezével vetett véget életének. Felesége 38 
évvel élte túl, újból férjhez ment, választottja Lionel, Lord Welles lett. 
Margaret Beaufort mindkét szülőjét a Wimborne-apátságban temették el. 

Somerset halálakor lánya még nem töltötte be első életévét. Hatalmas 
öröksége miatt néhány évvel később hozzáadták John de la Pole-hoz, VI. 
Henrik főminiszterének, Suffolk őrgrófjának fiához és  örököséhez. 
Margaret, Beaufort örököse és John of Gaunt egyenes ági leszármazottja 
igen jelentős személyiség volt. Ezt mutatja az is, hogy Suffolk úgy tervezte, 
ha VI. Henriknek nem sikerül az öröklést biztosítania, Margaretet és fiát 
ülteti a trónra. Suffolkot 1450 májusában meggyilkolták, majd 1453-ban fia 
és Margaret házasságát érvénytelenítették. Ennek hátterében az állhatott, 
hogy a király inkább féltestvérének, Edmund Tudornak szánta a lányt. 1455- 
ben megtartották Edmund és Margaret esküvőjét. Ha fiuknak, Henry 
Tudornak csordogált valamennyi királyi vér az ereiben, akkor az 
minden tökéletlenségével együtt Margaret Beaufort-tól származott. 

Ami Jasper Tudort illeti, neki több mint 30 évig tartott feleséget találni. 
Természetesen ebben az is közrejátszhatott, hogy Anglia szűkében volt 


Margaret " Beaufort-kvalitású — örökösnőknek. Az angol nemesség 
megosztottsága tovább szűkítette lehetőségeit, ráadásul 1461 és 1485 között 
Jasper menekültként élt, így egyetlen angol hölgy sem találhatta vonzó 
jelöltnek. Az is elképzelhető, hogy vallásos neveltetése és istenfélő, prűd 
féltestvérének példája ösztönözte a nőtlen életre. 

Agglegény vagy sem, annyi bizonyos, hogy bátyja 1456. novemberi halála 
után Jasper lett VI. Henrik egyik legközelebbi, nélkülözhetetlen tanácsadója. 
A király személyesen gondoskodott özvegy sógornőjéről, amíg újból férjhez 
nem ment, majd szárnyai alá vette az ifjú Henry Tudort. Jasper és főként 
Henry az észak walesi Tudorok életében bekövetkezett forradalmi 
változások megtestesítői voltak. Ezek a Tudorok Owen és Katalin királyné 
házassága révén bekerültek a királyi családba, de valójában csak Edmund és 
Margaret . Beaufort frigyéből született olyan fiú, akinek elegendő 
Plantagenet-vér folyt az ereiben ahhoz, hogy 1485-ben megszerezze a 
koronát. 

4. FEJEZET 


1452-61: A király fivérei és a polgárháború 


A Tudor testvérek, Edmund és Jasper 1452-53 között főnemesi ranghoz és 
kiterjedt birtokokhoz jutottak, s ettől fogva jelentős szerepet töltöttek be az 
angol társasági és politikai életben. Személyesen támogatták féltestvérüket, 
VI. Henriket; csatlakoztak a Tanácshoz és a királyi tanácsadók köréhez; 
erőfeszítéseket tettek Henrik  dél- és  nyugat-walesi hatalmának 
megerősítésére; újra felélesztették Walesben a családjuk iránt Glyndwr kora 
óta lelohadt rajongást. Edmund és Jasper tehát befolyásos - bár nem döntő - 
szerepet játszott a , rózsák háborúja"? néven ismert polgárháborút megelőző 
években. Azzal, hogy a yorki herceg és támogatói támadásaival szemben a 
Lancaster-oldal mellé álltak, kapcsolatot teremtettek Wales és az 
uralkodóház között, és ezért sok walesi a szívébe zárta őket, valamint 
apjukat, Owen Tudort és Edmund kisfiát, Henryt. 

1452-ben Richmond, ill. Pembroke újdonsült grófja belépett a király 
családtagjait és legbizalmasabb tanácsadóit is magában foglaló, befolyásos 
angol főnemeseket tömörítő exkluzív társaságba. Az 1450-es években VI. 
Henrik sajnos elveszítette minden közeli vérrokonát. Nem voltak se fivérei, 
se nővérei, nagybátyjai, Bedford, Clarence és Gloucester hercegei már rég 
meghaltak, törvényes gyermeke nem született. A király Tudor féltestvérei 
így érzelmi és politikai űrt töltöttek be az udvarban. VI. Henrik miniszterei, 
főként Suffolk és Somerset hercege ugyanakkor heves kritikával illette őket, 
sőt a hercegek szították a Cade-lázadásként ismert 1450-es délkelet-angliai 
népfelkelést is. A királyi hatalommal szembeni ellenállás egyre nőtt, főként 
a franciaországi katonai kudarcok és az egyre nagyobb adóterhek miatt. 
Ráadásul sokan nyugtalankodtak a dinasztia jövője miatt, mert Henriknek 
és feleségének, Anjou Margaretnek nyolc év házasság után még nem 
született gyermeke. Ebben a bizonytalan és reménytelen helyzetben 
terelődött a figyelem időről időre a király unokatestvérére, Richard yorki 
hercegre. Többen úgy tartották, ő hozhat reformintézkedéseket a stabilitás 
érdekében. E körülmények között Henrik rokonai szűk táborára - a 
Beaufort-okra, a Holandokra, a Staffordokra és a Tudorokra - támaszkodva 
akarta megszilárdítani hatalmát és megerősíteni a dinasztiát. 

1452-356: A TUDOROK ÉS AZ ANGOL POLITIKAI ÉLET 

Edmund és Jasper Tudor kezdetben nem bírt nagy befolyással az angol 
politikai életben. Az ő korukban az ellenkezője számított volna különösnek. 


Ha Edmund tett is bárkinek bármilyen ígéretet, korai, 1456. november 1-jén 
bekövetkezett halála miatt az mindenképpen elveszítette jelentőségét. Ami 
Jaspert illeti, az ő 1461 előtti szerepe kissé homályos előttünk, de annyi 
bizonyos, hogy eleinte csak a periférián vett részt az angol politikában, a 
kormányzás munkájában. Minden jel arra mutat, hogy a legtöbb főnemes 
fiaitól eltérően a két fivér a grófi cím megszerzése előtt nem tevékenykedett 
az angol politikai vagy katonai színtéren. Ha valóban a Barking-apátság 
falai között, VI. Henrik felügyelete alatt, papoktól tanultak, akkor jövendő 
nemesekhez méltatlan, más ifjú arisztokraták neveléséhez nem is 
hasonlítható oktatásban részesültek. 

Továbbá amikor a két fiatalember végre elkezdhetett államügyekkel 
foglalkozni, a királyi hatalom Dél- és  Nyugat-Walesben történő 
megszilárdítását kapták feladatul, tehát a birodalom határain túl 
tevékenykedtek. Feltehetően apjuk walesi származása miatt kapták ezt a 
megbízást. Jasper gróf walesi munkája hosszú távon nagyon értékesnek 
bizonyult a Lancaster-ház számára, és segített megteremteni annak 
feltételeit, hogy Henry Tudor 1458-ban megérkezhessen Pembrokeshire-be. 

A VI. Henrikkel való kapcsolatuk és grófi címük ellenére tévedés lenne 
Edmund és Jasper Tudort a király népszerűtlen és rossz hírű tanácsadói 
közé sorolni. Valójában idejük egy részét a yorki herceg és barátai körében 
töltötték. Ez azért történhetett így, mert 1453 nyarán a király 
idegösszeomlást kapott. A szörnyű állapot 17 hónapig tartott, ez idő alatt 
Henrik senkit nem ismert fel, semmit nem értett meg, és hordozni kellett őt 
egyik helyről a másikra. A betegség nem jöhetett volna rosszabbkor. A 
francia VII. Károly seregei sikert sikerre halmoztak Adguitánia angol 
hercegségben, mialatt otthon, többek között Yorkshire-ben és Devonban 
a nemesek között komoly viszályok dúltak. A király kormányzásának 
tekintélyét mindenképpen helyre kellett állítanii mégpedig a lehető 
leggyorsabban, és mivel Henrik alkalmatlan volt a feladatra, az illetékes 
személy a királyné és a yorki herceg versenyéből került ki. 1453/54 telén 
mindketten próbálták a maguk oldalára állítani az angol nemességet és a 
parlamentet, mert az uralkodói hatalmat akarták megkaparintani. 
Lehetséges, hogy a Tudor testvérek és Margaret viszonya azért romlott 
meg, mert a királyné rendíthetetlenül követelte, hogy Anglia 
régensének nyilvánítsák. Mindeközben Richard yorki hercegnek is 
szüksége volt hatalmi törekvéseiben őt támogató segítőkre, és Jasper gróf 


kész volt mellé állni; Edmund szándékairól kevesebbet tudunk, de 
valószínűleg öccsével értett egyet. 

Jasper vezető szerepet töltött be a vitás kérdésekről folytatott 
tárgyalásokban, és York rokonainak és támogatóinak társaságában több 
gyűlésen is részt vett. 1454 januárjában a fivérek és a herceg közötti 
kapcsolat nyilvánosságra került, amikor arról számoltak be, hogy 
, Richmond, Warwick és Pembroke grófjai baj társként állnak York 
hercegének oldalán, [...] és ha a király testvérei Londonba találnának jönni, 
érkezésükkor valószínűleg  letartóztatnák őket". Edmund nem, de 
Jasper 1454. április 3-án megjelent a parlament azon ülésén, amelyen York 
hercegét VI. Henrik betegségének idejére elismerték protectornak, a 
birodalom védelmezőjének. 

A fivérek valószínűleg barátságos viszonyban maradtak York hercegével, 
amíg az ő kezében volt a hatalom. Jasper 1454 végéig részt vett a parlament 
és a királyi tanács ülésein. Bár Edmund nem szerepelt sokat (talán 
betegeskedett vagy birtokain tett látogatást), ha tehette, ő is csatlakozott a 
többi főnemeshez. A testvérek 1454 novemberében jelen voltak a Henrik 
király udvartartásának méretét csökkentő rendelet meghozatalakor is. Ez a 
döntés közvetlenül érintette őket, hiszen ők is az udvarban éltek. Ettől fogva 
a király gyóntatópapjához hasonlóan egy lelkészt, két fegyvernököt, két 
testőrt és két kamarást tarthattak. A királyi udvartartást szabályozó 
reformból is látszik, hogy a Tudorok gazdaságilag stabilabb rendszer 
létrehozására törekedtek, és támogatták York erre irányuló kísérleteit. Ez 
ekkor még nem volt összeegyeztethetetlen a királlyal és a Lancaster- 
dinasztiával való kapcsolatukkal. 

1454 karácsonyának hetében VI. Henrik váratlanul felépült. York 
hercegére többé nem volt szükség  protectorként, a birodalom 
védelmezőjeként, és március idusára a király barátai és korábbi tanácsadói 
visszakerültek hatalmukba, élükön Edmund  Beaufort-ral, Somerset 
hercegével, Edmund Tudor ifjú feleségének nagybátyjával. York és társai 
kénytelen-kelletlen kivonultak Londonból. Edmund és Jasper dilemma előtt 
állt. Egyrészt bár kétségtelenül örültek féltestvérük felépülésének, annak 
már kevésbé, hogy Henrik rossz hírű kegyenceit is visszaállította befolyásos 
pozícióikba. Másrészt York hercegét, akivel a  TIudorok korábban 
szövetkeztek, elbocsátották hivatalából, és ellenségnek tekintették az 
udvarban. A két fél között erőszakos összecsapásokra lehetett számítani. 
Hogyan reagáljanak a Tudorok? 


1455. május 1-jén, szerdán Henrik főnemesek nagy létszámú társaságában 
elindult Londonból Leicesterbe. Jasper Tudor is vele tartott, Edmund 
azonban nem. Watfordban töltötték az éjszakát. Másnap reggel 
továbbutaztak St. Albansba, ott azonban York, Warwick és Salisbury 
vezette erők ütöttek tábort. Eredménytelen tárgyalásokat követően először 
ontottak vért a , rózsák háborújában", többek között egy keveset a 
királyéból. Nem tudjuk, Jasper milyen szerepet játszott az aznapi zavaros 
eseményekben, de biztosan megdöbbentette és összezavarta, amit látott: az 
utcai harcok a király serege és York emberei között, a király néhány 
szolgájának lemészárlása, Somerset halála és Henrik nyaksérülése. Úgy 
tudjuk, Jasper nem kapott kiképzést, és nem rendelkezett katonai 
tapasztalatokkal, de nem esett bántódása az összecsapásban. 

A St. Albans-i , csata? után York hercege és a győztesek visszakísérték 
Henriket Londonba, és amikor hat héttel később, május 26-án a 
Westminster-apátságban összeült a parlament, a Tudor fivérektől is elvárták, 
hogy megjelenjenek. Bármilyen meglepő, úgy tűnik, hogy Jasper York iránt 
érzett szimpátiája a St. Albans-i erőszak után is megmaradt, bár az 
valószínűleg nem tetszett neki, hogy előkerültek a fegyverek. Buckingham 
hercegéhez és Shrewsbury grófjához hasonlóan tisztán látta, milyen 
veszélyeket jelent Anglia és a király számára a politikai vélemények és 
ambíciók erőteljes polarizálódása. Az elkövetkező hónapokban egyike volt 
azoknak, akik a két oldal közötti megegyezést szorgalmazták. 

Jasper még azelőtt Londonba ért, hogy a parlament ülése megkezdődött 
volna. Yorkkal és más főnemesekkel vitázott a kormány munkájáról. A VI. 
Henrik jelenlétében összeülő parlamentben Jasper és fivére nagy 
befolyással rendelkezett. A király pénzügyeinek rendezését szolgáló 
legfontosabb intézkedés a Henrik által adományozott birtokok visszavétele 
volt, Edmund és Jasper azonban megtarthatták 1452 óta kapott földjeiket. 
York és az alsóház úgy vélte, ez a kivételezés jelentősen gyengíti a törvényt, 
de a Tudorok elvégre a királyi családhoz tartoztak, és emellett York 
hercegének lehetséges szövetségesei voltak. A fivérek kétségkívül hűek 
maradtak VI. Henrikhez, Jasper pedig nyilvánosan tett tanúbizonyságot 
erről, amikor a felsőház többi tagjával egyetemben hivatalosan hűséget 
esküdött a királynak a Westminster-apátság Nagy Tanácstermében. 

Edmund a londoni eseményekben nem vállalt akkora szerepet, mint öccse, 
és a főnemesi cím megszerzését követő években is kevesebbszer vett részt a 
Tanács munkájában, mint Jasper. Lehetséges, hogy sokat betegeskedett, bár 


nem tudunk erre utaló nyomokról. Azt sem tudjuk bizonyítékokkal 
alátámasztani, hogy ügyei intézésével foglalkozott, és ezért tartózkodott a 
fővároson kívül, talán Walesben. Yorkkal azonban Jasperhez hasonlóan 
valószínűleg szoros kapcsolatban állt. Öccsével (és Buckinghammel, 
valamint Shrewsburyvel) együtt támogatta a herceg törekvéseit, amelyek a 
kormány összetételének  megváltoztatására, illetve munkájának 
színvonalasabbá tételére irányultak, de minél inkább nőtt a szakadék 
York és az udvar között, a Tudorok annál nehezebben tudták folytatni 
kétszínű politikájukat. 1455. november 12-én már Edmund és Jasper nélkül 
ült össze a parlament. Feltehetőleg Walesben jártak. Apjuk földjén akarták 
megszilárdítani a királyi hatalmat, és ez York hercegének és a király 
ellenzékének köreiből a Lancaster-udvar felé vonta őket. 

1455-61: WALESI KAPCSOLATOK 

VI. Henrik kormányzatának időről időre szembe kellett néznie a walesi 
zavargások jelentette problémákkal. A Glyndwr-lázadás 40 éve ért véget, és 
a törékeny békét azóta is rendszeresen megzavarták a nehezen 
megfékezhető erőszakos helyi megmozdulások. Az északi és nyugati 
megyékben magas hivatalokat betöltő, dél- és kelet-walesi birtokokkal 
rendelkező főnemesek távollétükben általában megbízottjaiknak engedték 
át a valódi hatalmat, valamint a politikai, társadalmi és anyagi előremenetel 
lehetőségét. E jelentéktelen helyi földbirtokosok sokszor kihasználták 
pozíciójukat, ezért a walesi hatóság egyre hanyagabbul végezte 
munkáját. Délkelet-Wales előkelőségei közül a York hercegének uski 
uradalmát bérlő William Herbert és a Buckingham lordjának breconi 
birtokát bérlő Vaughanek tudtak maguknak előnyt kovácsolni a helyzetből. 
Délnyugaton a Wogan és Perrot család szerezte meg Dél-Pembrokeshire 
fölött az ellenőrzést. A legnagyobb befolyáshoz azonban Gruffydd ap 
Nicholas jutott, főként Carmarthenshire-ben tudta kézbe venni az irányítást. 
Gruflydd fiai, Thomas és Owain ap Gruflydd apjuk helyetteseiként dél és 
észak felé, Pembrokeshire, illetve Cardiganshire irányába terjesztették ki 
hatalmukat, így mire Edmund és Jasper 1452-ben megkapta a Richmond, 
illetve a Pembroke grófja címet, Gruffydd ap Nicholas tekintélyét 
Délnyugat-Walesben már senki nem vitatta. 

1455-ben Edmundot, Richmond grófját Henrik király képviseletében 
Walesbe küldték. Bár nem rendelkezett walesi birtokokkal, és nem töltött be 
ott semmilyen hivatalt, Edmund volt a király walesi féltestvérei közül az 
idősebb. Lehetséges, hogy York hercegétől kapta a megbízatást a St. 


Albans-i csatát követően. Edmund és fiatal felesége  dél-walesi 
tartózkodásáról 1455 novemberében adtak hírt először. 

Ekkoriban a herceg uralkodott protectorként Angliában, második 
alkalommal nevezték ki a birodalom védelmezőjének. York figyelmét 
személyes érdekei irányították a régióra: Somerset hercegétől átvette a 
Carmarthen- és az Aberystwyth-vár kapitányi címét, emellett mélységesen 
zokon vette, hogy Gruffyss ap Nicholas be akart nyomulni a York és 
Buckingham hercegének tulajdonát képező, az angol határ mentén fekvő 
földekre. Így történt, hogy 1455 őszétől Edmund gróf személyesen 
munkálkodott " Dél-Walesben a királyi tekintély helyreállításán. 
Szeptemberben és novemberben rövid ideig a  Pembrokeshire-i 
Lampheyben, kevesebb mint három kilométerre keletre Jasper pembroke-i 
várától, St. Davids püspökének félreeső palotájában tartózkodott. A püspök, 
John de la Bere VI. Henrik lelkészei közé tartozott, innen az ismeretség 
Edmunddal. A gróf 1456 tavaszán visszatért Lampheybe, és a gyönyörű 
birtokot szemmel láthatóan pembrokeshire-i főhadiszállásának tekintette. 

Gruffydd ap Nicholast nem olyan fából faragták, hogy egyik napról a 
másikra feladja hosszú évek alatt megszerzett hatalmát. Az aggastyánnak 
nem tetszett Edmund walesi jelenléte, és 1456 júniusában már , háborúban 
álltak". Gruffydd és fiai ellenőrzésük alá vonták az Aberystwyth- és a 
Carmarthen-várat és a Carmarthenshire-! felföld bevehetetlen erődjét, a 
Carreg Cennent. Ez utóbbiba Gruffydd saját embereit állította várőrségnek. 
Elfoglalta a carmarthenshire-i tengerparton fekvő megerősített Kidwelly- 
várat is. A Gruffydd-dal vívott küzdelemből Edmund Tudor legalább 
részben győztesen került ki, hiszen 1456 augusztusában már az ő kezén volt 
a  Carmarthen-vár. Kidwelly környékén azonban még hónapokig 
folytatódtak a zavargások. 

York hercege ekkor már nem viselte a birodalom védelmezője címet, így 
Edmund Tudor walesi hadjárata a király és az udvar hatalmát szilárdította 
meg. Carmarthen visszaszerzését tulajdonképpen lehetett a herceg elleni 
fenyegetésnek tekinteni, hiszen ő volt a vár kapitánya. 1456 augusztusában 
York kelet-walesi csatlósai úgy döntöttek, visszaállítják uruk hatalmát a 
régióban. Augusztus 10-én Sir William Herbertnek, sógorának, Sir Walter 
Devereux-nak és a Vaughan család néhány tagjának vezetésével 2000 
ember indult Nyugat-Walesbe Herefordshire-ből és a szomszédos walesi 
uradalmakból. Egyenesen Carmarthenbe mentek, elfoglalták a várat, és 
bebörtönözték Edmund Tudort. Aztán Aberystwythbe siettek, és az I. 


Edward király építtette tengerparti erődöt is bevették. A hatalmi harcban 
a herceg riválisaként fellépő Edmund Tudor ellen vezetett hadjárat 
megerősítette . Yorknak a Westminsterben elveszített nyugat-walesi 
tekintélyét. Edmundot hamarosan szabadon engedték a fogságból, de 
állítólag egy járványban megbetegedett, és 1456. november 1-jén 
Carmarthenben meghalt. A közelben, a Greyfriars Church Szent Ferencnek 
ajánlott főoltára előtt temették el. A grófot ábrázoló réz domborművel 
díszített , koporsót egy évszázaddal később, a szerzetesrendek 
feloszlatásakor a St. David-székesegyházban helyezték el. A még mindig 
csak a húszas éveiben járó Edmund 1456 véres nyarát követő, hirtelen 
bekövetkező halála felveti a bűncselekmény gyanúját, bár a néhány 
hónappal később rendezett tárgyaláson senki nem vádolta gyilkossággal 
sem Herbertet, sem Devereux-t, sem a Vaughaneket. Ugyanakkor az is igaz, 
hogy Edmund soha nem örvendett tökéletes egészségnek. 

Mialatt bátyja Dél- és Nyugat-Walesben a törvényes rendet és a királyi 
tekintélyt érintő problémákkal foglalkozott, Jasper Tudor Henrik mellett 
maradt. 1456 júniusában például ketten mentek a Sheen-on-the-Thames-i 
királyi udvarházba, ahova , más főnemes nem" tartott velük. Edmund halála 
után azonban Jasper Walesbe utazott, hogy átvegye bátyja szerepét, ezért 
ettől kezdve kevesebbet tevékenykedhetett az udvarban és a 
kormányzatban. Jasper előbb a Lancaster-, majd a Tudor-ház szolgálatában 
munkálkodott Walesben, egészen 40 évvel később bekövetkezett haláláig, 
megszakítás nélkül. 

Edmund halála a Glyndwr-lázadás óta először irányította a Tudor családra 
a walesiek figyelmét. Edmundot és Jaspert a szívükbe zárták, mert egyrészt 
apjuk rendkívüli tettet hajtott végre, amikor feleségül vette Anglia özvegy 
királynéját, másrészt ők voltak az első walesiek, akik angol főnemesi címet 
kaptak. Edmund és öccse dél- és nyugat-walesi vitézi cselekedetei 
természetesen sok walesi költő (és pártfogóik) fantáziáját megmozgatták. 
Dél-Caernarfonshire-ben Dafydd Nanmor halmozta el elsőként dicsérettel 
Edmundot és Jaspert mint kiváló walesi fiatalembereket, akiknek a 
családfája Britannia legendás alapításáig nyúlik vissza: , Két főnemes, 
Irójából és Görögországból, jó gyökerek." Egy röviddel Edmund 
halála után megírt elégiában az aggódó, Edmund kisfiát védelmező 
Jasperről beszél, a fiút pedig büszke bikává érő fiatal szarvasként írja le. 
Jasperről elismerően nyilatkozik, amiért a bátyja tragikus carmartheni 
halála által okozott érzelmi sebeket saját erőfeszítéseiből begyógyította. A 


carmarthenshire-i Lewys Glyn Cothi szintén versben fejezte ki Edmund, 
, Henrik király testvére, a Irónörökös ÍVII. Károly francia király] 
unokaöccse, Owen fia"? - ebben a sorrendben - halálhírének hallatán érzett 
fájdalmát és keserűségét. Walest Edmund nélkül vizet szomjazó földhöz, 
örömtelen házhoz, pap nélküli templomhoz, katonáktól elhagyatott 
várhoz és füstöt nem eregető kandallóhoz hasonlította. Ami Walest illette, a 
család és a Lancaster-dinasztia minden reményét Jasperbe vetette. 
Bármilyen szálak fűzték is korábban Jasper Tudort York hercegéhez, a 
közelmúlt eseményei elszakították ezeket, és 1457-től a Lancaster-ház 
egyik legállhatatosabb támogatója lett. Nem volt ezzel egyedül. 
Buckingham hercege ekkoriban szoros viszonyt épített ki a Tudorokkal, 
részben a politikai vélemények egész országra jellemző polarizációja miatt, 
részben York csatlósainak a staffordi Newport- és Brecon-uradalmakban 
folytatott tevékenysége miatt. Ez a Buckinghammel való kapcsolat lehetővé 
tette Jasper számára, hogy gondoskodjon bátyja özvegyéről és kisfiáról - 
elvégre az ő sorsuk volt neki a legfontosabb. Az Edmund halálát 
követő hetekben Margaret Beaufort-t Jasper pembroke-i várában helyezték 
el, és a legenda szerint a nagyon fiatal és törékeny alkatú grófné hosszú 
vajúdás után ott, a folyóra néző külső erődítmény egyik tornyában hozta 
világra fiúgyermekét. Az 1457. január 28-án született Henry Tudor a király 
után kapta a nevét. A XVI. századi walesi krónikás, Elis Gruffydd egy 
öregembertől hallotta, hogy a csecsemőt Ywainnek (vagy Owainnek) 
keresztelték, de anyja azonnal erősködni kezdett, hogy a miséző püspök 
változtassa meg Henryre. Ha a kedves mese igaz, akkor egy hajszálon múlt, 
hogy Anglia trónjára a Tudor-dinasztia helyett nem a Maredudd-dinasztia 
került, és VII. Henriket nem Owainnek hívták. Valószínűbb azonban, 
hogy a történet azt a XVI. századi walesi hiedelmet tükrözi, hogy Henry 
Tudor 1485-ös megkoronázásával beteljesültek az Anglia ismételt 
elfoglalását egy Owain néven említett brit hercegtől váró ősi jövendölések. 
A szülés után magányosan maradt Margaretet és fiát Jasper vette 
gondjaiba. Gyors lépéseket tett a csecsemő és 14 éves anyja jövőjének 
biztosítására: 1457 márciusában Jasper meglátogatta Buckingham hercegét 
Newport mellett, Greenfield-ben, és elkísérte őt Margaret Beaufort és 
valószínűleg a kisgyermek is. Feltehetőleg itt döntöttek arról, hogy Anglia 
leggazdagabb és legjobb kapcsolatokkal rendelkező özvegye feleségül 
megy Buckingham másodszülött fiához, Henry Staffordhoz. Coventry és 
Lichfield püspöke április 6-án engedélyezte a frigyet. Jasper és 


Buckingham dél-walesi politikai érdekei megegyeztek. A házasság 
megerősítette a két előkelő Lancaster-család kapcsolatát, ugyanakkor 
biztosította Margaret Beaufort jövőjét. A két főnemes 1457-ben is 
érintkezésben maradt egymással, mialatt Jasper folytatta a bátyja által 
elkezdett munkát: a dél-walesi béke és stabilitás elérésén fáradozott. 

Mindeközben York hercegének hadnagyait felelősségre akarták vonni a 
Dél- és Nyugat-Walesben elkövetett törvénysértések és Edmund Tudor 
megalázása miatt. Az udvar erőfeszítései ellenére Sir William Herbert 1456- 
7 telén szabadlábon maradt, emberei pedig folytatták délkelet-walesi 
fosztogatásaikat. 1457 márciusának végén Henrik király, Margaret királyné, 
Buckingham hercege, Shrewsbury grófja és valószínűleg Jasper Tudor is 
megérkezett Herefordba, hogy felügyeljék a Herbert, Devereux és mások 
ellen folytatott eljárást. Az ítélet Edmund durva bántalmazásának fényében 
meglepetést okozott, ugyanakkor politikai szempontból nagyon ravasznak 
bizonyult. A bíróság össze akarta ugrasztani a vádlottakat azzal, hogy 
egyesekkel nagylelkűen, másokkal szigorúan bánt. Így történt, hogy míg 
Sir William Herbert 1457 júniusában kegyelmet kapott, addig Sir Walter 
Devereux-t 1458 februárjáig fogságban tartották, és Herbert társai közül is 
megmenekültek néhányan, mások azonban nem. 

Jasper nyugat- és dél-walesi tekintélyének megerősítése érdekében további 
lépésekre került sor. 1457 áprilisában kinevezték az Aberystwyth-, a 
Carmarthen-és a Carreg Cennen-vár kapitányává, ezzel megfosztva a yorki 
herceget a címektől. Ezzel az intézkedéssel hallgatólagosan Gruffydd ap 
Nicholas helyi hatalmát is mérsékelni akarták. Jasper előnyt tudott 
kovácsolni a vidék arisztokráciájával való személyes kapcsolataiból is, 
elsősorban a Buckinghammel kiépített viszonyából. Mindezek mellett 
katonai óvintézkedéseket is foganatosított. 1457 decemberében arra 
bátorította Tenby polgármesterét és polgárait, hogy erősítsék meg a város 
védelmét. A lakosok indítványozták, hogy új, két méter széles városfalakat 
emeljenek, valamint tisztítsák meg és szélesítsék ki kilencméteresre a 
vizesárkokat. Jasper fedezte a jelentős beruházás költségeinek felét, és az 
eredmény máig lenyűgöző. Az eredeti tervhez képest eggyel több tornyot 
emeltek, és a már meglévőket is megmagasították, csakúgy mint a 
mellvédfalakat. 

Úgy tudjuk, Jasper gróf egyetlen várnak vagy városnak sem szentelt annyi 
figyelmet, mint az 1450-es évek végén Ienbynek. Nyilvánvalóan dél-walesi 
hatalma különös fontosságú fellegváraként tartotta számon. Közel feküdt 


St. David püspökének megerősített lampheyi palotájához, saját, jól védett 
várral rendelkezett, a sziklás vidéken viszonylag könnyű volt megszervezni 
a védelmét, kikötője pedig jobb kijárást biztosított a tengerre, mint Milford 
Haven révjei. 

Minden jel arra mutat, hogy Jasper Tudor sikerrel járt dél-walesi kőrútján. 
Békét kötött Gruffydd ap Nicholasszel és fiaival, és megerősítette a 
Lancaster-párti várőrséget Kidwellyben és Carreg Cennenben. Gruffydd és 
családja Tudorokkal szembeni ellenszenve már a múlté volt. Gruffydd és 
fiai a Lancaster-ház uralmának utolsó hónapjaiban is hűségesek maradtak 
VI. Henrikhez és féltestvéréhez. 

Jasper nagyobbra nőtt a király és az udvar szemében, mint valaha. Miután 
Alfonso, Aragónia és Nápoly királya 1458-ban meghalt, Jaspert 
választották a térdszalagrend megüresedett helyére. 1459 májusában 
kijelöltek számára egy tornyot a Westminster-apátságban, amely fővárosi 
tartózkodása alatt főhadiszállásaként szolgált. 

1459 második felében a két angol politikai tábor, a Lancaster-párti udvar 
és York hercege felkészült egy lehetséges összecsapásra. Az ütközet ideje 
szeptemberben jött el. A herceg és fiai száműzetésbe kényszerültek. A 
Coventryben összeülő parlament felsőházának yorki tagjai a megtorlás 
áldozataivá váltak, megfosztották őket birtokaiktól. Minden jelen lévő 
főnemes, köztük Jasper is, ünnepélyesen hűséget esküdött VI. Henriknek és 
fiának, Edward hercegnek. Jasper és apja, Owen jól járt az elkobzott földek 
újraosztásakor: Owen Kentben és Sussexben bérelt majorságokat, míg 
Jasper hozzájutott York hercegének newburyi várához és birtokához. 

A herceg Írországba vonult vissza, Jasper pedig Walesbe ment, hogy York 
ottani támogatóival végleg leszámoljon, és megakadályozza a herceg 
esetleges visszatérését Angliába. 1460-ban megkapta a York számára az 
Írország és Anglia közötti kommunikációt biztosító Denbigh-vár és birtok 
fölötti ellenőrzést; Owen Tudor röviddel ezután jól jövedelmező hivatali 
állásba került Denbighben. Ahhoz azonban, hogy Yorktól a gyakorlatban is 
átvegye az uradalom fölötti hatalmat, Jaspernek meg kellett ostromolnia 
Denbigh várát, és térdre kellett kényszerítenie York helyi embereit. Ez 
nehéz feladatnak bizonyult. Délnyugat-Walesben a Woganek-hez és 
Perrotokhoz — hasonló földbirtokosok együttműködésével sereget 
gyűjtött. Felhatalmazást kapott arra, hogy a kezei közé kerülő lázadók sorsa 
felől döntsön: megkegyelmezzen nekik, vagy megbüntesse őket; valamint 
engedélyezték neki, hogy rendelkezzen a  Denbigh-várban talált 


vagyontárgyakkal, és azokkal jutalmazza meg saját katonáit. Több mint 650 
fontot kapott, ami fedezte a Denbigh-vár és más, York támogatóinak kezén 
lévő walesi várak elfoglalásának költségeit. 

Jaspernek sikerült bevennie Denbighet, és 1460 májusában visszatérhetett 
Pembroke-ba, hogy megszervezze annak védelmét. Egy Milford Soundba 
behatoló ellenséges vitorlás megtámadására a The Mary nevet viselő, tenbyi 
hajónak adott parancsot, tenbyi tengerészekkel és katonákkal a fedélzetén. 
A gróf valószínűleg ekkor kezdte értékelni a temérdek keskeny nyílásával 
és öblével a kontinensről és az Írországból érkezők számára kitűnő 
partraszállási lehetőséget biztosító milfordi vízi út stratégiai jelentőségét, és 
ez később, 1485-ben nagy hasznára vált. 

A Lancaster-pártiak pozíciója azonban nem szilárdulhatott meg sem 
Angliában, sem Walesben, sem máshol addig, amíg York hercege és 
szövetségesei a király hatókörén kívül éltek száműzetésben. 1460 
júniusának végén York pártját fogó főnemesek a herceg fiának, Edward, 
March és Warwick grófjának vezetésével készen álltak arra, hogy Calais- 
ből indítsanak támadást Anglia ellen. A kenti Sandwichnél szálltak partra, 
és július 2-án érték el Londont. Northamptonnál Warwick megsemmisítő 
vereséget mért a király seregére, VI. Henriket fogságba ejtette, Buckinhgam 
hercegét és Shrewsbury grófját pedig megölte. Margaret királyné ekkor 
Walesbe menekült a még veretlen Jasperhez. Az új York-párti vezetés 
természetesen a Denbigh-vár feladására szólította fel Jaspert és embereit, és 
hasonló utasításokat adott más észak-walesi várak kapitányának is. Jasper 
és a Lancaster-pártiak azonban csak egy döntő nyugati vereség esetén 
engedelmeskedtek volna. Lewys Glyn Cothi carmarthenshire-i költő, 
Gruffydd ap Nicholas családjának pártfogoltja az 1460-ban a Lancaster- 
háznak és Edward hercegnek katonákat toborzó Jaspert a dinasztia 
reménységekérnt és a , brit szigetek?" védelmezőjeként írja le. 

Margaret királyné ezalatt megérkezett a biztonságot nyújtó Skóciába. York 
hercege 1460 októberében visszatért Írországból, és hogy megakadályozza 
a királynét abban, hogy sereget gyűjtsön északon, csapatokat indított észak 
felé, Yorkshire-be, hogy ott megütközzön a Lancaster-pártiakkal. December 
30-án egy kisebb összetűzésben, Wakefieldnél esett el. A York-pártiak 
vezetője így legidősebb fia, Edward lett. A wakefieldi hírek hallatán 
Margaret skótokból és északi angolokból hatalmas sereget verbuvált, és dél 
felé vonult. 1461. február 17-én St. Albansnál győzelmet aratott a York- 
pártiak Warwick vezette főcsapatain. 


Jasper Tudor és Wiltshire grófja ezalatt Walesben toborzott hadsereget, és 
januárban megindultak északkelet felé, a herefordshire-i határ irányába. A 
katonák között volt Jasper számos walesi szövetségese, akikre 
támaszkodhatott: többek között Ihomas és Owain, Gruffydd ap Nicholas 
fiai, a pembrokeshire-i Perrotok, Buckingham néhány embere a határ 
mellől, valamint saját apja, Owen Tudor. Őket valószínűleg Wiltshire által 
toborzott és hajóval Dél-Walesbe vitt írek, bretonok és franciák tarka 
társasága támogatta. Ami Edwardot, March grófját illeti, az ő jóval nagyobb 
serege, amelyet a határ menti megyékben és apja walesi birtokain verbuvált, 
valahol Wigmore és Ludlow közelében sorakozott fel. Edwarddal tartott Sir 
William Herbert és testvére Richard, Sir Walter Devereux, a tretoweri 
Roger Vaughan és többen az 1456-os nyugat-walesi rendzavarások felelősei 
közül. A csata tehát jó alkalom volt arra, hogy elszámoljanak a régi 
adósságokkal. A két sereg 1461. február 3-án találkozott a herefordshire-i 
Mortimer-keresztnél, körülbelül tíz és fél kilométerre északnyugatra 
Leominstertől és mindössze hat és fél kilométerre Wigmore-tól, York egyik 
várától. 

Az égen különös, rossz ómenek - például három nap - mutatkoztak, de 
March meggyőzte embereit arról, hogy ezt jó, és nem rossz előjelnek kell 
tekinteni. Egy XVI. századi krónikás, Edward Hall szerint ezért nevezték 
Edwardot később királyként York napsugarának. Ami a csatát illeti, ott 
March grófja 

határozottan szembeszállt ellenségeivel és megfutamította őket. 3000-et 
lemészároltak, néhány kapitányt elfogtak és lefejeztek, Pembroke és 
Wiltshire azonban álruhát 

öltött, és titokban elmenekültek az országból. 

A Lancaster-pártiak szerencsétlen, elfogott vezetői között volt Owen 
Tudor is. March grófja, akit apja egy hónappal korábbi halála nagyon 
megviselt, elrendelte, hogy az idős walesit néhány nap múlva Herefordban 
végezzék ki. Egy krónikás szerint , fejét a piactér közepén álló kereszt 
legmagasabb lépcsőfokára helyezték, majd egy elmebajos nő megfésülte a 
haját és lemosta arcáról a vért". Több mint száz gyertyát raktak köré. Csak 
az utolsó pillanatban jött rá, hogy meg fog halni. Azt mormolta magában, 
hogy ,a fej, amely Katalin királyné ölében szokott feküdni, most egy 
rönkön fog heverni". A herefordi Greyfriars Church kápolnájában temették 
el. Legidősebb fiát, Edmundot négy évvel korábban ugyanennek a rendnek 
a carmartheni templomában helyezték örök nyugalomra. Az épület, 


melyben koporsója feküdt, ma már nem áll. Az 1894-es és 1933-as ásatások 
során rátaláltak a szentély egy részére, sőt három csontvázra is bukkantak 
(az egyik 188 centiméter magas volt, de nincs arra vonatkozó bizonyíték, 
hogy ezek Owen Tudor maradványai lennének). A királyné hitvesének 
különös végzetéről és fiai kiválóságáról sok elégia született Walesben 1461 
után. Glamorgani,  carmarthenshire-i, powysi és  angleseyi költők 
ékesszólóan gyászolták. 

Jasper Tudor sietve visszavonult Pembroke-ba, és megesküdött, hogy ha 
az Úr ad neki erőt, rokonai és barátai segítségével hamarosan megbosszulja 
a vereséget. Akkor még nem tudhatta, hogy egy rövid megszakítással 
negyed évszázadon át menekültként fog élni. 

5. FEJEZET 


Jasper Tudor, a Lancaster-ház bajnoka 


Jasper Tudor 1461 tavasza és 1470 nyara között egy kalandor életét élte. 
Mialatt a York-párti March grófja IV. Edward néven az angol trónon ült, ő 
menekültként tartózkodott Walesben és Észak-Angliában, száműzöttként 
Skóciában és Franciaországban. Jasper egyetlen unokaöccse, Henry Tudor a 
család ellenségeinek, a  raglani  Herberteknek, Edward király hű 
támogatóinak fogságában nőtt fel. Jasper kalandjait nem csupán érdekes 
történetként olvashatjuk, hanem féltestvére, a trónjáról elűzött VI. Henrik 
iránti rendületlen hűsége bizonyítékaként is. Még akkor sem ingott meg a 
hite, amikor hatalmas akadályokat kellett legyőznie, és nagyon kevés esélye 
volt a sikerre. Jutalmát végül 1470-ben nyerte el, amikor Edward királyt 
letaszították a trónról, és ismét Henrik fejére került a korona. 

KATASZTRÓFA WALESBEN 

Edwardnak, March grófjának az 1461. február 3-án a herefordshire-i 
Mortimer-keresztnél a Lancaster-párti erők fölött aratott döntő győzelme 
lesújtotta Jasper Tudort és VI. Henriket. A vert sereg parancsnokai, Jasper 
és Wiltshire grófja álruhában kényszerült menekülni. Három héttel később 
Jasper már saját birtokán, Pembroke-ban, Tenby városában tartózkodott. Ezt 
a kikötőt már többször választotta menedékül. Február 25-én azzal a 
szándékkal írt észak-walesi szövetségeseinek, hogy lelket öntsön a 
Lancasterek támogatóiba, és megbosszulja a korábbi vereséget, apja 
herefordi kivégzését, valamint VI. Henrik seregének veszteségeit. Jasper 
úgy hitte, még nem késő csapást mérni a York-pártiakra, és még 
elkerülhető a Lancasterek bukása. 

Mindeközben VI. Henrik erélyes felesége, Anjou Margaret egyetlen fiuk, 
Edward herceg kíséretében dél felé vonult az Észak-Angliában toborzott 
katonákkal. 

Február 17-én érték el a hertfordshire-i St. Albanst, és ott vereséget mértek 
a Warwick grófja vezette meglepett York-párti seregre. A csata után 
Margaret kiszabadította nyár óta raboskodó férjét. Esélye volt arra, hogy a 
sikert Londonba való bevonulással koronázza meg, ahol VI. Henrik újra 
elfoglalhatta volna a trónt. Sőt mi több, Margaret királyné London 
környékén állomásozó északi katonái és Jasper Tudor Dél-Wales felől 
közelítő serege - ha gyorsan cselekednek, és melléjük szegődik a szerencse 
- összezúzhatták volna March és Warwick grófjának a győzelem, illetve a 


vereség után Cotswoldsnál egyesített hadait. Kétségbeesett, veszélyes 
vállalkozás volt. Jasper nem tudta időben újraszervezni embereit, 
Margaret katonái pedig elkövették azt a baklövést, hogy maguk ellen 
fordították az útjukba eső vidékek lakosait. A St. Albansnál aratott 
győzelem után a városban fosztogattak, és a londoniak aggodalommal 
figyelték közeledésüket. Rengeteg egyszerű polgár fellázadt, és nem akarta 
beengedni a királynő embereit a fővárosba. Margaret ezért döntött úgy, 
hogy észak felé, Yorkshire-be vonul vissza, London kapuit pedig tágra 
nyitották Edward, March grófja és Warwick előtt. 1461. március 4- 
én Edwardot Anglia királyává nyilvánították. Néhány héttel később, 
március 29-én az új uralkodó újabb jelentős vereséget mért a Lancaster- 
pártiakra, ezúttal Towtonnál, ezzel is megerősítve hatalmát. VI. Henrik, 
Anjou Margaret, fiuk, Edward és számos szövetségesük sietett átlépni a 
biztonságot jelentő skót határt, Jasper Tudort pedig támogatás nélkül, üres 
kézzel hagyták Walesben, támadások célpontjául. 

Az új uralkodó a Lancasterek walesi támogatóinak likvidálására 
törekedett, ezért Sir William Herbertnek széles hatáskört biztosított 
délnyugaton. Herbert azt a feladatot kapta, hogy szerezze meg Pembroke-ot 
és Jasper Tudor összes angliai és walesi birtokát. Herbert Jasper helyét volt 
hivatott betölteni Dél-Wales uraként az új, York-házi király képviseletében. 
Ez akkor vált világossá, amikor 1461. július 26-án megkapta a Raglan, 
Chepstow és Gower lordja címeket. Ami Jaspert illeti, az ő megaláztatásai a 
parlament novemberi ülésén érték el tetőpontjukat. Akkor VI. Henrik 
legfőbb támogatói közé sorolták, és elkobozták birtokait. Földjeinek nagy 
részét 1462 elején Herbert kapta meg. 

1461 augusztusának végén Herbert és társai megérkeztek Walesbe, hogy 
, megtisztítsák a vidéket". Eleinte csak jelentéktelen fegyveres ellenállásba 
ütköztek, szeptember 30-án még a Jasper Tudor kezén lévő Pembroke-vár 
védői is megadták magukat, pedig elegendő készleteik voltak ahhoz, hogy 
visszaverjenek egy ostromot. Az 1450-es években megerősített Tenby 
városa is kapitulált. Jasper azonban nem került fogságba, és ahol csak tudta, 
felhúzta a Lancaster-lobogót. Az ő megmenekülése megmérgezte IV. 
Edward boldogságát. Nem tudjuk pontosan, hogy Jasper merre járt 1461 
tavaszán és nyarán. Valószínűleg nem volt ott Pembroke-ban a vár rövid 
ostromának idején, de biztosak lehetünk afelől, hogy egész Walesben 
próbált megnyerni embereket a lancasteri oldalnak. Az év második felében 
Észak-Walesben tűnt fel, ahol csatlakozott a towtoni csatából megmenekült 


Exeter hercegéhez. 1461. október 16-án Twt Hill közelében, Caernafon 
északi falánál — megfenyegették a  városlakókat. Az elkeseredett 
próbálkozásból semmi előnyük nem származott. Jasper és Exeter végül 
hajóra szállt, és a towtoni harcmezőről visszavonuló VI. Henrik és Margaret 
királyné példáját követve Skóciában kerestek menedéket. 

HENRY TUDOR HOLLÉTE 

Amikor bevonult a Pembroke-várba, William Herbert legalább abban az 
elégtételben részesülhetett, hogy az épületben megtalálta a négyéves 
Henryt, Richmond grófját, Jasper Tudor unokaöccsét. Bárhol élt is azelőtt 
anyjával és mostohaapjával, Henry Stafforddal, az ifjú gróf, a Lancaster- 
család tagja most Herbert fogságába esett. Herbert nagyon magas árat (1000 
fontot) fizetett azért, hogy ő lehessen a gyermek gyámja és ő választhasson 
számára feleséget. A Tudor-krónikás, Polydore Vergil, akinek értesülései 
talán személyesen Henrytől származnak, így ír erről: a fiút , fogságban 
tartották, de William Herbert felesége [Anne Devereux] tisztességgel 
felnevelte? a Raglan-várban. Bár a foglyuk volt, nem feltétlenül bántak 
vele rosszul vagy korlátozták szabadságában. Herbert és felesége nagy 
családban élt, és ők viselték gondját a northumberlandi gróf fiának is. 
Henry Tudor tehát valószínűleg kellemes társaságban múlatta az időt, és 
hosszú ideig tartó barátságokat kötött. Herbert úgy tervezte, hozzáadja 
egyik lányát, Maudot. Amikor 1485-ben Henry Tudor elfoglalta az angol 
trónt, Anne Devereux-t meghívta Londonba - majd megengedte, hogy 
kísérettel hazatérjen Raglanbe. 

A pompás raglani erődben Henryt Richmond grófjaként ismerték, bár apja 
richmondi birtokait IV. Edward öccse, George, Clarence hercege kapta meg. 
Minden jel arra mutat, hogy törődtek a taníttatásával. Az angol nyelvtant az 
Oxfordban végzett Edward Haseley és Andrew Scot oktatta neki. Évekkel 
később, megkoronázása után Henry megjutalmazta őket. Egy gyakorlatibb 
területen - talán a hadtudományokban - Sir Hugh Johnstól sajátította el a 
tudást. Sir Hugh Gowerben rendelkezett földekkel és némi befolyással, a 
róla megemlékező réztábla még ma is látható a swansea-i St. Marys 
Churchben. A , zsenge éveiben" tett szolgálataiért Sir Hugh 1458-ban tíz 
font jutalmat kapott Henrytől. 

Henryt és anyját, Margaret Beaufort-t elszakították egymástól. Margaret 
1457-ben vagy 1458-ban, Edmund halála után néhány hónappal feleségül 
ment Henry Staffordhoz, és a pár boldogan élt. Pembroke várának 
elvesztése után Margaret csak ritkán láthatta fiát. Ebben földrajzi okok is 


közrejátszottak, hiszen Margaret Henry Stafforddal élt a lincolnshire-i 
Bourne-ben, majd Surrey megyében, Wokingban. És bár Henry Stafford 
1461-ben békét kötött IV. Edwarddal, az ifjú Henryt nem bízták ismét 
édesanyja gondjaira. Margaret azonban valószínűleg érintkezhetett fiával, 
és legalább egy alkalommal Raglanban is meglátogathatta. 

ÖSSZEESKÜVÉSEK SORA 

Ha reménytelen katonai lépések megtételére nem szánta is el magát senki, 
összeesküvéseket még lehetett szőni a korábbi helyzet visszaállítására. 
Angliában azt pletykálták, hogy Jasper Tudor és a Lancaster-ház más 
támogatói egymással együttműködve tervezik a York-házi uralkodó elleni 
támadást. A Lancaster-pártiak egy elfogott kémje azt vallotta, hogy Exeter 
hercege és Jasper az angleseyi Beaumaris-nál szándékozik partra szállni; 
Somerset hercege és társai 60 000 spanyol katonával akartak betörni Kelet- 
Angliába; egy harmadik, franciákból és spanyolokból álló seregtől pedig a 
kenti Sandwich városának lerohanását várták. Ezután érkezett volna meg 
Angliába Aragónia és Portugália királya, a francia és a dán uralkodó, 
valamint Anjou Margaret apja, összesen mintegy negyedmillió emberrel. A 
hadművelet szervezésének egyik fontos alakját, John de  Vere-t, 
Oxford grófját és fiát, Aubreyt 1462 februárjában elfogták, és felségárulás 
miatt kivégezték. Bár a szóbeszédben gyakran előfordultak túlzások, Jasper 
Tudornak bármilyen Lancaster-pártiak által szervezett offenzívában jelentős 
szerephez kellett jutnia, hiszen ő volt a Lancaster-király féltestvére. A 
Pembroke grófja címet már nem viselte, és birtokai mindaddig gazdátlanok 
maradtak, amíg 1468-ban Lord Herbertet gróffá nem nyilvánították. A 
Henry Tudor elleni megtorlással senki nem törődött, ő továbbra is 
Richmond grófjaként élt. A címtől III. Richárd fosztotta meg 1484-ben. 

Az Anglia megtámadására készülő Jasper Tudor Bretagne-ba ment, és 
1462 májusában még ott tartózkodott. A sikertelen összeesküvés és Oxford 
grófjának kivégzése miatt érkezett Franciaországba, XI. Lajos udvarába, 
akitől azt remélte, továbbra is hajlandó lenne részt venni a York-párti 
uralom alatt álló Anglia elleni támadásban. Április 16-án Margaret királyné 
is Franciaországba ment Skóciából; szíves fogadtatásban részesült, és 
egészen Angers-ig utazott, ahol előbb apjával, majd Lajos királlyal 
találkozott. 

Az elkövetkező évek Lancaster-párti lobbizásában Jasper Tudor a 
nemzetközi küldött szerepét töltötte be.  Fáradhatatlanul utazgatott 
Franciaország, Bretagne, Skócia és Wales között, hogy VI. Henrik, 


Margaret királyné és fiuk számára támogatókat nyerjen. Edinburgh-ban 
valószínűleg rövid látogatást tett VI. Henriknél, 1462 júniusában Flandriába 
ment, majd onnan kezében Henrik XI. Lajosnak szóló leveleivel a 
normandiai Rouenbe. Innen az elegáns touraine-i Chinon-palotába indult 
tovább, ahol június 5-e óta Margaret királyné és Lajos király 
titokban tárgyalásokat folytatott a Franciaország és a Lancaster-pártiak 
közötti szövetségről. Jasper is hozzájárult saját érveivel a viták sikeréhez. 
Így történt, hogy június 24-én titkos megállapodásra jutottak, amelyben 
Lajos vállalta, hogy 20 000 livre tournois-t kölcsönöz Margaretnek azzal a 
feltétellel, hogy ha VI. Henrik visszaszerzi Calais-t a York-pártiaktól, vagy 
Jaspert, vagy Jean de Foix-t, Kendal grófját, a Lancasterek egy másik 
elszánt támogatóját teszi meg kapitánynak. Az új kapitánynak pedig meg 
kell majd esküdnie, hogy Calais-t egy éven belül visszaadja a franciáknak, 
vagy visszafizeti a kölcsönt. Lajos megígérte, hogy Calais-ért cserébe 40 
000 koronát fog fizetni VI. Henriknek. Jasper tehát ott volt azon 
megállapodás megkötésénél, amelynek értelmében a nélkülözhetetlen 
anyagi eszközökért cserébe a Lancaster-pártiak feladták volna gyarmatukat, 
a III. Edward által 1347-ben nagy nehézségek árán megszerzett Calais-t. 
Nem csoda, hogy a szerződést titokban kötötték! 

Chinonból az angol fél tárgyalói a Loire partján fekvő Iours óvárosába 
mentek, ahol 1462. június 28-án aláírták a nyilvános szerződést, amelyben 
VI. Henrik és XI. Lajos száz évre tűzszünetet kötött, és mindketten ígéretet 
tettek, hogy nem segítik a másik fél ellenségeit. A tours-i megállapodást 
Jasper Tudor is aláírta, és kétségkívül elégedett volt az eredménnyel. A 
Lancaster-pártiak ezzel maguk mögött tudhatták Anglia legnagyobb 
szomszédjának és legősibb ellenségének teljes diplomáciai és anyagi 
támogatását, és így újra megpróbálhatták megdönteni IV. Edward hatalmát. 

Margaret Tours-ból Rouenbe, onnan pedig Boulogne-ba ment. Október 
végén hajóra szállt, és Skóciába utazott férjéhez. Onnan együtt vitorláztak 
dél felé, North-umberlandnél partra szálltak, és elfoglalták a Bamborough- 
és az Alnwick-várat. Jasper követte a királynét, és egyike volt VI. Henrik 
azon embereinek, akiket a Bamborough-várba állítottak. Margaret királyné, 
férje és nagy létszámú francia seregük végül IV. Edward csapatai 
közeledésének hírére Skóciába menekült. Hajóik dühöngő viharba kerültek, 
egyeseket sziklának csapott, másokat ellenséges angol partokra sodort a víz. 
A Bamborough védelmére hátrahagyott Lancaster-pártiak mindeközben a 
skótoktól reméltek segítséget. Amikor látták, hogy őket hiába várják, 1462 


karácsonyán feladták az erődöt. Somerset hercege elfogadta a felajánlott 
kegyelmet, és hűbéri esküt tett IV. Edwardnak. Jasper és a többiek azonban 
nem kaptak biztosítékot arról, hogy elkobzott birtokaikat visszakapják 
(Jasper legtöbb földjét például Lord Herbertnek adományozták), ezért 
visszavonultak Skóciába. Egyébként is valószínűtlen, hogy Jasper Tudor, 
Henrik király féltestvére elfogadta volna Edward feltételeit. 

Bár néhányan azt rebesgették, hogy 1462/63 telén Jasper Írországba 
utazott a zavarosban halászni, valószínűbb, hogy Margaret királynéval 
visszatért Franciaországba, hogy fondorkodásait folytassa. Céljuk az volt, 
hogy meggyőzzék XI. Lajost, adjon további anyagi támogatást, és 
megakadályozzák, hogy Lajos és IV. Edward viszonyában javulás álljon be. 
Jasper 1463 áprilisában indult el Skóciából, és a flandriai Sluys-nél kötött 
ki, ahol Burgundia hercege, Jó Fülöp megengedte neki, hogy Lille-en és 
Tournai-n keresztül utazzon a királyhoz. Július végén követte őt Anjou 
Margaret és fia. A királyné 1463 nyarát azzal töltötte, hogy próbálta 
meggátolni a Lajos és Edward közötti békekötést. Nem járt sikerrel, 1463. 
október 8-án a calais-i békében megkötötték a hesdini angol-francia 
tűzszünetet, így már csak Skócia nyújtott menedéket és támogatást az 
üldözött Lancaster-pártiaknak. Jasper ettől függetlenül decemberig Lajos 
udvarában maradt, majd a tőle kapott 500 livre tournois-val a zsebében 
elkezdte tervezni Skóciába való visszatérését. A vigasztalhatatlan Margaret 
királyné a következő hét évet Franciaországban töltötte. 

A Lancaster-pártiak vezetőinek e katonai és diplomáciai vereségek idején 
mutatott kitartása csodálatra méltó. Továbbra is IV. Edward hatalmának 
megdöntésén munkálkodtak, és az angol-francia tűzszünet megsértésének 
egyik oka is Jasper Tudornak a féltestvérébe vetett megingathatatlan hite 
volt. Nemcsak ő csatlakozott VI. Henrikhez Skóciában, de az Edwardtól 
elpártoló Somerset hercege is. 1436 végén érkezett meg Bamborough-ba 
Henrikhez a vele továbbra is együtt érző II. Ferenc bretagne-i herceg egy 
követe, Guillaume de Cousinot. Ő számolt be Ferencnek Henrik angliai 
népszerűségéről, az őt fenyegető veszélyről és arról, mekkora szüksége 
lenne élelmiszerre, munícióra és katonákra. Cousinot azt mondta, ezeket 
vagy közvetlenül Henriknek, vagy a Walesben tartózkodó Jasper 
Tudornak küldjék. 

Cousinot 1464 februárjában indult el Bamborough-ból, és Jasper Tudor 
hamarosan követte őt. Márciusban Jasper Bretagne-ba vitte XI. Lajos 
levelét, amelyben a király arra biztatta Ferencet, adjon meg Jaspernek 


minden segítséget a Walesbe való visszatéréshez. A York-pártiak elleni 
küzdelem egy újabb fázisában Jasper Walest állította tervei középpontjába. 
1464. március 26-án Ferenc herceg megadta az engedélyt Jaspernek és 
embereinek, hogy elhajózzanak. A Rance folyó torkolatánál Alain de la 
Motte-nak, Bretagne altengernagyának parancsnoksága 
alatt rendelkezésükre bocsátott egy flottát. A Jasper 1464 első hónapjaiban 
tett . látogatásával — egybeeső East  Anglia-i,  — gloucestershire-i, 
carmarthenshire-i, cheshire-i, lancashire-i és észak-walesi lázadásokat 
könyörtelenül leverték. Nincs bizonyítékunk arra, hogy Jasper 1464-ben 
valóban megérkezett Walesbe. Lehetséges, hogy a sikertelen felkelésekről 
értesülvén okosabbnak tartotta Bretagne-ban maradni. Ráadásul a IV. 
Edwarddal szövetségben álló XI. Lajos egyre kevésbé lelkesen támogatta a 
száműzött  Lancaster-pártiakat, és 1464 júniusában arra ösztönözte 
II. Ferencet, hogy vonja meg Jaspertől segítségét. Ferencet érthető módon 
meglepte és felbosszantotta, hogy a király meggondolta magát. 

ÚTI cÉL: WALES 

Az 1460-as évek közepén Wales nyugati és északnyugati régiói hódoltak 
be a legkevésbé a York-párti hatalomnak. Bár Lord Herbertnek 1461-62 
során sikerült a legtöbb várat - köztük a carmarthenshire-i felföldön fekvő 
nagyszerű Carreg Cennent - megadásra kényszerítenie, Harlech még 1468- 
ig a  Lancaster-pártiak kezén maradt. Carmarthenben, Cardiganben, 
Merionethben és Caernarfonban egyre nőtt a feszültség. 1464-65-ben a 
Carmarthen-vár falait helyreállították, a Cardigan- és az Aberystwyth-vár 
őrségének létszámát pedig nem csökkentették. Lord Herbert kémek útján 
akart információt gyűjteni a harlechi helyzetről, és Északnyugat-Walesben 
nem bízott, , mert azon a bús vidéken mindennaposak a lázadások" (1467. 
november). 

Észak- és nyugat-walesi földbirtokos pártfogója véleményét hangoztatva 
számos walesi költő félelem nélküli hősként tekintett Jasperre. 1461-ig ő 
volt az egyetlen walesi, aki angol főnemesi címet kapott, ráadásul ő vitte a 
Lancasterek lobogóját, és ezen a vidéken rengetegen rokonszenveztek a 
bukott dinasztiával. Ebben a hangulatban várták a költők Jasper Walesbe 
való visszatérését és a York-párti hatalommal szemben folytatott további 
kalandos tevékenységét. A carmarthenshire-i Lewys Glyn Cothi egy 
alkalommal még csatlakozott is az Észak-Walesben fosztogató lázadókhoz 
és Jasperhez. Tudur Penllyn, egy északi költő arról a barmouthi házról ír, 
amelyből Jasper egy betörése után Bretagne-ba hajózott, és dicséri 


Jasper szövetségesét, a ház építőjét, a corsygedoli Gruffydd Fychant, aki az 
egyetlen, Lord Herbert által el nem foglalt erődöt, a Harlech-várat védte. 
Egy llangolleni költő csodálja Jasper ügyességét, amint ki-be suhan a Dyfi 
folyó torkolatán. Egy negyedik azon kesereg, hogy Jasper túlságosan észak- 
angliai embereire támaszkodik - és talán túl sok időt tölt ott inkább haza 
kellene mennie Walesbe. Ezeket a reményeket fűzték a Lancaster-családba 
tartozó walesi nemeshez, ezekkel a dicsérő szavakkal illették őt. A költők és 
pártfogóik nem igazi szabadságharcosként tekintettek rá, aki lerázza az 
angol igát, és esetleg megszerzi az angol trónt magának vagy ifjú 
unokaöccsének. Ez a lehetőség az 1460-as években még a távoli 
jövőbe veszett. 

Jasper Tudor tehát még mindig álmodozhatott egy sikeres walesi 
betörésről, feltéve hogy elegendő katonát visz magával, és a Lancasterekkel 
rokonszenvező angoloktól a gyakorlatban is kap támogatást. Sok múlott az 
európai diplomáciai helyzet alakulásán, és 1467-68-ban a hangulat 
Jaspernek és a Lancaster-pártiaknak kedvezett. 1468 tavaszán IV. Edward 
szövetséget kötött Burgundia és Bretagne hercegével. Ez olyannyira 
nyugtalanította XI. Lajost, hogy a megállapodás aláaknázása érdekében 
keresni kezdte annak módját, hogyan okozhatna kellemetlenséget IV. 
Edwardnak. Jasper Tudor kapóra jött neki, így ismét szárnyai alá vette őt. 
Egy párizsi olasz megfigyelő már 1467 szeptemberében hallott arról, hogy 
Jasper Margaret királyné és mások támogatásával Walesbe készül. XI. Lajos 
azonban szokásához híven körültekintően járt el, és csak 1468. június 1-jén 
engedélyezte kincstárnokának, hogy egy három hajóból álló apró flottát és 
egy kisebb összeget, 293 livre tournois-t biztosítson Jaspernek walesi 
útjához. 

Ez a jelentéktelen támadás kudarcra volt ítélve. Tulajdonképpen 
lehetséges, hogy Lajos király azért nem adott komoly felszerelést, mert csak 
ráijeszteni akart IV. Edwardra, nem akarta fedezni egy igazi lázadás minden 
költségét. Jasper Tudor ennek a politikának esett áldozatul. Röviddel 1468. 
június 24. után újra kikötött Walesben, a költők tanúsága szerint 
valószínűleg a Dyfi torkolatánál, közel Harlechhez, a Lancaster-pártiak 
utolsó előretolt állásához. Ha nem tudta is megnövelni a várőrség létszámát, 
és nem tudott számukra utánpótlást biztosítani, legalább elszántságukat 
megszilárdíthatta. Jasper Észak-Walesen keresztül elindult Denbigh felé, és 
mire odaért, serege 2000 katonára nőtt. A  Lancaster-ház walesi 
támogatottságát ismerve ez nem is olyan hihetetlen. , Az öreg Jasper, ki 


valaha Pembroke grófja volt [...] végignyargalt az országon és mindenhol 
Henrik király nevében tartott bírósági tárgyalásokat," jegyezte fel egy angol 
krónikás. Ez a jelképes gesztus arra hívta fel a figyelmet, hogy még mindig 
VI. Henrik Anglia királya és az igazság forrása. A walesi költők büszkén és 
rajongással írtak erről a kalandról és Jasper más merész tetteiről. Miután 
elfoglalta Denbighet, a IV. Edwardhoz szoros szálakkal kötődő várat és 
várost, felgyújtotta őket, hogy , miután bemocskolja az ellenséges tűz, az új 
város tiszta legyen". A XVI. századi régiségkereskedő, Sir John Wynn azt 
állítja, az ő ükapja Denbigh feldúlásakor a Lancaster-hívek között harcolt, 
Jasper parancsnoksága alatt. Jasper emberei nem csak itt támadtak: 
a szomszédos Flint megyében is nagy pusztítást végeztek. A villámháború 
olyan látványos sikereket hozott, hogy 1468 júliusában még Milánó párizsi 
nagykövete is beszámolót küldött az eseményekről Itáliába, hozzátéve, 
hogy Anjou Margaret hamarosan találkozni fog XI. Lajossal, mert arról 
akarja meggyőzni, nyújtson Jaspernek még több támogatást. 

Jasper észak-walesi chevauchée-je végre ráébresztette IV. Edwardot, hogy 
Harlech várának problémáját meg kell oldania. 1468. július 3-án Lord 
Herbertnek és sógorának, Lord Ferrersnek parancsot adott, hogy gyűjtsenek 
katonákat a walesi határnál. A 7000 és 10 000 fő közé becsült létszámú 
sereg keleti és déli szárnya Harlechnél találkozott. Augusztus 14-én az I. 
Edward által épített erődöt csekély ellenállást mutatva feladták. Lehetséges, 
hogy a Lancaster-pártiak azért adták meg magukat ilyen hamar, mert a 11 
éves Henry Tudor is Lord Herbertnek a várat ostromló seregében harcolt. 

Ami Jaspert illeti, ő megint túljárt ellenségei eszén. Sikerült megszöknie 
és elrejtőznie Lord Herbert emberei elől. A XVI. századi krónikás, Elis 
Gruffydd elmeséli, hogy 1468-ban egy flintshire-i úriember bújtatta őt. 
Jasper a tengeren akart menekülni, ezért parasztnak álcázta magát: szalmát 
kötött a hátára, így jutott el a Picton Pooltól nem messze horgonyzó 
vitorlásig, amellyel Bretagne-ba hajózott. A monda szerint a legénység 
helyett ő irányította a hajót. Lehetséges, hogy mielőtt kiért a nyílt vizekre, 
Barmouthnál megpihent Gruffydd Fychan házában. 

Harlech elvesztése vezetett a legnagyobb megaláztatáshoz, amit Jaspernek 
IV. Edwardtól valaha el kellett szenvednie. 1468. szeptember 8-án Lord 
Herbert megkapta jutalmul a Pembroke grófságot, de nem sokáig tudhatta 
magáénak ezt a megtiszteltetést. A király és egyik legjelentősebb 
támogatója, Warwick a , királycsináló" között egyre nőtt a feszültség. 1469 
tavaszán végleg megromlott köztük a viszony, és Warwick katonákat 


kezdett toborozni, hogy megfélemlítse Edwardot. 1469. július 26-án 
Edgecote-nál Warwick döntő vereséget mért az újdonsült Pembroke grófja 
által vezetett, elsősorban walesieket tömörítő királyi seregre. A csata után 
Herbertet és fivérét, Sir Richard Herbertet kivégezték. Jasper grófsága újra 
gazdátlanul állt. 

A York-pártiak soraiban bekövetkező szakadás új lehetőséget jelentett a 
száműzött Lancaster-pártiaknak, köztük Jasper Tudornak. 1469 októberétől 
1470 szeptemberéig Jasper Franciaországban tartózkodott, havi 100 livre 
tournois fejében XI. Lajost szolgálta. Ebben a kritikus helyzetben Lajos fő 
célja az volt, hogy IV. Edwardnak annyi kellemetlenséget okozzon, 
amennyit csak tud, és megakadályozza a Franciaországot veszélyeztető 
angol-burgundiai szövetség létrejöttét. Így amikor Warwick és IV. Edward 
testvére, George, Clarence hercege fellázadt, és 1470 májusának elején 
áthajóztak Franciaországba, XI. Lajos tárt karokkal fogadta őket. Warwick 
felismerte, hogy Angliában nem fogja tudni visszaszerezni befolyását, amíg 
Edward ül a trónon, ugyanakkor az erélytelen Clarence hercegének oldalára 
sem állhat. Warwick és XI. Lajos ezért kezdett el az 1465 óta Edward 
fogságában tengődő VI. Henrik hatalmának visszaállításán, valamint 
Warwick lányának és Henrik fiának összeházasításán munkálkodni. 

Anjou Margaret kezdetben hűvösen fogadta ezeket a felvetéseket. Elvégre 
Warwick 1460-1-ben jelentős szerepet játszott férje trónfosztásában. Lajos 
azonban olyan kitartóan és meggyőzően érvelt, hogy a határozott királyné 
megenyhült. Edward walesi herceg és Anne Neville 1470. július 25-én a 
Loire menti Angers-ben eljegyezték egymást. Öt nappal később 
megszületett a megállapodás arról, hogyan ültessék vissza VI. Henriket az 
angol trónra. Úgy tervezték, hogy Warwick és Jasper Angliába megy, majd 
rövid időn belül követi őket a királyné, Edward herceg és menyasszonya. 
Jaspernek kulcsszerep jutott féltestvére újbóli hatalomra juttatásában. 

Jasper úti célja Wales volt, nem utolsósorban azért, mert ott sokan 
továbbra is hűségesek maradtak VI. Henrikhez, és Jasper nemrégiben 
bebizonyította, hogy északon jelentős támogatást tud szerezni. A 
szeptember 9-én, a normandiai La Hogue-ból induló, a francia admirális 
parancsnoksága alatt álló flotta 60 hajója négy nap múlva mégis Devonban, 
Dartmouthnál és Plymouthnál kötött ki. Jasper azonnal Walesbe ment, hogy 
ott katonákat toborozzon, Warwick pedig London felé vonult. Tíz év óta 
először Jasper bátorságáért és a Lancasterekhez való hűségéért jutalomra 
számíthatott. Kevesen voltak olyan kitartóak, mint ő: a sorozatos kudarcok 


ellenére sem pártolt el féltestvére mellől, a legnehezebb időkben is 
támogatta őt. Mondanunk sem kell, hogy fiatal unokaöccse, Henry Tudor 
nem szerepelt a terveiben - megelégedett volna azzal, ha a Lancaster- 
uralkodó ismételt trónra kerülésekor kiszabadul raglani fogságából, és 
visszakapja a Richmond grója címet (Jasper maga pedig a Pembroke grófja 
titulust). 

Az edgecote-i ütközet és William Herbert halála után a vérontást 
valószínűleg végignéző 12 éves Henry Tudor sorsa veszélybe került. Csak 
Herbert özvegyére számíthatott. Richard Corbet juttatta el biztonságban 
Anne Devereux családjának otthonába, a  herefordshire-i Wobleyba. 
Margaret Beaufort megragadta ezt az alkalmat, és megpróbálta a Herbert 
családtól visszaszerezni kisfiát, de valószínűleg Warwick és Jasper Tudor 
közeledése miatt IV. Edward hamarabb kényszerült száműzetésbe, mint 
hogy Margaret hazaért volna gyermekével. Richard Corbet, Anne Devereux 
egyik unokahúgának férje vette gondjaiba a fiút. Herefordba vitte, majd 
átadta a városba érkező Jaspernek. Nagybácsi és unokaöcs megismerkedtek 
egymással, és  — megalapozták — Jasper  negyedszázaddal  — később 
bekövetkező haláláig tartó szoros kapcsolatukat. 

6. FEJEZET 


1470-71: Csalóka hajnal 


Amikor a Lancaster-pártiak serege kikötött Devon partjainál, IV. Edward 
éppen  Yorkshire-ben tartózkodott. Reménytelen helyzetbe került, 
hiszen alaposan rászedték, és nagyon kicsi volt annak az esélye, hogy 
hamarabb érjen Londonba, mint Warwick. 1470. október 2-án a király 
Hollandiába menekült. Négy nappal később Warwick bevonult Londonba, 
és semmilyen ellenállásba nem ütközött. Azonnal szabadon engedte a 
Towerben raboskodó VI. Henriket, és visszaállította hatalmába. 

A Lancaster-pártiak walesi pozíciójának megszilárdítására keresve sem 
találhattak volna Henrik féltestvérénél, Jasper Tudornál alkalmasabb 
embert. Edward herceg még gyermek volt, anyjával élt Franciaországban, 
így az ő szerepét Walesben egy rövid időre Jasper vette át. Jasper 
Herefordban . Összeismerkedett . unokaöccsével, Henry  Tudorral, és 
valószínűleg még októberben magával vitte a fiút Londonba. A gyermek ott 
találkozhatott anyjával és mostohaapjával, Henry Stafforddal. 1470. október 
28-án Jasper Tudor és Henry Stafford együtt vacsorázott Stafford házában, 
majd két nappal később Margaret és fia Londonból a wokingi Beaufort- 
rezidenciára utazott, és egy hétig ott maradtak. Aztán Henry, Margaret és 
Henry Stafford Maidenheadbe, majd  Henley-on-Thamesbe utazott. 
November 11-én váltak el egymástól, amikor Henry csatlakozott 
nagybátyjához, Jasperhez. Lehetséges, hogy Henry ezután egészen az 1485- 
ös bosworthi győzelemig nem találkozott édesanyjával. 

Számos későbbi szerző állítja, hogy Henrik és a fiatal richmondi gróf 
között ez idő tájt különös párbeszédre került sor, amelyben a király 
megjósolta, hogy egy szép napon a fiúé lesz az angol trón. Vajon valóban 
így zajlott le ez a beszélgetés? 

Nem elképzelhetetlen, hogy VI. Henrik kihallgatáson fogadta féltestvére, 
Edmund Tudor fiát, az viszont kérdéses, hogy tényleg hasonló jövendölésbe 
bocsátkozott-e. 1470 őszén a Lancaster-pártiak hosszú távon a király fiába, 
a Franciaországból hamarosan visszatérő Edward hercegbe vetették minden 
reményüket. Rajta kívül volt még egy-két főnemes, akinek Lancaster-vér 
csörgedezett az ereiben - például Exeter vagy Somerset hercege és akár 
George, Clarence hercege is ígéretet kaphatott arra, hogy a Warwickkel és 
Anjou Margarettel kötött szövetség fejében Henrik saját leszármazottai után 
őrá száll a trón. Ugyanakkor az öreg király, akinek nagyon kevés 


hozzátartozója volt, és jól tudta, hogy a dinasztia sorsa egy hajszálon függ, 
tekinthette Henry Tudort, Margaret Beaufort fiát a királyi család teljes jogú 
tagjának. Elképzelhető, hogy Jasper és unokaöccse, a későbbi VII. Henrik a 
bosworthi csatát követően felidézzen és felhasználjon egy erre vonatkozó 
kijelentést. 1485 után érdekükben állt nem csupán prófétaként, hanem 
szentként feltüntetni VI. Henriket. 

Bárhogy történt is a dolog a valóságban, annyi bizonyos, hogy az első író, 
aki beszámolt Henrik állítólagos jóslatáról, Bemard André, VII. Henrik 
hivatalos történetírója, a királyról szóló dicshimnuszok szerzője volt. A 
történet néhány évvel később felkeltette Polydore Vergil érdeklődését is. Ő 
így Írt: 

Jasper gondjaiba vette a korábban Lord Herbert feleségével élő gyermek 
Henryt, és röviddel Londonba érkezése után elvitte Henrikhez. Mikor a 
király meglátta a fiút, azt mondják, hosszú csend után így szólt: , ö az, aki 
előtt ellenségeinkkel együtt meg kell hódolnunk, neki kell átadnunk a 
hatalmat." 

A szent ember tehát megjósolta, hogy egyszer majd Henryé lesz a 
királyság. 

Ezalatt Warwick és a hatalomba visszaállított Lancaster-vezetés fontos 
gyakorlati kérdésekről tárgyalt Londonban. Az összehívott parlament 
november 26-tól karácsonyig ülésezett. IV. Edward intézkedéseinek nagy 
részét visszavonták, így Jasper Tudor ismét Pembroke grófja lett. Amellett, 
hogy visszakapta korábbi címét és birtokait, további földekkel, a Herbert 
család kiterjedt dél-walesi és határ menti uradalmaival jutalmazták. A 
legnagyobb megtiszteltetés pedig 1471-ben érte, amikor a király neki 
adományozta a kiskorú Lord Powis és Lord Buckingham birtokait, ez 
utóbbit . Warwickkel megosztva. Ezek az ajándékok mérhetetlen 
növekedést jelentettek vagyonában, tekintélyében és hatalmában. Ő lett az 
északkelet-walesi Welshpooltól a nyugati Pembroke-ig és a keleten fekvő 
Gloucestershire-ig húzódó háromszög ura. Jasper unokaöccse nem járt ilyen 
jól. Bár a Richmond grófja címet viselte, a richmondi birtokok Margaret 
Beaufort és férje minden erőfeszítése ellenére VI. Henrik rövid ideig tartó 
második uralkodása alatt végig Clarence grófjának kezén maradtak. Hiába 
rendelkezett Jasper igen jelentős befolyással az udvarban, nagyon 
kockázatos lett volna Clarence grófját arra kényszeríteni, hogy engedje át 
ezeket a földeket az ifjú Henry Tudornak. 


Jasper Tudor mindeközben Dél-Walesben és a határ menti megyékben 
tevékenykedett. A Severn-völgy kifejezetten sok figyelmet kapott a 
visszaállított uralkodótól. Valószínűleg tudták, hogy Wales nagy része 
Jasper Tudor és a  Lancaster-ház mellett áll, de  Herefordshire, 
Gloucestershire és Délkelet-Wales hűsége felől voltak kétségeik. Ezeket a 
vidékeket IV. Edward legbiztosabb támogatói uralták: Raglant és 
Abergavennyt a Herbertek, Iretowert és Bredwardine-t a Vaughanek, 
Wobleyt és Bodenhamet pedig a Devereux-k. Ezért kapott Jasper 1470/71 
telén kiterjesztett közigazgatási és katonai hatalmat, például ellenőrzést 
Gloucester vára felett. 

Tíz, száműzetésben és szegénységben leélt esztendő után édes volt a siker, 
és a király féltestvéreként Jasper további nagylelkűségre számíthatott. VI. 
Henrik második uralkodása azonban nem tartott sokáig, és vérontással ért 
véget. 1471. március 12-én IV. Edward visszatért a kontinensről. Yorkshire- 
nél szállt partra, majd dél felé indult, április 11-én érte el Londont. Három 
nappal később a fővárostól északra, Barnetnél győzelmet aratott Warwick 
felett. Sikerült fogságba ejtenie VI. Henriket, és ezzel a Lancaster-uralom 
súlyos veszélybe került. Anjou Margaret és fia, Edward herceg mit sem 
tudott erről, és úgy gondolták, biztonságos átkelni Franciaországból 
Angliába. Warwick vereségének és halálának napján érkeztek meg 
Weymouthba. A Londonból kapott hírek lesújtották a királynét, de szokásos 
elszántságával azonnal nyugatra indult, katonákat gyűjtött, majd észak felé, 
a walesi határ irányába vonult, feltételezhetően azért, hogy Jasper Tudor 
seregéhez csatlakozzon. A helyzet komolyságát felismerő IV. Edward nem 
akarta elveszíteni a kezdeményezést, ezért Margaret nyomába eredt. 1471. 
május 4-én Tewkesburytől délre ütköztek meg. A York-ház kerekedett felül, 
Margaret királyné serege szétszóródott. Fia, Edward herceg, VI. Henrik 
egyetlen örököse is az elesettek között volt. Őt magát hamarosan fogságba 
ejtették. A Lancaster-pártiak megrázó vereséget szenvedtek. VI. Henrik és 
Margaret királyné fogságban, a trónörökös halott: a Lancaster-ház vezető 
nélkül maradt, IV. Edward megkérdőjelezhetetlen pozícióba került. 

Mialatt Tewkesburynél e döntő jelentőségű események zajlottak, Jasper 
Tudor Dél-Wales felől menetelt katonáival. Nem sikerült időben utolérnie 
Margaret seregét, és így nem tudott közbelépni. Chepstownál kapta a hírt a 
szörnyű fejleményekről. Vele volt Henry Tudor is, de a gyermek anyja és 
mostohaapja már átállt IV. Edward oldalára. Egy rövid szerencsés időszakot 


követően a Tudorok ismét sötét jövő elé néztek. Jaspernek megint 
menekülnie kellett, és ezúttal Edmund fia is csak nagybátyjára számíthatott. 
7. FEJEZET 


A száműzetés évei 


MENEKÜLÉS BRETAGNE-BA 

Margaret királyné és serege 1471. május 4-én Tewkesburynél elszenvedett 
veresége súlyos csapás volt a  Lancaster-ház számára, talán a 
legnagyobb megpróbáltatás, amelyet a , rózsák háborúja"? alatt el kellett 
szenvedniük. A csatatérről érkező hírek hallatán Jasper azt gondolhatta, 
Edward hercegének, Henrik és Margaret királyné egyetlen gyermekének 
halála és Edmund Beaufort (akit a Lancaster-pártiak Somerset hercegének 
hívtak) kivégzése után Henry Tudor VI. Henrik életben maradt férfi 
rokonainak kis létszámú táborába tartozik. De a helyzet rosszabbra fordult. 
Május 21-én éjjel, órákkal IV. Edward diadalmas londoni megérkezése után 
VI. Henrik rejtélyes körülmények között meghalt a Towerben. Jasper 
azonnal biztonságban akarta tudni unokaöccsét, ezért úgy döntött, 
Franciaországba menekül, hiszen korábban már kapott segítséget XI. 
Lajostól, és élvezhette vendégszeretetét, amikor sötétnek látszott a jövő. 
Most, hogy Jaspernek és Henrynek menedéket kellett keresnie, 
Franciaország tűnt a legjobb választásnak, XI. Lajos pedig felismerte 
bennük a tövist, amellyel megszurkálhatja Anglia oldalát. 

Jasper nem akarta provokálni a győztes York-pártiakat, ezért - bár IV. 
Edward Iewkesburyből hamar Közép-Anglia felé indult - seregének egy 
részével a Wye folyó walesi partján fekvő Chepstow városának falain 
belülre vonult vissza. Edward király Sir Roger Vaughant küldte, hogy 
tewkesburyi sikereinek megkoronázásaként ejtse fogságba a menekülő 
Tudorokat. Jasper azonban Vaughan ellen fordította saját fegyverét: az 
üldözőből Chepstownál fogoly lett, és hamarosan a feje is lehullott. Azt 
mondják, Jasper ezzel a könyörtelen tettel bosszulta meg apja, Owen Tudor 
halálát, akit tíz évvel korábban Vaughan végzett ki. 

Attól függetlenül, hogy örült, hogy elégtételt vehetett Vaughanen, Jasper 
tovább menekült nyugatra, Pembroke felé. Pembroke-ot, Henry szülőhelyét 
az 1450-es években Dél-Walesi uraló Nicholas ap Gruffydd unokája, 
Morgan ap Thomas ostromolta. Emberei árkokat ástak a vár köré, egyrészt 
azért, hogy a bennlévőket elvágják a külvilágtól, másrészt azért, hogy 
megakadályozzanak egy esetleges kitörést. Nyolcnapi viszontagság után 
Morgan öccse, Jasper régi barátja, David meghozta a 2000 fős felmentő 
sereget. Bármilyen meglepő, a korábban apjához és nagyapjához hasonlóan 


a Lancastereket támogató Morgan 1471-ben váratlanul a Tudorok ellen 
fordult. Ennek az lehetett az oka, hogy Sir Roger Vaughan egyik lányával 
élt házasságban, és olyannyira felháborította az, ahogy apósával 
Chepstownál bántak, hogy nem törődött többé a családi hagyományokkal. 
Lehetséges, hogy a két menekülő Tudor további ellenséges alakulatokkal is 
találkozott Délkelet-Walesben, mert II. William Herbert, Pembroke grófja 
és Lord Ferrers augusztus végén megbízást kapott arra, hogy 
foglalkozzanak Jasper Tudor és más Lancaster-pártiak ügyével, októberre 
pedig már Carmarthenben jártak. Jaspernek és Henrynek mégis sikerült 
Pembroke-ból Tenbybe szöknie, a város kikötőjéből pedig Franciaországba 
tudtak hajózni. 

Tenbyben Jasper hajót bérelt, és szeptember közepén az ifjú Henryvel 
barátok és szolgák társaságában vitorlát bontott, és elindult a francia partok 
irányába. Egy pembrokeshire-i monda szerint a hajót Thomas White, Tenby 
polgármestere vagy fia, John biztosította nekik. A  White-ok 
kereskedelemmel foglalkoztak, és a család valószínűleg együttműködött 
Jasperrel Tenby városfalainak és kapuinak újjáépítésében. (A megerősített 
középkori walesi városnak még ma is különleges hangulata van.) Thomas 
és John gazdagságáról és kiválóságáról a St. Marys Churchben elhelyezett 
koporsóikon található gyönyörűen kifaragott domborművek tanúskodnak. A 
tengeren hajózó  TIudorokat a rossz szelek eltérítették a helyes 
iránytól. Rövid időre kikötöttek Jersey szigetén, majd elérték Bretagne-t. A 
félsziget nyugati csücskén, egy kis halászfaluban, Le Conguet-nél szálltak 
partra. Megérkezésük híre valószínűleg már szeptember végén elért 
Londonba. 

Az angol udvarban azonnal mérlegelni kezdték a Tudorok szökésének 
jelentőségét. Bár a többség úgy gondolta, IV. Edwardnak érdemes lenne 
kézre kerítenie őket, sokan úgy tartották, kizárólag diplomáciai úton ez nem 
fog sikerülni. Mások úgy vélték, hogy XI. Lajos (akinek barátja és későbbi 
életrajzírója, Philippe de Commynes Bretagne hercegének udvarában 
tartózkodott, és értesíteni tudta mesterét a jövevények érkezéséről) szárnyai 
alá fogja őket venni, és biztosítani fogja szabadságukat. Megint mások 
megérezték, hogy II. Ferenc, Bretagne hercege Anglia és Franciaország 
ellen felhasználható diplomáciai fegyverként fog tekinteni a Tudorokra. 
Philippe de Commynes szerint Ferenc udvarias volt vendégeivel; a királyi 
családhoz tartozó angol főnemeseknek kijáró tisztelettel bánt velük, és 
szabad mozgást engedélyezett nekik az uralma alá tartozó területeken. 


Nantes hatalmas kikötőjében, Bretagne fővárosában szívélyes fogadtatásban 
részesültek, majd innen a déli partok közelében fekvő, dombtetőn álló, 
megerősített városba, Vannes-ba mentek. Itt a király palotájában, a Cháteau 
de VHermine-ben szállásolták el őket. II. Ferenc Jasperhez intézett 
köszöntőbeszédét rímbe szedték, és 1562-ben kiadták. 

A DIPLOMÁCIAI SAKKJÁTÉK BÁBUI 

1471-től IV. Edward 1483 áprilisában bekövetkezett haláláig Jasper és 
Henry Tudor az Anglia, Franciaország, Bretagne és Burgundia közötti 
diplomáciai kapcsolatok alakításában viszonylag jelentéktelen szerepet 
töltött be. Két király üldözte és egy herceg védelmezte őket. 

IV. Edward változó aggodalommal figyelte bretagne-i jelenlétüket, és több 
alkalommal követeket küldött át a La Manche csatornán, hogy tárgyaljanak 
Ferenccel Angliába való visszatérésükről. Edward azzal próbált érvelni, 
hogy diplomáciai, katonai és pénzügyi támogatást tud nyújtani II. 
Ferencnek véget nem érő háborújában, amelyet hercegsége 
Franciaországtól való függetlenségének megőrzéséért vívott. 

1472 áprilisában Edward bátor és tehetséges sógorát, Anthony Wydeville- 
t, Rivers grófját és egy katonai különítményt küldött Bretagne-ba, a herceg 
szolgálatára. Segítséget nyújtottak egy francia betörés visszaverésében, 
majd Rivers szeptember 11-én Cháteaugironban megkötötte azt a 
megállapodást Ferenc herceggel, amely közvetlen előzménye volt 
Franciaország britek és bretonok általi lerohanásának. De a nyár végén 
Bretagne-ba küldött brit erősítésre katasztrofális sors várt. A katonák nagy 
része megbetegedett, és 1472 novemberében már várták őket otthon. 
Mindeközben a norfolki lovag, Sir John Paston november 4-én arról 
számolt be, hogy Guillaume Guillemet vezetésével bretagne-i követek 
érkeztek Angliába, látszólag azért, hogy Bretagne-nak nyújtandó további 
katonai támogatásról tárgyaljanak. Olyan kényes volt ekkoriban Anglia és 
Bretagne között a viszony, hogy például a II. Ferenc haláláról szóló pletyka 
még épp csak szárnyra kelt, de nemsokára már London minden utcáján 
hallani lehetett. Az angol nagykövetekkel jól bántak Bretagne-ban, 
ugyanakkor Ferenc herceg semmi hajlandóságot nem mutatott a Tudorok 
elengedésére. Inkább fellengzősen, mint őszintén kijelentette, hogy 
tekintettel korábbi ígéretére, melyben megfogadta, hogy védelmet biztosít 
számukra, igazán nem adhatja át őket. A lovagi erények tiszteletének e 
megnyilvánulása valójában csak kifogásként szolgált. Ferenc végül abba 
beleegyezett, hogy azontúl szigorú megfigyelés alatt tartsa Jaspert és 


unokaöccsét, valamint korlátozza őket szabad mozgásukban. A király 
szívének megenyhítését célzó intézkedés meghozta a várt eredményt: IV. 
Edward levelet írt Ferencnek, amelyben az örvendetes lépések hallatán 
további anyagi támogatást ígért. 

XI. Lajos épp annyira égett a vágytól, hogy kézre kerítse a Tudorokat, 
mint IV. Edward. Jól tudta, hogy ha megkaparintja őket, nyomást 
gyakorolhat Edwardra, aki nemrégiben kötött békét Károllyal, Burgundia 
hercegével. A francia király komoly szemrehányást tett II. Ferencnek, 
amiért őrizetben tartja váratlan látogatóit. 1474-ben elküldte Guillaume 
Compaing-t, az orléans-i St-Pierre-en-Pont-templom prépostját Ferenc 
udvarába. Compaing elmondta, mennyire ellenzi Lajos a bretonok és 
angolok közötti tárgyalásokat, és mennyire felháborítja, hogy Ferenc 
fogságban tartja azt a Jasper Tudort, akit Lajos az 1460-as években saját 
udvartartásába fogadott, és akinek még járadékot biztosított. Compaing azt 
az utasítást kapta, érje el a Tudorok szabadon engedését, hangsúlyozza, 
hogy Lajossal vérrokonságban állnak, hogy 1471-ben eredeti szándékuk 
szerint Franciaországba akartak hajóval eljutni, és emelje ki annak 
jelentőségét, hogy Jasper valaha járadékot is kapott Lajostól. Ferenc azt 
válaszolta, hogy a Tudorok neki és szövetségesének, Angliának is 
ellenségei, majd zsémbesen hozzátette, hogy nem rendelkeztek menlevéllel, 
amely lehetővé tette volna számukra, hogy Bretagne-ban partra szálljanak. 
Lajos - némi igazsággal - visszautasította, hogy a királytól járadékot kapó 
Jaspernek Franciaország bármely területén  menlevélre lett volna 
szüksége, sőt odáig ment, hogy a Tudorok elfogását hadüzenetként 
értelmezte. Továbbá -emlékeztette a király a herceget - nem ellenséges 
szándékkal kötöttek ki Bretagne-ban, hanem baleset következtében, tehát 
ugyanolyan bánásmódban kell részesülniük, mint amilyen Párizsban járt 
volna nekik. Lajos minden eshetőségre gondolt, ezért még annyit hozzátett, 
hogy ha netán a száműzött britek támadó jellegű lépéseket tennének 
Bretagne-ban, akkor sem Jasper és Henry letartóztatása a megoldás, hanem 
jóvátétel kiszabása; elvégre - állította Lajos - Franciaország igazi ellensége 
IV. Edward, és nem Jasper vagy Henry. A francia követek végül 
kifejezték kívánságukat, hogy ha Ferenc nem engedi is el foglyait, legalább 
tartsa őket szigorú ellenőrzés alatt, nehogy IV. Edward elrabolja őket. Ebből 
az egyből nem engedett Lajos, de ami a többi pontot illeti, követei 
erőfeszítései hiábavalónak bizonyultak. 


Ferenc mind IV. Edwardnak, mind XI. Lajosnak tett ígéretét be akarta 
tartani, ezért ettől kezdve tényleg keményebben fogta a Tudorokat. 1472 
októberében átvitette őket a Morbihan-öbölben, a St. Gildas-apátság 
közelében fekvő félreeső sarzeau-i Suscinio-kastélyba. Ez a kastély 
Bretagne admirálisa, Jean du Ouelennec tulajdonában állt. Ouelennec 
támogatta Ferenc herceg Jasper és Iudor megvédésére irányuló 
elhatározását, kiváltképp amikor arról kezdtek pletykálni az emberek, hogy 
az angol követek utasítást kaptak: ha nem tudják elérni Henry kiadatását, 
inkább gyilkolják meg. Jasper és Henry körülbelül egy évig maradt 
Suscinióban, aztán Nantes-ba szállították őket, mert Suscinio túlságosan 
könnyen megközelíthetőnek tűnt a tenger felől. 1474 első felében a francia 
és angol diplomáciai nyomás növekedésének hatására Ferenc úgy döntött, 
külön helyezi el Jaspert és unokaöccsét, velük együtt száműzetésbe vonult 
angol szolgálóikat pedig bretagne-i őrökkel váltja fel. Jasper Vannes-tól 40 
kilométerre, a Lajos szolgálatába szegődött Vicomte Jehan de Rohan 
elhagyatott josselini erődjébe került. Henryt a Largöet-kastélytól nem 
messze fekvő hatalmas, többemeletes, nyolcszög alapú, 44 méter magas, 
Tour d? Elven néven ismert, az 1460-as években újjáépített és még 
befejezetlen toronyba vitték. Largöet Bretagne tábornagya, IV. Jean de 
Rieux birtokai közé tartozott. Jean tisztelettudóan és előzékenyen bánt ifjú 
vendégével, két fiának jelenléte pedig hozzájárult ahhoz, hogy Henry 
otthonosabban érezze magát a nagy donjon hatodik emeletén. Ha nem 
kellett is szörnyű körülmények között raboskodniuk, azt mondhatjuk, hogy 
Jasper és Henry az 1470-es években IV. Edward és XI. Lajos kérésére, II. 
Ferenc és saját maguk jól felfogott érdekében Bretagne hercegének 
védelmező fogságában éltek. 

A TEMPÓ FELGYORSUL 

Az 1470-es évek vége felé az angol és a francia király a korábbinál jobb 
pozícióba került ahhoz, hogy Jasper és Henry Tudor kiadását kérje. 
Egyrészt Bretagne hercegének megromlott egészsége személyes és politikai 
rivalizáláshoz vezetett az udvarban, ami a bretonoknak a száműzöttek 
sorsához való hozzáállásában is megmutatkozott. Bár Angliának sem 
Bretagne, sem Burgundia nem nyújtott segítséget az 1475-ben 
Franciaország ellen vezetett hadjáratban, IV. Edwardnak 
sikerült tárgyalásokat kezdeményeznie Lajos királlyal. Az augusztus 29-én 
Picguignynél aláírt szerződés értelmében Lajos gyakorlatilag megvásárolta 
a brit sereget francia aranypénzen. Edward katonai sikerek, hadizsákmány 


és visszafoglalt területek helyett jelentős járadékkal, hétéves tűzszünettel és 
az Anglia és Franciaország közötti nézeteltérések rendezésére alkalmas, 
kipróbált módszer ismeretében tért vissza Angliába. Edward ezenkívül azt 
is megígértette Lajossal, hogy nem fogja Bretagne-t megtámadni. Ferenc 
herceg hálájában bízva Edward folytatta a Tudorok kézre kerítéséért 
folytatott diplomáciai küzdelmet. Az ügy akkor vált sürgőssé, amikor Henry 
Holand, Exeter hercege úton Franciaországból hazafelé meghalt. Exeter IV. 
Henrik király nővérének volt az unokája, de azzal, hogy 1475-ben 
gyermektelenül hunyt el, a Lancaster-ház újabb ága halt ki. Edward 
királynak így eggyel több oka volt, hogy ajándékokkal és ígéretekkel rábírja 
Bretagne hercegét Henry Tudor kiadására. 

Az angol követek arannyal teli zsebekkel érkeztek Bretagne-ba, hogy 
megpróbálják rávenni Ferencet, adja át nekik a Tudor foglyokat. Ezúttal 
meggyőzőbb érveik voltak, mert azt állították, IV. Edward egyszerűen össze 
akarja házasítani Henry Tudort egy angol hölggyel. Henry anyjának, 
Margaret Beaufort-nak valószínűleg tetszett volna ez az ötlet, de egészen 
más okokból. 1471 után a realista Margaret már csak azt remélte, hogy fia 
egy szép napon visszatérhet Angliába, visszakaphatja apja richmondi 
birtokait és örökölheti a Beaufort-földeket - nagyanyja, az idős Margaret 
Beauchamp uradalmairól nem is beszélve. IV. Edward már 1472 májusában 
megerősítette, hogy Margaret Beaufort birtokai halálakor fiára szállhatnak. 
Nem tudjuk, hogy Edward őszintén egyezett-e bele a dologba, vagy csak 
ezúton akarta Henryt a markába kaparintani, az azonban bizonyos, hogy 
az angol menyasszonnyal kötött frigy beleillett Margaret terveibe. Az sem 
kétséges, hogy Edward választása egy megbízható, York-párti hölgyre esett, 
talán egyik saját lányára. Így a házasságon keresztül ellenőrzése alá 
vonhatta a Lancaster-ház egyik utolsó életben maradt tagját is - ezt a 
stratégiát Edward korábban már többször alkalmazta. A felvetéssel 
Bretagne-ba érkező követeket - mint mindig - udvariasan fogadták, de II. 
Ferenc érdemben nem reagált az ajánlatra. 

Végül Robert Stillington, Bath és Wells püspöke kitartó győzködése 
vezetett oda, hogy 1476 novemberében Henry és Jasper Tudort őrök 
kíséretében Vannes-ba vitték, és II. Ferenc Henry Tudort Edward gondjaira 
bízta, látszólag abban a hitben, hogy a fiatalember méltó elbánásban fog 
részesülni, és feleségül fogja venni Edward lányát, Yorki Erzsébetet. Az 
ujjongó követekre Bretagne északi partjainál angol hajó várt. Becses 
rakományukkal St. Malo kikötőjébe utaztak, hogy onnan induljanak Anglia 


felé. Útjukat azonban meg kellett szakítaniuk, mert St. Malóban Henrik 
megbetegedett - vagy legalábbis úgy tett. Akadályoztatásuk mintha isteni 
közbeavatkozás eredménye lett volna. 

Miután hosszú évekig nem volt hajlandó elengedni a Tudorokat, II. Ferenc 
végül részben azért enyhült meg, mert a TIudorokkal szimpatizáló 
tanácsadója, Jean du Ouelennec épp távol tartózkodott az udvartól, amikor 
az angol követek a legmeggyőzőbben adták elő kéréseiket. Visszaérkezvén 
Ouelennec nemtetszését fejezte ki a dologgal kapcsolatban, nem 
utolsósorban azért, mert Ferenc herceg megszegte a Jaspernek és Henrynek 
megérkezésükkor, öt évvel korábban tett esküjét. Ferenc tehát engedett az 
angol követek és a hálás angol királytól nagy politikai jutalmat remélő saját 
tanácsadói nyomásának. Ouelennec visszatérése után azonban újra 
felbátorodtak azok, akik vele vallottak egy véleményt. Ferenc ennek 
megfelelően parancsot adott kincstárnokának, Pierre Landais-nek, hogy 
vegye üldözőbe az angolokat, és akadályozza meg, hogy magukkal vigyék 
Henryt. Az utolsó pillanatban érkezett. A Henry betegsége miatt késésben 
lévő követek hosszú és kemény tárgyalásokba kezdtek Landais-vel, s 
Henrynek így nyílt lehetősége megszökni és menedéket keresni St. Malo 
egyik templomában, valószínűleg a székesegyházban. Amikor az őrjöngő 
angolok megpróbálták , kipiszkálni" onnan, a menedékjog megsértése miatt 
felháborodott tömeg a védelmére kelt. A XV. századi Angliában már nem 
törődtek ezzel a joggal, de Bretagne-ban más volt a helyzet. 

Amikor Henry visszatért a bretagne-i udvarba, a betegségéből felépült és 
az ügyeit újra maga intéző II. Ferenc biztosította őt afelől, hogy mégsem 
fogja kiadni IV. Edwardnak. Az angol követeknek - miután elköltötték 
minden pénzüket, és kicsúszott a kezükből a zsákmány - már csak 
szomorkodni maradt erejük. Bánatukat enyhítendő, Landais megígérte, 
megtesz minden tőle telhetőt, hogy Henrynek ne essen bántódása, és a 
herceg fogságában maradjon. IV. Edward a képviselőin keresztül három 
napra már kezei között tudhatta a zsákmányt, de ez a rövid életű siker csak 
még keserűbbé tette a küldetés kudarcáról szóló beszámoló hallatán érzett 
csalódását. A Bretagne-ból érkező biztatás sovány vigasznak bizonyult. 

Henry Iudort a vannes-i Cháteau de lIHermine-be vitték, és ott 
csatlakozott hozzá nagybátyja, Jasper. Egyesek szerint Henry visszatért 
Largöet-be, de a kastély könyveléséből tisztán kitűnik, hogy 1481-ben már 
nem ott lakott. 


Mindeközben XI. Lajos további nyomást gyakorolt Ferenc hercegre. 
Követeket küldött Bretagne-ba, részben azért, hogy sürgesse a száműzött 
Tudorok szabadon engedését. Guienne  admirálisa, Guillaume de 
Soupplainville 1476 karácsonya előtt fontos küldetésben vett részt Nantes- 
ban. Valószínűleg az sarkallta indulásra, hogy hallotta, Henrik kiadatása 
csak egy hajszálon múlott St. Malónál. Lajos követelte, hogy a fiút adják át 
Soupplainville-nek, ám a követek 1477 elején üres kézzel tértek haza 
Franciaországba. Mindamellett II. Ferenc helyzete egyre bizonytalanabbá 
vált, befolyásos szomszédai, Anglia és Franciaország egyre nagyobb 
nyomás alatt tartották. 

Ferenc 1479-ben maga is követet küldött Angliába (Jacgues de Villeont, a 
rennes-i  országbírót), hogy ápolja IV. Edwarddal való barátságát. 
Természetesen nem kerülhette el, hogy Jasper és Henry szabadon engedését 
kérjék tőle. 1482-ben angol követek mentek Bretagne-ba, 3000 livre 
értékben ezüstrudakat vittek magukkal. Február 20-án Edward arról 
tájékoztatta Ferencet, hogy kész neki egy hónapon belül saját költségére 
4000 íjászt küldeni Plymouthból és Dartmouthból, az egy hónap leteltével 
viszont a hercegnek kell majd fedeznie a béreket és egyéb kiadásokat. 

Ezalatt IV. Edward és Margaret Beaufort - bár különböző okok motiválták 
őket - nem adták föl a reményt, hogy Henryt hazacsábíthatják, ha gazdag 
birtokok megszerzésének esélyével és egy jó házasság megkötésének 
lehetőségével kecsegtetik (őt és Ferenc herceget). 1476-ban már majdnem 
sikerrel jártak. 1482 júniusában Edward megerősítette a Beaufort-birtokok 
örökléséről kötött 1472-es megállapodást, de szigorúbb feltételekkel: abban 
az esetben, ha visszatér Angliába, és a király kegyeibe kerül, Henry a 
korábbinál nagyobb arányban részesedik anyja földjeiből, 400 font 
jövedelme származhat belőlük évente; ha viszont nem tér vissza, nem kap 
semmit. Ami a megfelelő feleséget illeti, IV. Edward és Margaret Beaufort 
az 1470-es években arra a következtetésre jutott, hogy a két család közeli 
vérrokonsága Henry és Yorki Erzsébet házasságának akadálya lehet. 

IV. Edward 1483. április 9-én meghalt. II. Ferenc évről évre nehezebb 
helyzetbe került, és ez Jasper és Henry biztonságát is veszélyeztette, bár 
továbbra is megfelelő körülmények között éltek. Henryt, a jóképű 
tizenévest bizonyos mértékig korlátozták ugyan szabadságában, de jól 
bántak vele a hercegi udvarban. A burgundiai krónikás, Jean Molinet 20 
évvel később megnyerőnek és elegánsnak, az udvar ékének írta le. Jasper és 
unokaöccse járadékot, a gondjukat viselő bretonok pedig szolgálataikért 


magas fizetést kaptak. 1476-tól Ferenc herceg egyik tüzérségi parancsnoka, 
Bertrand du Pare őrizte Jaspert, 1481-82 között évi 600 livre-t kapott Jasper 
háztartása költségeinek fedezésére. Ebből 40 livre sorsáról Jasper 
saját belátása szerint dönthetett. Henryt először Vincent de la Landelle 
felügyeletére bízták, de hamarosan a herceg egyik támogatójához, Jehan 
Guillemet-hez és Louis de Kermenéhez került. Ők ketten 1481-82 között 
sokkal nagyobb összeget, 2000 livre-t fordíthattak Henry szükségleteinek 
fedezésére, elvégre Henry a dinasztia fontos alakja volt. 620 livre-t 
használhatott saját céljaira. Amikor 1482. október 1-jén Kermené helyére 
Jean de Robihan lépett, II. Ferenc évi 2200 livre-re emelte a Henrynek járó 
összeget. 

AZ ANGOL VÁLSÁG 

IV. Edward 1483 áprilisában bekövetkezett halála után 12 éves fia, V. 
Edward fejére került a korona, ám az új király nagybátyja, Richárd, 
Gloucester hercege államcsínyt hajtott végre, és június 26-án III. Richárd 
néven elfoglalta a trónt. Ez kezdetben semmilyen kihatással nem volt a 
Bretagne-ban tartózkodó Tudorok sorsára, később azonban a politikai 
szempontból instabil helyzetben mind II. Ferenc, mind XI. Lajos úgy 
gondolta, eszközként használhatja fel őket az új angol uralkodó ellen. 
Edward halálhírének hallatán Ferenc enyhített Henry fogságának szigorán: 
a — westminsteri — vezetés — nagy bosszúságára visszaadta neki 
mozgásszabadságát. 1483 májusában, a Richárd, Gloucester hercege, 
valamint a királyné, Elizabeth Wydeville és családja közötti küzdelmek 
tetőpontján Sir Edward Wydeville egy angol flottával Bretagne-ba szökött, 
bár a száműzetésben valójában csak két hajó csatlakozott hozzá. III. 
Richárd természetesen nem habozott trónra kerülése után barátságos 
viszonyt kialakítani Ferenccel. Követeket küldött hozzá, hogy ha 
lehetséges, elérje azt, ami IV. Edwardnak nem sikerült: Jasper és Henry 
Tudor kiadatását. Emellett XI. Lajosnak is szívélyes hangvételű levelet írt. 
Lajos július 21-én ömlengő válaszlevélben biztosította Richárdot afelől, 
hogy minden tőle telhetőt meg fog tenni Anglia új királyáért. 

Richárd július 13-án bízta meg nantes-i követét, Thomas Hutton királyi 
lelkészt, a Lincoln-székesegyház kanonokát. A királytól kapott levelek 
felhatalmazták Huttont, hogy megújítsa az angol-breton tűzszünetet, és 
javítson a két állam kereskedelmi kapcsolatán. A legsürgősebb feladata 
azonban az volt, hogy kiderítse II. Ferenc szándékait Sir Edward 
Wydeville-t és hajóit illetően, különös tekintettel arra, hogy vannak-e 


ellenséges tervei Angliával szemben. Nem valószínű, hogy Hutton meg sem 
említette a Tudorokat, de pillanatnyilag nem az ő ügyük, hanem a 
Ferenc herceggel való barátságos viszony kialakítása volt Richárd számára 
a legfontosabb. 

Hutton küldetésével párhuzamosan Angliába látogatott Ferenc titkára, 
Master Francois Dupon, augusztus 26-án pedig Georges de Mainbier 
érkezett Richárd király udvarába. Bár 1485-ben a herceg titkárává nevezték 
ki, 1483-ban de Mainbier még csak egy volt a herceg szolgálatában állók 
közül, és Ferenc szükségesnek érezte, hogy magyarázatot adjon, miért őt 
jelölte ki követének. Azt mondta, a bretagne-i rendi gyűlés hamarosan 
összeül, ezért nem tud magasabb rangú diplomatát küldeni. Nehogy Richárd 
és miniszterei megsértődjenek, Ferenc biztosította őket afelől, hogy amint a 
rendek befejezik az ülésezést, további követek fognak Angliába érkezni. 
Mindeközben de Mainbier Ferenc nevében emlékeztette Richárdot, hogy 
XI. Lajos megfenyegette Bretagne-t, és csakúgy, mint IV. Edward 
uralkodása idején, Ferencnek angol nyilasokra van szüksége, akik közül 
négyezernek a költségeit az angol kormányzat fedezné, további 
háromezernek pedig maga a herceg. Ez nyilvánvaló figyelmeztetés volt az 
új angol király számára, hogy nem utasíthatja vissza a bretagne-i herceget, 
hacsak nem akarja, hogy a franciák betörjenek Bretagne-ba, és elfoglalják 
az Angliával szemközti partvonalat. A dolgok ilyetén állása mellett Henry 
Tudor ugyanolyan biztonságban volt Bretagne-ban 1483 nyarán, mint IV. 
Edward uralkodásának kései éveiben, és a York-uralkodóra sem jelentett 
nagyobb veszélyt, mint korábban. 

Margaret Beaufort valószínűleg bízott abban, hogy fiára és örökösére 
fényesebb jövő vár, és továbbra is lelkesen próbálta elérni, hogy 
visszatérhessen Angliába. A XVI. századi krónikás, Edward Hall azt állítja, 
hogy III. Richárd trónra kerülése után Margaret a király legbizalmasabb 
emberével, harmadik férje ifjú unokaöccsével, Henry  Stafforddal, 
Buckingham hercegével vitatta meg azt a korábbi felvetést, hogy Henry 
Tudor vegye feleségül IV. Edward egyik lányát, feltételezhetően a 
legidősebbet, Yorki Erzsébetet. A házasság útjában azonban akadály állt: a 
felek közötti vérrokonság. Az 1470-es évek eleje óta számos magas rangú 
egyházi személy és ügyvéd, köztük Rotheram yorki érsek, Morton elyi 
püspök, és Alcock worcesteri püspök vitázott a kérdésről, néha Margaret 
Beaufort szolgálóinak jelenlétében is. A hasonló eszmecserék valószínűleg 
egészen 1483-ig folytatódtak - hiszen Margaret még akkor is igyekezett 


előkészíteni fia hazatérését, hogy újra elfoglalhassa az őt megillető helyet 
az angol nemesek között -, ugyanakkor 1483 nyarától a  York- 
uralkodócsaládon belüli ellentétek  kiéleződésével megváltozott 
a jelentőségük. 
8. FEJEZET 


A trónkövetelő 


Annak következményeként, hogy a trónbitorló III. Richárd magához 
ragadta a hatalmat, a fennálló helyzetben drámai változások álltak be: 
unokaöccseinek, V. Edwardnak és Richardnak nyoma veszett, és halálukról 
1483 júliusának végén már London-szerte pletykák keringtek; Buckingham 
hercege pedig októberben fellázadt, és november 2-án kivégezték. 

A BUCKINGHAM-ÖSSZEESKÜVÉS 

1483 nyarán Henry Tudor legalább két, III. Richárd elleni cselszövésnek is 
kulcsfigurája lett. Ezen összeesküvések egymástól függetlenül szövődtek, 
és a bennük részt vevők eleinte nem feltétlenül azonos célokat tűztek ki 
maguk elé, de mivel osztoztak a királlyal szemben érzett ellenszenvben, 
közös titkos tervet dolgoztak ki. Az háborította fel őket, hogy Richárd 
erőszakkal szerezte meg a koronát, gyorsított eljárásban sokakat elítélt és 
jogtalanul kivégzett, és ráadásul a hiedelem szerint meggyilkolta , a Tower 
hercegeit". 

Az egyik összeesküvést Henry Stafford, Buckingham hercege és John 
Morton, Ely püspöke szőtte a breconi várban. 1483-ra a Plantagenet- 
dinasztiának csak két férfi tagja maradt életben: Henry Tudor és Richárd 
király. Nem könnyű megmondani, a herceg hogyan érzett ezekben a 
napokban. A mai történészek már nem fogadják el a hagyományos 
elméletet, amely szerint Buckingham zokon vette, hogy III. Richárd nem 
volt hajlandó visszaadni neki a Hereford grófság birtokait, amelyeket még a 
nagyanyja engedett át a  Lancaster-háznak 1421-ben, és amelyekre 
a dinasztia 1471-es kihalása után okkal formált jogot. Valójában 1483. 
július 13-án megkapta III. Richárdtól ezeket a földeket, csak az adományról 
nem készült hivatalos feljegyzés. Az ügyben a végső döntést azonban a 
parlament hozta meg: a birtokokból származó jövedelem csak 1483 
húsvétjától illette meg Buckinghamet. Vitatott, hogy ez elegendő indok 
volt-e számára a lázadáshoz. Felmerül annak lehetősége is, hogy látva a 
trónbitorló kegyetlen, véres módszereit, Buckingham nem érezte magát 
biztonságban Richárd uralkodása alatt Angliában. — Továbbá a 
herceg gondolhatott arra is, hogy ha Richárd viselkedése miatt felkelés tör 
ki, akár ő is megválasztathatja magát királynak, hiszen IV. Edwardnak 
nincsen több fia. Amikor Buckingham 1483. augusztus 2-án Gloucesterben 
elbúcsúzott Richárdtól -mert a király folytatta közép-angliai körútját, 


Buckingham pedig a breconi várba ment -, lehetséges, hogy már megvolt a 
fejében annak a tervnek a csírája, amelyet aztán Morton püspök segített 
kidolgozni. 

E neves főpapot III. Richárd a korona megkaparintása előtt, 1483. június 
13-án a londoni Towerben tartott tanácsülésen letartóztatta. Ilyen magas 
rangú egyházi személyt nem mert kivégezni, amíg meg nem szilárdította 
hatalmát, ezért Mortont Buckingham felügyeletére bízta. Vitatott, hogy a 
breconi várban melyikőjükben merült fel elsőként az összeesküvés 
gondolata. Sir Thomas More, aki fiatal korában együtt élt a püspökkel és 
csodálta őt, The History of Richard III (III. Richárd uralkodásának 
története) című munkájában azt írja, Morton fordította a király ellen 
Buckinghamet. Polydore Vergil, a VI. Henrik és VII. Henrik által 
alkalmazott történetíró elfogulatlanabbul nyilatkozik. Ő azt mondja, a 
lázadás lehetőségét Buckingham vetette fel, de Morton először gyanút 
fogott, azt hitte, csapdát állítottak neki, és csak azután működött együtt a 
herceggel, hogy megbizonyosodott, komolyak a szándékai. 

Buckingham tervének részleteiről ugyanolyan keveset tudunk, mint 
indítékáról. Bár Morton szerepét illetően különböző véleményeket 
képviselnek, mind Sir Thomas More, mind Polydore Vergil Tudor- 
propagandista, és azt állítják, Buckingham csatlakozott azoknak a 
törekvéseihez, akik 1483 nyarától Henry Tudort akarták a trónra ültetni. Az 
összeesküvők azt is szorgalmazták, hogy a Lancaster-házi Henry és IV. 
Edward lánya, Yorki Erzsébet házasságot kössenek, és ezzel új dinasztiát 
alapítsanak. Nem bizonyos azonban, hogy Buckingham a kezdetektől 
támogatta ezeket a terveket, az is elképzelhető, hogy inkább magának 
követelte a hatalmat. Elpártolt volna a királytól, akit annak idején a trónra 
juttatott, és aki azóta is pártfogolta őt, hogy érdekeit alárendelje a leendő 
Tudor-uralkodó érdekeinek? Lehet, hogy apja a Lancasterek oldalán állt, de 
1483 nyarán nem úgy álltak a dolgok, hogy Buckinghamnek és családjának 
előnye származott volna abból, ha Henry Tudort támogatja. Kezdeti 
hozzáállásán az változtathatott, hogy értesült egy másik összeesküvés 
létezéséről, amely egyértelműen Henry Tudor hazahozását és trónra 
ültetését tűzte ki célul. 

A BEAUFORT- WYDEVILLE-ÖSSZEESKÜVÉS 

Richárdot 1483. július 6-án koronázták meg. Nem sokkal később IV. 
Edward emberei zavargásokat szerveztek Londonban. Egyes városrészeket 
fel akartak gyújtani, ki akarták szabadítani a két herceget a TIowerből 


(feltehetőleg azért, hogy V. Edwardot visszaállítsák hatalmába), és 
kapcsolatba akartak lépni a Bretagne-ban tartózkodó Henry és Jasper 
Tudorral, valószínűleg azért, hogy az Angliába való visszatérésre buzdítsák 
őket. Amikor néhány héttel később híre ment, hogy a két herceg halott, 
Henry lépett elő a trón  várományosává. — Augusztus elején 
a northamptonshire-i Maxeynál felkelés tört ki. Élére Henry anyjának 
féltestvére, John Welles állt, de amikor a lázadást leverték, ő is Bretagne-ba 
menekült. 

A Buckingham és a ,, Tudor-mozgalom? közötti kapcsolatot Morton 
püspök és barátai teremtették meg. Polydore Vergil szerint Mortonnak 
sikerült Breconba hívnia a fia érdekeit már 12 éve védő Margaret Beaufort 
egy emberét, Reginald Brayt, akit Margaret és Buckingham még azokból az 
időkből ismert, amikor az adószedők vezetőjeként dolgozott Margaret 
harmadik férjének, Henry Staffordnak a birtokain. Breconi látogatása során 
Bray a Beaufort-féle összeesküvésről tudott mesélni házigazdáinak, 
hazatérvén pedig beszámolhatott Margaretnek a Buckingham és Morton 
által szövögetett tervekről. Nem tisztázott, hogy Margaret mikor gondolt 
először arra, hogy Henry Tudor nemcsak örökségére formálhat jogot, 
hanem akár az angol trónra, de a hercegek eltűnése valószínűleg 
közrejátszott az új ötlet megszületésében. 

Sokat jelentett, hogy meg tudták szerezni IV. Edward özvegyének, 
Elizabeth Wydeville-nek a támogatását. A fiai haláláról szóló pletykák 
bizonyosan felháborították a királynét, és elidegenítették III. Richárdtól. 
Margaret Beaufort és Elizabeth Wydeville így került egy oldalra. A kettőjük 
közötti kapcsolatot Margaret orvosa, a walesi Lewis Caerleon teremtette 
meg. A kiváló doktor a csillagászat és a matematika területén is kitüntette 
magát. Mindkét tudományágban termékeny írónak számított, számos 
könyve és kritikája még ma is megtalálható az oxfordi és cambridge-i 
könyvtár polcain. Pártfogói között tartjuk számon VI. Henrik udvarának 
legkiválóbb értelmiségieit. Abban a korban nagyon népszerű volt az 
asztrológia, és megfigyelései a csillagokról, mozgásukról, valamint a 
napfogyatkozásokról talán arra ösztönözték, hogy jövendöljön III. 
Richárdnak, ahogy korábban, 1441-ben felajánlotta VI. Henriknek, hogy 
horoszkópot készít neki. 1482-ben Lewis Londonban gyógyított, s nem 
csoda, hogy mind Margaret Beaufort, mind Elizabeth Wydeville felkereste. 
Valójában 1494-ig állt a királyné legidősebb lányának szolgálatában, aki 
akkor már maga is királyné volt. Feltehetőleg 1483 nyarán tanúsított 


hitszegő magatartása miatt III. Richárd a Towerbe zárta Lewis Caerleont, és 
elkobozta minden vagyonát. A Iower falain belül Caerleon folytatta az írást 
és az égbolt tanulmányozását. VII. Henriktől orvosi és egyéb szolgálataiért 
jutalmat kapott, és ez utóbbiba beleérthetjük az 1483-ban Margaret és 
Elizabeth Wydeville közötti közvetítőként ellátott feladatokat. 

Amikor Richard, Gloucester hercege május elején északról London felé 
tartott, Elizabeth Wydeville királyné a Westminsterben keresett menedéket. 
Itt látogatta őt dr. Lewis, akinek nem okozott gondot üzeneteket vinni 
Margaret Beaufort-nak, majd választ hozni tőle Henry Tudor és Yorki 
Erzsébet, vagy az ő halála esetén húga, Cecily házasságával kapcsolatban. 
Elizabeth Wydeville támogatta a felvetést - amely nem most, hanem 
évekkel ezelőtt hangzott el először -, és bátorító üzenetet küldött Margaret 
negyedik férje, TIhomas, Lord Stanley londoni fogadójába. Elizabeth 
Wydeville tudta, hogy meg fogják próbálni elűzni Richárdot a trónról, és 
megígérte, arra fogja buzdítani saját és férje barátait, valamint híveit, hogy 
támogassák az ügyet. Margaret Reginald Brayen keresztül szervezett be új 
embereket, köztük a dél-angliai Sir Giles Daubeneyt, Richard Guildfordot, 
Thomas Rameneyt és John Cheyne-t, akik korábban IV. Edward 
szolgálatában álltak, és most megesküdtek: tartani fogják magukat a 
hölgyek terveihez. 

Egy feleség és a korona elfogadása nagyon komoly kötelezettségekkel jár, 
épp ezért 1483-ban feltétlenül értesíteni kellett Henryt a nevében szőtt 
összeesküvés részleteiről. Margaret Christopher Urswickot, a Lewis 
Caerleon ajánlására magához fogadott fiatal papot küldte Bretagne-ba azzal 
a megbízással, hogy mondjon el Henrynek mindent az Elizabeth Wydeville 
királynéval kötött szövetségről és azokról a tervekről, amelyekben az ő és 
Yorki Erzsébet trónra kerülése szerepel. Henry korábban már hallott az 
Erzsébettel kötendő frigyről, de azt, hogy ez dinasztikus házasság lenne, 
még nem tudta. 

Mielőtt Urswick elindulhatott volna, Margaret Beaufort Reginald Brayen 
keresztül tudomást szerzett a breconi várban szőtt összeesküvésről, ezért 
Urswickot otthon tartotta, és helyette IV. Edward egyik volt szolgálójának, 
Hugh Conway-nek adott sürgős, bizalmas küldetést. Nem véletlen, hogy rá 
esett a választása. Conway Északkelet-Walesből származott, ahol a Stanleyk 
régóta nagy hatalommal rendelkeztek. Margaret Beaufort nem csupán 
házasságban élt Thomasszal, Lord Stan-leyvel, hanem az ő londoni 
fogadójából intézte titkos levelezését Elizabeth Wydeville-lel. A Conwayek 


a flintshire-i Bodrhyddanben éltek, és a családnak voltak birtokai az I. 
Edward által alapított kis gyarmaton, Rhuddlanben. Hugh apja, az 1486-ban 
elhunyt John Conway második felesége 1456-ban Jonet, az ewloei Edmund 
Stanley lánya lett, és ez a házasság emelte be Hught a Stanleyk északnyugat 
angliai és walesi határ menti köreibe. Néhány évvel később Hugh a királyi 
udvarba ment, és 1464-65 között IV. Edward szolgálatában állt, ahol szépen 
boldogult - akárcsak Lord Stanley. Végül magas rangú feleséget talált 
magának:  Elizabethet, Devon 1461-ben kivégezett  Lancaster-párti 
grófjának a nővérét vette el. 1481-ben - még mindig IV. Edward 
szolgálójaként - lakást kapott Londonban, a Mark (vagy Mart) Lane-en. 
1483-ban tehát Hugh tagja volt a Stanleyk körének (és így 
került kapcsolatba Margaret Beaufort-ral), emellett 20 évet töltött a York- 
udvarban (és innen ismerte Elizabeth Wydeville-t). III. Richárd államcsínye 
után mindkét asszony céljainak tökéletesen megfelelt. Később VII. Henrik 
is kegyeibe fogadta őt, és egy hónappal a bosworthi csata után megbízatást 
adott neki hatalmas ruhatára rendben tartására. Hugh a Stanleykkel is 
tartotta a kapcsolatot, 1486-ban Lord Thomasszal, Derby grófjával szolgált 
együtt. 

1483-ban Hugh a Margaret Beaufort Londonban és egyéb helyeken kapott 
hiteleiből származó jelentős összeget magával vitte Bretagne-ba. Azt az 
utasítást kapta, hogy biztassa Henryt, jöjjön, amint tud, és Walesnél szálljon 
partra, mert ott jelentős segítséget remélhet Buckingham hercegétől. 
Nehogy valami hiba csússzon a számításba, további két kenti küldönc 
lóhalálában követte Conwayt: Richard Guildford, akinek az apja ellenőrként 
dolgozott IV. Edward udvarában, és Thomas Rameney lényegében ugyanazt 
az üzenetet vitte, és valószínűleg egyszerre értek Henryhez. A Beaufort-ok 
valamint a Stanleyk és Edward támogatói és Wydeville között jól működött 
a kapcsolat, és a számos követ érkezéséből Henry azt a következtetést vonta 
le, úgy tűnik, hazatérhet Angliába 12 éves száműzetéséből, és komoly terv 
született arra, amire korábban legmerészebb álmaiban sem gondolt: hogy a 
fejére kerüljön az angol korona. 

1483 OKTÓBERÉNEK FELKELÉSEI 

1483. szeptember 24-én Buckingham hercege maga írt Henry Tudornak, s 
utalt arra, hogy a Beaufort-Wydeville-összeesküvés támogatója, pedig 
néhány kérdést illetően összeegyeztethetetlenek voltak az ő és Henry 
érdekei. A XVI. századi írók állításainak ellenére elhamarkodott lenne 
kijelenteni, hogy Buckingham egyetértett azzal, hogy Henryt ültessék III. 


Richárd helyére, vagy hogy Henry és Yorki Erzsébet házasságában látta a 
, rózsák háborújának" megoldását. A levél megírásakor Buckinghamet más 
foglalkoztatta: arra a kényes kérdésre akart választ kapni, hogy ha Richárd 
kikerül a képből, ki áll majd a királyság élére. Szeptember 24-én 
tájékoztatta Henryt, hogy október 18-ára felkelést tervez, és meghívta, 
csatlakozzon hozzá. Nem színlelte, hogy elismeri Henryt Anglia következő 
királyának, vagy hogy örül Henry és Yorki Erzsébet házasságának. 1483- 
ban a Breconban, Londonban és Dél-Bretagne-ban tartózkodó cselszövők 
nehezen tudták közölni egymással pontos politikai és alkotmányos céljaikat, 
és még nehezebben tudták összehangolni azokat. A titkos tárgyalások és 
üzenetek részleteit a kortársak és a krónikások természetesen nem ismerték. 
Az eredmény - Buckingham felkelése elbukott, Henry Tudor és Yorki 
Erzsébet pedig elfoglalta a trónt - ismerete befolyásolta a későbbi szerzők 
1483 mozgalmas nyarának eseményeiről alkotott képét, így születettek a 
lenyűgöző írások a Tudorok felemelkedéséről. 

Anyja és Buckingham követeinek fogadása után Henry tárgyalásokat 
kezdett II. Ferenccel, hiszen az ő beleegyezése és támogatása nélkül nem 
jutott volna el sem Angliába, sem Walesbe. Lelkesedésében Henry ígéretet 
tett, hogy minden segítséget visszafizet II. Ferencnek; még Richmondot is 
átengedte volna neki, ezek a birtokok ugyanis a XIV. század végéig a 
bretagne-i hercegek kezében voltak. Annak ellenére, hogy követek útján 
kapcsolatban állt III. Richárddal, Ferenc - Polydore Vergil szerint 
készségesen . -  — megfogadta, hogy Henry vállalkozása mögé 
áll. Mindeközben Angliában sokan várták a fejleményeket: egyesek 
nyugtalankodtak és lázongtak, mások Morton püspök buzdítására földalatti 
hírvivő hálózatot hoztak létre, hogy mindenkit riasztani tudjanak, akinek 
oka volt félni Richárd királytól, vagy gyűlölni őt. 

III. Richárdot meglepetésként érte Buckingham átpártolásának híre, és 
nem rendelkezett olyan hadsereggel, amely kész lett volna leverni egy 
komoly felkelést. Úgy ítélte meg, a nyári zavargások csupán a trónbitorlás 
felett érzett felháborodás következményei. Richárd valószínűleg még 
szeptember végén sem sejtett semmit arról, hogy a herceg hamarosan 
cserbenhagyja. Lehetséges, hogy 23-án csak azért bocsátotta el Morton 
püspök unokaöccsét, Robertet a királyi főlevéltáros pozíciójából, és 
fosztotta meg Salisbury püspökét, Wydeville-t minden világi vagyonától (de 
szellemi befolyásától nem), mert bölcs óvintézkedéseket akart tenni két 
ellenségesen viselkedő családdal szemben. Nem sokkal később azonban, 


amikor értesült arról, hogy valami sokkal komolyabb dolog van készülőben, 
Richárd magához hívatta Buckingham hercegét. Jól tudván, általában 
milyen kegyetlen elbánásban részesülnek Richárd ellenségei, Buckingham 
gyomorbetegséget színlelt, így Richárdnak szigorúbb szavakkal kellett újra 
az udvarba szólítania. Buckingham ellenállt, és felkészült az összecsapásra. 
Október 11-én Lincolnshire-ben Richárd végre értesült Buckingham 
szándékairól, és sietve katonákat kezdett toborozni. Valószínűleg a Kentben 
történt korai erőszakos megmozdulások figyelmeztették őt: október 10-én 
Norfolk hercegétől jelentést kapott Londonból, amelyben tudatták vele, 
hogy a várost bármikor lerohanhatják a kentiek. A kormányzat úgy tudta, 
október 18-án kezdődnek majd a felkelések, és ezeket követek és hírvivők 
útján valószínűleg összehangolták. III. Richárd azonban nem engedte, hogy 
az egyik legbizalmasabb munkatársának árulása miatti megdöbbenés 
irányítsa tetteit. Támogatóinak azt tanácsolta, ,,a nevezett herceg egyetlen 
bérlőjét, hivatalnokát vagy más szolgálóját se fosszák vagy rabolják ki, és 
ne bántsák őket, [...] nehogy ez zavargásokhoz vezessen? A tudatos 
visszafogottság politikája rendkívül sikeresnek bizonyult. 

Buckingham hercege Breconnál és más walesi határ menti birtokain 
gyűjtött katonákat, de nehézségekbe ütközött, mert sok bérlője vonakodott 
csatlakozni a York-király elleni lázadáshoz. Thomas Grey, Dorset őrgrófja, 
Elizabeth Wydeville királyné első férjétől született fia megszökött 
westminsteri menedékéből és Yorkshire-ben tűnt fel, majd dél felé indult. 
18-án Exeternél csatlakozott Sir Thomas St. Legerhez, IV. Edward 
sógorához, Sir Robert Willoughbyhoz, egy hűséges lovaghoz és a 
Courtenayekhez, Edwardhoz, a devoni grófság korábbi örököséhez és 
unokaöccséhez, Peterhez, Exeter püspökéhez a felkelés élén. Szintén 18-án 
a kenti Maidstone-nál egy csoport sereglett össze, amely Rochester, 
Gravesend és Guildford felé indult IV. Edward két lovagja, Sir John 
Guildford és Sir George Browne, valamint az utóbbi mostohafia, Edward 
Poynings vezetésével. Ezzel egy időben a berkshire-i Newburyben is 
lázadók gyülekeztek, őket Edward király két további lovagja, Sir William 
Noreys és Sir William Berkeley, valamint a királyné fivére, Sir Richard 
Wydeville vezette. Ugyanezen a napon tört ki felkelés Salisburyben is, 
ennek élén John Cheyne, Edward király egyik fegyvernöke és Sir Giles 
Daubeney állt. III. Richárd ekkorra már jelentős sereget gyűjtött, és 
szándékában állt bárhol lecsapni az árulókra. 


A lázadásnak a magjában volt a gyenge pontja. Buckingham bérlői a 
walesi határvidéken nem csatlakoztak a herceg seregéhez, és a XV. századi 
walesi közösségek szokásához híven kevéssé tisztelték és még kevésbé 
szerették urukat. Ahogy a herceg kitette a lábát Délkelet-Walesből, sokan 
elpártoltak mellőle, és néhányan támadást intéztek birtokai ellen. Thomas 
Vaughan (akinek apját 1471-ben Chepstownál Jasper Tudor végezte ki) és 
népes családja feldúlta Brecon vidékét, míg Sir Humphrey Stafford 
lerombolta a Severn folyó több hídját, a maradékot pedig szigorú őrizet alá 
vette. Buckinghamet tehát hűtlen emberei akadályozták előrejutásában. A 
herefordshire-i Weobleyba tartott, amikor nagyon nehéz helyzetbe 
került, mert elárulták. Morton püspökkel és más barátaival és tanácsadóival 
együtt álruhát húzott, és hű katonáit sorsukra hagyva elmenekült. 
Gyermekkori szolgája, Ralph Bannaster (néhány író tévesen Humphreynak 
nevezi) házában keresett menedéket, amíg Bretagne-ba nem tudott szökni, 
új sereget toborozni. Bannaster otthonában azonban rátaláltak. Egyrészt 
azért, mert gondoskodni kellett a herceg és kísérete ellátásáról, és a nagy 
mennyiségű felhasznált élelmiszer gyanút keltett, másrészt azért, mert 
Bannaster beárulta régi urát Shropshire főispánjánál. Buckinghamet 
fogságba ejtették és Shrewsburybe vitték, ahol október 31 -én átadták III. 
Richárd egyik szilárd támogatójának, Sir James Tyrellnek és Tyrell 
egyik emberének, Christopher Wellesbourne-nak. Buckinghamet Ralph 
Bannasterrel együtt Salisburybe szállították, mert III. Richárd serege éppen 
ott állomásozott, hogy a déli lázadás minden szárnyát ellenőrzése alatt tudja 
tartani. 

Buckingham fia, Edward számára 20 évvel később az őt 1483 októberének 
veszélyes napjaiban gondozó szolgáló információi alapján lenyűgöző 
részletességű beszámolót írtak a walesi határ menti felkelésről. Elizabeth 
Mores Sir Richard de le Bere kinnersleyi udvartartásában állt szolgálatban. 
Később feleségül ment munkaadójához, és valószínűleg Edward herceg 
kérésére idézte fel emlékeit 1483-ból. 1575-ben a thornburyi levéltárban, 
Edward kedvenc rezidenciáján találták meg a történet egy példányát. 

Elizabeth elmondása szerint Edward apja, anyja és két gyermekük 
Breconból megérkeztek Weobleyba. Itt a herceg egy hétig a helyi 
köznemességgel folytatott párbeszédet. Távollétében - annak ellenére, hogy 
a herceg támogatói voltak - Ihomas Vaughan és fivérei elfoglalták és 
kifosztották a breconi várat. Buckingham két lányát és udvarhölgyeiket a 
Vaughanek tretoweri házába vitték. E szerencsétlenség hírének hallatán a 


herceg nem maradt Weobleyban, de Sir Richard de la Bere, Sir William 
Knevet, egyik fő tanácsadója és egy dajka gondjaira bízta hátrahagyott fiát, 
Edwardot. A nővér juttatta el a fiút de la Bere házának biztonságába. A 
herceg kisebb fia, Henry a hercegnével maradt. Mivel III. Richárd egy 
kiáltványában bőkezű jutalmat ígért a herceg és családja elfogásáért, 
Buckinghamet elárulták és Sir James Tyrell Salisburybe vitte. Kivégzése 
után a Vaughanek tűvé tették az országot Edward Staffordért és 
pártfogóiért. Sir William Knevet, az ifjú Edward, dajkája, Elizabeth Morse 
és de la Bere egyik embere Kinnersley mellett bujkált, a Stafford örökösre 
női ruhát adtak. Tyrell és a király további erőfeszítéseket tett Edward és 
dajkája felkutatására, de ők elérték Hereford városát, s ott Elizabeth Morse 
egy özvegyasszony gondjaira bízta a fiút. A hercegnét Weobleyból 
Londonba szállították, Sir William Knevet pedig békét kötött a királlyal. 

Ez hiteles beszámoló, néhány ponton ellenőrizni is lehet, és pontosan írja 
le III. Richárd kiáltványát és Buckingham Salisburybe szállítását is. Az 
immár Richárd szolgálatában álló  Bannastert december 13-án 
megjutalmazták volt ura elárulásáért, Buckingham elkobzott kenti 
majorságait kapta. Az október 23-i kiáltvány 1000 font értékben ígért 
földeket a herceg elfogásáért, 1000 márkát vagy 100 márka értékben 
földeket Dorset őrgrófjáért vagy bármelyik érintett püspökért, és 500 
márkát vagy 40 font értékben földeket bármelyik lázadóért. A felhívás 
puritán stílusban hangsúlyozta Dorset őrgrófjának  erkölcstelenségét. 
Richárd volt ,az első király, aki a közvéleményt rágalomhadjárattal 
befolyásolta? (Charles Ross). Dorset mellett Buckingham szövetségeseként 
nevezte meg Ely és Salisbury püspökét (Lionel Wydeville-t), Sir William és 
John Noreyst, Sir Thomas Bourgchiert (Canterbury érsekének unokaöccsét, 
Edward egyik lovagját), Sir George Browne-t, John Cheyne-t, Walter 
Hungerfordot (IV. Edward egyik szolgálóját), John Russht és John 
Harcourtot. Többekkel együtt tőlük is Buckingham kivégzésének napján 
kobozták el földjeiket. Közép- és Dél-Anglia minden főispánjához hasonló 
kiáltványokat juttattak el. 

Buckingham elfogásának hírére a többi felkelés is elbukott. A lázadók 
vezetői menedéket kerestek maguknak, elbujdostak vagy Bretagne-ba 
szöktek. A legtöbben Henry Tudorhoz csatlakoztak. Azok a délnyugatiak, 
akik november 3-án Bodminnél lázadtak fel, nem értesültek arról, hogy 
Buckinghamet előző nap kivégezték, de ők jutottak a legkönnyebben 
hajóhoz. Köztük volt Edward Courtenay, Exeter püspöke és fivére, Walter 


Courtenay (aki a király testvérének, Clarence 1478-ban kivégzett 
hercegének állt szolgálatában); maga Dorset őrgrófja és fia Thomas Grey; 
Sir Robert Willoughby; Sir Thomas Arundell, akinek a nővére szintén 
egy lázadó felesége volt; Sir Giles Daubeney; valamint Richard 
Edgecombe, William Frosttal és John Halewell-lel együtt. Őket a West 
Country kereskedői segítették, akiknek a Bretagne-nyal való kapcsolatáról 
1484 októberében vizsgálatot indítottak. Salisbury környékének felkelői 
szintén megmenekültek: Wydeville püspök, Sir Giles Daubeney, John 
Cheyne és két fivére, valamint Edmund Hampden. A kenti zendülők nagy 
részének sem esett bántódása, köztük az East Anglia-i testérpárnak, William 
és Thomas Brandonnak, Richard Guildfordnak és Edward Poyningsnek, 
akit Polydore Vergil a lázadók egyik legjelentősebb vezérének tartott. Sir 
William Berkeley és John Harcourt menekülő útvonala volt a 
legkockázatosabb, mert ők fel akarták dúlni Newburyt, de végül ők is 
megérkeztek Bretagne-ba, és találkoztak a két korábbi menekülttel, Sir 
Edward Wydeville-lel és John Wellesszel. Két másik férfi, Morton püspök 
és Christopher Urswick (akinek lehetséges, hogy csak az összeesküvés 
előkészítő szakaszában jutott szerep) külön utat választott, Flandriába 
mentek. III. Richárd biztos volt abban, hogy január 22-én a fondorlatos pap, 
Richard Fox, a Salisbury-székesegyház kanonokja is csatlakozott Henryhez, 
és tanácsadójául szegődött. Egyesek számára nagyon rövidnek bizonyult a 
száműzetés: John Harcourt 1484 júniusában Bretagne-ban, Wydeville 
püspök pedig valószínűleg Franciaországban hunyt el novemberben (bár a 
legenda szerint a salisburyi egyházmegyében temették el). 

III. Richárd hiába próbálta megakadályozni az árulók kivonulását az 
országból és csatlakozásukat Henry ügyéhez. Csak Buckingham esetében 
járt sikerrel. Salisburyben a herceget alaposan kikérdezték, de nem mehetett 
be kihallgatásra egykori munkatársához, a királyhoz, akit elárult. 1483. 
november 2-án III. Edward öntudatos utódát lefejezték, és ezzel a trónért 
folytatott küzdelemben Henry Tudor utolsó riválisától is megszabadult, 
hiszen Buckingham fia és örököse még csak hatesztendős volt. 

KUDARC A TENGEREN 

Henry Tudor az 1483. októberi felkelésekben jelentéktelen szerepet 
játszott. Bármit is remélt korábban Buckingham szándékaival kapcsolatban, 
a lázadások után lehetősége nyílt arra, hogy 12 éves száműzetés után 
visszatérjen Angliába. Pierre Landais-n keresztül megnyerte II. Ferenc 
támogatását a vállalkozásnak, amit a  Vannes-székesegyházban tett 


ünnepélyes eskük tudattak a nyilvánossággal. Bretagne hercegnéje is jelen 
volt, az ő lelkésze, Master Arthur Jacgues celebrálta a szertartást. A herceg 
Polydore Vergil szerint összesen 15 hajót biztosított Henry-nek, amelyek 
5000 breton katonát tudtak Angliába szállítani. II. Ferenc könyvelésében a 
flotta egy részéről pontos feljegyzések készültek. Hét hajót említenek 
név szerint, amelyeken összesen 515 fős legénység szolgált. Két hajó St. 
Malóból érkezett; egyet Alain de la Motte, Les Fontaines lordja, Bretagne 
altengernagya biztosított; kettőt adott Brest és Auray, egy harmadik pedig 
magától a bretagne-i tengernagytól, Jean Dufou-tól származott. A 
szeptember elején, Margaret Beaufort és Elizabeth Wydeville üzeneteinek 
megérkezése után, jóval Buckingham levelének szeptember 24-i 
kézbesítése előtt Henry számára összeállított flotta parancsnoka valójában 
Dufou volt. Bretagne főhadbiztosa, Yves Milion egy 10 000 écu doros 
kölcsönön kívül október és november folyamán 13 000 livre-t 
biztosított Henrynek az útiköltségek és a bérek fedezésére. 

A flotta valószínűleg csak a hónap legvégén bontott vitorlát, mert október 
30-án Henry még a Bretagne északi partján fekvő Paimpolban tartózkodott, 
ahol nagy örömére kölcsönt kapott Ferenc hercegtől. A paimpoli öbölben 
akár egy tucat hajó is elfért, és innen vezetett a legrövidebb út Angliába. 
Csakhogy a hajók vízre bocsátása után nem sokkal vihar kerekedett, és a 
tenger már az éj leszállta előtt ide-oda dobálta és elsodorta őket egymástól. 
Néhány hajó Normandia felé haladt, mások visszafordultak Bretagne 
irányába, hogy ott keressenek menedéket. Henry hajója egész éjjel 
hánykolódott a szélben, és másnap reggel egy másik vitorlás társaságában 
megpillantották Dorset partjait. 

Ezalatt Richárd király Salisburyből Exeterbe indult. November 8-án 
érkezett meg, és a maga mögött hagyott területeken megszilárdította 
hatalmát. Így amikor a  bretagne-i hajók Plymouth kikötőjében 
lehorgonyoztak, hogy Henry felmérhesse a helyzetet a szárazföldön, 
Richárd emberei a kezükben tartották az irányítást. Henry a katonák láttán 
bölcs döntést hozott: a többi hajó megérkezéséig megtiltotta a partraszállást. 
Egy felderítőcsónakot azonban mégis küldött, és az ebben evező embereket 
a katonák csellel akarták a partra csábítani. Azt mondták nekik, hogy a 
Richárdra — vereséget — mérő — Buckingham küldte őket Henry 
fogadására. Henry aznap megtanulta, mit jelent óvatosnak lenni. A 
szétszóródott flotta egyetlen hajója sem érte el Devont, és Buckingham 
kivégzéséről is hamarosan hírt kaptak. Henry sietve vitorlát bontott. Néhány 


bretagne-i fogságba esett. Hetek múlva, karácsony előtt négyüket 
elengedték és hazaküldték, hogy intézkedhessenek a váltságdíjak ügyében. 

Henry és balszerencsés hajói a tengeren újabb viharba keveredtek, de 
végül elérték Franciaország Bretagne-tól messze keletre fekvő északi 
partját: egy hajó Dieppe kikötőjébe futott be, egy másik a Cotentin- 
félszigeten található St-Vaast-la-Hogue-nál horgonyzott le. A flotta egy 
része egészen Calais-ig, sőt Flandriáig jutott. Henry és társai három napot 
pihentek, mielőtt Normandián keresztül elindultak a szárazföldön Bretagne 
felé. Viharvert hajóit Henry maga előtt küldte haza. A csatornában továbbra 
is angolok járőröztek, III. Richárd még decemberben is azon igyekezett, 
hogy megakadályozza minden hajó visszatérését Flandriából Bretagne-ba. 
December 20-án elrendelte, hogy amikor az időjárás engedi, az összes 
elérhető hajó - kicsik és nagyok egyaránt - a vízen legyen, hogy 
feltartóztassák, majd lehetőség szerint megsemmisítsék azokat a 
járműveket, amelyek ezzel kísérleteznek. Henrynek a Normandián történő 
biztonságos átutazáshoz menlevelet kellett szereznie az új francia királytól, 
VIII. Károlytól. Károly udvarába küldött követei az engedéllyel és némi 
pénzzel a zsebükben tértek vissza. Tudjuk, hogy XI. Lajos milyen kitartóan 
próbálta kézre keríteni Henry és Jasper Tudort, az új uralkodó azonban nem 
élt a lehetőséggel, hogy Henryt a francia udvarba vitesse. Lajos 1483. 
augusztus 30-án hunyt el, és lehetséges, hogy a halála után kialakult 
bizonytalan politikai helyzetben VIII. Károly miniszterei nem mertek 
cselekedni. Emellett Henry útjának kudarca rádöbbenthette a franciákat 
arra, hogy mégsem lehet őt felhasználni III. Richárddal és Angliával 
szemben, és az is sokat nyomott a latban, hogy Margaret Beaufort jelentős 
pénzösszeget áldozott fia menlevelének megvásárlására. Pierre Landais 
keze is benne lehetett a dologban, mert a francia udvar szerette volna őt 
bretagne-i szövetségeseként látni. Bármi legyen is a magyarázat, VIII. 
Károly engedélyt adott Henrynek és kíséretének, hogy visszatérjenek II. 
Ferenc védőszárnyai alá. Inkább sajnálta őket, mint hogy kihasználja 
nehéz helyzetüket. Henryt a Vannes felé tartó úton a redoni Saint-Sauveur- 
apátságig a Károly szolgálatában álló Henri Carbonnel, Jean de Carbonnel 
királyi kamarás fia vezette. 

Ha Henry kilátásai 1483 októberében fényesebbek voltak, mint valaha, 
akkor ennek az ellenkezőjét mondhatjuk az egy hónappal későbbi, a 
Bretagne-ba való megalázó visszatérés utáni helyzetéről. A franciák még 
arra sem tartották érdemesnek, hogy elfogják. II. Ferenc diplomáciai 


arzenáljában szereplő fegyverként jelentősen csökkent az értéke. Philippe 
de Commynes jelentése szerint Henry maga is attól tartott, hogy Ferenc 
békét köt III. Richárddal. Henry annyit ért, mint egy elszegényedett 
száműzött, akinek angol szövetségesei komoly vereséget szenvedtek. Az 
egyetlen reménysugár és a vigasz egyetlen forrása az angol 
menekültek csoportja volt, amely Bretagne-ba érkezése után azonnal 
felkereste Henryt. Henry értesült arról, hogy Dorset őrgrófja és az angolok 
Vannes-ban keresték őt, és bár ő is kesergett a lázadás bukásán, boldogan 
látta, hogy ilyen sokan, legalább 500-an állnak mellé. Megértették vele, 
hogy kis létszámú erőit most kell mozgósítania, ha nem akarja, hogy a 
lendület végleg elvesszen, és II. Ferenc elpártoljon tőle, vagy akár átadja 
Richárdnak. 

Henry tehát összegyűjtötte a száműzetésben élőket, és megpróbálta újra 
feléleszteni lelkesedésüket, küldetéstudatukat. Rennes-ben gyűlést hívott 
össze, amelyen Dorset is részt vett. A több napig tartó viták után 1483 
karácsonyán a felek esküt tettek a Rennes-székesegyházban. Henry 
ünnepélyesen megfogadta, hogy trónra kerülése esetén elveszi feleségül 
Yorki Erzsébetet. A többi jelenlévő hűséget esküdött Henrynek, mintha már 
a fején lenne a korona. Életüket és szerény vagyonukat felajánlották neki, 
ha szüksége lesz rá a Richárd elleni küzdelemben. 

A következő feladat II. Ferenc meggyőzése volt, hogy támogasson egy 
második utat Angliába. Leginkább anyagi segítségre volt szükségük, hiszen 
a közelmúlt kudarca kimerítette a száműzőttek forrásait, és a bretagne-i 
hercegtől és barátaitól kapott pénz is elfogyott már. Henry megint 
megígérte, hogy mindent visszafizet, és Ferenc herceg beleegyezett, hogy 
kiállítson egy új flottát. A francia udvar is arra buzdította. Ferencet, hogy 
támogassa Henry vállalkozását, valószínűleg azért, mert miután Henry 
visszatért Bretagne-ba, Richárd kemény bosszút állt a francia és bretagne-i 
hajókon. 1484. április 5-én magas rangú küldöttség érkezett Károly 
udvarából Bretagne-ba, Károly három tanácsadója, Périgueux püspöke, 
Torcy és Argentan lordja vezetésével. Biztosították Ferencet afelől, hogy 
Bretagne sorsa éppannyira szíve ügye Károlynak, mint Franciaország 
boldogulása, és megígérték, hogy a király meg fog tenni mindent, amit 
Bretagne érdekei megkívánnak - bár Ferenc agyafúrt államférfi és tapasztalt 
breton lévén egy szót sem hitt el ebből. A cinikus Károly azt remélte, egy 
újabb támadás felháborítja majd Angliát, és így ha francia csapatok 
törnének be Bretagne-ba, a fiúörökös nélküli herceg nem kapna idegen 


segítséget. Ferenc könyvelése szerint az új flotta hat hajóból és 890 
fős legénységből állt. Morlaix-ból, Saint-Paul-de-Jeanból és Brestből 
érkeztek vitorlások, és Bretagne tengernagya, valamint Auray lordja is 
átengedte saját hajóját. Feltételezhetjük, hogy a flottát 1484 márciusában és 
áprilisában állították ki, de az út terve végül füstbe ment, és a száműzött 
angolok továbbra is várták, mikor jön el az ő idejük. 

A SZÁMŰZÖTTEK KÖZÖSSÉGE 

Henry és követői furcsa kolóniát alkottak. Korábbi pozícióiktól és 
vagyonuktól megfosztották őket; elszakadtak családjuktól és barátaiktól; 
nem jutottak el hozzájuk az angol hírek és pletykák; és vérdíjat tűztek ki 
rájuk. Henry Tudor a lekötelezettjüknek érezte magát, és a Bosworthnál 
aratott győzelem után nyilvánosan fejezte ki köszönetét azért, hogy 
hajlandók voltak veszélyeken és nehézségeken keresztülmenni a 
kontinensen és az utolsó nagy erőpróbában egyaránt. A száműzöttekről Jean 
Avallenc, a  vannes-i székesegyház  káptalanának megbízottja is 
tesz említést. A katedrálisba jártak misét hallgatni, élükön Henry Iudorral, 
Dorsettel, valamint Exeter és Salisbury püspökével. 1484. február 8-án, 
augusztus 15-én és szeptember 8-án áldozatot mutattak be a főoltáron az 
ünnepi szentmise keretében. Ezek az utalások azt sejtetik, hogy szabadon 
mozoghattak, és még ha frusztráló várakozással teltek is napjaik, 
kényelemben éltek. Philippe de Commynes megjegyzi, hogy jelentős 
anyagi terhet jelentettek Ferenc számára, főként azután, hogy számuk a 
Buckingham-felkelés után lényegesen megnőtt. A herceg 1484 júniusában 
például 3100 livre-t fizetett ki a Vannes-ben élő angoloknak. A város 
polgárai ugyanekkor 2500 livre hitelt nyújtottak elszegényedett angol 
vendégeiknek. A  vannes-i székesegyház  kanonokjai 200  livre-t 
kölcsönöztek, amit majd csak másfél évtizeddel később kaptak vissza. A 
herceg a száműzöttek vezetőinek személyes adományokat nyújtott: 
Dorsetnek és embereinek 400 livre-t havonta, Sir Edward Wydeville-nek 
100 livre-t havonta, John Halewellnek 200 livre-t és a Willoughbyknek 100 
livre-t. Az angolok nem mindig viselkedtek példásan, és időnként bajba 
keveredtek. Egy alkalommal a hercegnek 200 livre kártérítést kellett 
fizetnie egy szegény özvegyasszonynak, Georget le Cuffnek, akinek Henry 
egyik barátja ölte meg a férjét. 

A Vannes-ba Henry köré gyűlt emberek közül több mint százat név szerint 
is ismerünk, nagyrészt annak köszönhetően, hogy 1458-ban részt vettek a 
sikeres harcokban, és Bosworth után jutalomban részesültek. Mások nem 


élték túl az utazást, vagy elestek a csatában, vagy bizonyos okokból 
Bretagne-ban maradtak. 

Henry társainak nagy része az 1483-as lázadók, egyszerű közkatonák 
közül került ki. Felmenőikről szinte semmit nem tudunk, ha voltak is 
rokonaik vagy uraik, akiket hűen szolgáltak, ezek Angliában maradtak. 
Körülbelül egyharmadukról vannak információink, és ezekből az derül ki, 
hogy 1483 nyarán a dél-angliai összeesküvők toborozták őket. Legjobb 
tudomásunk szerint Buckingam követői közül senki nem menekült 
Bretagne-ba, hiszen az ő bérlői és szolgálói nem lelkesedtek igazán az 
ügyéért, és tervei valószínűleg nem Henry 1udor trónra ültetéséről szóltak. 

Elizabeth Wydeville királyné szerepéről sokat elárul, hogy fia, Dorset és 
testvérei, Lionel és Edward, száműzetésben éltek. Velük volt IV. Edward 
sok hűséges szolgája, köztük Sir Giles Daubeney testőr, aki 1478-ban a 
Bath lovagja címet kapta; John Cheyne, szintén testőr, a király zászlóvivője, 
lovainak gondozója, és 1478-9 között a testőrség vezetője; William 
Brandon, aki ez utóbbi pozíciót 1473-4 között töltötte be; és William 
Knight - őket minden bizonnyal felháborította V. Edward trónfosztása és 
eltűnése. Richard Guildford apja, az 1483-ban kivégzett John IV. Edward 
udvartartását vezette. A száműzetésben élők e vezetői saját szolgáikkal és 
kíséretükkel érkeztek Bretagne-ba. Ez John Welles és Edward Poynings 
esetében is így volt, Sir Giles Daubeney szolgálatában pedig Bretagne-ban 
is legalább hat yeoman állt. A III. Richárd által 1438-ban kivégzett William, 
Lord Hastings, IV. Edward kebelbarátjának kíséretét John Harcourt 
képviselte a kontinensen. A Margaret Beaufort-ral és férjével, Lord 
Stanleyvel kapcsolatban álló csoport még ennél is érdekesebb. Az ő 
bretagne-i jelenlétük azt bizonyítja, hogy Lord Stanley ismerte felesége 
terveit, és közreműködött bennük. Morton püspök, John Cheyne, Richard 
Pigot , és John Browne 1482-ben szerephez jutott annak 
megszervezésében, hogy Henry örökölhesse Margaret birtokait. Margaret 
alkalmazásában állt Reginald Bray és Christopher Urswick is, aki 
valószínűleg Lancashire-ből, a rawcliffe-i Urswickoktól származott. Ez a 
család a XV. században kapcsolatban állt a Stanleykkel. Másoknak, például 
Sir John Riseleynak, Seth Worsleynak és John Edwardnak egészen biztosan 
köze volt Stanleyhez. Az egymást keresztező, összefonódó szálak mind 
Morton püspökhöz vezettek. Amikor 1479-ben Ely püspökévé nevezték ki, 
John  Cheyne-t és William Brandon apját is meghívták, Sir 
Robert Willoughby pedig egy évvel korábban adományozott Mortonnak 


egy majorságot Dorsetben. A szövevényes kapcsolatok alátámasztják a 
krónikások. állításait és a pletykákat, melyek szerint 1483 nyarának 
összeesküvéseiben mindenki részt vett: Buckingham, Beaufort, Stanley, 
Wydeville és IV. Edward hű szolgái. A hálózat tagjainak nagy része a 
csatornán átkelve Bretagne-ba ment, ahol 1483 karácsonyán a rennes-i 
székesegyházban ünnepélyes esküt tettek, és hivatalosan is Henry oldalára 
álltak. Amikor Henry Tudor 1485 augusztusában végre partra szállt 
Walesben, az állította, egyesíteni tudja a két háborúban álló családot, a 
Lancastereket és a Yorkokat, és mindkét dinasztia jogos örökösének 
vallhatja magát. 

A száműzetésben élők nagy része nem tartózkodott Bretagne-ban egy 
évnél tovább. Bár valószínűleg mindannyian Vannes-ben vagy a város 
környékén éltek, nem volt idejük összeolvadni a helyi lakossággal. 
Különálló kolónia maradtak, idegen nyelvet beszéltek, és vezetőik Henry 
Tudor körül miniatűr udvart alakítottak ki. Senkiről nem tudjuk, hogy 
bretagne-i hölggyel kötött volna házasságot. Talán az angolok bizonytalan 
kilátásai ijesztették el a lányokat. Lehetséges, hogy tiltott kapcsolatok 
létrejöttek, de a későbbi legenda, amely szerint Roland de Veleville Henry 
Bretagne-ban született törvénytelen gyermeke - ahogy VII. Henrik 
életrajzírója, S. B. Chrimes is rámutatott -, tévedésen alapul. Az igaz, hogy 
miután Bosworthnél Henry oldalán harcolt, de Veleville jutalmul lovagi 
kinevezést kapott, és övé lett a hajdan a Tudor család tulajdonában lévő 
Penmynydd birtok Angleseyben, továbbá végrendeletében azt kérte, a 
Llanfaes-kolostorba, a legelső Tudorok mauzóleumába temessék. De 
valójában Henry csak őszinte háláját fejezte ki bretagne-i barátjának, aki 
mellette állt a nehéz időkben. Henry legtöbb társa a száműzetésben férfi 
volt (egyetlen nőről sem tudunk, aki 1483-ban Bretagne-ba menekült), 
körülbelül vele egykorúak vagy kicsit idősebbek. Minden erejükkel azon 
dolgoztak, hogy sorsukat jobbra fordítsák, és fel voltak készülve nagy 
kockázatok vállalására is, hogy földjeiket és befolyásukat visszaszerezzék. 
Az idősebbek és tapasztaltabbak - mint Jasper Tudor vagy Wydeville és 
Morton püspök - kisebb létszámban képviseltették magukat, de Henry 
intelligens és tapintatos emberekre talált a fiatal lelkészekben, Richard 
Foxban és Christopher Urswickben. 

RICHÁRD OFFENZÍVÁJA 

Addig is, amíg legtöbb ellensége a hatókörén kívül tartózkodott, Richárd 
minden tőle telhetőt megtett, hogy elhárítsa a Henry Tudor jelentette 


veszélyt. Felváltva tett kemény és békülékeny lépéseket. Először - még 
Exeterben - vérpadra juttatta Sir Thomas St. Legert és Thomas Rameneyt, 
majd Londonban lefejeztette Sir George Browne-t és IV. Edward hét 
testőrét. Sir Roger Cliffordot is perbe fogták és kivégezték. Néhány héttel 
később, december közepén minden Yorkshire-től délre fekvő megyébe 
elküldte megbízottjait, hogy vizsgálódjanak a közelmúlt felkelései és az 
elkobzandó birtokok és vagyontárgyak ügyében. Mindez azelőtt 
történt, hogy december 9-én összehívták a parlamentet azzal a szándékkal, 
hogy nyilvánosan halálra és jogfosztásra ítéljenek minden lázadót, 
különösen azokat, akik elszöktek. Amikor január 23-án a parlament ülései 
megkezdődtek, mindannyiukat árulónak bélyegezték, és vagyonukat 
elkobozták. Nehéz elhinni, hogy Richárd nem gyanúsította Lord Stanleyt 
bűnrészességgel, hiszen mindenfelé arról pletykáltak, hogy felesége, 
Margaret érintett — az — összeesküvésekben.  — Lehetséges — azonban, 
hogy elődeihez hasonlóan vonakodott kihívni maga ellen az Északnyugat- 
Angliában és Észak-Walesben nagy hatalommal rendelkező Stanleyk 
haragját. Inkább azt követelte Lord Stanleytől, hogy tartsa hitvesét szigorú 
ellenőrzés alatt, távolítsa el házából azon szolgálókat, akik hírvivőként 
biztosították az összeköttetést Brecon, London és Bretagne között, és 
akadályozza meg, hogy Margaret kapcsolatba lépjen fiával vagy annak 
barátaival. Bár Richárd úgy gondolta, el kell ítélnie Margaretet, Lord 
Stanleyt nem akarta jóvátehetetlenül elidegeníteni magától. Ezért döntött 
úgy, hogy Stanley megtarthatja felesége birtokait, de az ő halála után azok a 
királyra és a király örököseire szállnak. Margaret Beaufort számára 
megalázó volt ez a határozat, de ezzel együtt is viszonylag enyhe 
büntetéssel megúszta az 1483-as évet. 

Lehetséges, hogy Richárd szándékosan vállalta a kockázatot, amikor békét 
ajánlott a Stanley-Beaufort családnak, mert így akarta Henry Tudor angol 
támogatóit átpártolásra késztetni. Valószínűleg ugyanez a furfangos szándék 
vezérelte, amikor megkegyelmezett két másik cselszövőnek, Reginald 
Braynek és Sir Richard Edgecombe-nak. Végül, március 1-jén a király 
magát Elizabeth Wydeville királynét próbálta meg a maga oldalára állítani. 
Lordjainak, London polgármesterének és a helyi törvényhatóság tagjainak 
jelenlétében Richárd hivatalosan biztosította Elizabethet afelől, hogy ha 
előjönnek menedékükből, és az ő gondjaira bízzák magukat, szárnyai alá 
fogja venni a királyné öt lányát. Megígérte, hogy tisztelettel fog velük 
bánni, mintha saját rokonai lennének (ami nagyon meglepő azután, 


hogy korábban házasságtörőnek bélyegezte anyjukat és apjukat), és nem 
küldi őket a TIowerbe vagy más börtönbe (fivéreik sorsát ismerve ez 
lényeges szempont volt). Ezenkívül anyjuknak járadékot ajánlott, és 
vállalta, hogy gondoskodik a hozományukról. Ezekkel a lépésekkel egy 
időben a bretagne-i készülődés hírének hallatán katonai intézkedéseket is 
hozott. Május 1-jén újabb felkelések esetére készültségbe helyzete katonáit 
a királyság minden megyéjében. 

Ami a diplomáciai frontot illeti, Richárd számos követet küldött a francia, 
a breton és a pápai udvarba. Azt a látszatot keltve, mintha trónra kerüléséről 
akarná tájékoztatni IV. Sixtus pápát és VIII. Károly királyt, Thomas 
Langtonnak, St. David püspökének, a tapasztalt diplomatának 1484 
márciusában azt a megbízást adta, hogy úton Itália felé folytasson 
béketárgyalásokat a francia kormánnyal, noha Párizsba csak hónapok múlva 
ért. Anglia és Bretagne között kényesebb volt a viszony, de Richárdnak 
majdnem sikerült elérnie Ferencnél azt, amit IV. Edwardnak nem - Henry 
Tudor kiadatását. Amikor értesült arról, hogy Bretagne-ban újabb támadást 
készítenek elő, további ígéreteket tett a hercegnek, és anyagi eszközökkel 
is megpróbált hatni rá. Maximiliannak, Ausztria hercegének, a burgundiai 
uralkodó férjének segítségével gyakorolt nyomást Ferencre. 1484. június 8- 
án Richárd bejelentette, hogy a Bretagne és Anglia közötti 
ellenségeskedésnek vége, és két nappal később a két állam 1485. április 24- 
ig tartó tűzszünetet kötött. Richárd azonban nem elégedett meg ennyivel. 
Ezekre az óvintézkedésekre azért volt szükség, hogy a király biztonságban 
érezhesse magát a hatókörén kívül tartózkodó lázadóktól. Henry Tudor 
joggal tartott attól, hogy a tárgyalások eredményeként átadják ellenségének, 
és visszaviszik Angliába. 

Richárd malmára hajtotta a vizet Ferenc rossz egészségi állapota, amely 
megakadályozta őt abban, hogy személyesen találkozzon III. Richárd 
követeivel. Kincstárnoka, Pierre Landais vette át a helyét, aki úgy vélte, 
saját és Bretagne érdekei azt kívánják, kössön szövetséget Richárddal. 
Ezzel mindenekelőtt megerősíthette volna személyes pozícióját azokkal a 
breton nemesekkel szemben, akik nem nézték jó szemmel a Ferencre 
gyakorolt befolyását. Landais azt is gyaníthatta, hogy Henry Tudor a francia 
udvartól fog segítséget kérni. 1484 nyarán két Wiltshire és Dorset 
környékéről származó fiatal nemes, William Collingbourne és John 
Tuberville állítólag nyolc fontot ajánlott egy követnek, ha elutazik 
Bretagne-ba, és arra bátorítja Henryt, hogy még október közepe előtt 


hadserege élén térjen vissza Angliába, és a dorseti Poole-nál szálljon partra, 
ahol várni fogják őt támogatói. A hírvivőt valószínűleg azzal is megbízták, 
hogy sürgesse Henryt, küldje el egyik legmegbízhatóbb főhadnagyát, John 
Cheyne-t VIII. Károlyhoz, és kérjen segítséget a vállalkozáshoz. Károlyt a 
maguk oldalára állíthatták volna, ha azt mondják, Richárd azt tervezi, hogy 
a tél végéig Angliában tartóztatja Károly követeit, és azután megtámadja 
Franciaországot. Egy Bretagne-ba tartó angol egy szép augusztusi napon 
tévedésből történetesen éppen Normandia partjainál kötött ki, és elfogták a 
franciák. VIII. Károly parancsára rendesen bántak vele, egyrészt azért, mert 
Henry Tudorhoz tartott, másrészt azért, mert érdekes híreket hozott 
Angliából. Nem tudjuk, hogy ez az eltévedt angol Collingbourne követe 
volt-e, és eljutott-e valaha Vannes-ba a száműzöttekhez. De a Collingbourne 
és Turberville elleni vádak komolyságát bizonyítja, hogy Richárd 1484. 
november 29-én vizsgálóbizottságot állított fel az ügyben. (Collingbourne-t 
ráadásul azzal is vádolták, hogy július 18-án ő akasztotta ki a Szent Pál- 
székesegyház ajtajára a Richárd királyról és három csatlósáról, Lovell 
vicomte-ról, Sir Richard Ratcliffe-ről és William Catesbyről szóló 
gúnyverset.) 

III. Richárd ilyen körülmények között folytatta tárgyalásait Pierre Landais- 
val, feltehetőleg Henry Tudor hazaköltöztetését remélve. Richárd egyik 
legbizalmasabb tanácsadója, valószínűleg — William  Catesby 1484 
szeptemberében megérkezett Bretagne-ba (a vannes-i székesegyházban 
áldozatot mutatott be a hercegség legújabb szentje, Vincent Ferrer sírjánál), 
és közvetítette Richárd ajánlatát Ferenc felé: a herceg visszakaphatja a 
Richmond grófsághoz tartozó birtokokat, és további földekhez is juthat. 
Landais-t biztosította afelől, hogy Richárd megvédi őt a breton nemességgel 
szemben, ha arra biztatja a herceget, hogy fogadja el, amit a király ígér. 

Henry Tudornak rendkívüli szerencséje volt. A flandriai száműzetésben 
élő Morton püspök westminsteri embereitől, Saint-Pol-de-Leon püspöke 
küldöttségének egyik, az angol-bretagne-i tárgyalások előrehaladásának 
ütemével elégedetlen tagjától értesült a Richárd és Pierre Landais közötti 
párbeszédről. Morton figyelmeztette Henryt a tervekről: pártfogoltját, 
Christopher Urswickot Flandriából Bretagne-ba küldte, hogy Henryt a 
Franciaországba való menekülésre biztassa. Urswick Vannes-ban talált rá 
Henryre, és azonnal megbízatást kapott tőle, hogy menjen VIII. Károly 
udvarába, és tudakozódjon afelől, kaphat-e ott Henry menedéket. A király 


beleegyezett a  kérésbe, és amint Urswick visszatért a hírrel, 
Henry hozzálátott megtervezni a szökést. 

TÖRTÉNELMI FORRÁSOK 

Polydore Vergil English History (Anglia történelme) című munkájában az 
1483-85 közötti titkos megbízatások közül Urswick küldetéséről adja a 
legrészletesebb beszámolót. Ha azt is figyelembe vesszük, hogy Vergil már 
Urswicknak az 1483-as Morton-féle összeesküvésben betöltött szerepéről is 
beszél, arra a következtetésre kell jutnunk, hogy Christopher Urswick 
egyike volt Vergil informátorainak. Illő e helyen néhány szót szólnunk 
Vergil krónikájáról, a kor eseményeiről való tudásunk forrásáról. 

Polydore Vergil a közép-itáliai Urbino városában született, és 1502-ben, 
körülbelül 32 évesen, felszentelt papként érkezett Angliába. Később így írt 
udvari fogadtatásáról: 

Azután [1502-ben] a pápai adó begyűjtésével foglalkozó Adriano Castelli 
helyetteseként megérkeztem Angliába. Akkoriban azt a pozíciót töltöttem 
be, amit utóbb pápai adószedőnek neveztek. Rendkívül szívélyes 
fogadtatásban részesültem a királytól, és később is örömmel láttak az 
udvarban. 

Polydore sikeresen működött az angol egyházban, de humanista tudósként 
szerzett magának igazi hírnevet. Mielőtt Angliába utazott, már három 
könyvet írt latin nyelven, és a szigetlakók és történelmük hamar felkeltette 
az érdeklődését. VII. Henrik tökéletes jelöltet látott benne arra, hogy 
belevágjon a vállalkozásba, amely már régóta izgatta a fantáziáját: megírja 
Anglia átfogó történetét a legkorábbi időktől az 1500-as évekig. Polydore 
Vergil 1506-ban fogott hozzá az érdemi munkához, és az első vázlat - amely 
1512-3-ban készült el - az angoloknak 1513 szeptemberében Flodden 
Fieldnél a skótok felett aratott győzelmével zárult. Ezt a kétkötetes kéziratot 
Polydore unokaöccsének fia 1613-ban a római Vatikán Könyvtárnak 
adományozta, ma is ott látható. 

Polydore Vergil különösen alkalmas volt a feladatra, hogy megírja Henrik 
életrajzát. Nem csupán bejárása volt az udvarba, de az értelmiségi körök, 
amelyekben mozgott - elsősorban a Doctors Commons klub - tagjai között 
tudták az 1483-4-es események kulcsfiguráit. Bár John Morton 1500-ban 
meghalt, egyik pártfogolja, Thomas More ismerte Vergilt, és akkor fogott 
bele History of Richard III (III Richard uralkodásának története) című 
könyvének írásába, amikor Vergil befejezte saját műve első vázlatát. 
Reginald Bray még élt, amikor Vergil Angliába érkezett, Richard Fox pedig 


csak 1528-ban halt meg. Fox valószínűleg ismerte Vergilt, és feltehetőleg 
mind ő, mind Bray szóbeli beszámolók formájában nyújtott anyagot Vergil 
munkájához. — Christopher — Urswick, Vergil barátja lehetett a 
legtöbb információval rendelkező, legmegbízhatóbb forrás: felidézhette, 
hogyan közvetített az angol, flandriai, bretagne-i és francia összeesküvők 
között. Ebből következik, hogy Henry Tudor életének a bosworthi csatát 
megelőző éveiről Vergil számol be a leghitelesebben. Ahol van rá 
lehetőségünk, és leellenőrizzük a részleteket, pontosnak és alaposnak 
találjuk a művet. A III. Richárdról szóló fejezetben Vergil Anglia és 
Franciaország szembenállását hangsúlyozza, elvégre VII. Henrik udvarában 
nem sok információhoz jutott III. Richárd uralkodásának belpolitikai 
eseményeiről. 

Érdemes megemlítenünk két másik forrást is, amelyekből kitűnik, mennyi 
titkos cselszövés előzte meg a bosworthi csatát. Mindkét műnek az a 
legnagyobb hibája, hogy mivel jóval a témául szolgáló események után 
születtek, eltorzítják a valóságot. A The Song of the Lady Bessy (A Lady 
Bessy dala) című ballada 1500 körül keletkezett, de azt a változatot, 
amelyet mi is ismerünk, 100 évvel később jegyezték le. Yorki Erzsébetnek 
( Lady Bessy") és Thomasnak, Lord Stanleynek a Henry Tudor 
hazahozatalára szőtt összeesküvéséről szól. Megjelenik benne Elizabeth 
Wydeville királyné, Buckingham és Morton alakja. Nem valószínű, hogy 
az akkoriban mindössze 17 esztendős Yorki Erzsébet érdemben részt vett 
volna a történésekben, a balladában inkább anyja szerepét játssza. Lord 
Stanley közreműködésére azonban máshol is találunk utalásokat. A ballada 
szerint a cheshire-i Malpasból származó Humphrey Beretont küldte Henry 
Tudorhoz, és lehetséges, hogy a mű szerzője is e család egyik sarja. IV. 
Edward uralkodása alatt a Beretonok kapcsolatban álltak a Stanleykkel, és a 
két akkoriban élt Humphrey Bereton közül Stanley bármelyiket elindíthatta 
a Henry Tudornak szánt üzenettel Bretagne-ba. A balladában azt 
olvashatjuk, hogy Bereton Stanley egyik hajójával ment, és Liverpoolnál 
bontott vitorlát, ahol a Stanleyknek valóban volt egy házuk. Bereton 
a Bretagne északi partján fekvő Paimpoltól nem messze, a bégardi ciszterci 
apátságban talált rá Henryre, és ott adta át neki a Stanleytől kapott jelentős 
pénzösszeget. Henry 1483 októberében tényleg a környéken tartózkodott. A 
további részletek már bizonytalanok, de a Lord Stanleytől valamikor 1485 
augusztusa előtt kapott küldetés története meglehetősen hiteles. 


A másik forrás a XV. század végén Carmarthenshire-ben a legnagyobb 
hatalommal rendelkező nemes, Sir Rhys ap Thomas életrajza, amely az 
1620-as évekből, egyik leszármazottja tollából származik. Az írás Rhyshez 
szóló dicshimnusz, és találunk benne utalásokat arra, hogy a történet egyes 
részletei a képzelet szüleményei. Mégis az, hogy Rhys nem volt hajlandó 
csatlakozni Buckingham 1438-as felkeléséhez, mert nem tetszettek neki a 
herceg Carmarthenshire meghódítására irányuló törekvései, tükrözi más 
walesi nemesek reakcióját is. Az állítás, hogy Henry Tudor kéréseivel 
különböző angol és walesi nemesekhez, köztük Rhyshez fordult, 
valószínűleg igaz. Ezt bizonyítja egy levél is, amelyet Rhys családjának 
a Westminster-palota Bangueting Halijának kigyulladt alagsorában tárolt 
hivatalos dokumentumok megsemmisülése után elkobzott iratai között 
találtak. Az egyetlen, Henry által 1485-ös hazatérése előtt angliai vagy 
walesi barátainak küldött levél másolatai a British Libraryben láthatók. 

9. FEJEZET 


Az öntvény elkészült 


MENEKÜLÉS FRANCIAORSZÁGBA 

Polydore Vergil szerint Henrik 1484-es menekülését Bretagne-ból 
Franciaországba a legnagyobb titokban tervezték meg. Csak Henry 
legbizalmasabb emberei tudtak róla. Miután kiválasztotta a legelőnyösebb 
útvonalat, Henry szeptemberben előreküldött néhány angol nemest, köztük 
Jaspert. Jasper azt az utasítást kapta, hogy tegyen úgy, mintha II. Ferencet 
akarná meglátogatni Rennes-ben, a francia határ mellett. Amikor a francia 
területek közelébe értek, ő és társai nekiiramodtak, és meg sem álltak Anjou 
tartományáig. 

Henry kis létszámú kíséretével két nappal nagybátyja után indult el 
lóháton Rennes-ből (Polydore Vergil szerint öten voltak, egy bretagne-i 
krónikás szerint tizenhárman), azt a látszatot keltve, hogy egy barátját 
látogatja meg, akinek a közelben van majorsága. Senki nem fogott gyanút, 
mert az angol száműzöttek nagy része Vannes-ban maradt. Nyolc 
kilométerre a várostól Henry letért az országútról, belovagolt az erdőbe, 
szolgai ruhát öltött, és egyik embere vezetésével a francia határhoz vágtatott 
- csak a lovakat megitatni álltak meg. Anélkül, hogy elbúcsúzott volna 
védelmezőjétől, vagy engedélyt kért volna Ferenctől, átlépte a határt, és 
Anjouban csatlakozott nagybátyjához és a többi angol nemeshez. 
Mindez valószínűleg szeptember végén történt. 

Négy nappal Henry távozása után Pierre Landais még mindig katonákat 
gyűjtött, látszólag azért, hogy Henryt hazajuttassa Angliába, de valójában 
azért, hogy őt és társait börtönbe zárja. Értesülvén Henry szökéséről 
szétküldte embereit, hogy találják meg, és hozzák vissza. Amikor Henry 
átkelt a határon, üldözői csak egy órával jártak mögötte. 

Henry menekülése a Vannes-ban maradt körülbelül 410 angol száműzöttet 
veszélybe sodorta. Ferencnek vagy a részvéttől, vagy a bűntudattól 
vezérelve megesett rajtuk a szíve, és megengedte nekik, hogy 
csatlakozzanak vezetőjükhöz. Sir Edward Wydeville-t, John Cheyne-t és 
Edward Poyningst magához hívatta, és ígéretet tett, hogy segíteni fog nekik 
eljutni Franciaországba. Mindhárman 100 livre-t kaptak költségeik 
fedezésére. A 400 angolnak és szolgáiknak Vannes-ban fejenként 20 s. járt, 
amit legutóbb 1484 szeptemberében fizettek ki. Ferenc összesen 708 livre-t 
adott sajnálata jeléül, amiért miniszterei nem megfelelően bántak 


Henryvel és társaival. Henry nagyon hálás volt a hercegnek, köszönetét 
levélben fejezte ki. Ferencről megint bebizonyosodott, hogy tisztességes 
ember, de sajnos már nem tudta teljesen ellenőrzése alatt tartani a 
hercegséget. 

HENRY TUDOR ÉS A FRANCIA UDVAR 

Henry Tudor szökése Franciaországba egy csapásra megváltoztatta a 
diplomáciai helyzetet. Franciaország végre magáénak tudhatta azt az előnyt, 
amit több mint egy évtizede próbált megszerezni, és ezzel egy időben 
Anglia és Bretagne hátrányba került. Mindenki biztosra vette, hogy a 
francia udvar még lelkesebben fogja támogatni Henryt, mint tette azt II. 
Ferenc, és afelől sem volt senkinek kétsége, hogy az újonnan érkezett 
vendéget fel fogja használni III. Richárddal folytatott tárgyalásaiban. 
(Szeptember 13-án Richárd engedélyezte néhány francia követnek és 
mintegy 200 fős kíséretüknek, hogy átlépjék Anglia határát.) II. Ferencet is 
kellemetlenül érintette, hogy a Tudorok VIII. Károly ellenőrzése alá 
kerültek. Elveszítette azt a kart, amelynek meghúzásával segítséget tudott 
kicsikarni Angliából Bretagne függetlenségének megtartásához. Ferenc 
nagy szerencséjére VIII. Károly hatalmát a személyes és politikai 
rivalizálás annyira meggyengítette, hogy Károly nem tudta teljesen 
kihasználni helyzeti előnyét. 

Amikor 1483. augusztus 30-án XI. Lajos meghalt, fia, Károly még csak 13 
éves volt. Ha kiskorú örökölte a trónt, korábban is mindig viták kezdődtek 
arról, ki és hogyan gyakorolja a királyi hatalmat, kinek az irányítása alá 
kerüljön a kormányzás. 1483-ban sem történt ez másként. Az anyakirálynét, 
Savoyai Charlotte-ot az elhunyt király szigorúan kizárta a politizálásból; 
egyébként sem örvendett jó egészségnek, és néhány hónap múlva, 
december 1-jén meghalt. A küzdelmek Károly király nővére, Anna, és a 
legidősebb királyi herceg, Orléans-i Lajos, VIII. Károly húgának férje 
között folytak. Anna férje Pierre, Beaujeu ura, Bourbon hercegének öccse 
és örököse volt. A 22 éves, ijesztő külsejű, tehetséges nő kegyetlen 
apjára ütött. Ő és a Beaujeu-párt aratott győzelmet, aminek eredményeként 
az új király nagynénjei és nagybátyjai Savoyából a királyi udvarba érkeztek. 

Az Orléans-párt nem nyugodott bele a vereségbe, és szövetséget kötött a 
Pierre Landais-val összetűzésbe került és Franciaországba menekült breton 
nemesekkel. 1484. április 7-én ezek a bretagne-i nemesek betörtek a nantes- 
i hercegi palotába, mások Landais vidéki háza felé indultak, hogy 
letartóztassák, és perbe fogják őt. Landais azonban megszökött, és ellenfelei 


tervük meghiúsulása után a francia határ közelében fekvő megerősített 
városban, Ancenis-ben kerestek menedéket. Nantes-ban Landais hatalma 
teljében volt. 1484 szeptemberének végén az Orléans-párt ajánlatokat tett a 
bretagne-i udvarnak: II. Ferencet és az átpártolt nemeseket próbálta 
kibékíteni, és végül sikerült Landais beleegyezésével szövetséget kötnie 
Ferenccel. Landais meg akarta nyerni III. Richárd támogatását, hogy 
lebeszélhesse a VIII. Károllyal való együttműködésről, és ezért még Henry 
Tudort is kész lett volna átadni Richárdnak. E terv híre - és talán Richárd 
Ausztria és Burgundia uralkodójával, Maximiliannal folytatott tárgyalásai - 
késztette Henryt a menekülésre. Bretagne, Orléans, Burgundia és Anglia 
együttesen elég diplomáciai erőt képviselt volna ahhoz, hogy 
megakadályozzon egy Bretagne elleni francia támadást, és megszilárdítsa 
Richárd hatalmát, de ez a szövetség komolyan veszélyeztette volna a 
Bretagne-ban maradó Henry biztonságát. A franciák válaszként szívesen 
fogadták Henryt az udvarban, és támogatták őt Angliával szemben. 
Úgy gondolták, ha Henry megtámadja Angliát, azzal leköti III. Richárd 
erejét, megfosztja II. Ferencet és Landais-t legfontosabb szövetségesüktől, 
és aláássa a Beaujeu-i Anna ellen irányuló orléans-i terveket. Henryt a 
bretonok és a franciák is bábuként mozgatták a diplomáciai sakktáblán. 14 
évig Ferenc herceg óvta az életét, majd Károly király ültette az angol trónra. 

Ahogy megérkezett a biztonságos Anjouba, Henry elküldte a sokat utazott, 
menlevéllel rendelkező Christopher Urswickot VIII. Károlyhoz. Károly épp 
keleten, Montargis-ban tartózkodott, amikor október 11-én értesítették, 
hogy Henry átlépte a határt. Gilbert de Chabannes, Curton ura, Limousin 
tartomány kormányzója személyében rögtön követet indított hozzá, hogy 
fogadja őt, és biztosítson neki szállást minden városban, ahol a Chartres-be 
vezető útjukon megállnak, ugyanis Károly ott akart vele találkozni. De 
Chabannes 20 000 franc-t kapott a tízvagy tizenegy napos út költségeinek 
fedezésére. Henry megköszönte Károlynak, hogy menedéket adott neki, 
elmagyarázta, miért bízta magát az ő irgalmára, és megkérte, támogassa 
visszatérését Angliába. VIII. Károly együtt érzőnek mutatkozott, és 
határozottan Henry vállalkozása mögé állt, de nem szívesen nyújtott tartós 
anyagi segítséget a Bretagne-ból Henry után érkezőknek. November 4-én 
mintegy 400 angolt elszállásoltak Sens városában (Montargis-tól 
északkeletre), és ez még elfogadható kiadást jelentett Károlynak. Két héttel 
később Károly 3000 francos hitelt utalt ki Henrynek, hogy embereit fel 
tudja ruházni, de értésére adta, hogy egyszeri kölcsönről van szó. Ami a 


hadsereg felállítását illeti, Károly megengedte Henrynek, hogy zsoldosokat 
toborozzon. A francia udvar az őszt a Loire-völgyben, Montargis mellett 
töltötte, majd átköltözött Párizsba. Az úton Henryvel magas rangjához 
illően bántak. 1485. február 4-én értek a fővárosba. 

RiIcHÁRD IJEDTSÉGE 

1484/85 telén Anglia és Franciaország viszonya egyre feszültebbé vált. III. 
Richárd . ugyanúgy vegyes érzelmekkel reagált Henry szívélyes 
fogadtatásának hírére, mint tette azt az előző évben. December elején 
ijedten értesült arról, hogy a száműzöttek szövetkeztek az angolok legősibb 
ellenségével, a franciákkal, és izgató leveleket küldenek Angliába, 
amelyekben viszályt próbálnak szítani az uralkodó és a nemesség között. 
December 6-án Richárd éberségre intette Windsor polgármesterét (és 
minden bizonnyal másokat is), és utasította, hogy amennyiben a keze közé 
kerülnek hasonló írások, tartóztassa le és büntesse meg azok terjesztőit. Az 
egyik ilyen levelet a XVII. században rengeteg példányban lemásolták, és 
bár az eredeti azóta elveszett, az egyik legkorábbi másolat nagyon érdekes 
olvasmány, különösen az 1484-5-ös események ismeretében. Sem dátumot, 
sem címet nem írtak rá, de Henry Tudor autogramjával, az 1492-ig használt 
cifra H betűvel látták el (amit a másoló tévesen valószínűleg HR-nek 
olvasott). 

Hűséges, imádatomra méltó, becsületes barátaim, üdvözöllek benneteket! 
Hajlok arra, hogy megértsem, kéréseitekkel és rimánkodásotokkal miért 
buzdítotok arra, hogy magamnak követeljem az engem joggal megillető 
koronát, és megfosszam hatalmától a fölöttetek igazságtalanul uralkodó 
kegyetlen, gyilkos zsarnokot, és higgyétek el, keresztény szív nem volt még 
boldogabb, mint most az enyém, szegény száműzött barátotoké, aki abban a 
pillanatban, amikor értesítitek, hogy milyen erőket állítotok ki, és kiket 
neveztek ki kapitányoknak és vezetőknek, az összegyűjtött seregetekhez 
hasonlóval kész lesz átkelni a tengeren. És ha a szerencse is mellém áll, és 
sikert érek el, ahogy azt ti is remélitek, örömest fogom emlékezetembe 
idézni, és készségesen fogom megjutalmazni a ti nagyszerű, megindító 
kedvességteket e vitás ügyemben. 

Pecsétünkkel ellátva H 

Kérlek benneteket, bízzatok követemben. 

Richárd 24 órán belül reagált. 1484. december 7-én kiadta első jelentős 
kiáltványát a száműzetésben élők vezetői, Courtenay, Exeter püspöke, 
Dorset őrgrófja, Jasper Tudor, Oxford grófja (aki, amint látni fogjuk, 


nemrégiben csatlakozott a lázadókhoz) és Sir Edward Wydeville ellen. 
Elítélte őket, amiért a Richmond grófja címet arcátlanul használó, uralkodói 
szerepben tetszelgő Henry Tudort választották , kapitányukul". A kiáltványt 
ügyes propagandának szánták Angliában és a kontinensen egyaránt. 
Bretagne  hercegéről, akkori  tárgyalópartneréről Richárd azt írta: 
visszautasította a lázadók ajánlatait - így akarta megnyerni támogatását. A 
, magát Franciaország királyának tartó" VIII. Károlyt ellenben Anglia ősi 
ellenségeként írta le, akinek hatalmát Henry elismerte Franciaországban, 
pedig annak megszerzéséért az angol királyok 150 éve harcoltak, 
Gascogne-ban, amely terület a XII. századtól 1453-ig angol kézen volt, és 
még az angol fennhatóság alá tartozó Calais-ban is. Richárd az esetleges 
Tudor-uralom rémségeit is meg akarta mutatni alattvalóinak. Figyelmeztette 
a népet, hogy ha a lázadók egyszer hatalomra kerülnek, a , legkegyetlenebb 
gyilkosságokra, vérengzésekre, rablásokra, kisemmizésekre kell felkészülni, 
ami keresztény államban valaha előfordult". Richárd megragadta az 
alkalmat, hogy a hitvány lázadókkal szembeni ellenállásra szólítson 
fel mindenkit. Meggyőző érvekkel hatott az angolok rémületére, 
büszkeségére és igazságérzetére. 

Richárd megparancsolta különleges megbízottainak, hogy rövid időn belül 
minden megyében gyűjtsenek felfegyverzett embereket, rendezzék őket 
századokba, és szerezzenek pénzt, hogy tudjanak nekik fizetséget adni. 
Ezekre a célokra és más, part menti óvintézkedésekhez Richárd 1485 
februárjában kölcsönöket vett fel, amelyeknek visszafizetéséről a következő 
két hónap folyamán gondoskodott. A lázadók egyes vezetőinek 
mindeközben amnesztiát ajánlott. Morton püspök december 11-én kapott 
kegyelmet, Sir Richard Wydeville, a királyné öccse 1485. március 30-án. 

Richárd a diplomáciai fronton is aktívan tevékenykedett, folytatta a 
megkezdett tárgyalásokat Bretagne-nyal, Ausztria és Burgundia uralkodója, 
Maximilian pedig közvetítőként próbálta közelebb hozni egymáshoz a két 
oldalt. December 20-án Ferenc Saint-Pol-de-Leon püspökének és saját 
titkárának, Jean Mauhegeonnak a vezetésével követeket küldött Angliába, 
hogy meghosszabbítsák az angol-bretagne-i tűzszünetet. Február 20-án 
kijelölt képviselőinek - John Russell, Lincoln püspöke, kancellár és John 
Gunthorp, Wells esperese, lordpecsétőr - magas rangja jól mutatja, mekkora 
jelentőséget tulajdonított Richárd ezeknek a tárgyalásoknak. A tűzszünet 
meghosszabbításában hamar megegyeztek, és 1485. március 2-án Richárd 
bejelentette: a fegyverek 1492-ig nyugodni fognak. Ez volt hosszú évek 


után a leghosszabb időre vonatkozó hasonló megállapodás, és feltételei 
között szerepelt, hogy egyik fél sem támogatja a másik ellen lázadókat. A 
francia Tanács fenyegetésként értelmezte ezt a lépést. Már 1484 karácsonya 
előtt úgy gondolták, hogy a Franciaország elleni angol támadás valós 
veszély. 1485. június 26-án Richárd arra készült, hogy John Grey, Lord 
Powis parancsnoksága alatt 1000 íjászt küldjön Southamptonból Bretagne- 
ba, de Pierre Landais egy-két héten belül kiesett a hatalomból, és a csapatok 
nem érkeztek meg. Richárd beavatkozása a francia-bretagne-i konfliktusba 
mindenesetre mély felháborodást váltott ki VIII. Károly kormányzatából. 

OXFORD GRÓFJÁNAK SZÖKÉSE 

Egy Calais közelében megesett incidens sokat elárul arról, hogy Henry 
Tudor milyen szerepet játszott 1484-5 telén a nemzetközi diplomáciai 
színen. Amikor 1483 augusztusában XI. Lajos meghalt, a Calais-ban 
tartózkodó Lord Dynham felhívta a figyelmet arra, milyen sebezhető lett a 
kolónia és határai. Hogy a franciákkal szemben megvédjék magukat, azt 
javasolta, kössenek szövetséget Bretagne-nyal és Maximiliannal. Ahogy a 
viszony Franciaországgal egyre romlott, úgy került egyre nehezebb 
helyzetbe nem csak Calais, hanem John de Vere, Oxford Lancaster-párti 
grófja is. Politikai fogolyként 1475 óta a hammes-i várban, Calais 
mocsárvidékének a francia határhoz közel eső egyik erődjében raboskodott. 
Oxford mind III. Richárd, mind Henry Tudor számára nagy jelentőséggel 
bírt, és szökése Hammes-ból fokozta az Anglia és Franciaország közötti 
feszültséget. Oxford James Blount és John Fortescue felügyelete alatt állt, de 
őket sikerült meggyőzni, hogy hagyják el őrhelyüket, engedjék szabadon 
foglyukat, és csatlakozzanak Henry Tudorhoz. A burgundiai krónikás, Jean 
Molinet szerint Blount döntéséhez Lord Stanley tanácsának is volt köze. Az 
sem mellékes, hogy Fortescue barátságos viszonyban állt a Flandriában élő 
Morton püspökkel, és őt, valamint Stanley egy ismerősét, John Riseleyt 
azzal vádolták, hogy a hammes-i szökés idején zavargásokat szított London 
környékén. 

Lehetséges, hogy Blount és Fortescue azért dezertált, mert Richárdtól 
parancsot kaptak, hogy Oxfordot vigyék vissza Angliába. A gróf már 
korábban is próbált megszökni (vagy öngyilkosságot elkövetni): 1478-ban 
leugrott a vár faláról, de a sáros sáncárokba zuhant, ahol a nyakáig ért a víz. 
1484. október 28-án a király Hammes-ba küldte egyik emberét, William 
Boltont. Azt a feladatot kapta, hogy kísérje Oxfordot és Biountot 
hajójukhoz, és várja meg, míg vitorlái bontanak. A Boltonnak adott pontos 


utasítások elárulják, mennyire igyekezett Richárd megerősíteni Oxford 
felügyeletét, és bizonyos kétségeket támasztanak Blount hűségét illetően. 
Richárd gyanúja beigazolódott, mert kívánságainak teljesítése helyett 
Blount átállt Henry oldalára. 

Henry Tudor örömmel fogadta az új támogatókat, nem utolsósorban azért, 
mert Oxford családja régebben a Lancasterek híve volt, és a gróf nagy 
népszerűségnek örvendett az elégedetlen York-pártiak körében. A szökést 
azonban a legnagyobb sietséggel kellett végrehajtani, és Blount kénytelen- 
kelletlen Calais-ban hagyta feleségét és a helyőrség nagy részét. Richárd 
novemberben amnesztiát ajánlott Biountnak és ötvenkét emberének. 

Richárdot aggasztották a dezertálások, ezért a Calais-i helyőrséget a 
hammes-i vár elfoglalására utasította. Ám a lázadók Henryhez fordultak 
támogatásért, és maga Oxford is visszatért, hogy segítséget nyújtson nekik. 
Oxford a vártól nem messze ütött tábort, míg Thomas Brandon, az 1483-as 
száműzöttek egyike 30 emberből álló különítményével a mocsáron 
keresztül észrevétlenül bejutott az erődbe, és friss katonákat állított az 
ostromlók elleni harc élére. Oxford mindeközben hátulról támadt a calais-i 
erőkre, így azok végül ajánlatot tettek: a várban tartózkodók menlevelet 
kapnak, és magukkal vihetik fegyvereiket és csomagjaikat. Oxford, akinek 
egyetlen célja barátainak (és elsősorban Blount feleségének) kimentése volt, 
ahelyett hogy a fölényes túlerővel szemben megpróbálta volna megtartani 
az erődöt, elfogadta az ajánlatot, és veszteségek nélkül visszatért Párizsba. 
Richárd azzal akarta elhárítani a katasztrófát, hogy hű csatlósát, Sir James 
Tyrellt sürgősen Flandriába küldte, hogy ott megszerezze az együtt érző 
Maximilian támogatását. Röviddel visszatérése után, január 13-án Tyrellt 
kinevezték a közeli guisnes-i vár élére, és megkezdődtek egy sereg 
Doverből Calais-ba szállításának előkészületei. Richárd a tőle megszokott 
módon, határozottsággal és békülésre való hajlandósággal reagált a 
válsághelyzetre. Január 27-én amnesztiát ajánlott Elizabeth Biountnak, férje 
rokonának, William Biountnak, Oxford felmentő serege vezetőjének, 
Thomas Brandonnak és a 72 fős hammes-i várőrségnek. 

Ez az epizód emelte a közszellemet Henry seregében, és jó példa volt 
Richárd-nak . arra, hogy nem mindenki marad hűséges, és a hűtlenség 
zavarba ejtő és veszélyes lehet. A calais-i helyőrségben is szép számmal 
akadtak olyanok, akik Henry ügyét támogatták - őket eltávolították az 
erődből. 


Nem ez volt az egyetlen alkalom az Angliába való visszatérését megelőző 
hónapokban, hogy Henry új támogatókat szerzett. John Riseley például 
Angliából szökött hozzá Párizsba. A párizsi egyetem angol diákjai - köztük 
a Henry udvarában és kormányzatában később fontos szerepet betöltő 
Richard Fox - is felajánlották Henrynek szolgálataikat. Egy londoni 
szövetkereskedő, William Bret személyesen vitt el neki több teljes 
páncélzatot, összesen 37 font értékben (amit majd csak a bosworthi csata 
után fizettek ki neki). Mások Angliában maradtak, de megesküdtek, hogy 
alkalomadtán Henry segítségére sietnek - mint Piers Curteys, IV. Edward 
egyik szolgája, aki Henry visszatérését várta, mialatt rettegésben 
élt menedékében, Westminsterben. 

5, HENRIK KIRÁLY" 

Ezek az események arra sarkallták Henry Tudort és tanácsadóit, hogy 
pontosítsák Henry terveit és követeléseit. Henry apja örököseként mindig is 
Richmond grófjának vallotta magát, és II. Ferenc, valamint a két francia 
király ennek megfelelő bánásmódban részesítette. Bár a címet 1462 
februárjában, ötéves korában megvonták tőle, III. Richárd parlamentje csak 
1484 januárjában mondta ki teljes jogfosztását. Ezután Richárd a legjobb 
esetben is ,a magát Richmond grófjának tekintő Henryként" utalt rá. 1483 
nyarától tartotta magát - és tartották őt Angliában a Beaufort-Wydeville- 
összeesküvés résztvevői - jogos angol trónkövetelőnek. De amikor 1483. 
október 30-án aláírásával igazolta a II. Ferenctől kapott kölcsön átvételét, 
angol nemesi szokás szerint , Henry de Richemont"-t írt. (A királyok 
kézjegye különbözött ettől: VI. Henriké ,R H", vagy , Rex Henricus?", IV. 
Edwardé ,R E", vagy , Rex Edwardus" volt.) 

A menekülés Franciaországba és az egyre közeledő, Anglia elleni támadás 
változtatott Henry hozzáállásán. A burgundiai krónikás, Jean Molinet 
szerint Oxford grófja és Lord Stanley biztatta arra, hogy használja a királyi 
címet. Valószínűleg VIII. Károly udvarának is ez állt érdekében. Az 1484 
novemberében Angliában maradt barátaihoz intézett kérését új, királyi 
kézjeggyel, azzal a , H7-val látta el, amelyet a trón elfoglalását követően 
még hosszú ideig használt. Miután Henrik egyik levele a kezébe került, 
Richárd is tudomást szerzett erről az elbizakodottságról. December 7-én a 
lázadók ellen kiadott kiáltványában megjegyezte, hogy Henry 
, Csillapíthatatlan  mohóságában [...]  elbitorolta az angol királyi 
címet, amelyre semmiféleképpen nem formálhat jogot". Henry úgy 
gondolta, hogy ha a propagandában királynak vallja magát, azzal az 


ingadozókat és bátortalanokat maga mellé állíthatja. Henry tehát 
partraszállása előtt már az egyszerű, királyi , H7-val írta alá leveleit, és 
egészen 1492-ig folytatta ezt a gyakorlatot. (1485 tavaszán a roueni 
kanonokok úgy jegyezték be Henry adományait, mint ha a királytól 
kapták volna.) Ugyanebből az okból számította uralkodását a bosworthi 
csatát megelőző naptól, mintha ő már király lett volna, amikor a hadak 
istene meghozta ítéletét. A rennes-i és a vannes-i székesegyházban 1483-4- 
ben tett ünnepélyes eskük és az a tény, hogy a száműzetésben angolok 
százai éljenezték, feljogosította a merész kijelentés megtételére. Korábban 
egyetlen trónkövetelő - még 1399-ben Henry Bolingbroke, vagy 1461-ben 
Edward - sem ment olyan messzire, hogy már a döntő mozzanat előtt 
királynak nevezze magát. Henry nagyon bátor volt. Ő és tanácsadói 
azonban valószínűleg ennél is vakmerőbb lépésre szánták el magukat. 1485 
januárjában Ely ravasz püspöke, John Morton megérkezett Rómába, és 
feltehetőleg a pápa hozzájárulását kérte Henry Tudor III. Richárd elleni 
támadásához, és különleges engedélyét Henry és Yorki Erzsébet 
házasságának megkötéséhez. 

RICHÁRD UTOLSÓ ESÉLYE 

Richárd egyre kétségbeesettebben próbálta demoralizálni a száműzöttek 
párizsi alakulatait. Felesége, Anne Neville királyné 1485 márciusában 
meghalt, de szárnyra keltek olyan pletykák, hogy unokahúgát, Yorki 
Erzsébetet, vagy annak húgát, Cecilyt fogja elvenni. Mindkét lányt fogva 
tartotta. Az udvarban cáfolták ezeket a híreszteléseket, de elképzelhető, 
hogy az emberek nem jártak messze az igazságtól. Amikor a szóbeszéd 
Henry fülébe jutott, megijedt, hogy mivel a Lancaster- és a York-ház 
egyesítése csak Yorki Erzsébettel kötött házassága útján lehetséges, a York- 
ház támogatói elpártolnak mellőle. 

Richárdnak valószínűleg nem okozott gondot, hogy Elizabeth Wydeville-t 
megfélemlítse, és kicsikarja belőle a beleegyezését egyik lányával való 
házasságába, de a tény, hogy fia, Dorset és testvérei, Edward és Richard a 
párizsi száműzöttek között éltek, nagyon kellemetlenül érintette a királyt. A 
királynét rávette, hogy sürgesse Dorset hazatérését. Lehetséges, hogy az 
őrgróf már 1485 februárjában menekülését tervezte, amikor Roger 
Machadót többször elküldte Bruges-be, Ghent-be és a környék más 
városaiba. Machado korábban III. Richárd követe volt, de 1484-ben 
csatlakozott a lázadókhoz és Henry szolgálatába állt. (Nem tudjuk pontosan, 


hogy milyen megbízásokat kapott Dorsettől, de annyi bizonyos, hogy 1485- 
ben tért vissza Angliába, és richmondi címerkirály lett Henrik udvarában.) 

Amikor úgy érezte, készen áll az útra, az őrgróf egy éjjel titokban elindult 
Párizsból Flandriába. Mivel ismerte a lázadók minden tervét, Henry 
könyörgött VIII. Károlynak, hogy próbálják megállítani. Károly 
beleegyezésével Humphrey Cheyne és Mathew Baker lóhalálában üldözőbe 
vette Dorsetet. Lihons-sur-Santerre-nél, Compiégne után, Franciaország 
északi határa előtt érték utol, és meggyőzték - vagy kényszerítették -, hogy 
menjen vissza Párizsba. Richárd június 21-én kiadott második, a lázadókat 
elítélő kiáltványából szándékosan kihagyta Dorset nevét. 

Richárd mindeközben visszavonta a La Manche csatornában állomásozó 
hajóit és az angol partokat figyelő katonái egy részét. Tisztában volt azzal, 
hogy támadásra kell számítania. Június 22-én azoknak, akiknek télen 
kiadta, hogy toborozzanak sereget, most megparancsolta, gondoskodjanak 
arról, hogy a katonák megkapják a fizetségüket, és egy órán belül bármikor 
riasztani lehessen őket. A főispánoknak készenlétben kellett állniuk, a part 
mentén pedig jelzőállomásokat építettek, hogy azonnal jelezni tudják, ha 
Angliát támadás éri. Richárd új kiáltványából kitűnik, mekkora nyomás 
nehezedett rá azokban a napokban. Szitkok árját zúdította Jasper és Henry 
Tudorra, főként Henryre, , mert ő apai és anyai ágon is fattyak gyermeke" 
Henrynek a francia király előtti behódolását azzal a váddal szemléltette, 
hogy Henry el akarja távolítani a címerről a francia liliomokat, amelyek III. 
Edward uralkodása óta vannak rajta. A Tudor-uralom alatt várható 
elnyomást hódításhoz hasonlította: Henry felborítaná az ország törvényeit, 
és kisemmizné az embereket; nem ígért eddig is püspökségeket, 
grófságokat és más birtokokat külföldieknek? Az ötletes, ám szégyentelen 
Richárd kemény propaganda-hadjáratot indított. Mi mást tehetett volna, 
amikor hatásos felhívást kellett intéznie az angol néphez, hogy a várható 
Tudor-partaszállással szemben ellenállást gerjesszen? 

Richárd rajta tartotta a szemét a legveszélyesebb elemeken, például a 
Beaufort-Stanley családon. A király akkor kezdett gyanakodni, amikor 
1485 júliusa körül Lord Stanley közölte vele, hogy meg akarja látogatni 
Lancashire-ben élő rokonait, akiket régóta nem látott. Richárd annyira 
bizalmatlan volt vele szemben, hogy csak azzal a feltétellel engedte el, hogy 
legidősebb fiát, George-ot, Lord Strange-t otthagyja túsznak az udvarban. 
Augusztus 1-jén így Strange Nottinghamben tartózkodott Richárd 
társaságában, míg Stanley északnyugatra ment. 


AZ INVÁZIÓ 

Henry a dolgok ilyetén állása mellett tovább győzködte VIII. Károlyt, 
hogy támogassa az Anglia megtámadására vonatkozó terveit. Richárd 
határozott reakciója is mutatta, milyen fontos, hogy Henry megtegye végre 
az első lépést, VIII. Károly pedig döntésre jusson az elengedhetetlen anyagi 
segítséget illetően. Henry ezekben a hónapokban szoros összeköttetésben 
állt a francia udvarral, és legalább egy hosszú beszélgetést folytatott 
Philippe de Commynes-vel, a tapasztalt diplomatával. Az eszmecserére 
valószínűleg akkor került sor, amikor 1485 márciusában Henry elkísérte 
Károlyt és az udvart Normandiába, hogy április 14-én, a rendi gyűlés 
kezdete előtt ünnepélyesen bevonuljanak Rouenbe. Május 4-én Károly a 
rendektől kért anyagi segítséget Henry számára, hogy elfoglalhassa azt a 
trónt, amely jogosan őt illeti meg. Jelentős pénzösszeggel kellett őt 
támogatni. A válasszal elégedett király június 3-án visszatért Párizsba - 
Henryt pedig hátrahagyta Rouenben, ahol a Szajna folyó torkolatánál 
megkezdődhettek egy flotta felállításának előkészületei. 

Tudván, hogy Richárd elveheti tőle York-házi menyasszonyát, Henry 
másik megoldást keresett. Választása William Herbertnek, Pembroke 
grófjának, Edward egyik legbizalmasabb, 1469-ben csatában elesett 
tanácsadójának a lányára esett. Henryt valószínűleg a Herbertek között 
eltöltött gyermekévei indították erre a döntésre, mindamellett azt is 
láthatjuk belőle, hogy Angliában még nem sok York-párti főnemes állt 
készen elpártolni Richárd mellől. A Herbertek kifogástalan York-házi 
származással, ugyanakkor kiváló walesi felmenőkkel is rendelkeztek. 
Henry-nek nem lett volna érdemes a Herbert klán fejét megkörnyékeznie - 
sem a házasság, sem dél-walesi támogatás ügyében -, mert II. William, 
Pembroke grófja alacsony intelligenciával bírt, nemrégiben feleségül vette 
Richárd törvénytelen lányát, Katherine-t, és a walesi herceg kamarása volt. 
Egyébiránt még IV. Edward arra kötelezte, hogy cserélje el a pembroke-i 
grófságot a huntingdoni grófságra. Huntingdon öccsét, Sir Walter Herbertet 
azonban - ahogy Oxford grófja is észrevette - egészen más fából faragták. 
Az éber és életerős Sir Walter rendelkezett katonai tapasztalattal, és jelentős 
hatalommal bírt Dél-Walesben. Felesége, Anne annak a Henry Staffordnak, 
Buckingham hercegének volt a lánya, akinek a lázadásához Henry 1483- 
ban megpróbált csatlakozni, tehát ajánlatosnak tűnt a két fivér közül vele 
kapcsolatba lépni. 


Henry gyermekkorából, az 1460-as évekből ismerte Waltert, és Pembroke 
grófja 1469-es végrendeletében Walter nővérét, Maudot Henrynek szánta. 
Maud azonban azóta feleségül ment Henry Percyhez, Northumberland 
grófjához, de Jane, Cecily és Katherine Herbert még eladósorban volt. 
Henry tehát elküldte követét, Christopher Urswickot, hogy Észak- 
Angliában keresse fel Northumberland grófját, és vegye igénybe a 
segítségét a házasság elrendezésében. Urswicknak nem sikerült 
kézbesítenie az üzenetet, ezért üres kézzel tért vissza. Nehéz 
megmondani, Northumberland hogyan reagált volna a kérésre - és hogy 
Bosworthnél mit tett volna másképp, ha a hírnök eléri őt. 

1485 nyarának elején Harfleurnél már kis híján befejeződtek a tengerészeti 
és katonai előkészületek. VIII. Károly 40 000 livre kölcsönt adott 
Henrynek, aki másoktól is kért pénzt, többek között roueni és barfleuri 
kereskedőktől. Henry körülbelül 4000 emberrel és egy Honfleur közelében 
horgonyzó flottával rendelkezett. A hajókat a francia udvar biztosította, és ő 
jelölte ki parancsnokukat, a francia altengernagyot, Guillaume de 
Casenove-t. Jean Molinet szerint először 1800 embert toboroztak, majd 
Honfleurben, közvetlenül az indulás előtt másik 1800-at. Ebbe beletartozott 
1500 francia katona, akiket a Rouentől nem messze, a Szajna partján fekvő 
Pont de lArche francia katonai bázisról küldtek. Parancsnokuk, Philippe de 
Crévecoeur, az Angliában Cordes néven ismert Esguerdes lordja, 
Franciaország idősödő tábornagya később büszkén mesélte, milyen fontos 
támogatást nyújtott Henrynek vállalkozásában. Amikor Philippe de 
Commynes megjegyezi, hogy a sereg francia tagjai nagyrészt ,a 
legrosszabb fajtából valók, ilyeneket bárhol lehetett volna találni", akkor 
valószínűleg ebben az utolsó pillanatban csatlakozott emberekre utal. 

A francia katonák egy fiatal savoyai nemes, Philibert de Chandée 
parancsnoksága alatt álltak. Philibert valószínűleg XI. Lajos halála után, az 
anyakirályné rokonaival érkezett az udvarba. Savoyai Philippe, Bresse 
grófja az anyakirályné testvére volt, és Károly király bizalmas embere lett. 
Ha de Chandée-t rokoni szálak fűzték Bresse grófjához és családjához, 
akkor Henrynek igaza volt, amikor így utalt rá: ,kedves rokonom, lélek 
szerint és vér szerint egyaránt." Henry különleges szeretettel gondolt a 
francia uralkodócsaládon keresztül vele rokonságban álló és katonáit 
Bosworthnél irányító Chandée-ra. 1486. január 6-án a Bath grófja 
címet adományozta neki, és 1488 húsvétjáiíg 100 márkás járadékot 
biztosított számára. Bár Philibert VIII. Károly angliai követeként is 


szolgált, igazi szerelme a katonáskodás volt. Philibert és Sir Edward 
Wydeville úgy döntött, hogy embereiket Spanyolországba viszik, Ferdinánd 
király és Izabella királyné oldalán harcolni Granadában a mórok ellen. 
Wydeville két metszőfogát 1486 májusában ütötték ki, abban a csatában, 
amelyben elesett a mórok Loja nevű városa. Philibert 1487 márciusáig 
valószínűleg el sem hagyta Angliát, de azután Franciaországban is 
eseménydús katonai pályafutás várt rá. XII. Lajos kamarása volt, majd 
1494-ben rábízták egy század parancsnokságát. Milánó 1499-es francia 
megszállásakor kitüntette magát a harcokban. 1503-ban Dél-Itáliában, a 
spanyol sereg győzelmét hozó cerignolai csatában esett el. VII. Henrik 
önként elismerte, hogy az 1485-ben Bosworthnél a Philibert de Chandée 
parancsnoksága alatt álló francia katonáknak nagy szerepük volt a sikerben. 
Az inváziós erők magját Henry 400 száműzött társa alkotta. Az ő 
parancsnokuk az 1483-ban Bretagne-ba menekült Richard Guildford volt. 
Augusztus 8-án, a Milford Sound-i partraszállás másnapján kinevezték 
Henry hadianyag-felelősének, és ezt a pozíciót a bosworthi csata után is 
megtartotta. VIII. Károly tüzérségi ágyúkat biztosított Henrynek. A 
seregben szolgált néhány breton is, többek között John Perret, aki 1484-ben, 
a Bretagne-ból való szökéskor is Henryvel tartott. Egyes skót írók szerint, 
akiknek talán Bosworthnél harcoló  honfitársaiktól származnak az 
információi, Henry katonai erejét mintegy 1000 skót katona is növelte. Ők 
az earishalli Sir Alexander Bruce és John Haddington parancsnoksága alatt 
álltak. Ha valóban ennyien voltak, akkor a katonák nagy része valószínűleg 
az 1484-ben Béraut (vagy Bemard) Stuart, Aubigny lordja által Skóciából 
Franciaországba vitt századokból került ki. Stuart már a század elején 
Franciaországban telepedett le családjával. Később azt a feladatot kapta, 
hogy tárgyaljon a Skócia és Franciaország közötti tűzszünetről, a katonákat 
pedig III. Jakab király küldte VIII. Károly seregébe. Bruce 1485-ben VII. 
Henrik udvarában állt alkalmazásban, és amikor szolgálataiért kitüntették, 
lehetséges, hogy a király Bosworthnél nyújtott segítségéért akarta 
megjutalmazni. Későbbi írók állításai szerint maga Bemard Stuart is a 
parancsnokok egyike volt Bosworthnél, de nem valószínű, hogy a Bruce-ról 
és Haddingtonról említést tévő skót krónikások elfeledkeztek volna a 
nagyobb hírnévnek örvendő Stuartról, ha valóban részt vesz a csatában. VII. 
Henrik nem részesítette Stuartot jutalomban egyből a trón megszerzése 
után, így ő inkább Spanyol-országban talált magának elfoglaltságot, a 
mórok elleni harcban. VII. Henrik azonban nem felejtkezett meg arról, hogy 


milyen jó szolgálatot tettek neki a skót katonák 1485 augusztusában, és 
ahogy látni fogjuk, több mint 20 évvel később alkalma nyílt arra, hogy 
kitüntesse parancsnokukat, Bemard Stuartot. 

A kölcsönvett pénz visszafizetésére John Bourgchiert és Dorset őrgrófját 
(aki többé nem számított megbízható szövetségesnek) biztosítékul 
hátrahagyva Henry és hadserege 1485. augusztus 1-jén Honfleurnél vitorlát 
bontott, és a flotta kifutott a Szajnáról a nyílt tengerre. Kedvező déli szél 
fújt, és a La Manche csatornában nem ütköztek ellenállásba. Hat nap múlva, 
augusztus 7-én napnyugta előtt a hajók befutottak Milford Soundba. A 
hadsereg valószínűleg a biztonságos Mill Bay-nél szállt partra, a St. Annes 
Head csúcsánál, néhány kilométerre délre Dale-től. Az 1483 novemberében 
Anglia déli partjainál tapasztaltak után feltehetőleg Wales volt Henry valódi 
úti célja. Kétségkívül nem a legrövidebb útvonalat választották, de Herbert 
támogatásának reménye és a többi ígéret sokat jelentett számukra. A 
közelmúltban üzenet érkezett John Morgantől, egy walesi ügyvédtől, aki 
jelentette, hogy Rhys ap Ihomas, Carmarthenshire legnagyobb hatalommal 
rendelkező földesura, és a cheshire-i John Savage, Lord Stanley unokaöccse 
Henry oldalán áll, valamint hogy Reginald Bray jelentős pénzösszeget 
gyűjtött össze, amelyből újabb katonákat lehet toborozni. Morgan azt 
tanácsolta Henrynek, hogy amilyen hamar csak tud, induljon egyenesen 
Walesbe. Augusztus 7-én érkezett meg. 20 évvel később egy londoni 
krónikás azt írta, hogy megérkezvén Henry térdre rogyott, és 
elérzékenyülve belekezdett egy zsoltárba: ,Ítélj meg engem Uram, és 
harcolj mellettem!" Aztán megcsókolta Pembrokeshire földjét, keresztet 
vetett, és azt parancsolta azoknak, akik vele voltak, hogy kövessék őt bátran 
az Úr és Szent György nevében. 

10. FEJEZET 


Menetelés Walesen át 


Az 1485-ös bosworthi csatát ugyanolyan jól ismeri mindenki, mint az 
1066-os hastingsi ütközetet. Hastings óta most először történt meg, hogy a 
harcokban a trónkövetelő csapatai megölték a királyt. És az összehasonlítást 
lehet folytatni. A trónkövetelő mindkét alkalommal nagyrészt francia 
katonákból álló sereggel aratott győzelmet az angolok jelentősen nagyobb 
létszámú védekező hadai felett. Mind 1066-ban, mind 1485-ben olyan 
uralkodó foglalta el a trónt, akit alattvalói kevéssé ismertek, és maga sem 
sokat tudott a lakosságról és az országról. Ezen és más okok miatt a 
bosworthi csatát Hastingshez hasonlóan megvívása napjától kezdve döntő 
jelentőségű ütközetként tartják számon. Nem vagyunk annyira naivak és 
felületesek, hogy azt higgyük, e rövid összecsapás kulturális, vallási, 
alkotmányos, gazdasági és politikai szempontból is megváltoztatta az angol 
történelem alakulását. De az bizonyos, hogy az alatt a 24 év alatt, 
amikor VII. Henrik néven Henry Tudor ült a trónon, Angliában és Walesben 
fontos változások következtek be. Gyakorlatilag minden király otthagyja a 
személyisége nyomát az államon, de VII. Henrik esetében ez különösen 
igaz. Egyrészt azért, mert 14, száműzetésben leélt év alatt formálódott 
naggyá az egyénisége, másrészt azért, mert a 20 éves polgárháború után az 
országban uralkodó állapotok határozott fellépést követeltek a 
kormányzattól. 

ÍNFORMÁTORAINK 

Nagyon különös, hogy egy ilyen lenyűgöző embert a trónra ültető, ilyen 
nagyszerű uralom kezdőpontját jelentő csatáról ilyen jelentéktelen tudással 
rendelkezünk. Tudomásunk szerint az ütközet egyetlen résztvevője sem írt 
beszámolót élményeiről. A londoni krónikások túlságosan messze voltak az 
eseményektől ahhoz, hogy részletesen ismertethessék azokat. Mindenesetre 
a csatatéren uralkodó zűrzavar - bármely középkori ütközet esetében - 
felülmúl minden józan elképzelést. A halott III. Richárd támogatói számára 
túl fájdalmas volt felidézni, és túl veszélyes leírni a történteket. Ami a 
győztes oldalán állókat illeti, az előttük álló napok, hetek, hónapok és évek 
jobban foglalkoztatták őket, mint az augusztus 22-i, hétfői nap véres, 
zavaros részleteinek megörökítése. A csatáról és az azt megelőző hetekről 
tehát rendkívül hiányos ismeretekkel rendelkezünk, pedig a XVI. századtól 
kezdve rengeteg szerző megalkotta saját verzióját, ezek között azonban 


aligha találunk két egyformát. Csak az elmúlt évtizedek történészei 
értelmezik az eseményeket szigorúan a bizonyítékokra támaszkodva. 

Az egyetlen közel kortárs szerző, aki részletesen beszél arról, hogy mi 
történt Henry augusztus 7-i Milford Haven-i partraszállása és a 22-i 
bosworthi csata közötti két hétben, az Polydore Vergil, a VII. Henrik 
szolgálatában álló olasz történész. De még ő is 20 évvel később írt, és olyan 
eseményekről, amelyeknek nem volt szemtanúja. Vergil néhány értelmiségi 
barátja, ahogy azt már a száműzetés éveinél is láttuk, ott volt Henryvel 
Bretagne-ban és Franciaországban. Talán a tényleges fegyveres harcokban 
nem vettek részt, de - többek között Urswick, Fox és Bray - szinte biztos, 
hogy elkísérték Henryt a Pembrokeshire-ből Anglia szívébe vezető útján. 
Nagy a kísértés, hogy Polydore Vergil Eglish History (Anglia történelme) 
című munkáját használjuk forrásként, mert ez az egyetlen részletes és 
következetes beszámoló, amely fennmaradt; ráadásul ismeretségi körével és 
tehetségével kiérdemelte bizalmunkat. 

Igaz, hogy ahogy korábban, most is rendelkezésünkre áll két másik forrás 
bizonyos 1485-ös eseményekkel és magával a bosworthi csatával 
kapcsolatban, de mindkettő sokkal később keletkezett, és csak egy 
szempontból mutatja be a történéseket. A The Song of the Lady Bessy (A 
Lady Bessy dala) című balladát egy 1500 körüli hagyomány alapján 1600- 
ban jegyezték le, és megismerhetjük belőle Henry történetét a Mill Bay-i 
partraszállás után. Egy másik hasonló ballada, a Stanleyk társasági köreiben 
oly népszerű Bosworth Field című mű kizárólag a csatával és annak 
előzményeivel foglalkozik. Természetesen mindkét alkotás a Stanleyk 
nézőpontjából írja le az eseményeket, és a bosworthi ütközet egyik 
résztvevőjének, Sir William Stanleynek a lázadása és 1495-ös kivégzése 
után keletkeztek, és azt akarják hangsúlyozni, Stanley milyen nagyban 
járult hozzá Henry győzelméhez. 

A második forrás Sir Rhys ap Thomasnak az 1620-as években egyik 
leszármazottja által megírt életrajza. A műnek az a célja, hogy a család 
becsületén Rhys unokájának 1531-es kivégzésével esett szégyenfoltot 
eltüntesse. Nem meglepő, hogy Sir Rhys nézőpontjából látjuk benne a 
történéseket, és nyilvánvalóan eltúlozza Rhys szerepét Henry sikeres 
menetelésében Bosworth Fieldig. Mindenesetre ez a hagyomány és a másik, 
Stanley-féle forrás valószínűleg tartalmaz érdekes részleteket a főhőssel 
kapcsolatban, még akkor is, ha mindkettő fel akarja nagyítani a főszereplő 
tetteinek jelentőségét. Érdemes azt is megjegyeznünk, hogy míg Sir Rhys 


életrajza — illeszkedik a  Polydore  Vergilhez hasonló  Tudor-kori 
történészek elképzeléseihez, addig a Stanley-balladákat már Vergil előtt is 
ismerték, és ezért nagyobb eséllyel akadunk bennük más forrásoktól 
független információkra. 

1485-ben mindössze két szerző örökítette meg benyomásait Bosworthről 
olyan formában, amelyről kijelenthetjük, hogy nem felületes és 
összecsapott munka, de itt is szembe kell néznünk bizonyos akadályokkal. 
Egy 1486-ban, a lincolnshire-i Crowland-apátságban összeállított krónika 
tartalmazza a csata rövid leírását. A szerző - egy intelligens pap, akinek 
bejárása volt III. Richárd udvarába - azonban valószínűleg nem volt 
szemtanúja a harcoknak, és beszámolója a Richárd táborában történtekre 
korlátozódik. Aztán a XX. század elején előkerült egy igen különös 
korabeli forrás az 1485-ös angliai eseményekről. 1486 elején Spanyolország 
királyának és királynéjának egyik kiváló, idős tanácsadója jelentette 
katolikus  őfelségeinek a híreket, amelyeket Angliából nemrégiben 
visszatért kereskedőktől kapott. Levelét egy spanyol embernek diktálta 
spanyol nyelven, próbálta közvetíteni az információkat, amelyekhez angolul 
talán nem is beszélő spanyolok jutottak hozzá Bristolban vagy 
Southamptonban. Ilyen feltételek mellett a félreértések elkerülhetetlenek. 

Ha összehasonlítjuk a forrásokat - a legjelentéktelenebbeket is beleértve -, 
sok ellentmondást fedezhetünk fel. De azt hangsúlyozzuk, hogy Polydore 
Vergil műve, bár mintegy 20 évvel az események után és Tudor- 
támogatással készült el, számos helyen alátámasztható bizonyítékokkal, és 
lényeges kérdéseket illetően soha nem találjuk következetlennek. 

A PARTRASZÁLLÁS 

Henry szerencsésen választott helyet a partraszálláshoz. Mill Bay a közeli 
falutól, Dale-től és várától látótávolságon kívül, két és fél kilométerre délre 
esett. Az előző télen Dale-ben állomásozó, a part védelmét biztosító 
katonákat 1485 augusztusa előtt visszavonták, így Henry észrevétlenül a 
partra küldhette embereit, és megkezdhette a fegyverek és ágyúk 
kirakodását. Egy skót krónikás szerint, akinek valószínűleg egy Henry 
emberei közé tartozó honfitársától származtak az információi, a katonák 
között voltak nyúlszívűek, és Henrynek az egyik hajót fel kellett gyújtania 
annak megakadályozására, hogy néhányan azonnal 
visszaforduljanak. Elvégre a 4000 vagy 4500 harcos nagy része - elsősorban 
a külföldiek - a szó szoros értelmében ismeretlen terepen jártak. 


A partról természetesen más színben látszottak a dolgok. Lewys Glyn 
Gothi-nak egy a partraszállást végignéző Carmarthenshire-i emberről szóló 
írásából még a jelentős túlzás ellenére is érződik a Henry Tudort fogadók 
lelkesedése: 

Kivezetted [...] királyodat a vízből egy alkalommal, amikor vezérek 
szálltak partra és sorakoztak fel Rhosban, [a Haventől északra, 
Pembrokeshire-ben], hogy csatát vívjanak. Láttuk vitézeinket, tömeget, 
mintha vásárban lennénk, és a francia sereget, hatalmas és erős sereget a 
part mentén, és trombitákat is mellettük, a vörös lobogó körül pedig 
fegyvereket, és fenséges lábnyomokat, amerre jártál. 

Lovakról nem esik említés, így ezeket valószínűleg a walesi felföldeken és 
Közép-Anglián keresztül vezető útjukon szerezték be. 

A megérkezés estéjén Henry az első alakulatokat az öbölből az ösvények 
mentén Dale közelébe vezette, az éjszakát a falu körül töltötték. Polydore 
Vergil csak futólag foglalkozik ezzel a történettel. Augusztus 8-án 
napfelkeltekor a hadsereg az utat követve elindult a 19 kilométerre 
északkeletre fekvő Haverfordwest megerősített városa és vára felé. Henry 
és főhadnagyai jól tudták, hogy minél hamarabb biztosítaniuk kell a 
katonák számára egy főhadiszállást. Ugyanakkor értek Haverfordwestbe, 
amikor érkezésük híre eljutott a városba! Henrynek megint szerencséje volt: 
Haverfordwestben nem ütközött ellenállásba, a városlakók szívesen 
fogadták őket. 

Rögtön felmerül a kérdés, hogy Henry miért csak a Pembrokeshire 
szívébe, Wales legdélnyugatibb pontjáig vezető Milford Sound vízi út 
északi partjáig ment. A magyarázat nem egyszerű, és jól látszik belőle a 
franciaországi száműzöttek ravaszsága, walesi előkészületeik komolysága 
és a Henry és tanácsadói által kidolgozott stratégiai tervek színvonala. Nem 
akarták, hogy 1485-ben megismétlődjön a két évvel korábbi kudarc. Akkor 
Henry és Jasper flottája Dorset partjaihoz hajózott, de ott katonák állták 
útjukat, és kis híján Richárddal találták szembe magukat. Ezúttal inkább a 
valaha Jasper tulajdonát képező Pembroke grófság legnyugatibb pontját 
tűzték ki úti célul, ahol 1471-ben ő és unokaöccse menedékre talált, és ahol 
az egykori grófnak talán még mindig voltak támogatói. Milford 
Sound északi partja nem tűnt olyan veszélyesnek, mint a déli. Kevesebb vár 
állt útjukban, és nagyobb esélyük volt arra, hogy észak vagy kelet felé 
szökjenek, mint a Haven-től délre eső keskeny félszigeten. Keletebbre, a 
Carmarthen-öbölnél túl kockázatos lett volna partra szállni. 


Úgy tűnt, Wales déli partját III. Richárd szigorú ellenőrzés alatt tartja. Két 
hűséges csatlósa akkora hatalommal rendelkezett azon a vidéken, hogy 
gondoskodni tudtak a Tudorok partraszállásának megakadályozásáról. 
Richard William, Richárd szobájának ajtónállója a délnyugati vidékeket 
tudta fennhatósága alatt. Az ő kezén volt a tenbyi vár, a manorbieri vár és 
uradalom és a llanstephani uradalom. Bár Észak-Pembrokeshire-ben a 
haverfordwesti és a cilgerrani vár kapitánya és az uradalmak gazdasági 
intézője volt, befolyása leginkább a Carmarthen-öböl és Milford Sound 
közötti területre terjedt ki. A gyakorlatban Pembrokeshire nagy részét meg 
tudta védeni egy Tudor-támadástól. 1485-ben Tenby városa sem lehetett 
bizalomgerjesztő. Egyrészt William emberei alkották a Jasper és Henry 
1471-es partraszállásának helyet adó öbölre néző vár őrségét, másrészt 
Thomas White, aki a szökésben segítségükre lehetett volna, már nem élt. 
Fia, John 1484 februárjában évi 20 font jövedelmet hozó földet kapott a 
királytól, így őt Richárd szolgájának tekinthetjük. Richárd egy másik 
csatlósa, Sir James Tyrell hasonlóan ellenőrzése alatt tartotta Wales 
délkeleti partvidékét. Tyrell Richárd legbizalmasabb tanácsadóinak egyike 
volt, és 1485-ben megkapta a goweri, a glamorgani és a newporti 
uradalmat. 

A második felmerülő kérdés az, hogy Henry miért északra, Wales szíve 
felé vezette seregét, és miért nem Dél-Wales part menti alföldjein vagy a 
Carmarthen-shire-be vezető római úton, majd onnan keletre, Brecon 
irányába és a herefordi angol határhoz ment. A déli útvonalról hamar be 
kellett látniuk, hogy nem járható, mert Gloucestershire-be csak a Richárd 
embereinek ellenőrzése alatt álló uradalmakon keresztül jutottak volna el. A 
Carmarthen-Brecon úton is nehézségekre lehetett számítani. Buckingham 
1483-as kivégzése után a breconi uradalom a Tudorokkal szemben 
ellenséges érzelmeket tápláló Sir Thomas Vaughan birtokába jutott. Az ettől 
északra fekvő builthi uradalom Sir James Tyrell érdekszférájába tartozott, 
Richard Williams pedig a goodrichi várból tudta szemmel tartani a dél- 
herefordshire-i síkságot. A támadó erők nem választhatták ezt az irányt. 
Ami Carmarthenshire-i illeti, Henry még haverfordwesti tartózkodása alatt 
értesült arról, hogy a Iywi-völgy legjelentősebb földesura, Rhys ap Thomas 
nem megbízható. Az egyetlen megoldás az volt, ha észak felé vonulnak. 

Bár erre hegyes volt a táj, még mindig ez bizonyult a legelőnyösebbnek. 
Carmarthen és Cardigan (a nagy carmartheni, cardigani és aberystwythi 
várral együtt) hiába tartozott III. Richárd király walesi hercegségéhez, a 


király ezeken a területeken nem tudta hatalmát megszilárdítani. Az 1483-as 
lázadás idején Buckingham hercege volt itt az alkirály, ám kivégzése után 
Richárd nem állította a helyére saját embereit, hanem magára hagyta a 
walesieket. A York-uralom 1461 után nehezen tudta bevenni Cardiganshire- 
t, és a helyieknek a lancasteri oldal melletti kitartása alkalmassá tette a 
vidéket arra, hogy Henry Tudor 1485-ben itt vonuljon seregével. 

Henry komoly reményeket fűzött a Stanley uralma alatt álló Észak- 
Waleshez és Cheshire-hez. Sir William Stanley igen magas rangban állt, a 
király justiciarje volt Angleseyben, Caernarfonshire-ben és Merionethben, a 
walesi hercegség északi vidékein; Cheshire és Lancashire pedig Sir William 
bátyja, Lord Stanley hűbérbirtokainak részét képezte. Egyes krónikások 
megemlítik, hogy amint partra szállt Mill Baynél, Henry rögtön követet 
küldött mostohaapjához, hogy csapataik hadmozdulatait össze tudják 
hangolni. Ha seregeik valóban egyesültek, akkor ezt könnyebb volt az 
északi határ mentén megtenniük, mint délen. 

Henry már azelőtt összeköttetésbe lépett barátaival és támogatóival, hogy 
a Szajnáról kihajózott a tengerre. A Stanleykről és Savage-ekről név szerinti 
említést is találunk, de feltehetőleg Rhys ap Thomasszal és más észak- 
walesi nemesekkel is érintkezésben állt. Hozzájuk az augusztus 7-i 
partraszállás után valószínűleg követeket küldött. Henry levelei - ahogy az 
bizalmas üzenetek esetében történni szokott - nem maradtak fenn. Csak a 
véletlennek köszönhető, hogy az egyik ilyen küldeményt lemásolták, és 
belekerült az 1627-ben elhunyt Sir John Wynn tollából származó, a 
caernarfonshire-i gwydiri Wynn család történetét leíró műbe. A 
levelet eredetileg Sir John egyik felmenőjének, John ap Maredudd ab Ieuan 
ap Mareduddnak, a tekintélyes és befolyásos  dél-caernarfonshire-i 
nemesnek címezték. 

Az üzenetben Henry Észak-Wales népéhez fordul, a , walesi hercegség 
nemeseihez és közrendűihez"?". A levelet a nemrég felvett királyi stílusban 
írta, és a jellegzetes , a királytól" kifejezéssel kezdte. Az aljas zsarnokkal és 
trónbitorlóval szemben saját koronájáért harcoló uralkodó szerepében 
tüntette fel magát. Már kapott segítséget , kedves barátainktól és igaz 
alattvalóinktól", és kifejezte a walesi hercegség népébe vetett nagy 
bizalmát. Nem sokkal korábban kelt át Cardigannél a Teifi folyón, és 
érkezett meg Walesbe. John ap Mareduddot (és feltehetőleg a többi 
címzettet) akarta biztatni azzal, hogy kijelentette: nem csupán arra 
törekszik, hogy Angliában visszaállítsa a korábbi rendet, de Walesnek is 


vissza szándékozik adni régi szabadságát. Ezzel valószínűleg a Glyndwr- 
felkeléskor a walesiekre kirótt jogi korlátozásokra utalt. Henry ezekkel az 
ügyes szavakkal szólította fel John ap Mareduddot és embereit, hogy 
felfegyverkezve és késlekedés nélkül csatlakozzanak hozzá: 

Te hűséges szeretett, üdvözlünk téged. Reméljük, hogy a mindenható 
Isten, kedves barátaink és igaz alattvalóink segítségével, walesi 
hercegségünk nemeseiben és közrendűiben bízva, eljutunk oda, és a fenti 
támogatással, valamint a lehető legnagyobb sietséggel megszálljuk 
birodalmunkat, Angliát, és visszaszerezzük a jog szerint hozzánk tartozó 
koronát, továbbá  elnyomjuk az aljas zsarnokot, Richárdot, 
Gloucester egykori grófját, aki a mi trónunkat bitorolja, és emellett 
visszaállítjuk birodalmunkat, Angliát régi, büszke és virágzó állapotába, és 
az említett walesi hercegséget és népét őket megillető szabadságukba, 
felszabadítva őket a szörnyű szolgasorsból, amibe sajnálatos módon hosszú 
ideig kényszerültek. Kívánjuk tőled, és kérlelünk téged, hogy szigorú 
szövetségünk értelmében és parancsunkra levelünk láttán rögvest jöjj 
hozzánk minden erőtöddel, amelyet a háborúra gyűjtöttél, és amikor 
ideérsz, fent leírt segítségeddel, tégy minket egyetlen jó uraddá, és tedd ezt 
meg, ha el akarod kerülni súlyos haragunkat, és válaszolj saját 
felelősségedre. 

Pecsétünkkel ellátva [...] 

Nem tudjuk, John ap Maredudd milyen választ adott Henry levelére, de 
egészen bizonyos, hogy sokan beléptek a trónkövetelő seregébe, és 
harcoltak az ő oldalán Bosworthnél. Nem könnyű megmondani, mi sarkallta 
őket erre. Henry okkal remélte, hogy Walesben szívélyes fogadtatásban 
részesítik. A XIX. és XX. századi walesi írók a befolyásos köznemességről 
gyakran írják, hogy türelmetlenül várták Henry visszatérését, hogy 
beteljesítse a jövendöléseket, csapást mérjen az angolokra a walesiek 
nevében, és ezer év vereségei után elfoglalja az angol trónt. A nemesség 
által pártfogolt költők gondoskodtak arról, hogy ezek a remények 
életben maradjanak. De ne higgyük, hogy a művészek és józan 
gondolkodású mecénásaik kizárólag ezen ősi jóslatokra támaszkodtak a XV. 
századi politikai helyzet megítélésekor. Egyesek a nagy hatalommal bíró 
walesiben az angolok emberét látták. John ap Mareduddnak írt levelében 
Henry nem hiába biztosította a hercegség népét afelől, hogy felszabadítja 
őket szolgasorsukból. Mások a pillanat hevében, 1485-ben, Henry Tudort 
várva költötték verseiket, vagy már Henry megérkezése után, hogy 


szórakoztassák és  hízelegjenek neki. Megint mások  lelkesíteni 
akartak,  együttérzésüket próbálták kifejezni, vagy  küldetéstudatot 
szándékoztak az emberekbe ültetni. A labdarúgó- és rögbimérkőzéseken, 
szakszervezeti üléseken és politikai gyűléseken is jól bevált módszerekkel 
manipulálták hallgatóságukat. 

1460 óta rengeteg walesi költő dalolt Jasper Tudor száműzetéséről. 
Akadtak, akik róla és unokaöccséről dicshimnuszokat zengtek, mások 
siratták. Ezen költemények szerzőit ismerjük, de azt nem tudjuk, pontosan 
mikor és miért írták őket, kitől kaptak rá megbízást. Néhányan arra vágytak, 
hogy a két kiváló walesi, akiknek családja elsőként kapott angol nemesi 
rangot, hazatérjen. A cardiganshire-i leuan ap Rhydderchhez hasonló költők 
azt kívánták, hogy foglalják el újra az őket megillető helyet. Mások a bukott 
Lancaster-ház vezetőinek tartották őket. De aki nem volt igazi látnok, annak 
1483 nyara előtt eszébe sem jutott Henryt - pláne Jaspert - III. Richárd 
király egyenrangú ellenfelének tekinteni. Csak kevesen reménykedtek 
abban, hogy Henry Tudor a walesi nemzeti felháborodást kihasználva 
Anglia ellen vonul majd. John ap Mareduddnak írt levelében Henry nem 
utalt erre; azt hangsúlyozta, hogy Anglia trónja valójában őt illeti meg. 

A walesi hercegség megyéiben élők érzelmeire a száműzött Tudorok 
közvetlenül nem tudtak hatni, de 1483-85 között követek útján 
megpróbálták a számukra megfelelő irányba befolyásolni azokat. Lewys 
Glyn Cothi carmarthenshire-i költő 1484 vagy 1485 nyarán számos 
versében türelmetlenül sürgette Jasper Tudor hazatérését, hogy elűzze a 
Yorkokat az angol trónról: 

Mely tengereken horgonyoznak hajóid, merre jársz? 

Mikor szándékszol, Fekete Bika, partra szállni; meddig kell még várnunk? 

A Szent Szűz ünnepén az éneklő Gwynedd szemei a tengert lesték. 

Az ősi jövendölések kontextusában Henry Tudort dicsőítő költészet a 
bosworthi csatát követően élte fénykorát. Az egyik legkiemelkedőbb költő 
és látnok a nyugat-montgomeryshire-i Mathafarnból származó Dafydd 
Llwyd volt. Ha az 1485 augusztusában házába érkező Henry Tudornak 
adott válaszából következtethetünk az álláspontjára, akkor ő egyáltalán nem 
Henryben látta a jövendölések beteljesítőjét. Amikor Henry megkérdezte 
tőle, sikerrel fog-e járni a hosszú menetelés végén, Dafydd habozott, és időt 
kért, mielőtt válaszolt volna. Éjszaka megvitatta a dolgot feleségével, aki 
azt javasolta, igenlő választ adjon. Azzal érvelt, hogy ha Henry legyőzi III. 
Richárdot, biztosan megjutalmazza az igazmondó prófétát, ha pedig 


vereséget szenved, úgysem látják többé! Dafydd Llwyd Henry Tudor 
tiszteletére írt versei szinte kivétel nélkül a bosworthi csata után 
keletkeztek, és királyként említik Henryt. A walesi költők általában nem a 
Milford Sound-i partraszállást akarták előkészíteni, mert ha valahol, akkor 
az elangolosodott Dél-Pem-brokshire-ben a szirének dalai senkiből nem 
váltottak ki együttérzést. 

A HOSSZÚ MENETELÉS 

Henry augusztus 8-án Haverfordwestben nyugtalanító híreket kapott. Rhys 
ap Thomas, a legnagyobb hatalommal bíró carmarthenshire-i nemes és John 
Savage, Lord Stanley unokaöccse nem volt hajlandó segítséget nyújtani 
neki. Ez keserves csalódást jelentett számára, hiszen a partraszállók részben 
azért — választották — Dél-Walest úti céljuknak, mert mindketten 
támogatásukról biztosították őket. Rhys óvatos volt, ahogy a bosworthi 
győzelem előtt az ő helyében mindenki az lett volna. Életrajzírója hiába 
próbálja meggyőzni az utókort arról, hogy Rhys az elsők között üdvözölte a 
Mill Baynél partra lépő Henryt, nagyszerű beszédet mondott a 
köszöntésére, és rendelkezésére bocsátotta embereit, ezek a jelenetek 
csupán képzelete szüleményei. Rhys ekkor még vonakodott megtagadni a 
III. Richárdhoz való hűséget, és ez egészen addig így is maradt, amíg Henry 
Shrewsbury közelébe nem ért. Életrajzírója akaratlanul is megmagyarázza 
Rhys óvatosságának okát. III. Richárd hűségesküt követelt Rhystől, és 
megfelelő magatartásának zálogaként elküldette vele egyetlen fiát, a még 
gyermek Gruffyddot az udvarba. Rhys 1484-ben a carmartheni várból 
küldött Richárdnak válaszlevelet, biztosította hűsége felől, és bánatát 
fejezte ki, amiért egyáltalán kétségbe vonták odaadását. Ez a levél 
belekerült az életrajzába is, és valószínűleg Richárdtól való félelmében 
mutatkozott oly körültekintőnek 1485-ben. Ami John Savage-t illeti, őrá is 
ólomsúlyként nehezedett Richárd befolyása. 1485 májusában Savage-t 
Pembroke-ban, ahol feltehetően Henry érdekében munkálkodott, 
letartóztatták. Richárd azt az utasítást adta Richard Williamsnek, hogy vagy 
zárja lakat mögé, vagy küldje azonnal az udvarba. Savage-t hamarosan 
szabadon engedték, de a megrázó élmény hatására egészen a bosworthi 
csata előestéjéig habozott beváltani Henry Tudornak tett ígéretét. Úgy tűnt, 
Richárd király valóban ellenőrzése alatt tartja Dél-Walest. 

Másrészről Henry vidámabb híreket is kapott Haverfordwestben. 
Pembroke, Jasper grófságának központja, Henry szülővárosa bejelentette, 
hogy ők készek egykori urukat és unokaöccsét szolgálni. Az értesítést 


Arnold Butler hozta, és ezzel Haverfordwest után Pembroke állt Henry 
mellé elsőként. A trónkövetelő ezen felbátorodva embereivel még aznap 
vagy augusztus 9-én útnak indult Haverford-westből északkelet felé, 
Cardigan irányába. 

Henry útjának Machynllethig tartó szakaszáról nagyon keveset tudunk. A 
Dale-tól 148 kilométerre északra fekvő Machynllethbe augusztus 14-én ért, 
és Pembrokeshire és Bosworth Field között ott írta az egyetlen levelet, 
amely ránk maradt. A 148 kilométert hét nap alatt tette meg, ami mérsékelt 
tempójú menetet feltételez. Henry eközben valószínűleg több helyről 
levélben kért segítséget. E hét eseményeiről csak Polydore Vergiltől 
szerezhetünk információkat, ő pedig több-kevesebb igazságot tartalmazó 
walesi mondákat használt fel forrásként. 

A kietlen, sziklás Preseli-hegységen való átkelés után Henry főként 
gyalogosokból álló seregének pihenésre volt szüksége. A legendák szerint 
Henry a Haverfordwesttől 27 kilométerre északra fekvő Fagwr Lwyd nevű 
házban, a neverni egyházközség Cilgwyn városának közelében töltötte az 
éjszakát. A Nevem folyó termékeny völgye a kis newporti kikötő fölött 
alkalmas volt a tábor felállítására. Másnap, valószínűleg augusztus 10-én 
megtették a Teifi folyóig, a városfallal körbevett Cardiganig tartó 13 vagy 
14 kilométeres utat, majd a katonák pihenőt kaptak. Henry feltehetően a 
Három tengerészhez címzett fogadóban aludt. Ott olyan híreket kapott, 
amelyek hallatán úgy érezhette, jól döntött, amikor az észak felé vezető utat 
választotta. Sir Walter Herbert ugyanis nagy erők élén közeledett 
Carmarthenshire felől. Henry emberei megragadták fegyvereiket, és 
felkészültek a partraszállás utáni első erőpróbára. Felderítőket küldtek ki, 
akik visszatérvén jelentették, hogy az értesülés téves volt. Az azonban, 
hogy Henry ennyire nem bízott annak az embernek a hűségében, akinek 
néhány hónappal korábban még feleségül akarta venni a lányát, jól mutatja, 
milyen veszélyekre számítottak a lázadók még Walesben is, és mennyi 
aggodalommal a szívükben néztek szembe ezekkel. Ám ezúttal is érkezett 
bátorítás. Cardiganben váratlanul feltűnt Richard Griffith, akinek családja 
Nyugat-Walesben és Staffordshire-ben rendelkezett földekkel, és a gwenti 
John Morgan, aki az 1470-es években  Carmarthenshire-ben és 
Cardiganshire-ben töltött be királyi hivatalt, és talán még mindig voltak 
érdekeltségei a vidéken. Bejelentették, hogy támogatják Henryt, és ez a 
Herbert állítólagos érkezése miatti ijedtség után biztosan jobb kedvre 
derítette Henry embereit. Richard Griffith korábban Sir Walter Herberttel és 


Rhys ap Ihomasszal szövetkezett, és talán az ő közeledésére hitték azt 
Henry járőrei, hogy Herbert akar seregével uruk útjába állni. A valóságban 
azonban Richard Griffith és katonák egy csoportja elpártolt Herberttől, és 
Henry csapatainak keresésére indult. Életrajzírója szerint Rhys ap Thomas 
barátságosan viselkedett mind Richard Griffithszel, mind John Morgannel, 
és Henry talán rajtuk keresztül állt összeköttetésben magával Rhysszel, és 
tárgyalt vele III. Richárd cserbenhagyásának feltételeiről. 

Henry nem vesztegetett túl sok időt, augusztus 11-én a part vonalát 
követve továbbindult észak felé. Lassította a haladásban, hogy számos kis 
patakon és vízelvezető csatornán kellett átkelnie. Itt, Közép-Cardiganshire- 
ben a legendák szerint két ágyban is hált, egymástól mindössze néhány 
kilométerre, de a két szállás története túlságosan érdekes ahhoz, hogy 
figyelmen kívül hagyjuk őket. Cardigantől 22 vagy 24 kilométerre északra 
Henry serege állítólag megállt egy Dafydd ab leuan nevű ember LIlwyn 
Dafydd-i házánál. A látogatás emlékét a híres Hirlas-ivókürt őrzi, amelyet 
Henry a trón megszerzése után a szívélyes vendéglátásért küldött 
Dafyddnak hálából. A Hirlas-ivókürt a XVII. század közepén egy 
Carmarthenshire-i földbirtokos család, Carbery grófjainak tulajdonába 
került, majd a XVIII. században Cawdor jelenlegi grófjának családjához. A 
kürtöt két állat tartja, a Henrik király feleségének Wydeville-származását 
jelölő agár és a Henrik walesi gyökereire utaló sárkány. A szarv peremét a 
Beaufortok csapórácsával és a jellegzetes Tudor-rózsával díszítették. 
Mindkét jelkép Henrik Westminster-apátságban található sírján is látható. A 
legenda igen meggyőző, bár a cawdori várban lévő Hirlas-ivókürt 
valószínűleg egy XIX. század elején készült másolat, mert az eredeti a 
XVII. század végén a Cawdor grófja által örökölt carmarthenshire-i házban 
keletkezett tűzben megsemmisült. 

Egy másik legenda szerint Henry hat kilométerrel északabbra, egy másik 
cardiganshire-i nemes, Einion ap Dafydd LIlwyd otthonában, a llanarthi 
egyházközségbe tartozó Wern Newyddben töltötte az éjszakát. Egy öreg 
Wern Newydd-i házban még ma is látható a látogatást megörökítő felirat. A 
vendégül látás természetesen nem minden esetben jelenti fekvőhely 
biztosítását is, de Henrynek megbocsáthatjuk, ha kimerítette a hosszú 
menetelés. Annyit tehát biztosan tudunk, hogy Henry Tudor és serege 
Cardigan közelében pihent meg, mielőtt augusztus 12-én elérték volna 
Aberystwyth várát és az ősi Llanbadarn Fawr-kolostort. 


Polydore Vergil szerint az úton erődöket kellett bevenniük, és várvédőkkel 
kellett megküzdeniük. Itt valószínűleg Cardigan és Aberystwyth várára 
gondol, hiszen Cardiganshire-ben kizárólag ez a két királyi erőd található. 
Vergil azt is megjegyzi, hogy Henry felderítőinek jelentései szerint Sir 
Walter Herbert és Rhys ap Thomas továbbra is figyelte minden lépésüket, 
de ez Henryt nem tántorította el. Ekkorra már világosan látszott, hogy a 
számára legmegfelelőbb út a  Közép-Walestől Welshpoolig húzódó 
hegységeken és a Shropshire-síkságon át vezet. Ha a Stanleykkel és más 
észak-walesi . támogatóival egyesíteni —— akarta seregeit, —— akkor 
időben értesítenie kellett őket a tervezett útvonalról és időbeosztásáról. 
Lord Stanley, ahogy látni fogjuk, augusztus 15-én indult el a lancashire-i 
Lathomból, így Henrynek még Cardiganshire-i tartózkodása alatt kellett 
meghoznia ezeket a döntéseket, és felvennie Stanleyvel a kapcsolatot. 
Tudjuk, hogy Cardiganbe érkezvén levelet küldött John ap Mareduddnak, 
Polydore Vergil feljegyzései szerint pedig anyjának, a Stanleyknek és Sir 
Gilbert Talbotnak is írt. Nyilvánvalóan arról értesítette őket, hogy 
Shrewsburynél át akar kelni a  Severn folyón, onnan pedig 
Londonba szándékozik menni. Arra vonatkozóan, hogy hol és mikor 
csatlakozzanak hozzá, később adott utasítást. 

Henry folytatta útját. Augusztus 13-án 27 kilométert tettek meg 
Machynllethig, és ott irányt változtattak. Henry gondoskodott arról, hogy 
kelet felé ne ütközzenek akadályba. Szerencsére ránk maradt a 
Machynllethbe érkezése után egy nappal megírt, Sir Roger Kynastonhoz, a 
befolyásos shropshire-i lovaghoz, John Grey-nek, Lord Powisnak a 
nagybátyjához címzett levele. A Grey távollétében a birtokokat igazgató Sir 
Rogernek Henry azt írta, hogy Grey korábban támogatásáról biztosította őt. 
Nem tudjuk, hogy tényleg kapott-e ilyen ígéretet, ha igen, akkor valamikor 
az észak felé vezető útja során. De az is lehetséges, hogy Grey is részt 
vett az összeesküvésekben. Kapcsolatban állhatott Henryvel, hiszen az 
egyik Herbert-lány volt a felesége, akit Henry még gyermekkorából ismert. 
Sőt ha Southamptonnál az ő parancsnoksága alatt állt az 1000 íjász, akiket 
III. Richárd június 26-án Bretagne-ba akart küldeni II. Ferencnek, akkor 
összeköttetésbe léphetett a La Manche csatorna másik oldalán élő Henryvel. 
Akárhogy történt is, augusztus 14-én Henry követelte az ígéret beváltását. 
Grey segítsége - vagy akár csak semlegessége - jelentősen megkönnyítette 
volna Henry útját a walesi határon át Shrews-buryig, bár volt lehetősége 
arra, hogy más, a határ mentén birtokokkal rendelkező földesurakat is 


megkörnyékezzen. Henry választása azért is esett Sir Roger Kynastonra, 
mert a Kynaston család birtokai, amelyeket Lord Stanley fia, Lord Strange 
nemrégiben szerzett meg házassága útján, a shropshire-i Knockinban 
és Middle-ben voltak, és ami ennél is fontosabb, Kanyston a harlechi vár 
kapitánya és Merioneth főispánja címeket birtokolta, Henry tervezett 
útvonala pedig Merioneth határához közel húzódott. 

H A királytól 

Te hűséges és szeretett, üdvözlünk téged. És amennyiben igaz értesülést 
kaptunk, és megbízható és szeretett rokonunk, Lord Powis arra az 
elgondolásra és elhatározásra jutott, hogy erre jártunkra úgy dönt, elszánja 
magát, hogy szolgálatunkra lesz, és mivel tudomásunk szerint távol 
tartózkodik és te uralod birtokait és embereit, kérlelünk téged és 
szövetségünkre hivatkozva parancsoljuk, hogy a lehető 
legnagyobb sietséggel gyújtsd össze az említett embereket és szolgákat, és 
őket összegyűjtve és háborúra felkészítve jöjj hozzánk, hogy segítségünkre 
légy vállalkozásunkban, hogy visszaszerezzük birodalmunk, Anglia jog 
szerint hozzánk tartozó koronáját. És tedd meg ezt, ha azt akarod, hogy a 
jövőben a te jó uraid legyünk, és ha el akarod kerülni súlyos haragunkat, és 
válaszolj saját felelősségedre. Pecsétünkkel ellátva Machynlleth városunk 
mellett augusztus 14. napján. 

Nem tudjuk, Kynaston hogyan reagált Henry kérésére, de ha nem 
bocsátotta is rendelkezésére embereit, nem gördített akadályt a lázadók 
útjába. Machynllethet még augusztus 14-én elhagyván Henry a tágas és 
termékeny Dyfi-völgyben haladt felfelé, és lehetséges, hogy Mathafarnnál, 
Machynllethtől 6 kilométerre az idős költő-látnoknál, Dafydd Llwydnél 
töltötte az éjszakát. Ha a legenda hitelesen számol be a látogatásról, akkor 
Henry másnap reggel abban a tudatban távozhatott, hogy Dafydd 
jövendölése szerint hosszú útját siker fogja koronázni. Miután átkeltek a 
Dyfi-völgy és a Felső-Banwy völgye közötti barátságtalan vízválasztón, 
a sereg végre Welshpool közelébe ért. A monda szerint Henry Castell 
Caereinion mellett, Dolarddunban szállt meg, néhány kilométerre 
Welshpooltól. Ott állítólag egy gyönyörű fehér lóval ajándékozták meg, 
amelynek hátán egészen Bosworthig és a győzelemig jutott. Nem tudjuk 
pontosan, hogy a Machynlleth és Welshpool közötti 48 kilométeres nehéz 
utat hány nap alatt tették meg, de az biztos, hogy a katonák legalább egy 
éjszakát a Banwy folyó elhagyatott völgyében töltöttek, mielőtt elérték a 
Castell Caereinion körüli dombokat. 


Fizikai szempontból az egész utazás során a sziklás walesi hegyeken való 
átkelés terhelte meg a legjobban a sereget. A , jóképű Karcsi herceg? 
(Bonnie Prince Charlie) előtt egyik trónkövetelő sem vállalkozott ilyesmire 
- ő pedig sokkal kisebb jutalomban részesült erőfeszítéseiért. Paradox 
módon levelekkel és tárgyalásokkal Henrynek épp Machynlleth és 
Shrewsbury között sikerült először jelentős eredményeket elérnie. A XVII. 
századi flintshire-i krónikás, Elis Gruffydd - aki otthon vagy a Londonban 
élő walesiektől talán hallhatott visszaemlékezéseket - feljegyzi, hogy 
mielőtt Henry Shrewsburybe ért, Gwyneddből sokan csatlakoztak hozzá. 
Egyikük, a Golgynwalból származó Rhys Fawr ap Maredudd (,erős" 
Rhys) egész kontingensnyi embert toborzott Henrynek, akik mind vele 
tartottak Bosworthbe. Az elmúlt néhány nap fáradalmai után a katonák 
örömmel látták, hogy új társaik hoztak magukkal élelmiszert és ellátmányt, 
például hizlalt állatokat, ökröt és marhát. 

Megkésve - de még Shrewsbury előtt - Rhys ap Thomas is Henry oldalára 
állt, és rendelkezésére bocsátotta jelentős katonai erőt képviselő seregét. 
Életrajzírója, miután költött egy mesét Rhys Mill Baynél Henry tiszteletére 
mondott köszöntő-beszédéről, úgy tűnik, pontosan követte az útját 
Carmarthenből a llandoveryi Iywi-völgyön át, majd keletre, az Usk 
völgyében fekvő Breconig, végül északra, Welshpool környékéig. Henry és 
Rhys feltehetően Long Mountainnél találkozott, a Welshpoolra kelet felől 
letekintő hegygerincen. Augusztus 16-án ott éjszakáztak. A családi legenda 
szerint Rhys katonáinak száma 1800 és 2000 közé volt tehető, és ha ez igaz, 
csatlakozásukkal jelentősen megnövelték Henry seregének létszámát. A 
kozmopolita haderőbe így kerültek befolyásos nemesek és helyi 
kormányhivatalnokok Carmarthenshire-ből és Cardiganshire-ből. Polydore 
Vergil beszámol arról is, amiről Rhys életrajzírója nem tesz említést: Rhys 
döntését kemény alku előzte meg, de miután Henry biztosította őt afelől, 
hogy amennyiben megszerzi a trónt, Rhyst befolyásos pozícióhoz juttatja 
Walesben, nyélbe ütötték az üzletet. Ha a bosworthi csata után Rhys nem 
kapott is meg mindent, amit akart, VII. Henrik uralkodásának elején előkelő 
helyet foglalhatott el a kormányzatban és a dél-walesi társadalomban. 

Henry, a trónkövetelő számára egyre közeledett az első erőpróba ideje. 
Már az angol határnál járt, mindössze 25 kilométerre Shrewsburytől, 
Közép-Anglia kapujától. A tíz napig tartó menetelés alatt nem került sor 
komoly összecsapásra, még ha egyes walesi vezetők nem nézték is jó 
szemmel jelenlétüket. Nem haladtak túlságosan gyors tempóban, és a walesi 


hegyek, a francia tüzérség és a hosszú hadjáratok kezdetén mindig 
érzékelhető idegesség tovább lassította őket. 
11. FEJEZET 


Bosworth Field 


MENETELÉS A CSATÁBA 

Augusztus 17-én, amikor Henry a római úton leereszkedett Long 
Mountainból . Shrewsburybe, — küldöttei a zsoldosok kifizetéséhez 
elengedhetetlen tekintélyes pénzösszeggel tértek vissza, Shrewsburyben 
azonban elutasították őket. Ennek bonyolult oka volt, de nem kell messzire 
mennünk, hogy megleljük. Mind III. Richárd apja, mind IV. Edward szoros 
kapcsolatban állt a várossal. Továbbá 1485 augusztusában Thomas Mitton 
és Roger Knight voltak Shrewsburyben a király főtisztviselői. Mindketten 
már az 1460-as évek közepétől kezdve előkelő pozíciókat töltöttek be, és 
többször — voltak a király főtisztviselői. — Milton — Shrewsbury 
törvényhatóságának volt vezető tagja. 1483 októberében segédkezett 
Buckingham hercegének  letartóztatásában és fogva tartásában, 
hálából Richárd király neki adományozta a causi Buckingham-várat, és 
jelentősen csökkentette a város adóját. Miltonnak jó oka volt arra, hogy ne 
akarja Henryt Shrewsburyben látni, és elképzelhető, hogy bizonyos 
mértékig maga a város is kötődött III. Richárdhoz. Emellett a polgárok 
megijedtek a lázadók tömegétől, nem akartak a szűk utcákon 
szembetalálkozni a , huligánokkal? Henry Tudor angol trónkövetelő 
nagyrészt franciákból, skótokból és walesiekből álló serege nem nyerte el 
tetszésüket. Thomas Mitton tehát megtagadta Henrytől az engedélyt a 
Severn folyón történő átkelésre, és a Shrewsburybe nyugat felől, a Walesi 
kapun át történő belépésre. Fellengzősen kijelentette, hogy Henry csak az ő 
holttestén keresztül vonulhat be a városba. A helyi krónika így írja le a 
jelenetet: 

[...1 Shrewsbury városához ért, ahol a kapukat becsukták előtte, és a 
csapórácsokat leengedték. A nevezett [richmondi] gróf követe a kapuhoz 
lépett, a Walesi kapuhoz, és megparancsolta nekik, hogy nyissák azt ki igaz 
királyuk előtt, és Master Mitton megesküdött, lévén a király főtisztviselője 
és bátor, bölcs ember, mondván, hogy ő csak egy királyt ismer, Richárdot, 
akinek felesküdött, akinek egy életen át fog szolgálni társaival együtt. És 
mielőtt belépne ezen a kapun, előbb az ő beleit kell felvágnia, a földre kell 
döntenie, és át kell rajta lépnie, mielőtt belépne, és ezt ünnepélyesen 
jelentette ki az esküje értelmében. 


Henrynek nem volt más választása, vissza kellett vonulnia és átgondolnia 
helyzetét. Ha megtagadják tőle a Shrewsburyn való áthaladást, akkor 
hosszú és kellemetlen kerülőt kell tennie a város körül, és aligha tud más 
angol városokat meggyőzni, hogy nyissák meg előtte kapuikat. 

Henry és serege visszavonult a Severn hét vagy nyolc kilométerre lévő 
egyik hídjáig, a Mountford Bridge-ig és a közeli faluig, Fortonig. Forton 
Heathnél ütöttek tábort, Henry a faluban szállt meg, egy Hugh nevű 
embernél. Másnap reggel békülékeny követeket küldött a város királyi 
főtisztviselőihez, és megígérte, hogy ha beengedik őket a városba, emberei 
csendben és rendezett sorokban haladnak végig, semmiben nem tesznek 
kárt, senkit nem bántanak, és tiszteletben tartják a polgárok III. Richárdnak 
tett hűségesküjét. Ezzel kétségkívül enyhítették a városlakók félelmeit, de a 
királyi főtisztviselők valószínűleg a Sir William Stanley szolgálatában álló 
Rowland Warburton érkezése miatt gondolták meg magukat. Sir William 
Stanley üzenetet kapott Henrytől, és már úton volt, hogy találkozzon 
vele, amikor értesült arról, hogy a sereg Shrewsburynél ellenállásba 
ütközött. Sir William Warburtonön keresztül kérte a kapuk megnyitását, aki 
nem hiteles forrásból származó információk szerint egy kőre kötözte az 
üzenetet, és úgy dobta át a városfalakon. Amikor rájöttek, hogy a Stanleyk 
Henry támogatói, a város polgárai okosabbnak látták beengedni a lázadókat. 
A helyi krónikás leírja, hogyan próbálta Mitton betartani előző nap tett 
esküjét. 

[...] ezután beléptek a városba, Mitton hanyatt feküdt a földön, a gróf 
pedig tiszteletben tartva esküjét, átlépett rajta, majd továbbhaladt és katonái 
élén menetelt [...] 

A királyi főtisztviselők kinyitották a kapukat, és végigkísérték a 
csatarendben vonuló katonákat a városon. Elis Gruffydd később feljegyezte, 
hogy Henry a menetoszlopok közepén haladt. A megegyezésnek 
megfelelően a sereg nem állt meg Shrewsburyben, nem töltötte ott az 
éjszakát, bár a legenda szerint a Wyl Cop utcában még ma is álló XV. 
századi házak egyikében vendégül látták Henryt. Ugyanebben az utcában 
élt Thomas Mitton, aki ezalatt kénytelen volt behúzni a farkát. Henryt 
észhez térítették a Shrewsburyben tapasztaltak. A belépési engedélyhez 
megalázó módon jutott hozzá, és a város polgárai nem ismerték el Anglia 
jogos uralkodójának. Rájött, hogy a sűrűn lakott, virágzó Közép-Angliában 
olyan nehézségekkel kell majd szembenéznie, amilyenekkel korábban nem 


találkozott. A legfontosabb feladat most az volt, hogy új támogatókat 
találjon, és befolyásos barátokat szerezzen. 

Henry Shropshire-en keresztül Newportba ment, és augusztus 18-án a 
városhoz közeli dombok egyikén állította fel sátrát. Anglia Walesszel 
határos megyéiből végre elindult az erősítés, elsőként másnap délután Sir 
Gilbert Talbot érkezett meg 500 fegyveressel. Vonakodva bár, de 
Shrewsbury is adott néhány katonát, Shropshire-ben pedig Sir Richard 
Corbet, Sir William Stanley mostohafia csatlakozott Henryhez 800 
emberrel, , és — Roger — Acton parancsnoksága alatt is jöttek 
csapatok. Herefordshire-ből a IV. Edwarddal együtt felnövekvő, a York- 
pártiak oldalán álló, de III. Richárdot nem támogató Thomas Croft érkezett. 
Worcestershire-t az egykor Clarence hercegének szolgálatában álló John 
Hanley és emberei képviselték. Délebbről, Gloucestershire-ből Robert 
Pointz indult útnak, hogy csatlakozzon Henry menetéhez, és a szomszédos 
walesi uradalmakból, a valaha Buckingham birtokában lévő Causból és 
Talgarthból is jöttek századok. Henrynek pontosan ilyen mértékű 
támogatásra volt szüksége ahhoz, hogy meggyőző erővel vehesse fel a 
harcot a király ellen. 

Henry gyorsan megtett 19 kilométert dél felé, Stafford irányába. Ott 
találkozott Sir William Stanley egy kisebb alakulatával, majd rövid 
beszélgetés után Sir William visszatért főseregéhez. Előtte minden 
bizonnyal arról tájékoztatta Henryt, hogy III. Richárd Nottinghamnél 
állomásozik katonáival, és nem kell nagy távolságot megtennie ahhoz, hogy 
elvágja Henry útját Londonba, tanácsos tehát gyorsítani a tempón. A tőle 
kapott segítség nélkülözhetetlennek bizonyult. 

A Stanleyk most jelentek meg először a történetben, és érdemes lenne itt a 
Stanley-balladákkal kiegészíteni Polydore Vergil elbeszélését. A The Song 
of the Lady Bessy (A Lady Bessy dala) szerint Sir William Stanley a 
flintshire-i Holtból, kevesebb mint 21 kilométerre Shrewsburytől indult 
útnak. Nantwichbe észak-walesi és cheshire-i katonákkal érkezett meg. 
Mint az észak-walesi hercegség  justiciary, toborozhatott sereget 
Gwyneddben, de ez nyilvánvalóan sok időt vett igénybe, mert közben több 
levelet is kapott a Nyugat-Walesben tartózkodó Henrytől, amelyben a 
trónkövetelő a segítségét kéri. A ballada folytatása szerint kedd reggel 
[augusztus 16-án] nekivágott a staffordshire-i Stone-ba vezető 32 
kilométeres útnak, és nem sokkal később találkozott Staffordban Henry 
Tudorral. Ez az időpont egészen biztosan túl korai. Henry Shrewsburynél is 


időt vesztett, és lehetséges, hogy Welshpoolnál Rhys ap Thomas is 
feltartotta. A találkozót inkább augusztus 19-éré, péntekre tehetjük. Henry 
ekkor elmagyarázta, mekkora szüksége van Sir William és Lord Stanley 
támogatására. Sir William valószínűleg megnyugtatta őt, de még az éj 
leszállta előtt visszatért Stone-ba, saját táborába. 

Henry a hallottakon felbátorodva továbbvonult, és abban bízott, hogy Sir 
William a nyomában követi őt. Amikor elérte Lichfieldet, úgy döntött, a 
püspöki város falain kívül éjszakázik, és nem vállalja annak kockázatát, 
hogy hatalmasra duzzadt serege ámokfutást rendezzen, és kihívja maga 
ellen a városlakók és az egyházi hivatalnokok haragját. Másnap, augusztus 
20-án korán reggel bevonult a városba, és szívélyes fogadtatásban részesült. 
Megtudta, hogy Lord Stanley három nappal korábban a városban járt 
mintegy 5000 katonájával. 

A balladák itt is kiegészítésül szolgálhatnak  Polydore Vergil 
beszámolójához. Akárcsak fivére, William, Lord Stanley is több nappal 
azelőtt indult útnak, hogy Henry elérte az angol határt. Valószínűleg 
augusztus 15-én, Henry közép-walesi tartózkodása alatt indult el 
otthonából, a nyugat-lancashire-i Lathomból Newcastle-under-Lyme-ba. 
Természetesen más útvonalat követett, mint bátyja, aki Holtból indult, és 
bár követek és felderítők útján összeköttetésben állhattak egymással, 
Bosworth  előestéjéig nem egyesítették seregeiket. Míg Sir William 
Staffordnál várakozott, hogy találkozzon Henry Tudorral, addig Lord 
Stanley továbbhaladt Lichfield felé, és amikor értesült Henry katonáinak 
közeledtéről, Polydore Vergil állítása szerint a főút, a Watling Street mentén 
Atherstone irányába indult, hogy Henry seregének elég helye legyen tábort 
ütni. Vergil azonban arról is említést tesz, hogy Stanley valószínűleg azért 
maradt távol Henry embereitől, hogy Richárd felderítőit megtévessze, és 
azok ne arról számoljanak be, hogy Stanley elpártolt a királytól, hanem 
arról, hogy a király felhívásának eleget téve embereivel a támogatására siet. 
Elvégre Lord Stanley legidősebb fiát, George-ot, Lord Strange-t Richárd 
király William Griffith caernarfonshire-i fölbirtokossal együtt fogva 
tartotta. Mind Sir Williamnek, mind Lord Stanleynek fejtörést okozott, 
hogy hogyan viszonyuljanak Henryhez, illetve Richárdhoz 1485 
augusztusában. Henry oldalán álltak, és ígéreteket is tettek neki, de nem 
mertek nyíltan szembeszegülni Richárddal, mert féltek, hogy soha többé 
nem látják viszont Lord Strange-t élve. Ez megmagyarázza, miért voltak 
olyan óvatosak és látszólag megbízhatatlanok, és miért tartotta Lord Stanley 


a távolságot Henry seregétől, még akkor is, ha ezzel felettébb 
nyugtalanította őt. 

Lord Stanley ért elsőként Atherstone környékére, a bosworthi csata 
színhelyének közelébe. Testvére, William augusztus 20-án járt Lichfieldnél. 
A Worsley Bridge-nél találkozott Henry néhány emberével, akik a 
városfalakon kívül töltötték az éjszakát. A Bosworth Field ballada szerint 
ezen a szombat délelőttön a város ünnepelt, Henry és Sir William Stanley 
katonái elvegyültek egymással, el-elsütötték fegyvereiket, hogy , jobb 
kedvre derítsék a vidéket", és zajongva várták a nagy eseményt. Sir William 
átvonult Lichfielden, és amíg további híreket nem hallott fivérétől és 
Henrytől, a város mellett állította fel seregét. Lord Stanleytől követ vitte 
neki az üzenetet, hogy III. Richárd már a közelben jár, és három órán belül 
valószínűleg elkezdődnek a harcok. Ez később rémhírnek bizonyult, de Sir 
William elindult Tamworth és Atherstone felé, ahol találkozott testvérével, 
és másnapra fegyverbe szólította embereit. Nem tudjuk, hogy miről 
beszéltek, és milyen döntésre jutottak. Úgy határoztak, hogy nyíltan Henry 
oldalára állnak, ahogy ígérték? Vagy úgy, hogy Lord Strange érdekében 
továbbra is távol tartják magukat Henrytől? A helyzetük egyre nehezedett, 
mert Richárd király sorban adta nekik a parancsokat, Henry pedig 
türelmetlen kéréseket intézett hozzájuk, ám ők továbbra sem foglaltak 
nyíltan állást. Másnap, augusztus 21-én, vasárnap a két Stanley elkészítette 
haditerveit, és ha hihetünk a Bosworth Field, balladának, akkor 
seregeik egyesítése mellett döntöttek. Lord Stanleyt állították az első 
csatasor élére, Sir Williamet hátúira, a szárnyak pedig testvérük, Sir Edward 
Stanley alá tartoztak. Így álltak a dolgok, amikor augusztus 21-én 
beesteledett. , Másnap mindenképpen érintkezésbe kellett lépniük 
Richárddal. 

Mindeközben Henry Tudor óvatosan haladt a Lichfieldtől mintegy 11 
kilométerre délkeletre fekvő Tamworth felé. Ott augusztus 20-án éjjel Sir 
Thomas Bourgchier és mások, akik megszöktek a Londonból Nottinghambe 
tartó királyi haderőtől, megtalálták Henry táborát és beálltak a seregébe. 
Ahogy a trónkövetelő Tamworth közelébe ért, furcsa eset történt, amelyről 
csak Polydore Vergilnél olvashatunk. Henry és mintegy húsz személyi 
testőre egy kicsit lemaradt. Vergil szerint bizonytalanság és kétségek fogták 
el őket, és amikor meghallották, hogy Richárd Leicesterben van, aggódni 
kezdtek, mert a Stanleyk még mindig nem ajánlották fel feltétel nélküli 
segítségüket. Amikor leszállt az éj, a sereg tábort tudott verni Tamworth 


árnyékában, a folyó által feltöltött széles síkságon, de Henry és társai öt 
kilométerre jártak tőlük, és eltévedtek a sötétben. Nagy ijedtükben inkább 
egy helyben maradtak, hogy ott várják meg a hajnalt, és senkivel nem 
álltak "szóba, nehogy elárulják magukat. A sereg természetesen 
nyugtalankodott a vezetőség eltűnése miatt, és amikor Henry augusztus 21- 
én pirkadatkor megjelent, rendezni kellett a soraikat. Azt mondta nekik, 
hogy titkos szövetségeseitől jó híreket kapott, de nem tudni, hogy a 
Stanleykre vagy a londoni renegátokra gondolt. Mivel Polydore Vergil 
részletesen előadja az incidenst, és részben Henry ellen beszél, valószínűleg 
informátora számolt be neki arról, hogy milyen izgatottak lettek a katonák, 
és milyen pánikhangulat alakult ki Henry eltűnése miatt; még ha titokban 
tényleg összeköttetésben állt is a  Stanleykkel, embereit nagyon 
felzaklatta, hogy ilyen váratlanul és mindenféle magyarázat nélkül nyoma 
veszett. 

Bármi történt is azon az éjjelen, másnap Henry a Watling Streeten 
Atherstone-ba vonult, és átlovagolt az Anker folyón, hogy találkozzon Lord 
Stanleyvel és fivérével. A Bosworth Field ballada szerint a testvérek 
hallottak valakit jönni az erdőn át, és azt hitték, a király az. Kétségkívül 
nagyon megkönnyebbültek, amikor Henryt látták előtűnni a fák közül. 
Kezet ráztak, és megvitatták, hogyan fognak reagálni, ha elkezdődnek a 
harcok. Henry azt kérte mostohaapjától, hogy jobb oldali előcsapatát 
engedje át neki, és Lord Stanley valószínűleg meglepődött, hogy 
Henrynek nincs elég katonája. A The Song of Lady Bessy (A Lady Bessy 
dala) balladából kiderül, hogy Stanley ragaszkodott ahhoz, hogy minden 
embere fölött megtartsa a parancsnokságot, de négy lovagjának, a 
lancashire-i Sir Robert Tunstallnek, a cheshire-i Sir John Savage-nek, Sir 
Hugh Persallnek és a staffordshire-i Sir Humphrey  Stanleynek 
megparancsolta, hogy csatlakozzanak Henry első csatasorához. A találkozás 
mindkét fél számára kielégítő eredményekkel zárult, Henry mégis szűnni 
nem akaró kétségek közt tért vissza táborába. A sereg azonban még 
napnyugta előtt jobb kedvre derült. Brian Standford, Simon Digby és az 
ifjabb John Savage, akiket Richárdnak még nyár elején sikerült a saját 
oldalára állítania, elszökött, és válogatott felfegyverzett katonák 
társaságában beállított Henry táborába. Ám nem csak a lázadókat gyötörték 
kételyek. 

A KIRÁLY 


III. Richárd Nottighamben értesült Henry "Iudor pembrokeshire-i 
partraszállásáról. Vagy a városban, vagy a sherwoodi erdőben, a bestwoodi 
királyi rezidencián tartózkodott már június óta. Ez a vidék tökéletesen 
megfelelt szándékainak. Köny-nyen összeköttetésbe léphetett észak-angliai 
barátaival és támogatóival, ugyanakkor Közép-Angliában lévén bármikor 
reagálni tudott egy esetleges Tudor-támadásra. Augusztus 11-én kapta meg 
a hírt, hogy Henry elérte Milfrod Havent. Richárd azt hitte, hogy a 
partraszállást Angle-nél, a kikötő déli oldalán hajtották végre, de az 
üzenetet — valószínűleg  elferdítették, vagy félreértették, és a 
megfigyelők valójában Angle-ből látták, ahogy a hajók kikötnek a keskeny 
vízi út szemközti oldalán, Mill Baynél. Richárd azonnal felfogta az 
információ jelentőségét, és ahogy az augusztus 11-én, Bestwoodból a 
derbyshire-i Vernonoknak írt leveléből is kitűnik, személyesen akart 
szembeszállni a támadókkal. 

[...1 lázadóink és árulóink ősi ellenségeinkkel, a franciákkal, és más 
különös nemzetek tagjaival e hónap első napján elindultak a Szajna vizéről, 
nyugat felé haladva az elmúlt vasárnap partra szálltak Walesben Angle-nél, 
Milford Haven mellett, ahogy megbízható forrásból értesültünk, azzal a 
szándékkal, hogy elpusztítsanak bennünket, felforgassák a birodalmat és 
kisemmizzék hű alattvalóinkat, és mivel Isten a mi vezetőnk, elszántuk 
magunkat, hogy mindent megtegyünk ellenük, amit tudunk. 

A crowlandi krónikás, akinek lehetősége volt megfigyelni, milyen 
hangulatban van a király, azt állítja, hogy Richárd alig várta, hogy 
megmérkőzhessen Henry Tudorral, és végre elhárítsa a hónapok óta feje 
felett lebegő veszélyt. Ez nem mond ellent Polydore Vergil beszámolójának, 
amely szerint a királynak nagy volt az önbizalma, mert azt a hírt kapta, 
hogy a partraszállás után Henrynek kedvezőtlenül álltak az ügyei. Ebben 
nem tévedett. Richárd joggal bízhatott abban, hogy walesi embereinek nagy 
része megingathatatlan hűségében, és készen áll visszaverni az inváziót. 
Egy kis szerencsével Sir Walter Herbert vagy Rhys ap Thomas 
megállíthatja a lázadókat. És valóban, Henry csak úgy tudta elkerülni őket, 
hogy északkelet felé indult. Ahogy teltek a napok, és egymás után érkeztek 
a hírek arról, hogy Henry milyen biztosan halad előre Nyugat- és Közép- 
Walesben, Richárd optimizmusa lelohadt. 

Felhívást intézett a fő- és köznemesekhez, hogy 1484 őszén tett vállalásaik 
értelmében azonnal induljanak embereikkel Nottinghambe. Északról 
Northumberlandot, East Angliából Norfolk hercegét szólította magához. Sir 


Robert Brackenburyt utasította, hogy vigye magával a londoni Towerben 
fogva tartott köznemeseket, köztük Sir Thomas Bourgchiert és Walter 
Hungerfordot, akik részt vettek az 1483-as lázadásokban, és azóta gyanú 
alatt álltak. Ha valaki nem tett eleget a szigorú felszólításoknak, akkor 
súlyos büntetésre számíthatott. Ez Lord Stanleyt mindenki másnál 
komolyabban érintette. Még ha III. Richárd nem tudta is pontosan, hogy 
mennyire folyt bele a mostohafia érdekében szőtt összeesküvésekbe, 
miután 1485 júliusában visszavonult a lancashire-i Lathomba, a király 
biztosan gyanakodott rá. Továbbá Richárd feltételezhette, hogy a Walesen 
átjutó, Lancashire és Cheshire felé közelítő Henry érintkezésbe fog lépni 
anyjával. Stanley köleshimlő-rohamra hivatkozva nem teljesítette a király 
parancsait. De Richárd ellenőrzése alatt tartotta a családot, és ezzel legalább 
azt megakadályozhatta, hogy felfegyverzett katonákat bocsássanak Henry 
rendelkezésére. Nem elég, hogy Lord Stanley hűsége zálogául július végén 
az udvarba küldte örökösét, Lord Strange-t, de amikor a Nottinghamből 
szökni próbáló Strange-t augusztusban elfogták, a fiú bevallotta, hogy 
nagybátyja, Sir William Stanley, Sir John Savage és ő csatlakozni akartak 
Henry  Iudorhoz. A  crowlandi krónikás - akinek beszámolója 
részletességéből arra következtethetünk, hogy jelen volt az eseményeknél - 
azt írja, hogy Strange kegyelemért könyörgött Richárdnak, és cserébe 
megígérte, hogy megpróbálja meggyőzni apját, térjen vissza az udvarba. 
Strange-t valószínűleg kényszerítették, hogy tájékoztassa Lord Stanleyt 
arról, mekkora veszélyben van, és buzdítsa apját, hogy a jelen szituációban 
Richárdot, és ne Henryt támogassa. Ami Sir Williamet és Sir John Savage-t 
illeti, , őket III. — Richárd árulónak  nyilváníttatta, elrettentő 
példaként mindenki számára, aki Henry Tudort kívánta támogatni. 
Richárdnak nehéz helyzetben kellett jó ítéletet hoznia: az összeesküvés két 
vezető alakjának törvényen kívül helyezése visszatarthat másokat attól, 
hogy Henry mellé álljanak, de vajon Lord Strange fogva tartása meggátolja- 
e majd az árulókat abban, hogy minden erejükkel Henryt támogassák? Egy 
ideig úgy tűnt, a kockázatos vállalkozás sikert hoz, de valójában ezzel csak 
megerősítette a Stanleyk elhatározását, hogy a trónkövetelő pártját fogják. 
Richárdot aggasztotta Henry Shrewsburybe érkezésének híre. Amikor 
felderítőitől értesült arról, hogy miután a lázadók Shrewsburyből keletre, 
Stafford felé vonultak, mintha Nottigham közelében akarnának megütközni 
a királlyal, végül mégis délre fordultak, és a Lichfieldet érintő Watling 
Streeten haladnak London felé, Richárd mozgósította csapatait. Augusztus 


19-én, pénteken, vagy talán másnap reggel sietve dél felé, Leicester 
irányába vezérelte őket, mintha el akarná vágni Henry útját a fővárosba. 
Igazságtalan Richárdot azért vádolni, mert tétlenül ült Nottinghamben, és 
nem szállt szembe hamarabb a lázadókkal. Ostobaság lett volna a hatalmas 
sereget az ellenség pontos szándékainak ismerete nélkül átcsoportosítani. 
Bölcsen tette, hogy addig folytatta a toborzást, amíg csak lehetett, 
Henry embereit pedig - akik már két hete úton voltak, és egyszer sem 
tartottak jelentős pihenőt -, továbbcsalogatta Anglia belsejébe, és így 
alaposan kifárasztotta őket a csata előtt. 

Richárd valószínűleg nagyobb sereget gyűjtött, mint Henry, bár pontos 
számadatokkal nem rendelkezünk. Rendezett sorokban vonultak dél felé, 
Richárd és testőrei előtt két, nagyrészt lovasokból álló szárny haladt. 
Augusztus 20-án napnyugtáig megtették a  Leicesterbe vezető 37 
kilométeres utat, és ott tábort ütöttek. A legenda szerint Richárd a Northgate 
Streeten, a Fehér vadkanhoz címzett fogadóban szállt meg. Leicesterben 
újabb katonák csatlakoztak a sereghez. A Bosworth Field ballada majdnem 
100 főnemesről és lovagról tesz említést, akik eleget tettek Richárd 
felszólításának, és megesküdtek, hogy az ő oldalán vonulnak 
harcba. Többségük Richárd szeretett északi megyéiből, főként Yorkshire- 
ből és Lancashire-ből származott, és felületes nyomozásunk arra az 
eredményre vezetett, hogy a ballada szerzőjének részletes (ha nem is 
teljesen megbízható) lista állt rendelkezésére rájuk vonatkozóan. Mellettük 
a királyi udvartartás és a Tanács tagjai is felsorakoztak, mások Londonból 
érkeztek Brackenburyvel vagy East Angliából Norfolk hercegével és fiával, 
Surrey grófjával. Lehetséges, hogy Burgundia és Ausztria hercege, 
Maximilian is küldött flamand zsoldosokat a spanyol születésű Salazar 
parancsnoksága alatt. Richárdot csak az nyugtalanította, hogy a csata előtti 
napokban egyes csoportok megszöktek a táborokból, és csatlakoztak Henry 
seregéhez. 

Másnap III. Richárd nyugat felé, az Atherstone-tól másfél kilométerre 
fekvő merevale-i ciszterci apátság irányába indult el Leicesterből. A 
crowlandi krónikás feljegyzéseinek tanúsága szerint Anglia jogos 
királyához illően nagy pompával érkezett meg. A fején volt az elragadtatott 
spanyol kereskedők becslése szerint 120 000 koronát érő korona. A páncél 
fölött viselt köpenyére Anglia királyi címerét hímezték. Jól megtermett 
főnemesek kísérték, elöl valószínűleg a  York-ház  emblémájával, 
napsugárral díszített körmeneti keresztet vitték. Ezt 1778-ban találták meg a 


csatatér közelében. Lehetséges, hogy a skót nagykövet, Dunkeld püspöke is 
ott volt. Richárd felderítői Atherstone közelében felfedezték az ellenség 
táborát; az épületek, a búzatábla és a legelő állapotából ítélve elfoglalták a 
merevale-i apátságot. A legenda szerint Henry Atherstone-ban, a Három 
hordóhoz címzett fogadóban szállt meg. A Stanleyk távolabb, északkelet 
felé, a folyó partján állomásoztak. Augusztus 21-én Richárd feltehetően a 
redmoori síkságon, talán a keletnyugat irányban húzódó, 120 méternél nem 
magasabb kiemelkedésen vagy amellett jelölte ki a tábor helyét. Felállíttatta 
a sátrakat, pihenőt engedélyezett a katonáknak, és Polydore Vergil szerint a 
másnapi csatában aratandó győzelemről beszélt nekik. 

AZ ÜTKÖZET 

Ha Henry Tudor Bosworthig vezető útjáról csak bizonytalan 
információkkal rendelkezünk, akkor mondhatjuk, hogy az augusztus 22-i 
eseményekről még kevesebbet tudunk. Polydore Vergilnek, a crowlandi 
krónikásnak és a Stanley-balladák szerzőjének beszámolóin kívül egyetlen 
kortárs forrás sem áll rendelkezésünkre a jelentős eseménnyel kapcsolatban, 
a XV. és XVI. századi szerzők pedig hiába próbálják leírni a csata menetét, 
nem értettek a földrajhoz és a helyrajzhoz. A modern kori írások William 
Hutton, helyi történész és topográfus tanulmányával kezdődnek, amelyet 
The Battle of Bosworth Field between Richard the Third and Henry Earl of 
Richmond, August 22, 1485 (A bosworthi csata III. Richárd és Henry, 
Richmond grófja között, 1485. augusztus 22.) címmel adtak ki 1788- 
ban, azután hogy a szerző bejárta a csatamezőt. , Ebben olvashatunk a csata 
előzményeiről, mindkét fél haditerveiről, a következményekről, Richárd 
személyiségéről, bukásáról és arról, hogy milyen bánásmódban 
részesítették, előtte pedig bevezetésként élete történetéről a királyi hatalom 
megszerzéséig." Azóta a bekerítések, lecsapolások, csatornázások és sínek 
fektetése annyira megváltoztatta a redmoori síkság képét, hogy megbízható 
és részletes helyrajzi jellemzést nagyon nehezen lehet adni róla. A főként 
Hutton által lejegyzett helyi legendákból és a Redmooron és a szomszédos 
dombon talált tágyakból vonhatunk le további következtetéseket. 

A kortársak szerint az ütközetre a redmoori síkságon került sor. A XVI. 
században kezdték bosworthi csataként emlegetni, a síkságtól északra fekvő 
kisváros után. A walesi krónikás, Elis Gruffydd későbbi írása a Market 
Bosworthön, a ,, the Tuns" néven ismert települések (feltehetően azok a 
falvak, amelyeknek búzatábláit Henry serege letarolta: Fenny Drayton, 
Atterton és Dadlington) között helyezi el az összecsapást. Helyrajzi 


adatokra, , egyértelmű" következtetésekre, feltételezésekre és kitalációkra 
támaszkodva rengeteg művet írtak a csatáról, de nem célunk itt 
megismételni ezeket. Nem tudunk biztosat arról, hol ütköztek meg pontosan 
a felek, előtte hol ütötték fel táboraikat, mikor kezdődött és fejeződött be az 
összecsapás, vagy milyen stratégiát követtek egyik és másik oldalon. 
Bármilyen csüggesztő, csak a kortárs beszámolókra támaszkodhatunk. 

Augusztus 22-én Richárd táborában korán volt ébresztő, de a nap nem 
indult jól a király számára. Barátainak arról panaszkodott, hogy rosszul 
aludt. Abban a babonás korban ezt rossz ómennek tekintették, bár nem 
feltétlenül kell Polydore Vergil nyomán a rossz lelkiismeret jeleként 
értelmeznünk Richárd álmatlanságát, vagy elfogadnunk Shakespeare 
magyarázatát, aki azt mondja, korábbi áldozatainak szelleme kísértette őt. 
Norfolk hercege sem volt nyugodt, ugyanis szállása bejáratánál ezt a 
figyelmeztetést függesztették ki: , Norfolki Jack, ne légy merész, mert 
Dykon eladta magát, és kész!" A király olyan korán kelt fel, hogy a pap 
még nem állt készen, hogy misét mondjon, és még nem készült el a reggeli 
sem. Richárd kijelentette, hogy mivel a nap eseményei döntő jelentőségűek 
lesznek rá, Henryre és Angliára nézve, végig viselni fogja a koronát. Egy 
későbbi skót krónikás írja le, hogy Richárd elküldött a sátrába a koronájáért, 
és viszonylag ünnepélyes keretek között, lordok és Dunkeld püspöke 
jelenlétében a fejére helyezte. A püspök nem sokkal később elhagyta a 
tábort, és valószínűleg tőle származik az információ a különös epizódról. 

Richárd seregét jól szervezettnek mondhatjuk. Legelöl , erős sáncként" 
íjászok álltak, közvetlenül mögöttük hosszú sorban lovasok, közöttük 
helyenként gyalogosok. Az íjászok parancsnoka Norfolk hercege volt. 
Mögöttük Richárd következett válogatott katonákkal, serege színe-javával. 
A kor társak közül senki nem ír arról, hol álltak fel Richárd hadai, de 
feltételezhetjük, hogy megmászták a redmoori síkság kiemelkedését, és 
azon haladtak végig a nyugati végen álló domb, az Ambien Hill felé. Ebben 
a pozícióban a király kitűnő kilátással rendelkezett észak, nyugat és kelet 
felé. A sereg ezen a szűk és hosszú terepen egymás után tudta visszaverni 
az ellenséges támadásokat. 

Mindeközben Henry Tudor felkészítette embereit az indulásra, és 
megkérte a két sereg között állomásozó Lord Stanleyt, hogy ő is tegye 
ugyanezt. Henryt valószínűleg letaglózta Stanley válasza. Az előző nap 
tárgyalásai ellenére mostohaapja még mindig nem állt rá arra, hogy 
egyesítsék erőiket. A követnek azt az üzenetet adta, hogy Henry 


gondoskodjon a saját embereiről, és ő is így fog tenni; azaz a két sereg 
továbbra is külön mozgott. Henryt ez nagyon nyugtalanította, miközben 
reggel csatarendbe állította katonáit. Első sora viszonylag kis létszámú volt, 
itt Lord Stanleytől várt erősítést. Legelöl az íjászok a jelentős katonai 
tapasztalattal bíró, bátor John de la Vere, Oxford grófjának parancsnoksága 
alatt álltak. A jobbszárnyat Sir Gilbert Talbot, a balt John Savage 
irányította. Henry egy lovassági csapattal és egy kisebb gyalogosalakulattal 
követte őket. Polydore Vergil becsléseit a két sereg létszámáról hiába 
közölnénk. A krónikások általában képtelenek voltak nagy számokkal 
dolgozni, Vergil ráadásul azzal akarta Henry érdemeit nagyobbítani, hogy 
alábecsülte serege méretét. Ötezerre tette Henry katonáinak számát, és 
úgy számította, a királynak több mint kétszer ennyi volt. A spanyol 
kereskedők is úgy tudták, Henry kevesebb emberrel indult csatába, mint 
Richárd, de augusztus 22-én seregének létszáma meghaladta az ötezret. 
Augusztus 7-én mintegy 4-4500-an szálltak vele partra Mill Baynél, és még 
ha voltak is veszteségei a következő két hétben, a Rhys ap Thomastól és a 
környékről érkező jelentős erősítés, a Shrewsburynál és a határ menti 
megyékben kapott emberekről nem is beszélve, igen megnövelte a 
létszámot. Polydore Vergil szerint Sir William Stanley serege 3000 katonát 
számlált. 

Nem tudunk ennél többet a csapatok konkrét felépítéséről sem. Elég annyi, 
hogy mindkét seregben volt lovasság és gyalogság, és a hagyományos íjak 
és kardok mellett voltak ágyúik és puskáik. A Bosworth Field ballada 
szerint Richárd 140 ágyút kötözött össze, és az így keletkezett , kígyó" 
jelentette a tüzérségi támogatást az első csatasor mögött. Hasonló számban 
görgettek katapultokat a harcmezőre, és csapatainak puskái is voltak. Ami 
Henry oldalát illeti, a francia királytól kapott ágyúkat valószínűleg 
végigvitték Walesen és Közép-Anglia nyugati részén, és mivel tudjuk, hogy 
Lichfieldnél a katonák puskaropogtatással ünnepeltek, kézi tűzfegyvereik is 
nyilván voltak. 

Amikor a két első csatasor megpillantotta egymást, a fejekre kerültek a 
sisakok, és elhangzott a felhívás a csatára. Nem gyanítjuk, melyik 
napszakban történt mindez, vagy hogy Henry melyik irányból érkezett a 
harcmezőre. A későbbi kártalanítások alapján feltételezhetjük, hogy Henry 
és parancsnokai a Manseter, Witherley, Fenny Drayton és Atterton falvak 
beéréshez közeli búzatábláin keresztül vezették embereiket. A crowlandi 
krónikás szerint mérsékelt tempóban haladtak. A spanyol kereskedők úgy 


hallották, hogy Henry próbálta győzködni kis létszámú és kissé elcsüggedt 
seregét, hogy támadják meg a királyt. Richárd táborában biztosan nagyobb 
volt az önbizalom, mert Henrynek még a Stanleyk miatt is aggódnia kellett. 
Neki nagyobb szüksége volt arra, hogy az ő oldalán lépjenek be a harcokba, 
mint Richárdnak, akinek a Stanleyk kiiktatására irányzott kockázatos 
taktikája eddig bevált. 

Henry az Ambien Hill lejtőjének közelében ingoványos vidékre ért. A 
dombtól délre és nyugatra még ma is láthatók az 1485-ben - a lecsapolások 
előtt - valószínűleg sokkal kiterjedtebb mocsár maradványai. Henry 
számára az volt a legelőnyösebb, ha balra kanyarodik, és így jobb kéz felől, 
a posvány irányából a szárnynak nem kell támadásra számítania. Henry 
emberei tehát észak-északnyugat felé fordultak, és megkerülték az 
ingoványt és az Ambien Hill nyugati lejtőjét. Bár e hadmozdulatok pontos 
idejéről nincs ismeretünk, ha Henry Atherstone túloldaláról jött, akkor nem 
érkezhetett meg délnél korábban. Ez megmagyarázná Polydore azon 
megjegyzését, hogy az augusztusi égen járó nap Henry hátát érte. 

Amikor Henry megkerülte a mocsarat, Richárd úgy érezte, eljött az idő, és 
elindította az első támadást. Ugyanakkor azt látván, hogy Lord Stanleynek 
nem áll szándékában csatlakozni hozzá, kiadta a parancsot, hogy Lord 
Strange-t fejezzék le. A Stanley-balladák szerint Strange-nek sikerült 
elküldenie egyik szolgáját támogatóihoz, hogy elmondja nekik, mi vár 
urukra, és átadjon feleségének egy gyűrűt azzal, az üzenettel, hogy ha 
Richárd győzelmet arat, fiukkal szökjön külföldre. De Strange-nek nem volt 
oka aggodalomra. A fejetlenség megmentette az életét. Ahogy az első 
csatasorok összecsaptak, Sir William Harrington azt mondta Richárdnak, ez 
nem a legalkalmasabb pillanat a kivégzésre. És valóban, Richárd 
a küzdelmek hevében elfeledkezett Strange-ről, akit őrei is többé-kevésbé 
sorsára hagytak. 

Először elhangzott néhány kiáltás, aztán kilőttek pár nyílvesszőt, majd az 
Anbien Hill lábánál vagy lejtőjén fejszékkel, kardokkal és dárdákkal 
megkezdődött a közelharc. Oxford francia és angol katonái Norfolk 
embereivel álltak szemben. 

A csata taktikai menetét lehetetlen rekonstruálni. Ám a The Song of the 
Lady Bessy (A Lady Bessy dala) ballada szerint Norfolk csatasora kezdett 
megtörni Rhys ap Thomas katonáinak nyomása alatt. Vergil szerint ekkor 
történt, hogy Oxford attól tartva, hogy emberei túlságosan előrenyomulnak, 
és belekerülnek a csetepaté közepébe, elrendelte, hogy egyik sor se 


távolodjon el három méternél messzebbre a zászlajától. Amíg a katonák 
közelebb mentek egymáshoz, ezzel tömörebbé téve a formációt, lelassult a 
küzdelem. Norfolk emberei ennek láttán nagyon meglepődtek, cselt 
gyanítottak, ezért ők is megálltak, és kivárták, amíg Oxford harcosai zárt ék 
alakzatba fejlődve folytatják az előretörést. 

Richárd mindezt jól látta. Northumberland a jól felszerelt egységével hátul 
maradt, és nem avatkozott bele a harcokba - nem feltétlenül árulásról volt 
szó, egyszerűen a csatamező helyrajzi adottságai nem tették lehetővé 
számára, hogy közbelépjen. Felderítőin keresztül Richárd értesült arról, 
hogy a küzdelmeket szintén távolabbról figyelő Henry mellett csak egy kis 
létszámú csapat van, és a zászló alapján sikerült is beazonosítania őt. Ekkor 
a király nagyon jelentős és bátor lépésre szánta el magát: Henry Tudor 
meggyilkolásával akart azonnal véget vetni az ütközetnek. Megsarkantyúzta 
lovát, kivált az egységéből - ami valószínűleg az északi szárny lehetett, de 
nem tudjuk biztosan -, megkerülte az egymással szemben álló csatasorokat, 
és egyenesen ellensége felé tartott. Henry látta, amint Anglia királya gyors 
vágtában közeledik feléje, de nem hátrált meg. A fegyverekkel jól felszerelt 
Richárdnak sikerült többeket lemészárolnia a trónkövetelő körül állók 
közül, megölnie a zászlóvivőt, William Brandont, kiütnie kezéből a vörös 
sárkányt ábrázoló lobogót, és a földre vinnie az erős John Cheyne-t. A 
denbigshire-i költő, Tudur Aled szerint az ütközet során Rhys Fawr ap 
Maredudd vitte Henry zászlaját, így lehetséges, hogy a Brandon kezéből 
kieső lobogót ő szerezte meg. (Rhys megcsonkított domborműve ma is 
látható az Ysbyty Ifan-templomban, ahova egy évvel később temették.) 
Richárd király kirohanása minden bizonnyal félelmetes látványt nyújtott, és 
akár megdöbbentő hőstett is lehetett volna. Henry tovább tartotta magát, 
mint azt egy katonai tapasztalattal nem rendelkező fiatalembertől el lehetett 
várni. Segítséget csak akkor kapott, amikor már a kétségbeesés 
közelében járt. Ilyen vékony hajszálon múlott aznap a döntés Anglia 
jövőjéről. 

Bárhol állt is, Sir William Stanleynek látnia kellett a király kirohanását, és 
az utolsó pillanatban Henry segítségére indult 3000 katonájával. Richárd 
csapatainak nagy részét szétoszlatta, ezzel ,ellenségei szorításában 
derekasan harcolva" magára hagyta a királyt. Bár több helyen megsebesült, 
Richárd megvetette a neki felajánlott lovat, és nem hallgatott társaira, akik 
azt tanácsolták neki, meneküljön. Több független forrás hangsúlyozza 
bátorságát és hősiességét. A spanyolok úgy tudták, kijelentette, hogy , vagy 


királyhoz méltóan hal meg, vagy győzelmet arat a csatában". Polydore 
Vergil is ugyanezt írta: , aznap vagy a harcoknak, vagy az életének lesz 
vége." A crowlandi krónikás szerint , vitéz és bátor herceghez illőn" 
esett el. A The Song of the Lady Bessy (A Lady Bessy dala) ballada szerint 
koronáját leütötték a fejéről, sisakját és koponyáját összezúzták, testét 
élettelenre verték. A burgundiai író, Jean Molinet azt állítja, a halálos 
csapást egy walesi alabárddal mérték rá, de elképzelhető, hogy ezzel csak 
Henry walesi származása előtt kívánt tisztelegni. A tettre a csatatér mellett 
folyó egyik kis patak gázlójánál, Sandefordnál került sor. A király mellett 
feküdtek testőrei is: Sir Richard Ratcliffe, Sir William Conyers, Sir Robert 
Brackenbury, Sir Richard Charlton; valamint a királyi zászlóvivő, Sir 
Percival Thriball, aki még akkor is markolta a zászló rúdját, amikor 
lábait már levágták. 

Mindeközben a harcmezőn Oxford emberei megtörték az ellenség sorait 
(lehetséges, hogy pont ez késztette Richárdot rohamra). Nem tudjuk merre 
menekültek a katonák, de az üldözők sokukat lemészárolták. Molinet 
szerint Lord Stanley csapást mért a megfutamodókra; ha így történt, akkor 
ez volt az első megmozdulása az ütközetben, és ez sem dicséretre méltó. 
Norfolk grófját John Savage ejtette fogságba, és adta át - írja Molinet - 
Oxford grófjának, aki kivégeztette. A Yorkból a csatatérre küldött 
megfigyelő valószínűleg Norfolk megfutamodására utalt, amikor azt 
jelentette, hogy a király vereségét a hercegnek és több másik emberének a 
dezertálása okozta. 

Mint minden csatában, Bosworthnél is alkalom nyílt a személyes sérelmek 
rendezésére. Sir James Blount egy John Babington nevű nottinghamshire-i 
nemest gyilkolt meg, mert összetévesztette unokatestvérével, Sir John 
Babingtonnal. Sir James azt remélte, így megszerezheti feleségének, Sir 
John unokahúgának a Babington-birtokokat. Biztosan nagyot csalódott, 
amikor rájött, hogy nem azt ölte meg, akit akart. Polydore Vergil szerint 
Richárdnak aznap összesen 1000 embere esett el, de erre nincs 
bizonyítékunk. Molinet mindkét oldalon 400-ra teszi a sebesültek számát. 
Sokakat elfogtak, köztük Northumberlandot, Surreyt és William Catesbyt, 
és ahogy Richárd számított rá: a vezér halála többeket arra késztetett, hogy 
letegyék a fegyvert, és megadják magukat. Nem sok foglyot végeztek ki, 
de három kivételről biztosan tudunk. Néhány nappal a csata után, még 
Henry leicesteri tartózkodása alatt megölték a bracheri Somerset család két, 
az udvarral kapcsolatban álló tagját és Richárd egyik legbizalmasabb 


tanácsadóját, William Catesbyt. Catesby hiába könyörgött felesége 
nagybátyjának, Lord Stanleynek kegyelemért: , Uraim, Lord Stanley, Lord 
Strange és a ti véretekből valók, imádkozzatok lelkemért, ha már - bár 
bíztam bennetek - testemet veszni hagyjátok!" Így írt augusztus 25-én 
elkészített végrendeletében, mielőtt a vérpadra vitték. Mások, például 
Lincoln grófja, Lord Lovell, Lord Dacre, Humphrey és Thomas 
Stafford, valamint Richárd titkára, John Kendale, megmenekültek. 

Polydore Vergil szerint Henry oldalán csak százan sebesültek meg, de ez 
nem hiteles információ. Ebbe a százba beletartoztak azok is, akik Henryt 
védelmezve estek el, mint William Brandon, a zászlóvivő, egy barát a 
bretagne-i időkből. 

A bosworthi csata több mint két órán át tartott. A kortársak emlegették így, 
a redmoori síkságtól másfél kilométerre északra fekvő falu után, és a mai 
napig így szokás nevezni. Amikor a harcok véget értek, a magát régóta 
királynak tekintő Henry hálát adott a győzelemért, és a közeli dombhoz 
nyargalt, a legenda szerint az Ambien Hilltől délre eső Korona-dombhoz 
(Crown Hill). Ott parancsot adott, hogy nyújtsanak ápolást a sebesülteknek, 
és temessék el a halottakat. Bár a redmoori síkság környékén nem 
bukkantak tömegsírra, 1511-ben VIII. Henrik a dadlingtoni egyházközösség 
kurátorainak kérésére anyagi támogatást nyújtott a néhány elesett sírjának 
helyet adó Szent  Jakab-kápolnának. Henry Tudor mindenkinek 
megköszönte a segítséget, a katonák pedig azt kiáltották: ,, Isten óvja Henrik 
királyt, Isten óvja Henrik királyt!" Már csak a szimbolikus koronázási 
szertartás hiányzott ahhoz, hogy VII. Henrik magáénak tudhassa a királyi 
hatalmat. A hadizsákmány része volt Richárd koronája, amelyet - ahogy azt 
Polydore Vergil és a Bosworth Field ballada is megerősíti - Lord Stanley 
helyezett mostohafia fejére. A legenda szerint a koronát egy 
galagonyabokorban találták meg. Bár a modern kori történészek 
szkeptikusan állnak a történethez, mindenképpen figyelemre méltó, hogy a 
korona a galagonyabokorban hamar a  TIudor-jelképek egyike lett. 
Ahogy beesteledett, a győztesek összecsomagoltak, és elindultak Leicester 
felé, élükön a Richárd koronáját büszkén viselő Henryvel. 

III. Richárd holttestét szégyenletes módon meggyalázták. Polydore Vergil 
beszámolója szerint megfosztották ruháitól, és feldobták egy ló nyergébe. 
Karjai az egyik oldalon lógtak, lábai a másikon. A crowlandi krónikás még 
azt is megjegyzi, hogy nyakába kötőféket dobtak, hogy ezzel is megalázzák. 
A The Song of the Lady Bessy (A Lady Bessy dala) ballada említi, hogy 


hosszú haját álla alatt kötötték meg. Az így megcsúfolt holttestet a leicesteri 
ferences kolostorba vitték, ahol két napra deréktól lefelé meztelenül, csak 
egy kis fekete ronggyal takarva közszemlére tették. Az egyszerű temetést a 
kolostorban tartották. A kolostor temploma ma már nem áll, és a 
szerzetesrendek feloszlatásakor, VIII. Henrik uralkodása alatt a sírt 
kifosztották, a holttestet pedig eltávolították. A koporsót később vályúnak 
használták, majd egy pincébe vezető lépcső egyik fokának, végül nyoma 
veszett. A normann hódítás óta Richárd az egyetlen angol király, akinek 
nincs ismert sírja. 

Több szempontból meglepő, hogy a bosworthi csata Richárd vereségével 
és halálával végződött. A nap királyi pompával kezdődött, és bár a 
dezertálások aggasztották, Richárd joggal gondolhatta, hogy Henry a 
Stanleyk viselkedése miatt még nála is nyugtalanabb. Sir William Stanley 
közbeavatkozása előtt egyáltalán nem látszott biztosnak Henry győzelme. 
Ha Sir William tovább késlekedik, lehetséges, hogy nem a bátor király, 
hanem Henry rogyott volna zászlóvivője mellé. Olykor ilyen apróságokon 
múlik a történelem alakulása. 

12. FEJEZET 


Mire kötelez az ifjúkor? 


Ma a Tudor-uralkodók közül az elsőről rendelkezünk a legkevesebb 
tudással. A VII. Henriket és uralkodását övező homályt talán csak - általa is 
fontosnak tartott - múltjának és felmenőinek ismerete oszlatja szét. Henrik 
28 évesen nyerte meg a  bosworthi csatát. Richárd király 
koronájának megszerzésekor két dolog szólt mellette: döntő győzelme és a 
gyermektelen III. Richárd halála. De életkora ellenére a normann hódítás 
óta ő volt az egyik legtapasztalatlanabb angol király. Rendkívüli 
gyermekkorából és neveltetéséből következően az országról nagyon keveset 
tudott, az uralkodói életformáról és teendőkről pedig még annál is 
kevesebbet. Ahogy közvetlenül Bosworth után számos kortársa is elismerte, 
Henrik nem volt a legalkalmasabb a trón elfoglalására. Valószínűleg 
egyáltalán nem tanították meg neki, hogyan kell irányítani egy országot. 
Ilyen körülmények között nem csoda, hogy Henrik gyermekkori barátaira 
és társaira támaszkodott, és sokat foglalkozott felmenőivel. A bosworthi 
csata után mindez fontossá vált, néhányan ebből vontak le 
következtetéseket a király uralkodáshoz való hozzáállását illetően. A 
megfontolt Henrik - mert kétségkívül az volt - amiből csak tudott, előnyt 
kovácsolt magának. 

AZ ÚJ KIRÁLY 

Henrik személyiségét 1485 előtt már több mint két évtized élményei 
formálták. Ezt a folyamatot nem könnyű leírni, mert a királytól nem maradt 
ránk titkos gondolatokat és minden történést tartalmazó napló, és barátai 
közül is csak néhányan jegyezték le benyomásaikat róla. Nem tehetünk 
többet, mint hogy tetteiből ésszerű következtetéseket vonunk le jellemére 
vonatkozóan, és megmagyarázzuk, milyen hatással lehettek személyiségére 
korai élményei. Nincs okunk kételkedni a burgundiai író, Molinet 
állításában, aki azt mondja, Henrik vonzó, jóképű alakja volt a bretagne-i 
udvarnak. 1485-ben a spanyol kereskedők hazatérve arról számoltak be, 
hogy arca és testalkata még mindig , megnyerő?. Éber és csillogó 
szemű fiatalember volt. Bár Polydore Vergil a következőket már az 50 éves 
királyról írta, a tulajdonságok némelyike már a fiatal Henrikre is jellemző 
volt: 

Sudár termetű, de jó felépítésű és erős; magasabb az átlagnál. Rendkívül 
vonzó megjelenésű, arca derűs, főként beszéd közben; szemei kicsik és 


kékek [...] 

Egyébként megnyerő küllemét valószínűleg csak egy bibircsók csúfította 
el! A The Song of the Lady Bessy (A Lady Bessy dala) ballada leírja, a 
titkos küldetést teljesítő Humphrey Bereton honnan ismeri majd meg a 
herceget: 

A kapus így szólt: mondom neked 

A herceget fel hogy? ismered, 

Onnan tudod, hogy hova ül le, 

Két-három lord is lesz körüle, 

Fekete bársony köpenyt visel, 

Még a térdéig sem ér az el, 

A komor és sápadt tekintet 

Elárulja a hercegedet; 

Szólt a kapus: van bibircsókja, 

Áll fölött, hol éri nők csókja, 

Vörös a ragya, az arc fehér 

Olyan kicsi, tűheggyel felér; 

A herceget majd felismered, 

Amint szemedet reá veted. 

Tapasztalatai nyomot hagytak benne. Fogságban, száműzetésben és 
szökésben eltöltött fiatalsága kitartásra, elszántságra, ravaszságra és 
leleményességre tanította, ezért a szerencsétlenségben sem esett kétségbe 
vagy jött zavarba. Tudott gyorsan és határozottan dönteni, de azt is jól 
tudta, milyen hasznos körültekintően és részletesen tervezni, mert így 
elkerülhetők a felesleges kockázatok. Tisztában volt azzal, hogy milyen 
fontos megfelelő forrásokkal rendelkezni, mert a másoktól való függés 
veszélyes. Megmutatta, hogy képes a maga oldalára állítani embereket, 
akik azután hűségesek is maradnak hozzá, és a spanyol kereskedők szerint a 
bosworthi csata előestéjén ő bátorította nyugtalan katonáit. Mindezt a 
nélkülözés és a száműzetés nehéz iskolájában tanulta. 

E tulajdonságait azok is felfedezték, akik a Bosworth utáni hónapokban 
ismerkedtek meg vele vagy hallottak róla. Oxford egyeteme 1485-ben 
hízelgően nyilatkozott róla: azt mondták, jámbor, akárcsak szentté avatott 
nagybátyja, VI. Henrik, ugyanakkor  nagyapjához (pontosabban 
mostohanagyapjához), V. Henrikhez hasonlóan vitéz katona. A spanyol 
kereskedők bölcs, megfontolt, bátor embernek tartották. John Fisher, Lady 
Margaret gyóntatópapja 1509-ben, Henrik ravatalánál a nyelvek mesterének 


írta le a királyt. A hosszú száműzetésben tanult meg franciául: tökéletesen 
beszélte, és szerette használni. Fisher azt is mondta róla, hogy a veszélyes 
helyzetekben nyugodtan, józanul és elszántan viselkedett, valamint 
utalt bölcsességére, éles eszére és kiváló memóriájára. Polydore Vergil az 
idősödő királyt méltatja, de a jellemzés az ifjú uralkodóra is illik: 

Kiváló szellemű, bölcs és megfontolt. Bátor és elszánt, éles esze még a 
legnagyobb veszélyben sem hagyja cserben. Ragyogó emlékezőtehetséggel 
bír. Volt alkalma megszerezni e tulajdonságokat. [...] Udvarias és kedves, 
figyelmes a vendégeivel, és könnyű hozzá bejutni. 

E jellemvonásai meghazudtolták azokat, akik 1485-ben azt feltételezték, 
hogy  tapasztalatlansága üres fejjel párosul. Fiatalkori élményei 
meggyengítették fizikumát, ezért a látogatóba érkező követek hamarosan 
arról kezdtek pletykálni, hogy Anglia új királya nagyon sovány, és 
öregebbnek látszik a koránál. 

AZ EGYKORI SZÁMŰZÖTT 

Mivel Bretagne-ban és Franciaországban nőtt fel, a széles látókörű Henrik 
az angolok nagy részétől eltérően nem rendelkezett előítéletekkel más 
népekkel szemben - legalábbis 1485 után néhány külföldi így vette észre. 
Például abban az időben a legtöbb önmagára valamit is adó angol gyűlölte a 
skótokat, de Henrik nem; szeretett franciául beszélni, idegen szolgákat 
fogadott fel, sőt a breton és a francia udvarban ellesett kormányzati 
módszereket is alkalmazta. Igaz, hogy az angol királyok már régóta 
lovagokkal és testőrökkel vették körül magukat, de az íjászokból álló 
testőrség, amelyet Henrik Bosworth után, az 1485-ös hadjárat veteránjaiból 
hozott létre, inkább Ferenc herceg és Károly király gárdájához hasonlított, 
és nem a késő középkori angol királyok udvarában fellelhető alakulatokhoz. 
Henrik másként állt hozzá a valláshoz és az oktatáshoz, mint Lancaster- és 
York-elődei. 

VI. Henrik szentté avatása, a spanyolországi mórok elleni keresztes 
hadjárat és bizonyos egyházi rendek megreformálása mind a breton, és a 
francia udvar kedvelt intézkedéseit tükröző lépések voltak. Még végső 
nyughelyének első terve is határozottan emlékeztetett VIII. Károly St. 
Denis-i sírjára. , Henrik francia-breton neveltetéséből fakadóan arra 
törekedett, hogy királyként megújítsa az uralkodó tekintélyét az egyházban" 
(Anthony Goodman). Ez a bosworthi győzelemnél is látszott. 

Enyhe frankomániája 1485 után dilemma elé állította Henriket: milyen 
viszonyt alakítson ki a francia királysággal és a bretagne-i hercegséggel? 


Egyrészt a francia udvar biztosította számára 1485 augusztusában az Anglia 
megtámadásához szükséges pénzügyi forrásokat, hajókat és katonákat, 
amiért természetesen rendkívül hálás volt Beaujeu-i Annának és VIII. 
Károly régensi tanácsának. Másrészt a bretagne-i II. Ferenc védelmezte őt 
azokban az időkben, amikor nem sok barátja volt. Henrik szerette az idős 
herceget és hercegségét, mert - ahogy Polydore Vergil írja - apátlan 
száműzöttként ,apai gondoskodást" kapott tőle az udvarban. Amíg 
a Franciaország és Bretagne közötti feszültség nem vezet háborúhoz, addig 
Henrik remélhette, hogy mindkettőjükkel szilárd és barátságos viszonyt 
alakíthat ki. Uralkodása kezdetén a körülmények lehetővé tették, hogy 
egykori pártfogóival megállapodásra jusson a békét illetően, de ez az 
egyetértés nem bizonyult tartósnak. 

Beaujeu-i Anna és a régensi tanács figyelmét ekkor éppen Orléans hercege 
és más pártütő nemesek törekvései kötötték le, de sejteni lehetett, hogy 
amint VIII. Károly átveszi az irányítást, hatékonyabb külpolitikát akar majd 
folytatni, és talán ősi ellensége, Anglia ellen is kieszel valamit. A világ 
Bretagne-ban is kibillent egyensúlyából. Az öreg Ferenc herceg 
betegeskedett, és a hercegségnek rossz kilátásai voltak az ő halála esetén. 
Fia nem volt, csak két lánya, és ha közülük az idősebb, az 1485-ben 
kilencedik évét betöltő Anne fejére kerül a korona, az mindenképpen 
politikai instabilitást okoz, és arra bátorítja a franciákat, hogy folytassák 
a harcot Bretagne meghódításáért. 

Bárhogy érzett is legbelül, politikájában Henriknek figyelembe kellett 
vennie Anglia érdekeit, alattvalói elvárásait és azt a tényt, hogy királyként a 
hagyományok tiszteletével alapozhatja meg hatalmát. Franciaország ősi 
ellenségnek számított, és VII. Henrik nem engedhetett meg magának 
túlságosan erőtlen fellépést a Normandiát 1450-ben, és ami még rosszabb, 
Gascogne-t 1453-ban megszerző királysággal szemben. Egyszerűen nem 
tehette meg, hogy behódol a farkasnak. Különösen akkor, ha a francia 
uralkodó bevonul Bretagne-ba. Az angolok régóta támogatták Bretagne 
függetlenségét, és tudni lehetett, hogy II. Ferenc halálakor Bretagne az ő 
segítségükre szorul majd. Henrik hosszú távon nem  alapozhatta 
külpolitikáját személyes érzelmeire, de ekkor még, a kezdeti időkben úgy 
alakíthatta viszonyát mind Franciaországgal, mind Bretagne-nyal, ahogy azt 
hálás szíve diktálta. Jól tudta, hogy uralkodása elején barátokra, és nem 
ellenségekre van szüksége, valamint hogy nincsenek meg a kellő forrásai 
egy költséges és kockázatos tengerentúli vállalkozáshoz. 


Ráadásul a Bosworthnél segítséget nyújtó franciák közül sokan Angliában 
maradtak. Kortársai megjegyezték, mennyire szerette magát külföldiekkel, 
gyaníthatóan francia ajkúakkal körbevenni. Philibert de Chandée, aki 1485- 
ben a francia katonák parancsnoka volt, 1486-ban a Bath grófja címet kapta 
jutalmul. 1487 nyarán még mindig Angliában élt, Franciaország követeként 
tartózkodott az udvarban. Két évig tehát Henrik össze tudta kötni a 
kellemest a hasznossal, és meg tudta őrizni barátságos viszonyát 
Franciaországgal és Bretagne-nyal. 1485 októberében aláírt Bretagne-nyal 
egy kereskedelmi szerződést. 1487 utolsó hónapjaiban azonban Ferenc 
várható halála miatt a franciák felkészültek Bretagne megtámadására, 
részben az oda menekült francia főnemesek elpusztításának céljával. 
1488 elején világossá vált, hogy a tartós béke elérhetetlen, és ezzel Henrik 
nehéz politikai és személyes döntések elé kényszerült. 

Ameddig csak tudott, Henrik ragaszkodott az eredeti irányhoz. Amikor 
Ausztria és Burgundia hercege, Maximilian és a spanyol Ferdinánd király 
ígéretet tett Ferenc hercegnek, hogy a végsőkig mellette állnak, Henrik nem 
csatlakozott hozzájuk, és helytelenítette Sir Edward Wydeville bretagne-i 
magánútját. 1488 májusában inkább Franciaország és Bretagne közötti 
közvetítőnek ajánlkozott. Christopher Urswickot, megbízható emberét - aki 
1485 előtt járt már Henrik ügyeit intézve Bretagne-ban - elküldte 
Ferenchez, hogy rábeszélje a franciákkal való megegyezésre. A küldetés 
kudarcot vallott, de Henrik még ekkor sem folyamodott a hagyományos 
angol külpolitikához: inkább 1488 júliusáig meghosszabbította az angol- 
francia tűzszünetet, és biztosította a francia nagykövetet afelől, hogy 
Wydeville útjához nem adott engedélyt. Bretagne 1488-ban bekövetkező 
politikai és katonai összeomlása pozíciója átgondolására késztette Henriket, 
bármilyen nehezére esett is ezt megtenni. Bár kaptak segítséget, a bretonok 
1488. július 28-án a saint-aubin-du-cormier-i csatában döntő vereséget 
szenvedtek, Sir Edward Wydeville is életét vesztette. II. Ferenc egy 
hónappal később kénytelen-kelletlen kapitulált, majd szeptember közepén 
meghalt. 

Henrik trónra kerülése óta halogatta a döntést, amelyet most meg kellett 
hoznia: beavatkozzon serégével a harcokba Bretagne oldalán, vagy engedje, 
hogy a franciák uralják a teljes atlanti tengerpartot? Ferenc herceg lányai - 
az idősebb, Anne még csak 12 éves volt ekkor - a kapitulációkor a franciák 
keze közé kerültek, és úgy tűnt, Bretagne meghódítása sincs messze. Ha ez 
bekövetkezik, az Henrik számára azt jelentette volna, hogy elárulta egy hű 


szövetségesét, engedte, hogy az Angliával szemközti bretagne-i partok 
francia ellenőrzés alá kerüljenek, és elveszítette régi barátait. Mégis nagy 
reményeket fűzött ahhoz (Maximiliannal és Ferdinánddal együtt), hogy 
diplomáciai úton rendezhető az ügy; ugyanakkor úgy érezte, kötelessége 
6000 embert a kétségbeesett bretonok segítségére küldenie. Az angol sereg 
a Bosworthnél is Henrik mellett álló Sir Robert Willoughby parancsnoksága 
alatt indult Bretagne-ba 1489-ben. De már túl késő volt. 1491 
decemberében VIII. Károly feleségül vette Anne hercegnőt, és 
Franciaország beolvasztotta a területén létező utolsó független hercegséget 
is. Ekkor kezdett VIII. Károly érdeklődést mutatni Perkin Warbeck York- 
párti angol trónkövetelő törekvései iránt. Henrik elkésett néhány hónappal 
korábban tett bejelentésével, hogy III. Edward nyomdokaiba lépve igényt 
tart a francia koronára. Ezzel már nem tudta megakadályozni a francia- 
breton házasságot és azt, hogy a trónkövetelő támogatást kapjon a 
franciáktól. 1492 őszén hatalmas, 12 700 fős angol hadsereg indult Francia- 
országba, ami Henrik politikájának kudarcát jelentette és azt, hogy az 
egykori védelmezőivel való barátságos viszony megtartásának reménye 
szertefoszlott. Csak annyit tehetett, hogy IV. Edward példáját követve 
katonái visszavonulását számára előnyös feltételekhez köti. Az 1492-es 
etaples-i szerződésben rögzített járadék aligha kárpótolta a csalódásért, 
valamint a politikai és diplomáciai vereségért. 

VII. Henrik soha nem felejtette el, milyen jól bántak vele Bretagne-ban. 
Különösen Vannes említése juttatott eszébe kellemes emlékeket. Az angol 
trónon eltöltött másfél évtized után még mindig fel tudta idézni a városban 
leélt éveket és a székesegyházban elmondott imákat. 1502 januárjában 
küldött a katedrális káptalanának egy hátul aranylevelekkel, Anglia királyi 
címerével és a Regis Henrid Septimi legendájával, elöl pedig kereszttel 
díszített bíborvörös bársony miseruhát. Két aranyszegélyű, szintén 
aranylevelekkel borított bíborvörös bársony. oltárterítőt is adományozott 
neki, St. Vincent Ferrer oltárára, akinek a szentélyét a XV. század első 
felében emelték. Egy bretagne-i nemes, Caymerch lordja, Henrik 
követe vitte az ajándékokat Vannes-ba. Amikor a Westminster-apátságban 
elkészült Henrik saját tervezésű síremléke, az azt díszítő egyik aranyozott 
réz emlékérem Hitvalló Edwardnak és Szt. Vincentnek volt fenntartva, 
lévén az egyik az angol uralkodók tiszteletre méltó elődje, a másik a 
Henriknek egykor menedéket adó város védőszentje. 


Henrik mélységes hálát érzett a neki 1485-ben támogatást nyújtó franciák 
és bretonok iránt - és joggal. A trónra kerülését követő hónapokban sokukat 
megjutalmazta, bár legtöbbjük, ahogy az egy zsoldoshadseregtől várható, 
nem maradt hosszú ideig az országban. A király rendkívül bőkezű volt a 
francia parancsnokkal, Philibert de Chandée-val, aki - ahogy láttuk - 
Franciaországba való visszatéréséig 40 fontos évi jövedelmet kapott, és 
mellé rejtélyes okokból a Bath grófja címet. VII. Henrik még soha nem járt 
azelőtt ebben az ókori római városban, bár lehetséges, hogy Philibert már 
hallott híres fürdőiről. Korábban még senki nem viselte ezt a titulust, így 
nem megüresedése miatt kellett kiadni. Akárhogy is történt, Philibert nem 
hallatta hangját az angol politikai életben, 1487-ben pedig végleg elhagyta 
az országot. 

A francia flotta parancsnokának segítsége is döntő fontosságúnak 
bizonyult az 1485-ös bosworthi hadjáratban, de ő nem maradt Angliában, 
így nem részesült akkora jutalomban, mint Chandée. Amint kirakta utasait 
és rakományát Mill Bay-nél, Coulon admirális újra vitorlát bontott, és 
néhány hétig dél felé, a portugál vizek irányába hajózott. Ott kalózkodásba 
fogott, embereivel a flandriai piacokra spanyol portékát szállító velencei 
gályákat foglaltak el. Egy angol kikötőben horgonyoztak le, hogy 
megosztozzanak a zsákmányon, talán azért, mert Henrik birodalmában 
barátságosabb fogadtatásra számíthattak, mint bárhol máshol. 

A bosworthi skót csapatok vezetője, Alexander Bruce 1485-ben 
komornyikként szegődött Henrik szolgálatába. VIII. Károly skót őrségének 
parancsnoka, Bemard Stuart, Aubigny lordja valószínűleg Franciaországban 
maradt, de amikor évekkel később mégis ellátogatott Angliába, Henrik 
személyesen is kifejezhette iránta érzett háláját. 1508-ban Stuart 
zarándoklatra indult ősei hazájába, Skóciába. Anglián keresztül vezetett az 
útja, és amikor áthaladt Londonon, Henrik szívélyes királyi fogadtatásban 
részesítette. Vendégül látta Greenwichben, és amikor Stuart megérkezett a 
királyi birtokra csónakjával, Henrik (micsoda előzékenység!) a kikötő- 
hídról üdvözölte. 

Az Angliában letelepedett alacsonyabb rangú külföldi katonákról keveset 
tudunk, de egyikőjük elnyerte a király kegyeit, és egy érdekes monda 
szereplője lett. Roland de Veleville 1485-ben Henrik oldalán harcolt, és 
1488-ban szerény elismerésben részesült ezért. Miután 1497-ben segített 
feloszlatni a Blackheathnél összegyűlt lázadó tömeget, lovaggá ütötték, és 
az udvarban kapott állást. Később, nem sokkal a király halála előtt Henrik 


az Anglesey szigetén fekvő Beaumaris-vár kapitányává nevezte ki. 1512- 
ben VIII. Henrik az angolokat megillető jogokkal ruházta fel - 
tulajdonképpen állampolgárságot adott neki. De Veleville walesi feleségére 
hagyta beaumaris-i birtokát. 1535-ben megírt végrendeletében azt kérte, a 
Llanfaes-kolostorban, a legelső Tudorok temetkezési helyén helyezzék örök 
nyugalomra. VII. Henrik és fia olyan nagyra tartották, hogy még a 
penmynyddi Tudor-birtokok egy részét is neki adományozták. Emiatt kelt 
lábra a szóbeszéd, hogy de Veleville nem más, mint VII. Henrik Bretagne- 
ban született törvénytelen gyermeke. Unokája, a sok házasságot kötött és I. 
Erzsébet uralkodása idején a walesi költők érdeklődésének középpontjába 
került Katherine of Berain hírneve is hozzájárult a legenda kialakulásához, 
amely azonban nem az igazságon alapul. 

Több kortársa feljegyzéseiből kitűnik, milyen bőkezű adományokat 
juttatott Henrik az őt körülvevő külföldieknek a trónra kerülése utáni 
hónapokban. Nem az a legmeglepőbb, hogy ezek az emberek régi barátai 
vagy hű támogatói voltak (ami természetesen helytálló), hanem hogy 
gyakran egyáltalán nem játszottak jelentős szerepet a politikai és társasági 
életben. Ebből látszik, hogy a király jól tudta, hogy - attól függetlenül, kik 
ők, és milyen befolyással bírnak - adósuk azért a támogatásért, amelyet a 
száműzetés alatt és 1485-ben tőlük kapott. 

Köztük volt több lovag és nemes, akiket az 1483 októberében kitört 
lázadások után jogfosztásra ítéltek. Mások, mint William Collingbourne, Sir 
James Blount, John Fortescue és John Riseley, 1484-ben felségsértés miatt 
kapták III. Richárdtól ugyanezt a büntetést. VII. Henrik uralkodásának első 
parlamentje, amely 1485 novemberében ült össze, ezeket az ítéleteket 
visszavonta. Mellettük számítottak a király hálájára a Henriket és anyját 
még Angliában vagy Walesben szolgálók is, köztük Philip ab Hywel és 
felesége, Jane, aki 1461 előtt dajkálta a kis Henry Tudort. Mások a király 
apjának, Edmund Tudornak a szolgálatában álltak. Henrik megjutalmazta 
nagybátyja, . VI. — Henrik hű embereit is. Két évtizednyi 
kegyvesztettség, bizonytalanság, — szegénység — után — mindannyian 
megszilárdíthatták megrendült anyagi helyzetüket. 

Henrik támogatói között voltak az 1483-as összeesküvések résztvevői is. 
Dr. Lewis Caerleon nagy jutalomban részesült orvosi és egyéb 
szolgálataiért, és ez utóbbi alatt a Margaret Beaufort és Elizabeth Wydeville 
királyné közötti titkos küldetéseket is érthetjük. 1486 februárjától évi 40 
márka járadékot kapott, majd novembertől ezt kétszeresére emelték. 1488- 


ban idős éveire övé lett a Windsor , szegény lovagja? cím, amely 
feljogosította, hogy a vár külső erődítményeiben lakjon. Legalább 1495-ig 
élt, de egy Master Lewis nevű udvari orvosról még 1510-ből is maradtak 
ránk feljegyzések. Hugh Conway, Margaret Beaufort egyik bretagne- 
i követe a király bizalmát élvezte egész uralkodása alatt. Henrik a bosworthi 
győzelem után kevesebb mint egy hónappal megbízta hatalmas ruhatára 
rendben tartásával. Conway rövid idő alatt Írország és Calais 
kincstárnokává küzdötte fel magát, majd végül lovagi címet is szerzett. 
Ügyesen alakította sorsát. 

A király mostohaapja is az 1483-85-ös összeesküvések egyik központi 
alakja volt. Bár a bosworthi ütközet előtti napokban Lord Stanley nem 
váltotta be a hozzá fűzött reményeket, világosan látszik, hogy teljes 
mértékben támogatta Henrik hazatérését Angliába. A király pontosan tudta, 
mivel tartozik Stanleynek. Egyrészt 1485-ben a Derby grófja címet 
adományozta neki, másrészt nyilvánosan beismerte, hogy a végső győzelem 
előtt , szeretett apja? fáradhatatlanul, erőt nem kímélve küzdött az ő 
érdekében. Még ha nem ismerték is jól egymást (és Stanley később 
bevallotta, hogy csak Bosworth után fűzték szorosabbra kapcsolatukat), 
Henrik egyértelműen kimutatta mostohaapja iránt érzett szeretetét. A 
Stanley család más tagjainak is jó sora volt. Az 1485. augusztus 22-én a 
harcok hevében a kivégzés elől megszökött Lord Strange királyi tanácsos 
lett, Sir William Stanley pedig udvari kamarás. Henrik azt is felismerte, 
milyen fontos szerepet játszott Sir James Blount annak megszervezésében, 
hogy Oxford grófja megszökhessen a hammes-i várból, támogatva ezzel a 
száműzöttek ügyét, miközben III. Richárd minden tőle telhetőt megtett, 
hogy aláássa a lázadók egységét. 

Henrik azokról sem feledkezett meg, akik jelentős személyes kockázatot 
vállalva kitartottak mellette Angliában. Ilyen volt Piers Courteys, aki bár 
IV. Edward és III. Richárd uralkodása alatt is a királyi ruhatárat tartotta 
rendben, végül Henrik oldalára állt, és a bosworthi csata előtt egy évre a 
Westminster-apátságban húzta meg magát, halálfélelemben töltve napjait. 
Henrik nem maradt hálátlan. Mások -köztük Denis Beton - szívességeket 
tettek Henriknek. A harfleuri kereskedő például segített felszerelni 1485 
júliusában a Szajna torkolatából induló hajókat. 

Henrik nagylelkűen fejezte ki köszönetét azoknak is, akik társai voltak a 
száműzetésben. Szánakozva gondolt a szenvedést kiállókra, és büszkén 
emlékezett azokra, akik az ő oldalán harcoltak - saját szavaival - , győztes 


útján", — , győztes  menetelésén",  , győztes csatájában",  , győztes 
harcmezején", , királyi győzelmében? és , győztes háborújában?" Roger 
Machado, aki leicesteri hírnök volt III. Richárd uralkodásának első éveiben 
és valószínűleg IV. Edward alatt is, csatlakozott Dorset őrgrófjához a 
szárazföldön, ezért Henrik richmondi hírnökké nevezte ki. Bosworth után 
címerkirály lett belőle, az első richmondi címerkirály Anglia történetében - 
Henrik ezzel is tisztelgett családjának múltja előtt. 

Irónra kerülésekor VII. Henriknek egész sor szokatlan személyes 
kötelezettséget kellett teljesítenie. Emlékei visszanyúltak a Lancasterek 
idejére, és a La Manche csatornán túl elértek a neki menedéket nyújtó 
helyekig. Megjutalmazta azokat, akik rászolgáltak az elismerésre, és bár 
később szűkmarkúságáról híresült el, azokkal, akik ezt 1485-ben 
kiérdemelték, bőkezűen bánt. A legtöbb pártfogolja jelentéktelen figura 
volt, és Henrik nem kockáztatta, hogy az adományok következtében elessen 
bizonyos pénzügyi forrásoktól, vagy korlátozódjon hatóköre. Tudta, mi a 
kötelessége, de arról sem feledkezett meg, hogy az adott helyzetben helyes 
és bölcs döntéseket kell hoznia. 

AZ ÚJ KORMÁNYZAT 

Az ország kormányzására és az udvar irányítására alkalmas minisztereket 
és hivatalnokokat Henrik főként olyan emberek közül válogatta, akiket jól 
ismert - ez pedig azokat jelentette, akik társai voltak a száműzetésben. 
Ugyanakkor mindenképpen be kellett vonnia olyanokat is, akik otthonosan 
mozogtak az angol közügyekben. Uralkodása első heteiben a két 
legmagasabb állami hivatalba olyan idősödő egyházi személyeket ültetett, 
akik szolgálták IV. Edwardot, de kiábrándultak III. Richárdból. A 62 éves 
yorki érsek, Thomas Rotheram kevesebb mint egy hónappal a bosworthi 
csata után újra megkapta az Anglia kancellárja címet. A még élő 
miniszterek közül ő rendelkezett a legnagyobb tudással és a legtöbb 
információval, hiszen 1474-től addig, amíg Richárd le nem váltotta, ő 
töltötte be a kancellári hivatalt. Az is mellette szólt, hogy kapcsolatban állt 
a Wydeville-ekkel, elsősorban Elizabeth Wydeville királynéval. Valójában 
azonban Rotheram kinevezése szükségmegoldás volt csupán, az új hatalom 
így akart átvészelni egy különösen nehéz időszakot. Ezért történt, hogy egy 
hónap múlva áthelyezték, és ideiglenesen az állami kincstárnok feladatait 
látta el. Helyére John Alcock, Worcester püspöke, IV. Edward legidősebb 
fiának nevelője, Rotheram közeli munkatársa került. 


Amint felmérte az ország és a kormányszervek helyzetét, Henrik John 
Mortont, Ely püspökét tette meg legfőbb tanácsadójának. Morton 1486 
márciusától 1500-ban bekövetkezett haláláig a kancellári hivatalt töltötte 
be, ezalatt canterburyi érsek és bíboros is lett belőle. A ravasz, tapasztalt, 
leleményes Mortonnak kiemelkedő érdemei voltak III. Richárd hatalmának 
megdöntésében, Henrik bízott benne és hallgatott rá. Az állami kincstárnok 
pozíciójában John, Lord Dynham képviselte az állandóságot: 1486 
februárjától 1501-ig, haláláig állt ebben a tisztségben. A felületes 
megfigyelő számára Dynham kinevezése visszásnak tűnhet, hiszen 
1461 előtt még szilárdan kitartott a yorki oldal mellett, és nem rendelkezett 
kivételesen jó szervezői képességekkel sem. Richárd uralkodása alatt 
azonban ő volt Calais kapitánya, és lehetséges, hogy 1484-ben segített 
Oxford grófjának megszökni a hammes-i várból. Henrik nagy bizalommal 
volt iránta, és a térdszalagrend lovagjává ütötte. 

A többi magas hivatalba Henrik barátai kerültek, köztük a Richárd 
királysága idején száműzetésbe kényszerült rátermett egyházi személyek, 
mint Richard Fox, Robert Morton (az új kancellár unokaöccse), Peter 
Courtenay püspök és Oliver King. Ők egytől egyig fontos szerepet kaptak 
az új hatalom kiépítésében. Courtenay püspök a bosworthi győzelem után 
két héttel megkapta a lordpecsétőr címet, és nyilvánvalóan rá hárult a 
feladat, hogy az első, bizonytalan napokban gondoskodjon az ügyek 
zavartalan intézéséről. Fox Angliában is ugyanazt a hivatalt töltötte be, mint 
korábban Franciaországban: Henrik titkára volt. 1487-ben Oliver King vette 
át a feladatait. 

A királyi udvarban természetesen újraosztották a szerepeket, hiszen 
minden uralkodó a saját embereivel akarja körbevenni magát. Sir William 
Stanley lett a kamarás, és a legmagasabb pozíciókba a száműzetésben 
Henrik mellett állók kerültek: Sir Robert Willoughby, Sir Richard 
Edgecombe és Sir Thomas Lovell. Egyedül az új gazdasági intéző tűnt 
meglepő választásnak: John, Lord Fitzwalter, az új állami kincstárnok, Lord 
Dynham mostohafia. Lehetséges, hogy calais-i földbirtokosként - akárcsak 
Dynham - a háttérben ő is közreműködött Oxford grófja 1484-es 
szökésének megszervezésében. Fitzwalter is rendelkezett földekkel 
East Angliában, és később kapcsolatba került Oxforddal, de a grófnál 
bosszúállóbb természetűnek bizonyult. 

A Tanácsba rajtuk kívül mások is bekerültek, a király bizalmasai, akiknek 
hűségéről Henrik 1483-85 között meggyőződhetett: Reginald Bray, Giles 


Daubeney, Richard Guildford és John Riseley. Henrik anyja, nagybátyja, 
Jasper, mostohaapja, Lord Stanley és Oxford grófja mellett 1485 után 
kortársaik őket tartották a királyság legbefolyásosabb embereinek. 
Oxfordról sokat elárul, hogy hírneves (ha nem is mindig látványosan 
sikeres) katona lévén ő felelt az egész birodalom biztonságáért: az angol 


kamarás, a londoni Tower várkapitánya és az angol tengernagy címeket 
tudhatta magáénak. 


13. FEJEZET 


Aldásos származás 


CSALÁD ÉS SZÁRMAZÁS 

Kevés király támaszkodhatott trónra kerülésekor annyira kevés rokonára, 
mint VII. Henrik. Apja meghalt, testvérei nem voltak. Edmund 
Tudornak volt két bátyja, de egyikük szerzetesnek állt, a másik, Jasper 
pedig 1485 augusztusáig nem házasodott meg. Henrik anyja szintén 
egykeként nőtt fel. Királyként hátrányt jelentett számára a népes család 
hiánya, mert így nem talált bizalmasokat az angol uralkodó osztályban. 
Ugyanakkor így kisebb valószínűséggel akadt riválisa. Ezen okból 
vágyhatott volna II. Richárd és IV. Edward is kevesebb rokonra. 

Úgy tűnik, Henrik inkább az előnyös, mintsem a rossz oldalát nézte 
elszigetelt helyzetének. Nem akarta távolabbi rokonait is a királyi család 
tagjaként kezelni, és nem engedte, hogy anyja hozzátartozói jelentős 
hatalomhoz jussanak Angliában. Margaret féltestvére, Dorset őrgrófja a 
VIII. . Károly — adta kölcsön  visszafizetésének biztosítékaként 
Franciaországban maradt, de hazatérése után sem tudott befolyást szerezni 
az udvarban. Mindamellett Henrik is osztott főnemesi címeket. Nagybátyja, 
Jasper Tudor Bedford hercege lett - ő volt az egyetlen, aki a király 
gyermekein kívül hercegi rangot nyert Henriktől -, és visszakapta 
pembroke-i grófságát. Az óvatos Henrik vélhetően azért volt hajlandó 
hercegi rangba emelni egyetlen nagybátyját, mert 1485-ben kötött 
házasságakor (Buckingham özvegyét vette el!) Jasper már 55 esztendős 
volt, és ahogy arra számítani lehetett, már nem alapított családot. Henrik 
mostohaapja, Lord Stanley szintén az ötvenes éveiben járt, és a Derby 
grófja címet kapta - neki és feleségének nem születtek gyermekeik, ráadásul 
Margaret , Beaufort valószínűleg  — önmegtartóztató életet élt. 
Mostohanagybátyját, anyja féltestvérét, a nőtlen John Wellest Henrik 1486- 
ban vicomte-tá tette. Rajtuk kívül csak Edward Courtenay, Henrik egyik 
1483-85 közötti társa kapott főnemesi rangot a király uralkodásának első 
éveiben. Azzal, hogy övé lett a devoni grófság, a terület gyakorlatilag 
visszaszáll arra a családra, amely korábban hosszú időn át birtokolta. Az 
egyetlen bárói címet Henrik 1486 márciusában Giles Daubeneynek juttatta, 
aki barátja volt a csatorna másik oldalán, és támasza maradt 1485 után is. 

Az 1485. október 30-án tartott koronázási ceremónián megmutatkozott, 
milyen szűk családi és támogatói körrel rendelkezik Henrik. A koronázási 


szertartások alatt hagyományosan Durham, valamint Bath és Wells püspöke 
kísérte a királyt. 1485-ben azonban őket kizárták, mert egykor III. Richárd 
hívei voltak. Helyüket Courtenay exeteri püspök és Morton elyi püspök, 
Henrik győztes vállalkozásának kulcsfigurái vették át. A koronázás alatt 
Jasper Tudor tartotta a koronát, Stanley fogta az államhatalmat jelképező 
pallost, és Oxford grófja vitte a király uszályát. Canterbury 75 éves érseke, 
az Elizabeth Wydeville királynét és gyermekeit Richárd uralkodása alatt 
támogató Thomas Bourgchier magas kora ellenére személyesen kente fel 
VII. Henriket, és tette fejére a koronát. Az ünnepség után Courtenay püspök 
előtt az éljenző nép is elfogadta Henriket királyának. Ezután London 
püspöke, a hetvenes éveiben járó, a politikai csatározásokból bölcsen 
kimaradó Thomas Kemp celebrált szentmisét. 

A koronázási szertartás előestéjén Henrik hat embert ütött a Bath-rend 
lovagjává. Nem rokonait avatta tagokká, de ismét kitűnt, milyen mély 
nyomot hagytak benne 1483-85-ös tapasztalatai. Az új lovagok sorában a 
nyolcesztendős Edward Stafford, Buckingham hercege volt az első, és Lord 
Fitzwalteren, az udvari gazdasági intéző pozíciójának várományosán kívül 
mindannyian a Stafford családdal szoros kapcsolatban álló személyek közül 
kerültek ki - ilyen volt például Reginald Bray. Lehetséges, hogy Henrik a 
lovaggá ütésekkel akart tisztelegni a Richárd király elleni első, 1483-as 
lázadást vezető herceg emléke előtt. Ugyanakkor azt sem zárhatjuk ki, hogy 
így kívánta megelőzni, hogy a Staffordok a Plantagenet származású Edward 
herceget támogassák, ha netalán jogot formálna a trónra. 

Henrik a birodalom tartományaiban rokonaira és barátaira támaszkodva 
szilárdította meg hatalmát: Walesben nagybátyja, Jasper ellenőrzése alatt 
állt Pembroke, Glamorgan és Buckingham özvegyével kötött házassága 
után a Stafford-birtokok is; északnyugaton Stanleyre, Essexben és East 
Angliában Oxfordra számíthatott. Az Anglia legészakibb területeit uraló, 
Bosworthnál nagy meglepetést okozó Northumberland volt az egyetlen 
gyenge láncszem. 

Henriket nem zavarta, hogy kevés élő rokona van, ugyanakkor sokat 
foglalkozott elhunyt felmenőivel. A VII. Henriket követő generációhoz 
tartozó walesi krónikás, Elis Gruffydd szerint 1485-ben sokan úgy 
gondolták, hogy a Bosworthnél aratott győzelem nem jelentette azt, hogy 
Henrik alkalmas lenne az uralkodásra. Egyrészt alacsony rangját, másrészt 
tapasztalatlanságát és szerény észbeli képességeit sorakoztatták fel érvként 
állításuk mögött. Henrik trónra kerülésének pillanatától azon fáradozott, 


hogy az első vád alól tisztázza magát, és tetteivel bizonyította, hogy 
gyakorlatlansága ellenére értelmesebb, mint azt hitték róla. 

Lehetséges, hogy egyesek hittek a Henrik származását becsmérlő York- 
párti propagandának és a felmenőit ért rágalmaknak, amelyek még 
Bosworth után is közszájon forogtak. Még Lambert Simnel és Perkin 
Warbeck lázadásának leverése - 1487-ben, illetve az 1490-es években - sem 
hallgattatta el a sértegetőket. Még Henrik uralkodásának utolsó éveiben is 
készítettek családfákat a York-ház jelentéktelen alakjainak állítólagos 
származásáról. Azt hajtogatták, hogy a Lancaster-ház 1399-ben jogtalanul 
és a hagyományok felrúgásával szerezte meg a koronát; hogy Owen Tudor 
apja közönséges kocsmáros, anyja pedig alacsony származású lány volt; 
hogy fiuk házasságtörést követett el Katalin királynéval; hogy VII. Henrik, 
apjával és nagybátyjával egyetemben törvénytelen gyermek volt. Akadt, 
aki azt állította, hogy a York-ház Henrik miatt kis híján kihalt, mert 
bebörtönözte, majd felakasztatta V. Edward öccsét, York hercegét. Henrik 
külföldi ellenségei, Burgundia özvegy hercegnéje, Yorki Margaret és veje, 
Maximilian osztrák és burgundiai herceg, Richárd király korábbi 
szövetségese, bátorították e kitalációk terjesztőit. Az új királyt rosszul 
érintették a vádak, hiszen valóban szokatlan családfáját tényleg elcsúfította 
legalább egy kétes szerelmi kapcsolat. 

Henrik elhatározta, hogy megcáfolja az igaztalan rágalmakat, és inkább a 
megtámadhatatlan . részletekre helyezi a hangsúlyt. Kiemelte anyja, 
Margaret Beaufort családjának királyi kapcsolatait, apja walesi felmenőinek 
ősi brit származását és azt a tényt, hogy nagyanyja, Valois Katalin ereiben 
francia uralkodói vér csörgedezett. Az általa használt jelképek és a 
rendelésére készített családfák arról tanúskodnak, hogy nagy érdeklődést 
mutatott származása iránt, és minden alkalmat megragadott, hogy királyi és 
nagy múltú felmenőit magasztalja. 

A vörös rózsa a bosworthi csata után vált népszerűvé mint a Lancaster-ház 
szimbóluma, ami érthető, hiszen remekül szembe lehetett állítani a York- 
ház fehér rózsájával. Dekorációként sokszor használták a vörös rózsát, de a 
Tudor-propaganda legismertebb eleme mégis a fehér és vörös szirmokból 
álló Tudor-rózsa, amely azt az üzenetet közvetítette, hogy Henrik a 
háborúzó Lancaster- és York-ház békítőjeként lép fel. 

Henrik azért állíthatta, hogy ő a Lancasterek örököse, mert anyjának 
családja, a Beaufort-ág közvetlenül John of Gaunttól, Lancaster hercegétől, 
az első Lancaster-házi angol király apjától származott. E kapcsolat 


megerősítésére Henrik uralkodásának első parlamentje 1485-ben megújított 
egy 1397-es rendeletet, amely a Beaufort családot hivatalosan is 
megszabadította a törvénytelen származás bélyegétől. Azt az 1407-es 
törvényt, amely magában foglalta, hogy a  Beaufort-ok soha nem 
kerülhetnek az angol trónra, nem léptették újra életbe. Henrik így próbálta 
bizonyítani, hogy joga van a koronához. Margaret Beaufort a legidősebb élő 
Beaufort-örökösként magának követelhette volna a hatalmat, de a viharos 
XII. század óta Anglia trónján nem ült nő, és a Matilda királynő uralkodása 
alatt dúló polgárháború borzalmait senki - még Lady Margaret Beaufort - 
sem kívánta megismételni a XV. században. A York-pártiak is úgy vélték, a 
trónhoz való jog női ágon is öröklődhet, így Henriknek nagy előnye 
származott abból, hogy anyja, Margaret felmenői között tudhatta John of 
Gauntot, III. Edward harmadik életben maradt fiát. 

A Beaufort-ok emblémáját, a csapórácsot, amely talán a champagne-i 
Beaufort-várat szimbolizálta, ahol John of Gaunt szeretője világra hozta 
Margaret , nagyapját, Henrik Tudor-jelképpé tette. A  Westminster- 
apátságban  csapórácsokból álló sordísszel ékesítették VII. Henrik 
kápolnáját, és sok más helyen is előfordul mint a  Tudor-dinasztia 
szimbóluma. Amikor Rotheram érsek 1489-ben új kápolnát építtetett a York 
Minsterben, nem feledkezett meg arról, milyen fontosak Henriknek 
Beaufort-felmenői, és ahol eredetileg a király, a királyné, Arthur herceg 
és maga az érsek lelki üdvéért imádkoztak volna, Rotheram kiegészítette a 
listát a király anyja, valamint annak szülei, John Beaufort, Somerset 
hercege és Margaret Beauchamp nevével. 

Margaret Beaufort-t rendkívüli tiszteletben tartották fia udvarában, és nem 
csak azért, mert Henrik nagyon szerette őt, és ragaszkodott hozzá. 
Születésnapja május 31-éré esett, és haláláig minden évben ünnepséget 
rendeztek számára a Westminster-apátságban. Az udvarban úgy ismerték, 
mint , legnemesebb Margaret hercegnő, Richmond grófnője, legnagyobb 
urunk, a király édesanyja". Birtokait - amelyeket Richárd elkobozott tőle, és 
Lord Stanleynek adományozott - visszakapta, és a bosworthi csata előtt 
nyújtott segítségéért cserébe Henrik az ő gondjaira bízta az elhunyt 
Buckingham hercegének fiait,  földjeikből származó évi 1000 
fontos jövedelmükkel együtt. Margaret egy 1501 júliusában írt leveléből 
kitűnik, milyen mély szeretetet érzett fia iránt: 

Legkedvesebb, egyetlen vágyott boldogságom e világon! Fogadd 
legőszintébb szerető áldásom és szerény dicséretem [...] 


Calais városában e napon, Szent Anna ünnepén hoztam világra jóakaratú, 
kegyes hercegemet, királyomat, egyetlen szeretett fiamat [...] 

Margaret R 

Henrik ugyanilyen szeretettel írt 1503 júliusában anyjának: 

[...] olyan boldog vagyok, ha kedvedre tehetek, amilyen boldognak te látni 
akarsz, és jól tudom, hogy szent kötelességem ez, mint minden 
teremtménynek, mert nagyszerű és kivételes anyai szeretettel voltál irántam 
minden időben, mert neked ez így tetszett. Amiért most, szerető édesanyám, 
legőszintébb szavaimmal mondok neked köszönetet, és esdeklem, hogy 
továbbra is légy irántam ilyen érzésekkel [...] 

Margaret Beaufort 1509-ben hunyt el, két hónappal fia halála után. 
Henriknek egész uralkodása alatt támasza volt, és 1485 előtt is az ő érdekeit 
tartotta szem előtt. Szoros érzelmi szálak fűzték fiához, ami abból is látszik, 
hogy részt vett VII. Henrik westminsteri kápolnájának létrehozásában, és őt 
is ott temették el. Ugyanaz a mester, Pietro Iorrigiano készítette 
márványsírját, aki Henrik sírján is dolgozott. Margaret aranyozott bronz 
domborművét sokan Torrigiano legjobb munkájának tekintik. 

Dicshimnuszokat egy tárgyilagos életrajzban nem használhatunk fel 
forrásként, ám John Fisher püspök Margaret Beaufort temetésén előadott 
műve meglehetősen meggyőző. Fisher egy hatvanas évei végén járó, 
idősödő, szorgalmas és szilárd hitű hölgyet írt le, aki vallásos műveket 
fordított franciáról angolra (bár azt mindig bánta, hogy fiatal korában nem 
tanult meg rendesen latinul). A mindennapos imádságtól fájt a háta. A 
püspök ezekkel a szavakkal zárta felszólalását: , Egész Angliának oka van 
siratni őt." Margaret sírfeliratát a vele ismeretségben álló kiváló holland 
humanista és teológus, Erasmus költötte. 

VII. Henrik nagyra becsülte az utolsó Lancaster-házi uralkodót, a trónjától 
1461-ben megfosztott és 1471-ben York-pártiak fogságában elhunyt VI. 
Henriket. Worcester polgárai VI. Henrik szimbolikus alakjával fogadták az 
1486-ban városukba érkező VII. Henriket. Ez azt sejteti, hogy ekkoriban 
már tudni lehetett a királyról, nagy tiszteletben tartja halott nagybátyját. 
Később Henrik nyilvánosan is hódolt nagybátyja emlékének. Hirdette 
mártírságát, és hangoztatta, hogy megjövendölte unokaöccse trónra 
kerülését. Az idő előrehaladtával VI. Henriket egyre növekvő tisztelet vette 
körül, sírját egyre többen keresték fel, és VII. Henrik több pápát is 
megpróbált meggyőzni arról, hogy avassa szentté. 


1484 augusztusában III. Richárd szállíttatta át VI. Henrik holttestét a 
Surrey megyei Chertsey-apátságból a windsori Szent György-kápolnába, 
valószínűleg a múlttal és elődeivel való megbékélés jeleként, illetve a lelkes 
tömeg nyomására. VII. Henrik azt tervezte, hogy átviteti azt az új Lady- 
kápolnába, amelynek építése 1503-ban kezdődött a  Westminster- 
apátságban. Úgy vélte, méltóbb lenne VI. Henrikhez, hogy IV. Edward 
windsori kápolnája helyett ő is a középkori királyok mauzóleumában, V. 
Henrik és Katalin királyné mellett nyugodjon. Maga VII. Henrik is ezért 
kérte, hogy inkább a Westminster-apátságba temessék, és ne Windsorba. 
Bár nagybátyja holtteste végül a Szent György-kápolnában maradt, őt és 
feleségét a  Westminster-apátságban helyezték nyugalomra. A hely 
azóta VII. Henrik-kápolna néven vált ismertté. 

Az alattvalók követték VI. Henrik szentté avatását szorgalmazó királyukat. 
Több tucat csodát tulajdonítottak neki, sírjához rengetegen zarándokoltak, a 
plébánia-templomok. szentélyrekesztő falain és a festett üvegablakokon 
pedig már szentként ábrázolták. Csodáiból könyvet állítottak össze, 
valószínűleg ezzel is próbáltak hatni a pápára. VI. Henrik kultusza már 
1485 előtt is élt, VII. Henrik pedig igyekezett megerősíteni azt. Az öreg 
lelkész, John Blacman 1485 körül dicshimnuszt írt VI. Henrikhez, és a 
verset nyomtatott formában terjesztették. Az utolsó Lancaster-házi uralkodó 
csak azért nem lett Anglia első királyi szentje, mert VIII. Henrik az 1530-as 
években szakított Rómával. A VI. Henriket katasztrofális uralkodása 
ellenére övező tisztelet unokaöccse javára vált, segítette hatalma 
megerősítésében. 

Henriket walesi származása nem jogosította fel az angol trón elfoglalására. 
Apja, Edmund Tudor VI. Henrik féltestvére volt, nagyapja viszont csak 
egyszerű walesi nemes, nagyanyja pedig francia hercegnő. De családfáját 
walesi felmenőin keresztül vissza tudta vezetni a sötét középkorban a 
pogány szászok ellen harcoló brit királyokig. IV. Edward is hangsúlyozta, 
hogy a Mortimer-ágon ő XIII. századi észak-walesi hercegektől származik, 
és ugyanezt elmondhatta magáról Henrik felesége, Yorki Erzsébet is. 
Henrik felmenői azonban e hercegeknek csupán szolgálói, hűbéresei voltak. 
Ettől függetlenül előtérbe állította walesi őseinek brit örökségét, hiszen 
minden részletet ki kellett emelnie, amellyel igazolhatta a trónhoz való 
jogát. Bosworthnél egyik zászlóján a szászok fölött aratott brit győzelmet 
jelképező fehér sárkány mintájára vörös sárkány szerepelt a hagyományos 
zöld-fehér walesi háttér előtt. Ez a lobogó lengett fölötte, amikor fejére 


tették Richárd király koronáját. A csata után Szent György zászlajával és a 
Beaufort-emblémát, a szürkésbarna tehenet ábrázoló lobogóval együtt nagy 
pompával ezt is Londonba, a Szent Pál-székesegyház északi kapujához 
vitték. Ettől kezdve a Tudorok királyi címerét az egyik oldalról vörös 
sárkány tartja. A jelkép megjelenik a cambridge-i Kings College-kápolna 
festett üvegein, amelyet VII. Henrik szentként tisztelt nagybátyja 
tiszteletére fejezett be, valamint Henrik sírján, amelyet Torrigiano 1513-ban 
készített el. 

A Henrik walesi származását hangsúlyozó propaganda az angolokat és a 
walesieket egyaránt megnyerte. Családfáját megpróbálták visszavezetni 
egészen a legutolsó és legnagyobb tiszteletnek örvendő walesi királyig, 
Cadwaladrig. Amikor a király bajnoka belovagolt a koronázási lakomára, 
hogy a hagyomány szerint kiálljon a királynak a hatalomhoz való jogát 
kétségbe vonók ellen, lova szerszámait Cadwaladr címere díszítette. Henrik 
alattvalói is alkalmazni kezdték ezeket a motívumokat. 1486-ban Worcester 
polgárai köszöntőbeszédükben említették Henrik Cadwaladrtól való 
származását: 

Cadwaladr vérvonalából 

Rég mondták, jönni fog egy herceg, 

Amiért barátaim, ha igazul szólok, 

Ő a jövendölések beteljesítője. 

VII. Henrik uralkodása alatt a Tudor-propaganda hangsúlyozta, hogy a 
király Cadwaladr leszármazottja. Az udvari történetíró, André Bemard is 
kiemelte ezt a walesieket lelkesítő és Henrik koronához való jogáról 
másokat is meggyőző tényt. 

Arthur király is fontos alakja volt az ősi brit Iudor-felmenők 
panteonjának. IV. Edward Arthurnak nevezte el törvénytelen gyermekét, 
Henrik pedig az Arthurhoz sok szállal fűződő Winchester városában 
született legidősebb fiát. Azonban sem Edward, sem Henrik nem állította, 
hogy valóban Arthur leszármazottja lenne. A vörös sárkány tehát az angol 
királyok brit elődeit, köztük a britek legendás védelmezőjét, Arthurt 
jelképezte. Arthur herceg korai, 1502-ben bekövetkezett halála miatt 
azonban a Tudor-kori Angliában mégsem alakult ki jelentős Arthur-kultusz. 

Henrik természetesen személyes és politikai okokból jobban kötődött 
anyjához, mint walesi származású apjához. Edmundot nem ismerte, és a 
carmartheni Greyfriars Churchben található sírjához is legfeljebb két 
alkalommal látogatott el, még száműzetésbe vonulása előtt. Ráadásul 


Edmund ereiben csak anyja, Valois Katalin révén csörgedezett királyi vér, 
méghozzá francia. Mindamellett az Edmund címerét tartó agarat VII. 
Henrik és utódai is jelképüknek tekintették, és Henrik családi ünnepek 
alkalmával többször méltatta apját. Minden évben megemlékezett 1456. 
november 1-jén bekövetkezett halálának évfordulójáról, és a második 
fia yorki herceggé avatásának tiszteletére rendezett lovagi tornát közel egy 
hétre meg is szakították emiatt. 

Edmund richmondi grófsága, amelyet VI. Henrik adományozott neki, 
sokat jelentett fia számára. Henrik három hónappal apja halála után jött 
világra, így születésekor örökölte a címet és a birtokot, amely hivatalosan 
1484-ig volt az övé. 

Akármilyen gúnyos elnevezésekkel illette őt III. Richárd, Henrik 28 évig 
Richmond grófjának tekintette magát, és egészen a bosworthi csatát 
megelőző hónapokig leveleit is így írta alá. Anyja is a Richmond grófnője 
címet viselte annak ellenére, hogy 1473-ban feleségül ment Stanleyhez. 
Henrik még a Temze partján az 1490-es években emelt új épületet is 
Richmondnak nevezte el. A régi sheeni udvarházat II. Richárd bontatta le, 
és V. Henrik építtette újjá. 1497 decemberében azonban Henrik és az udvar 
ott töltötte a karácsonyt, és tartózkodásuk alatt tűz ütött ki. Az épület 
megsemmisült. Henrik azonnal belefogott az újjáépítésbe, és az 1501-ben 
elkészült házat Richmond-rezidenciának keresztelte. A nagytermet díszítő 
hatalmas szobrok közül néhány a brit múlt alakjait ábrázolta: Brutust, a 
szász Hengistet és Arthurt. Apai nagyszülei, Owen Tudor és Valois Katalin 
iránt Henrik nem mutatott ekkora érdeklődést. Amikor azonban a 
Westminster-apátságban lerombolták és újjáépítették a Lady-kápolnát, 
Henrik gondoskodott arról, hogy Katalin királynét első férje, V. Henrik 
mellé helyezzék. Nem ő tehetett arról, hogy 1668-ban még fel lehetett 
nyitni a koporsót, és így Samuel Pepys egy , királynénak adott csókkal" 
ünnepelte születésnapját. 

Henrik nem szégyellte, hogy Owen Tudor viszonylag szerény felmenőkkel 
rendelkezett, de zavarták és sértették az arra utaló megjegyzések, hogy 
valójában talán még a véltnél is alacsonyabb származású. Tetteiből ítélve 
Henrik rokonszenvezett Tudor-hozzátartozóival, de nem szerette őket 
igazán. Owen Tudornak és Katalin királynénak három fia (Henrik apja, 
Edmund, odaadó nagybátyja, Jasper, valamint Owen) és egy lánya született. 
Owen szerzetesnek állt, a Westminster-apátságban élt (ahol a többi barát 
Edwardnak szólította), és 1485-ben még a rend kötelékébe tartozott. Henrik 


anyagilag támogatta őt, és amikor 1502-ben elhunyt, kifizette a temetését, 
amelyen megkongatták a Szent Margaret-kápolna harangjait. 

Owen Tudor fiatalon, 1437-ben veszítette el feleségét, Katalin királynét. 
Mostohafia, VI. Henrik az udvarba hívta, és később egy szerelmi viszony 
gyümölcseként törvénytelen fia született. Nem tudjuk, ki volt az anya, 
hogyan találkozott Owennel, meddig tartott a kapcsolatuk, és barátságot 
kötött-e a fattyú, David Owen unokaöccsével, Henrikkel. Annyi azonban 
bizonyos, hogy 1485 után Davidnek jól ment sora. Elmondása szerint 1459- 
ben a pembroke-i várban látta meg a napvilágot. Apja és féltestvére, Jasper 
valószínűleg éppen a Lancaster-oldalnak toborzott katonákat Walesben, 
amikor megszületett. Nem tudjuk, hogy David unokaöccsével tartott-e 
Bretagne-ba, de amikor Henrik 1485. augusztus 7-én Mill Bay-nél partra 
szállt, Davidet az elsők között ütötte lovaggá. Szívesen fogadták az 
udvarban, és egy darabon ő vitte a királyné ernyőjét 1486-ban, a London 
utcáin vonuló koronázási menetben. Jómódú feleséget választott, Maryt, a 
midhursti John Bohun lányát és örökösnőjét vette el. Sírja a sussexi 
Easeborne Priory Churchben még ma is látható. 

Henrik tisztelettel adózott walesi felmenőinek, de a nyilvánosság előtt 
csak visszafogottan tette. Észak-walesi Tudor-örökségét nem becsülte 
nagyra. Az angleseyi Penmynyddet a Conway-apátságnak és hű breton 
szolgájának, az 1485 után Walesben letelepedő Sir Roland de Veleville-nek 
ajándékozta. A Penmynyddben a Glyndwr-felkelés után az első Tudorok 
helyét elfoglaló Gwilym ap Gruffydd leszármazottainak nem sok előnye 
származott abból, hogy rokonságban álltak az új uralkodóházzal. VII. 
Henrik és VIII. Henrik udvarában szerény pozíciókat töltöttek be, egyikük a 
Jasper nevet viselte. Az angleseyi Tudorok (vagy ahogy ők mondták: 
Theodore-ok) közelébe sem értek XIII. és XIV. századi elődeik 
társadalomban elfoglalt helyének: semmilyen hivatalt nem töltöttek be a 
szigeten, és a walesi költők érdeklődését sem keltették fel. 

David Powel denbighshire-i történetíró 1584-ben kiadott, részben az 1568- 
ban elhunyt szintén denbighshire-i Humphrey Lhuyd írásai alapján született 
History of Cambria (Wales történelme) című művében azt állítja, hogy 
Henrik jelentős erőfeszítéseket tett családfája felkutatására. Powel szerint a 
király bizottságot hozott létre, amelynek feladata a walesi hercegektől és 
brit királyoktól való származásának kinyomozása volt. Egyes történészek - 
alaptalanul - kétségbe vonták a bizottság létezését, noha a tagok 
munkájának nyoma leszármazási táblák formájában ránk maradt, és ez 


meggyőző közvetett bizonyítékként értékelhető. Powel szerint VII. Henrik a 
bizottság tagjává nevezte ki többek között a denbighshire-i Valle Crucis 
apátját, dr. Owen Pole-t, a Szt. Dávid és Hereford egyházmegyék egyik 
kiemelkedő alakját, Gutun Owaint, a kiváló oswestryi költőt és genealógust, 
a denbighshire-i Robert ab Hywel ap Ihomast, aki egy cheshire-i nemes, 
William Be-reton lányát vette feleségül, és a flintshire-i Gruffydd ap 
Llywelyn Fychant, három további társukkal együtt. A legtöbbjük valóban 
abban a korban élt, és közülük többeknek érdekeltségeik voltak a Powel és 
Lhuyd által ismert északkelet-walesi területeken. A két Erzsébet-kori 
szerzőnek tudomása lehetett a fontos bizottságról, amelyben Denbighshire 
környékéről származó emberek is dolgoztak. Ráadásul Lhuyd és Powel 
írásainak megszületése előtt már Elis Gruffydd krónikás is említette, hogy 
Robert ab Hywel ap Thomas nem sokkal megkoronázása után elkészítette 
Henrik családfáját. 

Ha Henrik valóban elrendelte, hogy nyomozzák ki származását - és 
valószínűsíthetjük, hogy így történt -, akkor több oka is lehetett erre: 
egyrészt természetes, hogy kíváncsi volt apai nagyapja felmenőire, másrészt 
fel kellett vennie a harcot az Owen Tudort és elődeit rágalmakkal illető 
propagandistákkal. 

Henrik Lancaster-Beaufort-brit-walesi származását 1486 és 1499 között 
született három fia és négy lánya neve is tükrözi. Elsőszülöttjét Arthurnak 
keresztelte. Ha a herceg nem hal meg 1502-ben, hanem elfoglalja a trónt, az 
őt ősi brit jövendölések beteljesítőjének tartó költők és propagandisták még 
annál is többet hízeleghettek volna neki, mint tették azt rövid élete alatt. 
Henrik tehát ekkor még brit származását állította előtérbe, mert ezt diktálták 
érdekei. Az 1491-ben világra jött második fiú a Henrik nevet kapta. Nem 
kétséges, hogy az utolsó Lancaster-házi király, a rendkívüli népszerűségnek 
örvendő VI. Henrik után, hiszen VII. Henrik az ő utódjának vallotta magát, 
és maga is hozzájárult, hogy kultusza életben maradjon. 1499-ben született 
harmadik fiának Henrik apja nevét adta, de a kis Edmund nem érte meg az 
egyéves kort. 

Henrik négy lányának is politikai és családi — szempontok 
figyelembevételével választott nevet. A legidősebbet, aki 1489-ben 
született, nagyanyja után Margaretnek keresztelték. Henrik így akart 
tisztelegni az őt mindvégig támogató asszony előtt, akit a külön töltött 
hosszú évek után is szívből szeretett. A második anyja nevét, az Erzsébetet 
kapta, de fiatalon meghalt. Az 1496-ban világra jött harmadik lányt 


Máriának nevezték el. Lehetséges, hogy a név Szűz Máriára utal, de 
érdemes megjegyezni, hogy az első Lancaster-házi uralkodó feleségét 
Bohuni Máriának hívták. A negyedik lány szintén fiatalon halt meg, ő 
Valois Katalinnak és John of Gaunt törvénytelen gyermekei édesanyjának, 
Katherine Swynfordnak a keresztnevét viselte. Érdekes, hogy Henrik 
egyetlen fiát sem keresztelte Edwardnak, Richárdnak vagy Györgynek, mert 
ezeket a neveket előszeretettel használták a York-házi uralkodók. 

A WALESI KAPCSOLATOK 

Széles körben elterjedt vélemény, hogy VII. Henriket különleges szálak 
fűzték Waleshez és a walesiekhez, hiszen ezt bizonyítja 1485-ös 
Pembrokeshire-i partraszállása is. Ebben van némi igazság. Ám ugyanúgy 
eltorzítjuk a valóságot, ha azt állítjuk, Wales türelmetlenül várta, hogy 
Henrik megszerezze az őt jogosan megillető koronát, és azt mondjuk, ő volt 
az első walesi Anglia trónján, mint ha kijelentjük, hogy walesi származása 
egyáltalán nem, vagy csak kevéssé volt fontos számára. 

Mint általában minden területen, Henrik Waleshez való viszonyában is 
személyes és politikai megfontolások játszottak szerepet. Kötődött felmenői 
földjéhez, ugyanakkor tisztán látta, milyen előnyöket kovácsolhat walesi 
ősein keresztül brit származásából. A korban Wales nem rendelkezett 
akkora politikai befolyással - és nem jelentett akkor fenyegetést hogy 
Henriknek a walesiek kedvére kellett volna tennie, vagy tekintettel kellett 
volna lennie hagyományaikra. Inkább lekötelezettjüknek érezte magát, mert 
a Pembrokeshire-ből Shrewsburybe vezető úton és Bosworth Fieldnél nagy 
segítséget kapott a walesi földbirtokosoktól. Amikor elfoglalta a trónt, az 
ereiben csörgedező walesi vér és a hála érzése egyaránt megmutatkozott. 

Nem valószínű, hogy 1485-ben Henrik beszélt walesiül. Még ha az 1460- 
as években ragadt is rá valami Raglanben, a következő másfél évtizedben 
alighanem sokat felejtett. Ennek ellenére angol királytól szokatlan módon 
március 1-jén minden évben csatlakozott a Wales legnagyobb szentje, Szent 
Dávid napját ünneplő walesiekhez, és megajándékozta a szolgálatában álló 
walesi nemeseket. Sokszor megjutalmazta az udvarban élő walesi 
rímfaragókat; lehetséges, hogy honfitársaihoz hasonlóan ő is kedvelte a 
költészetet. Akárcsak más XV. századi királyok, ő is nagy pártfogója volt a 
hárfajátékosoknak, és elsősorban walesi zenészeket fogadott szívesen az 
udvarban. 1501-ben egyikőjüknek még a temetését is kifizette. 

Nem csak színlelt, vagy a nyilvánosság előtt játszott szerepet, hiszen 
olyankor is ugyanígy viselkedett, amikor a helyzet semmilyen politikai 


jelentőséggel nem bírt. Amikor 1491-ben megszületett második fia, Henrik, 
a király Philip ab Hywel feleségéért, Jane-ért küldetett, hogy ő dajkálja a 
csecsemőt. Az udvarban sok walesit foglalkoztatott, köztük olyanokat, akik 
a bosworthi csata előtt csatlakoztak hozzá, és testőrei maradtak, vagy más 
pozícióba kerültek. És vajon ki lehetett a , nagyszerű walesi gyermek", akit 
Henrik évekig támogatott, és a Milford Haven-i asszony, aki 1498 
májusában két fontot kapott a királytól meg nem nevezett szolgálataiért? 

Nagyon nehéz megmondani, hogyan viszonyult Wales népe VII. 
Henrikhez. Biztosan akadtak olyanok, akik bizalmatlanul fogadták az új 
királyt és dinasztiát, és alaposan megfontolták, melyik oldalra álljanak. A 
York-házat támogató tretoweri Vaughanek személyes ellenszenvet is éreztek 
Jasper Tudorral szemben, és 1486 áprilisában Breconnál lázadást szítottak 
az új király ellen. Mások lelkesedtek az új uralkodóért. Nem tudjuk, milyen 
hallgatóságnak és milyen pártfogók ösztönzésére írták verseiket a XV. 
századi walesi költők, de 1485 előtt minden reményüket Henry és Jasper 
Tudorba helyezték, a bosworthi győzelem hírének hallatán pedig tengernyi 
dicsőítő költeményt szereztek. A mathafarni Dafydd Llwyd, aki talán 
találkozott is Henry és Jasper Tudorral 1485 augusztusában Walesben, III. 
Richárd haláláról értesülvén nem leplezte elégedettségét. Hallotta a 
pletykákat a , Tower hercegeinek" meggyilkolásáról, és történeteket arról, 
hogy VI. Henriket maga Richárd ölte meg. Henriket elfogultan dicsérte, és 
nagybátyjával, á , szenttel" azonosította. , Henrik élt, Henrik élni fog, 
Henrik él, éljen soká!" Dafydd LIlwyd magasztaló költemények egész sorát 
írta VII. Henrikhez, említést téve Owen Tudortól és a walesi hercegektől 
való származásáról. Úgy gondolta, a XV. századi — Walesben 
rendkívüli népszerűségnek örvendő Szent Dávid is segíti Henriket sikerei 
elérésében, és mint láttuk, a király is támogatta udvarában az e szenthez 
szóló imákat. 

Dafydd LIlwyd nem azon tehetségtelen költők egyike volt, akik vagyonos 
pártfogójuk szája íze szerint fogalmazták meg meglátásaikat. Nyugat- 
Powysból, a Dyfi völgyéből származott, és lévén előkelő család sarja, 
megengedhette magának, hogy verseiben saját nézeteit fejtse ki. Walesben 
valószínűleg sokan osztoztak Henrikről és  győzelméről alkotott 
véleményében, magas és alacsony rangúak egyaránt. A déli költőt, Rhys 
Nanmort a vidék legbefolyásosabb nemese, Sir Rhys ap Ihomas patronálta. 
Sir Rhys 1485 augusztusában támogatást nyújtott Henriknek, ami Rhys 
Nanmort Henriket dicsőítő versek írására ösztönözte. Csatlakozott hozzá 


a XV. század legtermékenyebb walesi rímfaragója, Lewys Glyn Cothi is. Ő 
szintén délről származott, pártfogói carmarthenshire-i, cardiganshire-i és 
radnorshire-i . földbirtokosok közül kerültek ki. 1485-től 1490-ben 
bekövetkezett haláláig rengeteg költeményben örvendezett Henrik 
győzelme felett, és egyik versében sok boldog évet kívánt a királynak 
Anglia trónján. Lewys Glyn Cothi Jasper Tudort és Henrik brit felmenőit is 
magasztalta. Úgy vélte, a brit szigetek sorsa végre fényes jövő elé néző 
britek kezébe került. Henrik halálakor a költő-pap, a caernarfonshire-i 
Dafydd Irefor megindító gyászéneket írt, amelyben említette a kapcsolatot 
a király családja, a walesi hercegek és Arthur király között, valamint 
hangsúlyozta Edmund Tudor és a Beaufort-ok kiválóságát. 

1486-ban, Arthur herceg születésekor a költők azelőtt soha nem látott 
lelkesedéssel dolgoztak. Dafydd LIlwyd és Rhys Nanmor felidézte Arthur 
király korát, utalt a Tudorok ősi brit származására, és említést tett a család 
legkiemelkedőbb alakjairól, Valois Katalinról, Owen és Edmund Tudorról, 
valamint a Beaufort-okról. 

Nem sok angol királynak szenteltek annyi figyelmet, mint Henriknek és 
családjának. Történetükből azok a részletek váltak igazán ismertté, 
amelyeket maga Henrik és érdekesnek talált, és amelyeket propagandistái is 
népszerűsítettek. A költők - és talán pártfogóik is - jól ismerték azokat a 
jövendöléseket, amelyek alapján a király családfái készültek. Így bár a 
kapcsolat Henrik és Wales népe között nem feltétlenül politikai természetű 
volt, mégis létezett. A walesiek örvendeztek Henrik Bosworthnél aratott 
győzelme felett, és azok, akik csatlakoztak meneteléséhez, vagy udvarába 
kerültek, mindig emlékeztették arra, hogy mit várnak tőle alattvalói, 
legyenek akár walesiek, akár angolok. 

, királycsináló"). Walesről: Evans, H. T., Wales and the Wars of the Roses 
(Wales és a , rózsák háborúja"); és R. S. Thomas PhD-disszertációja. 
Arról, milyen viszonyt alakított ki Margaret Beaufort IV. Edwarddal, és 
milyen volt kapcsolata fiával: Jones, M. K. és Underwood, M. G., The 
Kings Mother (A király édesanyja). VI. Henrik és Henry Tudor állítólagos 
találkozójáról: André, B., Vita; és Vergil, P. (1844), Three books of English 
history (Az angol történelem három könyve), Camden Society, Old Series. 

7. A SZÁMŰZETÉS ÉVEI 

Polydore Vergil English History (Anglia történelme) című munkája a 
legmegbízhatóbb forrás a Tudorok bretagne-i éveiről és ezen időszak 
diplomácai történéseiről. Anglia szerepéről: Ch. Ross és C. L. Scofield fent 
említett tanulmányai IV Ed-wardról. A bretagne-i helyzet részletes leírását 
olvashatjuk itt: Pocguet du Haut-Jussé, B. A. (1929), Francois II, dúc de 
Bretagne et lAngleterre (II. Ferenc, Bretagne hercege és Anglia), Párizs. 
Arról, mennyire érdekelte a franciákat a Tudorok sorsa: Calmette, J. L. A. 
és Périnelle, G. (1930), Louis XI et lAngleterre (XI. Lajos és Anglia), Párizs. 
A Tudorok jelentőségének értékelését megtaláljuk R. S. Thomas PhD- 
disszertációjában, és M. K. Jones Richard III: Loyalty, Lordship and Law 
(III. Ri-chárd: hűség, birtokok és törvény) című esszéjében. A következő 
három bretagne-i tanulmány érdekes részletekre világít rá: Allanic, J. 
(1909), Le Prisonnier de la Tour d"Elven, ou la Jeunesse du Roy Henri VII 
dAngleterre (A Tour d"Elven foglya, avagy VII. Henrik angol király 
ifjúsága), Vannes; Marsille, H. (1982), Vannes au Moyen Age (A középkori 
Vannes), Vannes; és Gaignard, H. G. (1981), A propos du droit d"asile 
malouin: tentative d enlévement d"Henri Tudor, comte de Richmond" , 
Annales de la Société dHistorie et dArchéologie se Saint-Malo, 97-106. o. 
A kirakós játék néhány darabját itt találjuk: Jones, M. C. E. (2003), "Tor my 
Lord of Richmond, a pourpoint [...] and a palfrey": Brief Remarks on the 
financial evidence for Henry Tudors exile in Brittany, 1471-1484 
(, X?Richmond urának [...] egy poroszkax: Rövid megjegyzések Henry Tudor 
bretagne-i száműzetésének pénzügyi bizonyítékairól 1471-1484 között"), 
The Ricardian, XIII, 283-93. o. 

8. A TRÓNKÖVETELŐ 

E rövid, ám zűrzavaros időszakról nem sokat tudhattunk meg az elmúlt 
évtizedekben megjelent könyvekből. Az egyetlen kivétel a Charles Ross 
tollából származó életrajz (1981; 2. kiadás, 1999). A Stafford családról, 


Buckingham hercegeiről szóló tanulmány: Rawcliffe, C, The Staffords, 
Earls of Stafford and Dukes of Buckingham, 1393-1521 (A Staffordok, 
Stafford grófjai és Buckingham hercegei 1393-1521 között), lásd fent. Az 
1483-as lázadás legjobb leírásai: Horrox, R. (1989), Richard III: A Study of 
Service (III. Richárd: hasznos információk), 3. fejezet, Cambridge; és Gill, 
L. (1999), Richard III and Buckinghams Rebbellion (III. Richárd 
és Buckingham lázadása), Stroud - egyik szerző sem oldja meg a talányt: 
mi motiválta Buckinghamet? John Morton és Buckingham kapcsolatáról 
1483-ban: Griffiths, R. A. (2002), "Bishop Morton and the Ely Tower in 
Brecon: Documenting Intrigue (, Morton püpsök és a breconi Ely-torony: 
Fondorlat a bizonyítékok körül"), Brycheiniog, XXXIV, 13-30. o. Arról, 
hogyan játszódott a felkelés Cornwall övezetében: Arthurson, I. és 
Kingwell, N. (1990), "The Proclamation of Henry Tudor as King of 
England, 3 November 14837" (,Henry Tudornak mint Anglia királyának 
népéhez intézett kiáltványa, 1483. november 3-án"7) Historical Research 
(Történelmi Kutatás), LXIII, 100-6. o. A Stanley családról sokat 
megtudhatunk itt: Williams, J. M. (1979), "The Stanley family of Lathom 
and Knowsley, c. 1450-1504: a political study? (, A lathomi és knowsleyi 
Stanley család 1450-1504 körül: politika tanulmány"), University of 
Manchaster, M. A. thesis; Coward, B. (1983), The Stanleys, Lord Stanley 
and earls of Derby, 1385-1672 (A Stanleyk, Lord Stanley és Derby grófjai 
1385-1672 között), Manchaster. Lewis Caerleonról: Kibre, P. (1952), "Lewis 
of Caerleon, Doctor of Medicine, Astronomer and Mathematician 
(d. 1494) (, Lewis Caerleon, orvos, csillagász és matematikus (m. 1494)"), 
Isis, XLIII, 1. rész, 100-8. o. Hugh Conwayről: Tucker, N. (1961), 
:"Bodrhyddan and the families of Conway, Shipley-Conwy and Rowley- 
Conwy"?" (,Bodrhyddan és a Conway, Shipley-Conwy és Rowley-Conwy 
családok"), Flintshire Historical Society Publications (A Flintshire-i 
Történelmi Társaság Közlönye), XIX, 61-85. o. Morton püspök életéről 
nem készült részletes — tanulmány, de érdemes elolvasni a 
következőket: Harper-Bill, C. (1979), "The família, administrators and 
patronage of Archbishop John Morton (,John Morton érsekfamíliája, 
ügyintézői és pártfogoltjai"), journal of Religious History (Egyházi 
Történelmi Folyóirat), X, 236-52. o.; Davies, C. S. L. (1987), "Bishop 
Morton, the Holy See and the Accession of Henry VIY (, Morton püspök, a 
Szentszék és VII. Henrik trónra kerülése"), English  Historical 
Review (Angol Történelmi Szemle), 102, 2-30. o.; és Woodhouse, R. I. 


(1985), The Life of John Morton, archbishop of Canterbury (John Morton, 
Canterbury érseke élete), London. Arról, hogyan viszonyult a francia 
kormányzat a nehéz helyzetbe került Tudorokhoz: Pélicier, P. (1882), Essai 
sur le gouvernement de la Dame de Beaujeu, 1483-1491 (Esszé Beaujeu-i 
Anna kormányzásáról, 1483-1491 között), Chartres. De semmi nem 
helyettesítheti az eredeti forrásokat: Commynes, Ph. (1972), Memoirs 
(Emlékiratok), London; es Polydore Vergil English History (Anglia 
történelme) című munkája. 

Az előző két fejezethez ajánlott írások ide is vonatkoznak. További művek 
elolvasása után megérthetjük - ha nem is kristálytisztán - Henry Tudor 
száműzetésének legérdekesebb hónapjait. Részletes tanulmányok a Herbert 
családról: D. H. Thomas és G. H. R. Kent fent említett disszertációi. Henry 
Tudor  1484-85-ös franciaországi tartózkodásának körülményeiről: 
Antonovics, A. V. (1986), "Henry VII, king of England, "By the Grace of 
Charles VIII of France? (, VII. Henrik, sa francia VIII. Károly jóvoltából 
Anglia királya"), in: Griffiths, R. A. és Sherborne, J. (szerk.): Kings and 
Nobles in the later Middle Ages (Királyok és főnemesek a késő 
középkorban), Gloucester, 169-84. o.; Jones, M. K. (2002), "The Myth of 
1485: did France really put Henry Tudor on the throne? (, Tévhit 1485-ből: 
Valóban a franciák ültették a trónra Henry Tudort?"), in: Grummitt, D. 
(szerk.): The English Experience in France, c. 1450-1558 (Az angolok 
franciaországi tapasztalatai 1450-1558 k.) - ez utóbbiban ugyanazok a 
tények más megvilágításba kerülnek. Az angol-breton-francia viszonyok 
változásairól: Davies, C. S. L. (1993), "Richard III, Brittany and Henry 
Tudor? (, III. Richárd, Bretagne és Henry Tudor"), Nottingham Medieval 
Studies  (Nottinghami Középkori  Ianulmányok) XXXVII,  110-26. 
o., amelyben a szerző új időpontra teszi Richárd 1000 íjászának tervezett 
indulását: 1484 helyett 1485-re; Davies, C. S. L. (1992), "Richard III, Henry 
VII and the Island of Jersey"? (, III. Richárd, VII. Henrik és Jersey szigete"), 
The Ricardian, IX, (119), 334-42. o., amelyben utalást találunk az 1483-5- 


ös cselszövések egy másik központi alakjára. Morton püspök rejtélyes 
római útjáról 1485 januárjában: Davies, C. S. L., "Bishop Morton, the Holy 
See and the Accession of Henry VII (, Morton pöspök, a Szentszék és VII. 
Henrik trónra kerülése"), lásd fent. Az 1485-ös támadáshoz kapott francia 
támogatásról: Spont, A. (1894), La Marine Franchise sous le régne de 
Charles VIII (, A francia tengerészet VIII. Károly uralkodása alatt"), Revue 
des OCuestions Historigues, nouvelle série, XI, 387-454. o.; Labande-Mail- 


fert, Y. (1975), Charles Vili et son milieu (VIII. Károly és környezete), 
Párizs. A skótok közbeavatkozásáról: MacDougall, N. (1982), James III 
(III. Jakab), Edinburgh. Arról, hogyan szökött meg Oxford grófja Hammes- 
ból: Scofield, C. S. (1914), "The early life of John de Vere, thirteenth earl of 
Oxford" (, John de Vere, Oxford tizenharmadik grófja életének korai 
szakasza"), English Historical Review (Angol Történelmi Szemle), XXIX, 
228-45. o. Egy kevéssé ismert eredeti forrás: Buchon, J. A. (szerk.) (1829): 
Chronigues de Jean Molinet (Jean Molinet krónikái), 2 kötet, Párizs. 
Rengeteg beszámoló született Henry Tudor walesi pártraszállásáról és 
meneteléséről, ám ezek korántsem megbízható források. S. B. Chrimes a 
királyról írt fent említett életrajza mellett érdekes még: Chrimes, S. B. 
(1964-5), "The landing place of Henry of Richmond, 1485" (, Hol szállt 
partra 1485-ben Henry, Richmond grófja?"), Welsh History Review (Walesi 
Történelmi Szemle), II, 173-80. o.; Makinson, A. (1963), "The road to 
Bosworth Field, August 1485" (,A Bosworth Fieldbe vezető út 1485 
augusztusában"), uo., XIII, 239-49. o. Fontos bizonyítékokat találunk 
a menetelésről és arról, hogyan kért Henry segítséget Walesben, itt: 
Grazebook, G. (1914), "An unpublished letter by Henry, earl of Richmond 
(, Henrynek, Richmond grófjának egy ki nem adott levele"), Miscellanea 
Genealogica et Heraldica, 4. évf., V, 30-9. o. A Gruffudd ab leuan 
Llwydhoz írt versről: Johnston, D., Gwa-ith Lewys Glyn Cothi, lásd fent. 
Arról, milyen viszonyt ápolt Henry ekkoriban a walesi fölbirtokosokkal: 
Wynn, Sir John (1990), History of the Gwydir Family and Memoirs (A 
Gwydir család története és emlékiratok),, Llandysul;  Horrox, R. 


(1983), "Henry Tudors letters to England during Richard IIIls Reign (, Henry 
Tudornak III. Richárd uralkodása alatt Angliába küldött levelei"), The 
Ricardian, VI, (80), 155-58. o. Rhys ap Thomas szerepéről és a félrevezető 
dicshimnuszról: Griffiths, R. A. (1993), Sir Rhys ap Thomas and his 
Family: A Study in the Wars of the Roses and early Tudor Politics (Sir Rhys 
ap Thomas és családja: Tanulmány a ,, rózsák háborújáról" és a Tudorok 
korai politikájáról), Cardiff; Evans, H. T., Wales and the Wars of the Roses 
(Wales és a , rózsák háborúja"), lásd fent. A walesi költőkről: Roberts, E., 
Dafydd LIÍwyd o Fathafarn; Williams, G. A., "The Bardic Road to 
Bosworth: a Welsh view of Henry Tudor? (, A bárd útja Bosworthbe: Henry 
Tudor walesi nézőpontból"), mindkettőt lásd fent. Henry 1485-ös 
vállalkozásának walesi oldaláról, nem minden esetben megalapozott 
állításokkal, de hasznos költői véleményekkel: Jones, E. W. (1984), 


Bosworth Field [.../ A Welsh Retrospect (Bosworth Field [...] walesi 
nézőpontból), Liverpool. Arról, hogyan reagált III. Richárd a partraszállás 
hírére: Harris, O. D. (1976. december), "The transmission of the news of the 
Tudor landing? (,A Tudor-partraszállás hírének eljuttatása Richárd-hoz"), 
The Ricardian, IV. (55), 5-12. o. 

A Henry angliai meneteléséről és a bosworthi csatáról megjelent írások 
sok kívánnivalót hagynak maguk után. Arról, hogyan fogadták Henryt 
Shrewsburyben: Owen, H. és Blakeway, J. B. (1825), A History of 
Shrewsbury (Shrewsbury történelme), 2 kötet, London. Értékes 
háttérinformációkat találunk itt: Walker, D. R. (1981), An Urban 
Community in the Welsh Borderland: Shrewsbury in the fifteenth century? 
(, Városi közösség a walesi határvidéken: Shrewsbury a XV. században"), 
University of Wales, Swansea, PhD-disszertáció. J. M. William részletesen 
ír a Stanleyk szerepéről fent említett M. A. disszertációjában. A "Bosworth 
Field? és a "The Song of the Lady Bessy" (,A Lady Bessy dala") 
balladákról szóló elemzését 1847-ben közölték a Percy Society Publications 
(A Percy Társaság Közlönye) című folyóiratban. Richárd támogatóiról: 
Richmond, C. F. (1986), "1485 and all that, or what was going on at the 
Battle of Bosworth? (,1485 meg minden, avagy Hogyan folyt le a 
bosworthi csata"), in: Hammond, R W. (szerk.): Richard III: Loyalty; 
Lordship and Law (III. Richárd: hűség, birtokok és törvény), London, 172- 
212. Az ütközetről megszámlálhatatlanul sok írás született. William Hutton 
1788-ban megjelent Bosworth Field című klasszikusát 1999-ben újra 
kiadták. Bizonyos mértékben kitalációkra támaszkodnak, de viszonylag jó 
modern leírásai a csatának a következők: Chrimes, S. B., Henry VII (VII. 
Henrik); Ross, C., Richard III (III. Richárd); Williams, D. T (1973), The 
Battle of Bosworth (A bosworthi csata), Leicester; és Benett, M. (1985), 
The Battle of Bosworth (A bosworthi csata), Gloucester. Market 
Bosworthről: Foss, R J. (1983), The History of Market Bosworth (Market 
Bosworth története), Wymondham. A csatamező legjobb topográfiai 
leírásai: Foss, P. J. (1998), The Field ofRedmoore: The Battle of Bosworth 
(A redmo-ore-i síkság: a bosworthi csata), 2. kiadás, Newton Linford; Foss, 
P. J., "The Battle of Bosworth: toward a reassessment? (, A bosworthi csata 
átértékelése"), Midland History (Midlandi Történelem), XIII, 21-33. o.; és 
Harris, O. D., (1986), T...] Even here, in Bosworth Field: a disputed site of 
battle? (,[...1 Még itt, Bosworth Field-ben is: vitatott harcmező"), The 
Ricardian, VII (92), 194-207. o. A csatatéren talált kétes eredetű tárgyi 


leleteket a leicesteri Jewry Wall Museumban őrzik. A Dad-lington 
Churchben tartott  megemlékezésről: — Richmond, €C.  F. (1985. 
augusztus), "The Battle of Bosworth? (, A bosworthi csata"), History Today 
(Történelem Napjainkban), 17-22. o.; Harris, O. D. (1985), "The Bosworth 
Commemoration at Dadlingtorí (, A dadlingtoni megemlékezés a bosworthi 
csatáról"), The Ricardian, VII (90), 115-331. o. A csata kortárs leírásai: 
Vergil, R, English History (Anglia történelme); Pronay, N. és Cox, J. 
(szerk.) (1968): The Crowland Chronicle Continua-tions: 1459-1486 (A 
crowlandi krónika folytatása: 1459-1486), London; és (1927), "A Spanish 
account of the Battle of Bosworth, 14857 (, Spanyol beszámoló az 1485-ös 
bosworthi csatáról"), Bulletin of Spanish Studies (Spanyol Tanulmányok 
Közlönye); IV, 34-7. o. Ez utóbbi írásról: Goodman, A. E. és MacKay, A. 
(1973), "A Castilian report on English affairs, 1486" (, Kasztíliai jelentés 
Anglia helyzetéről 1486-ban"), English Historical Review (Angol 
Történelmi Szemle), LXXXVIII, 92-9. o. Henry Tudornak a csata utáni 


londoni bevonulásáról: Guth, D.)., "Richard III, Henry VII and the City: 
London Politics and the "Dun Cow"? (, III. Richárd, VII. Henrik és a város: 
londoni politika és a sszürkésbarna tehén"), in: Griffiths és Sherborne 
(szerk.): Kings and Nobles (Királyok és főnemesek), 185-204. o., lásd fent. 


York reakciójáról: Attreed, L. C. (szerk.) (1991): York House Books, 1461- 
1490 (A York-házról 1461-1490 között), 2 kötet, Stroud. 

12. MIRE KÖTELEZ AZ IFJÚKOR? 

A VII. Henrikről és uralkodásáról szóló tanulmányok közül S. B. Chrimes 
munkája a legmegbízhatóbb. Walesi nézőpontból: Williams, Harri Tudur a 
Chymru, lásd fent. Arról, hogyan fejezte ki Henrik a háláját korábbi 


támogatóinak: Chrimes, S. B. (1967), "Sir Roland de Veleville?, Welsh 
History Review (Walesi Történelmi Szemle), III, 287-9. o.; Cust., E. (1891), 


Some Account of the Stuarts ofAubigny in France (A franciaországi 
Aubigny Stuartjairól), London; és Merriman, R. B. (1903-1904), "Edward 
Woodville - knight  errant?  (, Edward  Woodville - a kóbor 
lovag"), Proceedings of the American Antiguarian Society (Az Amerikai 
Történész Társaság Aktái), new series, XVI, 127-44. o. Az adományokról, 
ajándékokról és kinevezésekről: Calendar of the Patent Rolls, 1485-1509 
(Kiváltságlevelek Jegyzéke, 1485-1509); Gairdner, J. (1861-3), Letters and 
Papers illustrative of the Reigns of Richard III and Henry VII (III. Richárd 
és VII. Henrik uralkodását bemutató levelek és iratok), 2 kötet, Rolls 


Series; Campbell, W. (szerk.) (1837-7): Materials for a history of the reign 
of Henry VII (VII. Henrik uralkodása történetének anyaga), 2 kötet, Rolls 
Series. Henrik Franciaországgal és Bretagne-nyal való viszonyáról S. B. 
Chrimes, B. A. Pocguet du Haut-Jussé, A. Spont és Y. Labande-Mailfert 
(lásd fent) munkái mellett innen tudhatunk meg többet: Wernham, R. B. 
(1966), Before the Armada (Az Armada előtt), London; kulturális 
szempontból: Goodman, A. E. (1981), "Henry VII and Christian Renewal" 
(, VII. Henrik és a keresztény megújulás"), Studies in Church History 
(Tanulmányok az Egyház Történetéről), XVII, 115— 25. o. Kormánya 
tagjairól és módszereiről: Condon, M. (1979), "Ruling Elites in the 

Reign of Henry VIIF (, Uralkodóelit VII. Henrik alatt"), in: Ross, Ch. 
(szerk.): Patronage, pedigree and Power in Late Medieval England 
(Pártfogók, családfák és hatalom a késő középkori Angliában), Gloucester, 
109-42. o. Oxford grófjának Henrik kormányzatában betöltött szerepéről: 
Ross, J., (2003), "The de Vere earls of Oxford, 1400-1513? (, Oxford de 
Vere grófjai 1400-1513 között"), University of Oxford, D. Phil, thesis. 

13. ÁLDÁSOS SZÁRMAZÁS 

Henrik családjáról nem sok tanulmány született. Anyja, Margaret Beaufort 
legjobb életrajza: Jones, M. K. és Underwood, M. G., The Kings Mother (A 
király édesanyja), lásd fent. A Henrik és anjya temetésén elhangzott 
megindító beszédeket megtaláljuk itt: (1876), The English Works of John 
Fisher (John Fisher angol nyelvű művei), 1, rész, Early English Text 
Society, extra series, XXVII. VI. Herik kultuszáról: McKenna, J. W. (1974), 
"Piety and Propaganda: the Cult of King Henry VIV (,Jámborság és 
propaganda: VI. Henrik kultusza"), in: Rowland, B. (szerk.): Chaucer and 
Middle English Studies in Honour ofR. H. Robbins (Chaucer- és középkori 
angol tanulmányok R. H. Robbins emlékére), London, 72-88. o.; Lovatt, 
R. (1984), "A Collector of Apocryphal Anecdotes: John Blacman Revisited"? 
(, Apokrif anekdoták gyűjteménye: visszatérés John Blacmanhez"), in: 
Pollard, A. J. (szerk.): Property and Politics: Essays in Later Medieval 
English History (Birtok és politika: esszék a késő középkori angol 
történelemről), Gloucester és New York, 172-97. o. Henrik nagybátyjáról, 
Jasperről: R. S. Thomas PhD-disszertációja (lásd fent). A Richmond-palota 
újjáépítéséről: Colvin, H. M. és mások (szerk.) (1963): The History of the 
Kings Works: The Middle Ages (A királyok művei: a középkor), 2 kötet, 
London. Az egyházi épületeken felfedezhető  Tudor-motívumokról: 
(1975), uo., 3. kötet (1485-1660), London. Gúnyos hangnemű, ám 


rendkívül alapos elemzés a főnemességről: Pugh, T. B. (1992), "Henry VII 
and the English Nobility? (, VII. Henrik és az angol főnemesség"), in: 
Bemard, G. W. (szerk.) The Tudor Nobility (A Tudor-főnemesség), 
Manchaster, 1. fejezet. Henrik 1485 utáni walesi kapcsolatairól: Williams, 
D., "The Welsh Tudors? (,A walesi Tudorok"), lásd fent; Skeel, C. A. J. 
(1924), "Wales under Henry VII (, Wales VII. Henrik uralkodása alatt"), in: 
Se-ton-Watson, R. W. (szerk.): Iudor Studies (Judor-tanulmány ok), 
London. Henrik brit történelem iránti érdeklődéséről: Anglo, S. (1961-62), 
"The British History in Early Tudor Propaganda (,,A brit történelem helye a 
korai Tudor-propagandában"), Bulletin of the John Rylands Library (A John 
Rylands Könyvtár Közlönye), 

XLIV, 17-48. o.; Anglo, S. (1969), Spectacle, Pageantry and Early Tudor 

Salisbury püspöke /. Wydeville Sandeford 142 Sandwich 53, 58 Sarzeau 
75 Savage család 120 

John 113, 122,123, 134, 135,136,139, 142 

ifjabb John 134 Savoy 102 

Savoyai Charlotte 102 Philippe, Bresse grófja Scot, Andrew 57 Senlis 
32 Sens 103 érseke 32 


Severn folyó 69,87,125,129,130 Shakespeare, William 11,29, 31, 
138 Shaldford, William de 26 Sheen /. Richmond sherwoodi erdő 134 

Shrewsbury város 88,123, 125-131,136, 139,167 csata 29 grófja /. 
Talbot Shropshire megye 131 Símnél, Lambert 159 Sittow, Michiel 
9 Sixtus, IV, pápa 97 Sluys 60 

Snowdon foresterje 25 Snowdonia 15,24 

Somerset megye 40,41,43,45,46,48, 58, 60, 68, 71,160 hercege /. Beaufort 

Song of the Lady Bessy (A Lady Bessy dala) 100, 116,131,141- 
143,146 Soupplainville, Guillaume de 77 Southampton 106,117,126 

Spanyolország 112, 113,117 

St. Annejs Head 113 

St. Asaph püspöke /. Hywel ab Ednyfed 

St. Denis 148 

St. Gildas-apátság 75 

St. Leger, Sir Thomas 87, 96 

St. Malo 76, 77 

St. Vaast-la-Hogue /. La Hogue St. Vincent Ferrer 150 Stafford város 131, 
136 Stillington, Robert, Bath és Wells püspöke 76 

Stone 131,132 Strange, Lord I. Stanley Stuart család 113, 151 Suffolk 
hercege /. Pole Surrey megye 58,161 grófja /. Howard Suscinio-kastély 
75 Sussex 52, 165 

swansea-i St. Marys Church 57, 72 

Szajna-folyó 111,112,135,153 Szent Dávid 167,168 Szent György 
114,168 szerzetesrendek feloszlatása 27, 49,143 Swynford, Katherine 166 

Talbot, Sir Gilbert 125,131, 139 Talgarth 131 Tamworth 133 Teifi folyó 
120,124 Temze folyó 40, 164 Tenby, város 51, 55, 56, 72,119 polgármestere 
51,72 vára 119 

tengernagy, angol 155 térdszalagrend 51, 155 tewkesburyi csata 
71 Thomas ap Gruffydd ap Nicholas 47, 48, 51,53 

Thomas ap Llywelyn 26 Thornbury vára 88 

Thriball, Sir Percivall 142 Torcy lordja 92 Torrigiano, Pietro 161, 
162 Touraine 59 Tour d" Elven /. Largöet Tournai 60 Tours 59 szerződés 
59 towtoni csata 57 

törvény Wales Angliához csatolásáról 14 

Trecastell 21, 26 

Tretower 53,69,88 

Irója 49 


Iroyes 32 

Tudor, Edmund, Richmond grófja 41,45, 48, 50, 67, 152, 157, 162 Tudor, 
Jasper, Pembroke grófja, Bedford hercege 38,41,44,46,49-51,53-64, 67-69, 
72, 74, 75, 83, 87, 91, 95,105, 121, 122, 157, 158, 167 Tudor, Owen 34, 
3643, 52-54, 71, 159, 164-166 TudurAled 141 TudurPenllyn 61 Tunstall, 
Sir Robert 134 Turberville, John 98 TIwt Hill-i csata 57 Iyrell, Sir James 
838,107,119 Tywi folyó 119,127 

Urbino 99 

Urswick család 84, 89,94,95, 9899, 103, 111, 116, 149 Usk folyó 
127 uradalom 47 

Valle Crucis apátja 165 Vannes 73, 75, 76, 92, 94, 95, 98,101,102, 150 

székesegyház 90, 93, 98,109 Vatikán Könyvtár 99 Vaughan család 47-49, 
53, 69 Veleville, Sir Roland de 95,151, 152, 165 

Velence 151 

Vergil, Polydore 12,14, 57, 68, 82, 83, 86, 89, 90, 98, 99, 101, 116-118, 
123, 125, 127, 131-133, 135, 137-139, 141-145, 148 

Vernon család 134 Villeon, Jacgues de 77 vincennes-i kastély 32 

wakefieldi csata 53 Waltham 33 

Warbeck, Perkin 150, 159 Warburton, Rowland 130 Watford 46 

Watling Street 132,134,136 Welles, Lord John 41, 83, 89, 94, 
157  Wellesbourne, Christopher 88 Wells esperese /. — Gunthorp 
105 Welshpool város 68,125, 127,131 vára, várkapitánya 30 Weobley 87, 
88 WernNewydd 125 Westmorland megye 39 Weymouth 69 Wigmore 53 

Williams, Richard 119, 123 Willoughby, Sir Robert 87, 89, 95, 150, 155 

Wogan család 47, 52 Woking 41, 58 Worsley, Seth 94 Wye folyó 71 

Wynn, Sir John 36, 63, 120 

Yorki Erzsébet, VII. Henrik felesége 13, 76, 78, 80, 82, 84, 85 Yorki 
Margaret /. Burgundia Young, Gruffydd, Bangor püspöke 20 Ysbyty Ifan- 
templom 141 


